[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Képviselőtársaim! Az Országgyűlés tavaszi ülésszakának 10. ülésnapját megnyitom. Tájékoztatom önöket, hogy az ülés vezetésében Móring József Attila és Arató Gergely jegyző urak lesznek a segítségemre.Tisztelt Országgyűlés! A mai napon napirend előtti felszólalásra jelentkezett Szijjártó Péter külgazdasági és külügyminiszter úr. Megadom a szót, parancsoljon!
Köszönöm a szót. Tisztelt Elnök Úr! Tisztelt Képviselőtársaim! Azért kértem szót a mai napon, mert nyilvánvalóan mindenki itt a tisztelt Házban is, aki figyelemmel követi a híreket a nagyvilágból, láthatja, hogy a világ legnagyobb és legerősebb gazdaságokkal rendelkező országai, úgymint a G7-ek tagjai, az Egyesült Államok, Franciaország, az Egyesült Királyság és Olaszország is, elképesztő kihívásokkal néznek szembe a világjárvány miatt. És ha a legerősebb és legnagyobb országok számára ilyen komoly kihívást jelent ez a járvány, akkor az, azt gondolom, elegendő ok arra, hogy leszámoljunk mindenfajta illúzióval, és világossá tegyük egymás közt és a magunk számára is, hogy hosszú és nehéz védekezésre kell berendezkednünk több területen is. Meg kell védenünk a magyar emberek egészségét és életét, haza kell hoznunk külföldről az ebben a veszélyes helyzetben ott rekedt magyarokat, és újra kell indítanunk a magyar gazdaságot.Tisztelt Képviselőtársaim! Az egészségügyi védekezés sikere nagymértékben múlik azon, hogy elegendő számú védekezéshez szükséges eszközzel rendelkezünk-e. Ez nemcsak számunkra kérdés, a világ valamennyi országa számára kérdés. És a világ valamennyi országa ma Kína ajtaján kopogtat, illetve dörömböl. Sok esetben a szabadkereskedelem és a szabadrablás közötti határ is kezd elmosódni akkor, amikor az egészségügyi védekezéshez szükséges eszközök beszerzéséről van szó. Szeretném önöket tisztelettel tájékoztatni, hogy Magyarország időben lépett, a szükséges szerződéseket megkötöttük, és a szállítások megindultak annak érdekében, hogy Magyarországon a sikeres egészségügyi védekezéshez elegendő számú eszközzel rendelkezzünk. Az elmúlt héten hét repülőgép szállított Magyarországra az egészségügyi védekezéshez szükséges eszközöket. Ezen a héten húsz repülőgépnyi, több száz tonnányi szállítmányt várunk. Magyarországra fog érkezni több mint tízmillió, védekezéshez szükséges maszk, több mint 2,5 millió gyorsteszt, 100 ezer védőruha és arcvédő, 300 ezer pár kesztyű, és várunk kétezernél is több lélegeztetőgépet már ezen a héten annak érdekében, hogy a megfelelő védekezési munkákat el tudjuk látni, a magyar emberek életét és egészségét meg tudjuk védeni [[Taps a kormánypártok soraiban.]] , és az egészségügyi dolgozók számára is biztosítani tudjuk mindazokat a védőfelszereléseket, amelyek lehetővé teszik számukra az eredményes és biztonságos munkát. Ugyanakkor a tisztelt képviselőtársaimat tájékoztatnom kell arról is, hogy minden idők, legalábbis a modern kor legnagyobb magyar repatriálási akciója zajlik. A légi közlekedésben életbe léptetett, rendkívül szigorú korlátozások miatt több ezer magyar rekedt külföldön. Szeretném önöket tájékoztatni arról, hogy a mai nap reggeléig 5583 magyar állampolgárt segítettünk hazatérni a világ különböző pontjairól, és jelenleg 2026 magyar állampolgár hazahozatalán dolgozunk. Tisztelettel tájékoztatom önöket, hogy az Egyesült Államokban és Kanadában 477 magyar rekedt, akik szeretnének hazatérni; nem amerikai magyarokról beszélünk, hanem Magyarországon lakó magyarokról, akik odautaztak, és szeretnének hazajönni. Értük a holnapi napon két repülőgépet küldünk, amelyek Miamiban, Chicagóban, Torontóban, Los Angelesben és New Yorkban szedik össze az ott rekedt magyarokat, és hozzák őket haza. Latin-Amerikában és a Karib-térségben 243 magyar vár a hazatérésre, az ő hazasegítésükön is dolgozunk. El kell mondanom, hogy az Európai Unió koordinációja elkésett, teljes mértékben jelentéktelen ebből a szempontból, így a többi közép-európai országgal dolgozunk közösen. Az indiai szigorú intézkedésekről bizonyára mindannyian hallottak, a lengyelekkel közösen az elkövetkezendő napokban meg fogjuk oldani a magyarok hazahozatalát onnan is, mint ahogyan Nur-Szultanból, Kazahsztánból is több mint 200 magyart kell hazahoznunk, akik a kazahsztáni energetikai szektorban dolgoznak. Szeretném tehát önöket biztosítani arról, hogy azon dolgozunk így tettünk az eddigi 5583 esetben, és így teszünk a mostani 2026-ban is , hogy minden önhibáján kívül külföldön rekedt magyart hazasegítsünk. [[11.10]] Ugyanakkor, tisztelt képviselőtársaim, koncentrálnunk kell a gazdaság újraindítására is, meg kell védenünk azt a pozíciónkat, hogy mi vagyunk Közép-Európában a legvonzóbb beruházási célpont, és meg kell védenünk a magyar vállalatoknak azt a pozícióját is, amelyet az elmúlt években építettek ki, és amelyek nyomán az egész világon versenyképes termékeket és szolgáltatásokat tudnak előállítani. Ezért tisztelettel tájékoztatom önöket, hogy az Európai Unió előírásainak megengedőbbé válása nyomán az exportértékláncokban, illetve a nagyvállalatoknak beszállító magyar vállalkozások számára új támogatási és hitellehetőségeket léptetünk életbe a közeljövőben. Senkit nem hagyunk tehát magára: a Magyarországon élőket megvédjük, a külföldön rekedt magyarokat hazahozzuk, a gazdaságot pedig újraindítjuk. Ehhez kérem az önök támogatását. Köszönöm, elnök úr, a türelmet. [[Taps a kormánypártok padsoraiból.]]
Köszönöm. A képviselői frakcióknak 2-2 perc áll rendelkezésükre a reagálásra. Lukács László Györgynek adom meg először a szót, a Jobbik részéről. Parancsoljon!
Köszönöm szépen a szót. Tisztelt Elnök Úr! Tisztelt Miniszter Úr! Nagyon szépen köszönjük a tájékoztatást. Valóban igaza van, igen hosszú és nehéz védekezéses időszak elé néz Magyarország. Ezúton köszönjük azoknak a segítségét és munkáját, akik a védekezéshez szükséges eszközök behozatalában, annak elosztásában közreműködtek, közreműködnek. Az ő tevékenységük is igen fontos a magyar emberek egészségének megőrzése érdekében. Szeretném felhívni a figyelmét arra, hogy bár rövid távon indokoltnak tűnik, hogy Magyarország valamilyen módon magára maradt és egy nemzeti elzárkózás-, vagy nem is elzárkózás, de bezárkózáspolitikát követ, a legfontosabb intézkedéseket valóban helyben kell meghoznunk, azonban hosszú távon a nemzetközi együttműködéseket, összefogásokat nem szabad figyelmen kívül hagyni. A járvány letelte után minden bizonnyal egy nagyon nehéz gazdasági helyzettel fog Európa, sőt az egész világ szembenézni. Ebben különösen szükség lesz azokra a nemzetközi együttműködési lehetőségekre, amelyeket most kár lenne megszüntetni, felélni. Azt is szeretnénk kérni a kormánytól, és javasoljuk a miniszter úrnak, hogy az operatív törzsnek vesse fel, hogy Magyarországon a lehető leghamarabb, lehetőség szerint azonnal vezessenek be kötelező, közterületen alkalmazandó maszkviselési szabályokat, ami azt jelenti, hogy nyilvános helyen, közterületen vagy nagyobb közösségekben, munkahelyeken ez kötelező legyen, és ehhez a maszkot most már látjuk, talán a készletek is alakulnak az állam biztosítsa, és ne az önkormányzatokra hárítsuk ezt a terhet. Szeretnénk arra is felhívni a kormány figyelmét, bár valószínűleg tudomásuk van róla, hogy mielőtt a Kínából beszerzendő árukat elosztják, legelőször egy minőség-ellenőrzésen kell hogy átessenek. Nyugat-Európából, de szerintem már Magyarországról is érkezett jelzés, hogy nem egyenletes a minőségük, éppen ezért a védekezésbeli képességük sem egyenletes. A gazdaságvédelemre fókuszálva utolsó mondatban arra kérjük a kormányt, hogy a gazdaságvédelmi terveiben a munkahelyek megőrzésével és a munkahelyek védelmével foglalkozzon. Hozzon létre egy olyan munkavédelmi, munkahelyvédelmi alapot, amellyel a nehéz helyzetbe került munkavállalókat, de vállalkozásokat is meg tudja segíteni. Ez tehát rövid távon, illetve hosszú távon a kormány teendője, ahogy mi látjuk. Köszönöm szépen. [[Taps a Jobbik padsoraiból.]]
Kocsis-Cake Olivio következik. Parancsoljon!
Köszönöm a szót. Tisztelt Elnök Úr! Tisztelt Miniszter Úr! Szerencsétlen ez a házszabály, hogy a miniszter úr majd nem tud reagálni, úgyhogy vegye problémafelvetésnek, amiket elmondok.A kínai szállítmányokkal kapcsolatban felmerülnek minőségi problémák, felmerült, hogy ezek nem megfelelő minőségűek. Kérem, tegyen a miniszter úr lépéseket annak érdekében, hogy megfelelő minőségű áruk érkezzenek. Az a kérdésem, hogy mikor jutnak el ezek az egészségügyi intézményekbe, mert még mindig jó pár egészségügyi intézményből kapunk visszajelzést, hogy nem érkezett meg például ez a 3 millió maszk a frontvonalban dolgozóknak. Az a kérdésem, hogy mi a szerepe a kormánygépeknek a szállítmányok elszállításában. Azt látjuk, hogy Wizz Air gépek érkeznek. Mi ennek az oka, mi lesz a szerepe a kormánygépeknek az ország ellátásában? Említette miniszter úr, hogy haza kell hozni a magyarokat. Ezzel kapcsolatban két problémát látok. Az egyik az, hogy az Amerikából hazahozott magyarok kapcsán felmerült egy 800 eurós költség. E költséggel kapcsolatban vane lehetőség arra, hogy csökkentsék? Ez komoly panaszként jelent meg. A másik, hogy megjelent a Magyar Közlönyben az, hogy akiknek nincs tartózkodási engedélyük, hazai lakcímük, azoktól megtagadják a belépést. Például sok magyar dolgozik Ausztriában az egészségügyben, ők esetleg hasznosak lehetnének idehaza. Nekik szállás biztosításával vagy más megoldással meg lehetne oldani ezt a problémát. A másik, amit még felvetnék, a stratégiai megállapodások a multicégekkel. Számos ilyen van. Az a kérdésem, hogy azokkal a multicégekkel, akik hatalmas állami támogatásokat kapnak, vane tárgyalás, vane velük egyezkedés arról, hogy ne bocsássanak el kölcsönzött munkaerőt sem, mert ez az elmúlt időszakban sajnos nagyon sokszor előfordult. Kérem a külügyminisztert, hogy ezeket vegye figyelembe a további munkája során. Tehát a Külügyminisztériumtól hatékonyabb érdekérvényesítést várunk el a jövőben. Köszönöm szépen. [[Moraj a kormánypárti padsorokból.]]
Vejkey Imre képviselő úr következik. Parancsoljon!
Tisztelt Miniszter Úr! Köszönjük a napirend előtti felszólalását, mindenben egyetértünk azzal, amit mondott.A kereszténydemokraták szerint is a legfontosabb az emberek egészségének és életének védelme. Ez itt a döntő és az, hogy Magyarország rendelkezzen a védekezéshez szükséges elégséges számú eszközzel. Ezért jó hír, hogy Kína és a Türk Tanács segíti Magyarországot a Budapestre érkező, száz tonnákban mérendő, védőfelszerelést tartalmazó légi szállítmányokkal. Ezért rossz hír, hogy az Európai Unió egy forinttal sem adott többet a koronavírus elleni harcra, mint amennyire Magyarország már a pandémia előtt jogosult volt. [[Közbeszólás a kormánypárti padsorokból: Szégyen!]] A 2000 milliárd forint, amelyért az ellenzéki sajtó most dicsőíti az európai intézményeket, nem jelent pluszpénzt a magyaroknak, ez már régen a miénk. [[11.20]] Ehhez járul még az is hozzá, hogy az EU járványügyi központja, az ECDC sokáig elbagatellizálta a koronavírus-fertőzés elterjedését Európában, rosszul láttatta a helyzetet. Ha segíteni nem tud, legalább ne akadályozna! Tisztelt Miniszter Úr! Ugyanez vonatkozik a magyar parlament ellenzéki frakcióira is, ugyanis az ellenzéki frakciók képviselői is rosszul látják a helyzetet, és támogatást tőlük sem kapunk, de beakasztást igen. [[Zaj az ellenzéki oldalon.]] Az ellenzéki frakciók megnyilvánulásai arra engednek következtetni, hogy az ellenzéki képviselők továbbra sem látják be, hogy rosszul döntöttek akkor, amikor egy hete, 2020. március 23-án nem szavazták meg a koronavírus-törvény sürgősséggel történő tárgyalását. Rosszul döntöttek az ellenzéki frakciók képviselői, ugyanazt a hibát elkövetve, amit az elmúlt években már többször elkövettek, például 2015-ben, amikor álproblémának nevezték a bevándorlást. Az ellenzéki frakciók képviselői most a koronavírus-járvány idején egy újabb súlyos helyzetben sem látnak tisztán, felelőtlenek, csak a politikai haszonszerzés érdekli őket, pedig most az emberi életeket kell megmenteni. Köszönöm. [[Taps a kormánypártok soraiban.]]
Az indokolatlanul bekiabáló képviselőtársaimnak felhívom a figyelmét arra, hogy eddig egyszer sem szakítottam meg a felszólalókat az idő túllépése miatt, mert azt gondoltam, hogy ebben a konkrét esetben talán megengedhető néhány másodperces túllépés úgy a miniszter úrnak, mint a válaszolóknak. Mesterházy Attila következik.
Bocsánat, elnök úr, de én el lettem dugva az oszlop mögé, így nehéz hozzászólni. Elnézést kérek a technikai bonyodalmakért. Miniszter úr, legelőször is szeretném megköszönni önnek azt, amit a határon rekedt magyar honfitársainkért tett a magyar Külügyminisztérium. [[Taps a kormánypártok soraiban.]] Azt gondolom, hogy ez egy helyes törekvése a kormánynak, és ebben szeretném elismerni a Külügyminisztérium munkáját, amit az elmúlt napokban tett. Sőt, azzal a három témával is egyetértek, amiket miniszter úr felsorolt, hogy mikkel kell foglalkoznia a magyar kormánynak. Ön úgy fogalmazott, hogy hazahozni a magyarokat, megvédeni az embereket és újraindítani a gazdaságot. Én még egy dolgot szeretnék a figyelmébe ajánlani: nemcsak újra kell indítani a gazdaságot, hanem meg is kell védeni azt, ami már van a magyar gazdaságban. Éppen ezért számos olyan javaslatunk volt, ami ezt a célt szolgálta. Egyet hadd emeljek ki: például a kis- és középvállalkozók esetében valószínűleg ki kell majd terjeszteni azt a kedvezményt, amit a kormány bizonyos szektorokra, bizonyos ágazatokra meghatározott már, hiszen egyre többen kerülnek bajba. S még egyet szeretnék hozzátenni, nevezetesen azt, hogy az emberek egzisztenciáját is védeni kell. Éppen ezért volt egy olyan javaslatunk, amely arról szólt, hogy érdemes lenne a bérek 80 százalékát kifizetni Magyarországon is, ahogy ezt tették már több környező országban vagy a világ más táján. Ezzel lehet védeni a munkahelyeket értelemszerűen, amiről a miniszterelnök úr is beszélt. S azt is szeretném a figyelmébe ajánlani még, hogy helyes ez a sok eszközbeszerzés, de ehhez még egy dolgot kellene tenni. Nevezetesen, sokan visszaélnek ezekkel az eszközökkel. Olyan horrorárakat kérnek el egy maszkért vagy fertőtlenítőszerekért hiszen nem nagyon lehet venni a boltban ezeket , hogy érdemes lenne elgondolkodnia a kormánynak a hatósági ár bevezetésén. Múltkor hallottam miniszter úr magyarázatát, hogy miért nem a hatósági árban gondolkodnak. De ha nem is így hívjuk, a piacot valamilyen formában egészen biztosan szabályozni kellene, mert most sokan hozzájutnak azokhoz az eszközökhöz, amik kellenek a frontvonalban dolgozók részére, a másik oldalról viszont az emberek nem tudnak ezekhez hozzájutni. Tehát ebben valamit kéne tennie a kormánynak. Köszönöm a türelmét, elnök úr.
Varju Lászlónak adom meg a szót.
Köszönöm szépen a szót, elnök úr. Tisztelt Ház! Egy héttel ezelőtt a miniszterelnök úrtól még azt hallottuk, hogy a katonai terv a legfontosabb, a rendészeti, a rendőrségre vonatkozó terv, majd utána következik az egészségügy és végül a gazdaság. [[Felzúdulás a kormánypárti oldalon. Dr. Völner Pál: Hazudsz!]] Ebben a sorrendben határozta meg miniszterelnök úr az ügyek fontosságát. Örülök annak, hogy most áttérünk arra, hogy megőrizzük és megteremtsük annak a lehetőségét, hogy a járványveszélyből fakadó következményeket gazdasági oldalról is próbáljuk meg enyhíteni. De mielőtt ez megtörténne, utalnék arra, amit ön is mondott, hogy úgy tűnik, a szabadrablás és a szabadkereskedelem környékén az átjárás egyre aktívabb. Különösen probléma ez, hogyha kormánytaghoz tartozó körök is részt vesznek ebben, mint ahogy a hétvégén a sajtóhírekből láthattuk. Azt kérem, hogy vizsgálják ezt meg, és figyeljenek arra, hogy ne éljenek vissza ezzel a lehetőséggel. A harmadik, amit szeretnék mondani: örülök annak, hogy az első mondataiban is benne volt, hogy a legnagyobb országok is nagy kihívások elé néznek, mondhatnám, ugyanúgy, mint 2008-ban. Így most ön is szembesülhet azzal, hogy mindazoknak, akik gazdasági válság elhárításában, védekezésben és újraindításban közreműködtek, igazából milyen feladataik vannak. Ebben megdöbbentő az úgy tűnik Vejkey képviselő úr hozzászólásából , hogy a kormány nem számol azzal, hogy 5,7 milliárd euró az Európai Unió azon költségtámogatási lehetősége, és a kormánynak igazi forrás arra, hogy felhasználja minderre. Már csak azért is, mert jó eszközöket kellene beszerezni. Azok, amelyek jönnek, komoly minőségi problémákkal küzdenek. Kérem, figyeljenek arra, hogy ez ne következzen be. Köszönöm szépen. [[Zaj. Taps a DK soraiban.]]
Keresztes László Lóránt következik. Parancsoljon!
Köszönöm a szót. Tisztelt Elnök Úr! Tisztelt Országgyűlés! Tisztelt Miniszter Úr! Én azt gondolom, hogy ebben a helyzetben, főleg ahogy kezdődik az Országgyűlés ülése, egy kicsit kevesebb indulattal is meg lehetne közelíteni ezt a kérdést. Hallottunk olyan híreket, amelyek mindenképpen pozitívak. Én is szeretném megköszönni mindenkinek a munkáját, aki részt vett abban, hogy a külföldön rekedt magyarokat haza lehessen hozni. Ez mindenképpen fontos. [[Taps a kormánypártok soraiban.]] Én azt gondolom, hogy ha egy intézkedés sikeres, akkor az elismerést érdemel. Abban is egyetértek miniszter úrral, hogy egészen döbbenetes mértékű lesz ez a válság, és pontosan igazából még senki nem tudja megmondani, hogy milyen hosszú, milyen kifutású és milyen jellegű lesz a válság. Egyértelmű, hogy az emberi élet védelme a legfontosabb és első számú feladat, de most oda kell figyelni arra, hogy ez egészen komoly, a korábbinál, a 2008-asnál nyilván sokkal-sokkal mélyebb válság lesz. Úgyhogy egyetértünk azzal, hogy ezzel kapcsolatban Magyarországnak is súlyos intézkedéseket és mély intézkedéseket kell hozni. Ugyanakkor azzal már nem, amit hallottunk a kormány részéről, hogy majd néhány hét múlva, valamikor április végén lesz megismerhető konkrétan, hogy milyen gazdasági intézkedéseket tervez a kormány a gazdaság megvédése érdekében. Mi úgy gondoljuk, hogy ezeket azonnal meg kell tenni. Képviselőtársaim már említették, hogy most a legfontosabb feladat a munkahelyek megvédése, és ebben az eddigi egyébként jó irányú intézkedésekhez képest sokkal többet kell tennie a kormánynak, és sokkal több forrást kell annak érdekében igénybe venni, hogy a munkahelyeket meg lehessen menteni. A másik oldalról pedig sokkal több figyelmet kell fordítani a munkanélkülivé váltak támogatására. Egészen tragikus helyzetbe kerülhetnek főleg azok az emberek, akik amúgy is nehéz helyzetben voltak. Tehát erre is lényegesen több forrást kell felhasználni. Itt az államnak lehetne konkrét feladata is. Rengeteg feladat van az idősellátás területén, vagy éppen az önkormányzatoknál is rengeteg olyan feladat jelenik meg, ami nagyon komoly munkaerőigénnyel jár. Az államnak itt szerepet kéne vállalnia a tekintetben is, hogy foglalkoztatja a munkanélkülivé vált embereket, és ilyen módon is csökkenti a gazdasági kockázatokat. Abba a vitába most nem mennék bele, hogy új pénz vagy nem új pénz az, ami az Európai Uniótól érkezik, azt viszont látnunk kéne, hogy mi a kormány mozgástere az eddig már megítélt források felhasználására. De én azt gondolom, abban egyetérthetünk, képviselőtársaim, hogy most minden intézkedésnél sokkal fontosabb a koronavírus-járvány megfékezése. Köszönöm szépen.
Tisztelt Országgyűlés! Napirend előtti felszólalásra jelentkezett Tordai Bence képviselő, a Párbeszéd részéről.
Köszönöm a szót, elnök úr. Tisztelt Országgyűlés! Kedves Polgártársak! A járvány elleni védekezés 19. napján járunk, és még mindig nincs megoldása a kormánynak arra, hogy mit kezdjen azokkal a tömegekkel, azokkal a százezrekkel, akik elvesztik a megélhetésüket a koronavírus-járványt követő gazdasági válságban. A kormány azzal hirdeti magát, hogy mennyire gyorsan reagál, mennyire erőteljes intézkedéseket tesz, de ha megnézzük a számokat, leghátul kullog az európai országok sorában, hiszen Spanyolország egy olyan csomagot fogadott el, amely a GDP 20 százalékának megfelelő élénkítést tartalmaz, de Ausztria vagy Lengyelország is a GDP 9-10 százalékát költi arra, hogy az azonnali gazdasági hatásokat kezelje, kivédje, megvédje a munkahelyeket, és biztosítsa az emberek számára a jövedelembiztonságot. Ehhez képest Orbán Viktor kormánya fél, azaz 0,5 százalékos mértékű gazdasági csomagot jelentett be mindeddig. [[Hollik István: Nem igaz!]] Sajnos igaz. Én lennék a legboldogabb, ha igaza lenne a közbekiabáló fideszes képviselőtársamnak, de az a helyzet, hogy minimális erőforrásokat mozgósított eddig a kieső jövedelmek pótlására. [[11.30]] Márpedig ez azért különösen problémás, merthogy a magyarok több mint egyharmadának még egyhavi tartaléka sincsen. Azt mondta 36 százalék tavaly nyáron, hogy legfeljebb egy hónapig tudja fedezni a kiadásait, és további 29 százaléknyian vannak azok az emberek, azok a családok, akik egy-két hónapra elegendő tartalékkal rendelkeznek. Tehát az, hogy most kiesnek jövedelmek a rendszerből, néhány héten belül nagyon súlyos szociális válsághelyzetet is fog eredményezni az egészségügyi válsághelyzet mellett. Ha megnézzük, hogy a szomszédos országok, akik hasonló mértékben érintettek a járványban, milyen intézkedéseket tettek: Szlovákiában most fogadták el, hogy a kieső jövedelmek 80 százalékát pótolja az állam, Romániában 75 százalék, Csehországban már múlt héten elfogadták, szintén 80 százalékát fizeti az állam azoknak a béreknek, amelyek a kényszerszabadságra küldött munkavállalóknak járnának. A Párbeszéd azt követeli, hogy mindenekelőtt Magyarországon is egy ehhez hasonló intézkedést vezessenek be, legyen egy 80 százalék jövedelempótlás annak érdekében, hogy ne kelljen megszüntetni a munkahelyeket, hiszen az, hogy ez a válság mennyire lesz elhúzódó, mennyire lesz mély, mennyire lesz súlyos, azon múlik, hogy ha a járványügyi intézkedéseknek vége van, akkor egyből újra tude indulni a gazdasági élet úgy, ahogy az ez idáig folyt. Tehát ha megszűnnek a munkahelyek, ha hagyják elveszni a munkahelyeket, márpedig a magyar vállalkozók nem tudják fizetni a bérköltségeket, akkor ez a válság példátlanul mély és elhúzódó lesz, ami kizárólag az Orbán-kormány késlekedésének a következménye lesz. A második lépés, ha sikerül megvédeni minél több munkahelyet, akkor is bizonyos, hogy több tíz-, több százezer ember elveszíti az állását, és nekik nem elég az, hogy nem kell járulékokat fizetni, mondjuk, az önfoglalkoztatók, a katások esetében, ahol szintén egy nagyon igazságtalan kizárás van sokakra nézve a mentesülések tekintetében, de az is biztos, hogy azoknak, akik elveszítik az állásukat, az álláskeresési járadék nem elég, hogy legfeljebb három hónapig jár. Ez is az önök példátlan, embertelen gazdaságpolitikájának az egyik eleme, hogy lecsökkentették az álláskeresési járadék folyósítási idejét a korábbi kilenc hónapról három hónapra. Ezt kötelező azonnal visszaemelni. Minden közgazdász azt mondja, hogy ez embertelen és kontraproduktív intézkedés volt. Most itt az ideje, hogy visszatáncoljanak belőle. A harmadik pedig, akiknek még az álláskeresési járadék sem fog járni, hiszen tudjuk, hogy nem mindenki van biztosítotti jogviszonyban, vagy éppen már eddig is olyan alacsony jövedelme volt, amit így-úgy kipótolt a gazdaság szürkezónájából vagy az informális gazdaságból, ezek a lehetőségek is megszűntek. Tehát biztos, hogy nagyon sokan most a kiegészítő jövedelmeik pótlására szorulnak. Ezért a Párbeszéd azt javasolja, hogy egy válságkezelő alapjövedelmet vezessünk be. A válságkezelő alapjövedelem annyit tesz, hogy akinek a jövedelme nem éri el a százezer forintot, annak erre a szintre ki kell ezt pótolni, ki kell egészíteni, illetve minden nevelt gyermek után további 50 ezer forintig ki kell pótolni a családok jövedelmét. Ez az a minimumszint, ami az élelmiszerek és a gyógyszerek beszerzéséhez szükséges. Tehát nagyon szépen kérem tényleg az Orbán-kormányt és az itt helyet foglaló Fidesz-KDNP-s képviselőtársaimat, hogy támogassák azt a felvetését a Párbeszédnek, hogy mindenki számára teremtsük meg a jövedelembiztonságot ebben a válságban, hiszen enélkül a szenvedés a szükségesnél is kiterjedtebb, mélyebb és erősebb lesz. Márpedig a kormánynak nincs fontosabb feladata, mint hogy az emberek, a családok szenvedését megelőzze vagy mérsékelje. Köszönöm szépen.
Dömötör Csaba államtitkár úr fog válaszolni.
Köszönöm a szót, elnök úr. Amennyiben a járvány hatásairól beszélünk, akkor az emberéletek védelme az elsődleges, de nem mehetünk el szó nélkül, és ebben egyetértek önnel, a gazdasági következmények mellett sem, már csak azért sem, mert a járvány gazdasági hatásai a vírussal együtt megérkeztek Magyarországra; nemcsak Magyarországra egyébként, hanem minden európai országba. Nos, amikor ön azt mondja, hogy nem történt semmi, az egész egyszerűen nem állja ki a valóság próbáját, és csak azért fogalmazok ilyen puhán, mert ebben a helyzetben vagyunk. Mindenki tudja, hogy lépni kellett, és a kormány már számos intézkedést hozott. Úgyhogy, ha ön nem tette meg, akkor engedje meg, hogy a legfontosabbakat elmondjam. Felfüggesztettük a március 18-a előtt kötött hitelszerződések törlesztését. Számolja ki nyugodtan, hogy ez a GDP hány százalékát jelenti, mert egészen biztosan nem annyit, mint amit hangoztat. A kölcsön a pénzügyi lízingszerződésekre és a hitelszerződésekre is vonatkozik. A fogyasztási hitelek esetében a THM nem lehet több mint az alapkamat plusz 5 százalékos szint. A leginkább sújtott ágazatokban külön lépésekre került sor. Idetartozik ugye a turizmus, a vendéglátás, de a kultúra és a személyszállítás is. Ezekben az ágazatokban a munkaadók járulékfizetési kötelezettségét teljesen elengedi a kormány, a munkavállalóknak pedig csak az egészségbiztosítási hozzájárulás minimumát kell befizetni. 81 ezer tehát 81 ezer katás kisvállalkozásnak nem kell befizetnie az átalányadót, ez komoly segítséget jelent. Erre mondja ön, hogy semmi. Talán a Házban is teljes egyetértés övezi azt, hogy a kormány felfüggesztette a kilakoltatásokat és az adóvégrehajtásokat, és hogy egy családtámogatást is érintő döntést is említsek, a kormány meghosszabbítja a lejáró gyes-, gyed- és gyet-jogosultságokat a veszélyhelyzet lejárta utáni időkig. Ez csak az első hulláma az intézkedéseknek, tisztelt képviselő úr, jön még több is, abban biztos lehet. Ha a munkahelyekről beszélünk, azzal egyetértek, hogy ez az egyik legfontosabb kérdés. De ha megnézem az önök javaslatait és a kormány döntéseit, akkor egy jelentős hozzáállásbeli különbséget azért látunk. Az ellenzék mintha már most a tömeges munkanélküliség időszakára rendezkedne be. Most az nem vitás, hogy a járvány rendkívüli mértékben veszélyezteti a munkahelyeket, de mi nem szeretnénk befejezett tényként tekinteni erre, szeretnénk elkerülni a munkahelyek elvesztését. És azok a javaslatok, amelyeket a baloldal javasol, állandósítanák a munkanélküliséget, visszakanyarodást jelentenének egy olyan időszakba, amelyben jobban megérte segélyből élni munka helyett, még ha akkor egyébként nem is alapjövedelemnek hívták ezt a pénzügyi támogatást. Ezzel szemben mi munkaalapú társadalmat szeretnénk, ez a politika tette lehetővé, hogy az elmúlt években több mint 800 ezer új munkahely jöjjön létre Magyarországon, szemben egyébként a korábbi 12 százalékos munkanélküliséggel. Ami a veszélyhelyzet meghosszabbítását illeti, illetve az ellenzék hozzáállását: szomorú dolog az, ahogy elnézem, hogy ezt az ügyet is pártpolitikai szemüvegen keresztül nézik, pedig ha levennék ezt a pártpolitikai szemüveget, akkor legalább két dolgot láthatnának. Egyik az, hogy más uniós országok is hoztak hasonló döntéseket és rendkívüli intézkedéseket, és azokon a helyeken, ahol ugyanúgy ádáz viták dúlnak az ellenzéki pártok és a kormánypártok között például Spanyolországban , az ellenzék támogatta a rendkívüli intézkedéseket. Másrészt látnák azt, hogy Magyarországnak, amelynek a szolgálatára mi felesküdtünk, ennek az országnak most összefogásra van szüksége. És amikor az ellenzéki pártok, most teljesen mindegy, hogy melyik ellenzéki párt, kormányt támadó telefonhívásokat indítanak az ország számos pontján, az még nagyon-nagyon nem erről szól. Sokkal inkább egy szűk pártpolitikai megközelítést bizonyít, azt, hogy valójában nem mérték fel a helyzet komolyságát és súlyosságát. Úgyhogy érdemes maguknak feltenni a kérdést, feltenni a kérdést, hogy vajon most vane az ideje az ilyen típusú támadásoknak. Vajon nem lennee helyes pár napra letenni a politikai bárdokat, és megnézni, hogy hogyan tudnának segíteni a járvány elleni védekezésben? Nem most kell erre válaszolniuk, talán nem is nekünk, hanem a saját választóiknak, akik, azt gondolom, hogy ugyanúgy vágynak arra, hogy mielőbb legyőzzük a járványt, és az élet Magyarországon visszatérjen a normális kerékvágásba. Azt gondolom, hogy az ellenzéki pártoknak még minden lehetősége megvan arra, hogy részt vegyenek az összefogásban, az ajtó nyitva áll, még nem késő, hogy belépjenek rajta. Köszönöm, hogy meghallgattak. [[Taps a kormánypártok padsoraiból.]]
Most az LMP frakcióvezetője, Keresztes László Lóránt képviselő úr következik. Parancsoljon!
Köszönöm a szót. Tisztelt Elnök Úr! Tisztelt Országgyűlés! Én a mai felszólalásomat is azzal szeretném kezdeni itt napirend előtt, hogy megköszönöm a munkáját mindenkinek, aki a magyar emberek egészségének és biztonságának megőrzéséért dolgozik nap mint nap az első vonalban. Szeretnék megköszönni ugyanakkor nagyon-nagyon sok jó példát, amit láthattunk az elmúlt időszakban. Látjuk azt, hogy nagyon sok magánszemély, szervezet, vállalkozás és cég bizonyította be, hogy látják azt, hogy ezekben a nehéz időkben szükség van a társadalmi szolidaritásra, szükség van az együttműködésre és az összefogásra, és nagyon sok ilyen jellegű példát láthatunk, hogy milyen módon tud, akár egy gazdasági vállalkozás vagy mondjuk, magánszemélyek egy csoportja odafigyelni erre, és a lehetőségeinek megfelelően segíteni azoknak, akiknek erre szüksége van. Hát, erre a társadalmi összefogásra, erre az együttműködésre, amiről egyébként Dömötör államtitkár úr is beszélt, óriási szükség lenne a magyar Országgyűlésben is. És én azt gondolom, hogy erről őszintén kéne beszélnünk, és világossá kellene tennünk, hogy erre milyen módon van lehetőség, és kinél van erre valódi szándék. Én azt gondolom, hogy itt az ellenzéki képviselők részéről van erre szándék. Teljes egyetértés mutatkozik abban, erről már beszéltünk a napirend előtti felszólalás kapcsán is, hogy egy rendkívül nehéz helyzet elé nézünk, és még nem tudjuk megmondani pontosan, hogy milyen mélységű lesz ez a válság. [[11.40]] Az is teljesen világos, és ebben egyébként soha nem cáfolta a kormányt egyetlen ellenzéki párt sem, hogy ennek a helyzetnek a kezelése rendkívüli intézkedéseket igényel. Tehát egyszerűen szükség van arra, hogy a békeidőben megszokottól eltérően egy különleges jogrend lépjen életbe, és a kormány megkapja a jogi lehetőségeket arra, hogy erre a helyzetre gyorsan tudjon reagálni. Magyarul, az ellenzék egyetértett abban, hogy szükség van a rendeleti úton történő kormányzásra. De azt is világossá tettük, és elmondtuk már az első ezzel kapcsolatos egyeztetéseken is, hogy ez nem lehet korlát nélküli, tehát időbeli korlátot is érvényesíteni kell, és ebbe bizonyos garanciákat be kell vezetni. Ebben egyébként az első egyeztetéseken, a hétpárti egyeztetéseken még úgy tűnt, hogy valamiféle konszenzus mutatkozik, aztán utána született valami érdekes, furcsa politikai szándék a kormány részéről, hogy most, ebben az időszakban járatja csúcsra a pártpolitikai csatározást. Én azt gondolom, az is világos kell hogy legyen, hogy nem azért van szükség ezekre az időbeli korlátokra, és nem azért van szükség ezekre a garanciákra a különleges jogrend bevezetése kapcsán, mert az ellenzéki frakciók annyira érzékenyek lennének, hanem azért van szükség, mert a helyzet igen komoly. Amikor egy ilyen súlyos helyzettel néz szembe a nemzet, akkor van igazán szükség garanciákra, akkor van igazán szükség arra, hogy az éppen hatalmat gyakorló kormány azokhoz is szóljon, és azokat is meg akarja szólítani, azoknak is garanciát akarjon adni, akik nem szimpatizálnak vele, akik nem bíznak benne. Magyarul, az ellenzéki képviselőket is egy felelősen dolgozó kormánynak, egy miniszterelnöknek ebben a nehéz helyzetben meg kell tudni szólítani, és törekedni kell arra, hogy kialakulhasson egy széles konszenzus. Tudjuk azt, hogy ez a helyzet nagyon-nagyon kemény, a jelenleginél sokkal szigorúbb intézkedéseket igényel majd. Hétvégén a kormány bevezetett, bejelentett egy kijárási korlátozást. Tudjuk, hogy ennek valószínűleg a szigorítása is szükséges lesz a következő időszakban. Rengeteg olyan intézkedést igényel majd ez a válsághelyzet, ami a jelenlegi életünket is felforgatja majd, és a jelenleg most látható szabadságunkat, amit megszoktunk mindannyian, illetve ami az elmúlt pár hétben egy kicsit korlátokat szenvedett, még azt is erőteljesen tovább fogja korlátozni. Ahhoz, hogy ezeket a szigorú intézkedéseket mindenki el tudja fogadni pártállástól függetlenül, ahhoz kellenek ezek a bizonyos garanciák, ahhoz kellenek a korlátok, és ezt, tisztelt kormánypárti képviselőtársaim és a kormány tisztelt tagjai, meg kell érteniük. Nem az ellenzék miatt kellenek ezek a garanciák, hanem azért, hogy az a bizalom és az a széles körű társadalmi béke, ami ezeknek a szigorú intézkedéseknek és majd a válság rendkívül súlyos hatásainak a megértéséhez és elfogadásához kell, na, ez teszi szükségessé ezeket a bizonyos garanciákat. Az ellenzék nem magáért küzd, hanem azokért az emberekért, akiknek ez fontos, azért, hogy valóban ne csak beszéljünk erről a fajta politikai kiegyezésről és fegyverszünetről, hanem ez meg tudjon valósulni. Ez rendkívül fontos. Tisztelt Képviselőtársaim! Önök a vitában érveltek azzal, hogy nem lehet egy időbeli korlátot meghatározni ehhez a különleges jogrendhez, mert valóban ebben igazuk van nem tudhatjuk, hogy három hónap múlva milyen helyzettel szembesülünk, és éppen működhete majd a magyar Országgyűlés, olyan helyzetben lesze a magyar Országgyűlés, hogy össze tud ülni és döntést hozni. De van az Országgyűlés előtt olyan módosító javaslat, amely erre az önök által felvetett problémára is választ ad. Mi beterjesztettünk egy olyan javaslatot, amely 90 napos időkorlátot használ, 90 napos időkorlátra adná meg ezt a különleges jogrendet, rendeleti úton való kormányzást a kormánynak, ugyanakkor benne van az a lehetőség is, hogy ha mégis 90 nap elteltével nem tud az Országgyűlés döntést hozni, nem tudja meghosszabbítani objektív tényezők fennállása esetén, akkor nem szűnik meg a kormány intézkedési jogköre, és ezt újabb 30-30 nappal tovább lehetne folytatni. Képviselőtársaim! Én azt gondolom, hogy rendkívül fontos parlamenti ülés van ma. Egyrészt olyan nagyon fontos intézkedéseket kell elfogadni, amelyeket ismerünk mindannyian, és amelyek jelentős részében teljes konszenzus van egyébként valamennyi frakció részéről. Most önöknek van meg a lehetőség, az önök kezében van a lehetőség, hogy ezt a módosító javaslatot elfogadják, és úgy tudjuk befejezni a mai vitát és a szavazást, hogy valóban a védekezést közvetlenül érintő intézkedések kapcsán ki tud alakulni az a nemzeti konszenzus, amelynek a fontosságáról minden frakció egy hete beszél. Köszönöm szépen.
Orbán Balázs államtitkár úré a szó.
Köszönöm szépen a szót. Tisztelt Elnök Úr! Tisztelt Ház! Tisztelt Frakcióvezető Úr! Ön a rendelkezésére álló öt perc nagy részét arra fordította, hogy megmagyarázza a megmagyarázhatatlant, hogy az ellenzéki pártok miért nem támogatták múlt héten [[Közbeszólások a Fidesz soraiból, köztük: Úgy van!]] a házszabálytól való eltérést ezen fontos, koronavírus elleni törvény elfogadása kapcsán. Ha megengedi, én azért mégiscsak inkább a fontos dologgal kezdeném. A múlt heti találkozásunk óta sok fontos döntés is született. Ezeket ön is nagyon röviden említette. A legfontosabb a kijárási korlátozás elrendelése, melynek értelmében lakóhelyet csak munkavégzés, illetve alapvető szükségletek ellátása céljából lehet elhagyni, nyilvános helyeken másfél méter távolságot kell tartani, és a 65 évnél idősebbek csak 9-12 óra között látogathatják a legfontosabb és leggyakrabban látogatott üzleteket. Ezek a korlátozó intézkedések mindenkire érvényesek, és a betartását a rendőrség ellenőrzi. Ezúton is szeretném felhasználni az alkalmat arra, hogy megköszönjem mindenkinek, aki tudomásul vette ezeket az intézkedéseket, aki támogatja ezeket az intézkedéseket, és belátja azt, hogy a járvány elleni védekezések bizony ilyen nehéz megoldásokat követelnek, és hogy mindenki támogatására és önkéntes jogkövetésére szükség van ahhoz, hogy a járvány terjedési sebességét csökkenteni tudjuk. Szerintem a mai ittlétünk legfontosabb célja ennek a rögzítése, és ez ügyben köszönjük minden felszólalónak a támogató szavakat, ha voltak ilyen szavak. A felszólalása nagyobbik részében viszont ön a múlt heti politikai eseményeket értelmezte. A kormány álláspontja itt teljes mértékben egyértelmű az első naptól kezdve, március 11-étől, a veszélyhelyzet kihirdetésétől kezdve. Ez egy különleges helyzet, ami különleges jogrendi állapotot követel. Az Alaptörvény rögzíti, hogy különleges jogrendi állapot, kifejezetten ilyen elemi csapás esetén ennek bevezetésére milyen feltételek vonatkoznak. E feltételek szerint a kormány ugyan a törvényektől eltérő rendelkezéseket hozhat, de ezeknek a hatálya 15 nap múlva lejár, kivéve, ha az Országgyűlés ezen rendelkezések hatályát meghosszabbítja, ami politikai értelemben egy megerősítést is jelent. Tehát jogi értelemben egy hatálymeghosszabbító aktusról beszélünk, politikai értelemben pedig egy megerősítő aktusról. Nyilván ezt azért rendeli így az Alaptörvény is, mert ez egy olyan különleges és ilyen értelemben nehéz helyzet, amelyben pártpolitikán, logikán túlmutató egységre van szükség, és ennek az egységnek a biztosítására, illetőleg ennek az egységnek a felmutatására a legfőbb népképviseleti szerv, vagyis az Országgyűlés jogosult és képes. Ezért aztán mi beterjesztettünk egy olyan törvényjavaslatot, amely ezt a megerősítő politikai aktust elvégzi, és azt a jogi aktust is elvégzi, amely a hatály meghosszabbításáról szól. Ennek a törvényjavaslatnak a múlt héten történő elfogadásához a házszabály értelmében négyötödös támogatásra lett volna szükség. Ez a négyötödös támogatás azért hiúsult meg, mert önök az ellenzéki oldalon egységesen utasították el ennek a törvényjavaslatnak a támogatását. Ebből két dolog következik: önök nem adják a politikai hozzájárulásukat a járvány elleni védekezést szolgáló intézkedésekhez, és nem adják a jogi támogatásukat sem a már elfogadott intézkedések hatálya meghosszabbításához. Ezt nem lehet máshogy megmagyarázni. Ez a dolog ezt jelenti politikailag és jogilag. Tehát ha ön most erről a kérdésről nem öt percet beszélt volna, hanem öt órát, annak is ez lett volna a vége, hogy az ellenzék nem támogatja a járvány elleni védekezéshez szükséges intézkedéseket. Ezt nem lehet máshogy megmagyarázni. [[Dr. Gyüre Csaba: Ebből is politikát csináltok!]] Úgyhogy arra szeretnénk önöket kérni nagyon hangsúlyosan és egyébként azt gondolom, hogy a magyar társadalomban ebben egység van, tehát egység van a járvány elleni intézkedések mögött, és egység van abban is, hogy az ellenzék felelőtlenül viselkedett a múlt heti szavazáson, de az a szerencsés helyzet van, hogy a történelem lehetőséget ad az ellenzéknek arra, hogy meggondolja magát, és hogy kijavítsa a múlt heti hibáját , arra szeretném kérni önöket, minden ellenzéki képviselőt, hogy a mai napon tegye jóvá a múlt heti hibáját [[Balczó Zoltán: Mi minden kormánypártit arra kérünk, hogy ne ragaszkodjon a korlátlan felhatalmazáshoz!]] és támogassa a koronavírus elleni védekezésről szóló törvényjavaslatot. Köszönöm szépen a szót, elnök úr. [[Taps a kormánypárti padsorokban.]]
Most Vadai Ágnes következik, a DK részéről. Megadom a szót.
Köszönöm szépen. Tisztelt Ház! Egy percre azt hittem, hogy a koronavírus-járvány egységbe fog kovácsolni bennünket [[Moraj a kormánypárti sorokból. Dr. Rétvári Bence: Az a Gyurcsány!]] , mert a vírus nem válogat, ledönthet fideszest és DK-st, szegényt és gazdagot, hívőt vagy ateistát, bárkit, bármelyik magyart, európait vagy bármelyik kontinensen élőt. Hiú ábránd volt azt gondolni, hogy még egy olyan kormány is, mint az önöké, képes felelősen, párpolitizálás nélkül tenni a magyarokért. Tévedtem. Történjen bármi, önök pártpolitizálnak, hazudnak, és lejáratnak. Legyen világos, ebben az országban az elmúlt egy hétnek arról kellett volna szólnia, hogy hogyan lesz minden orvoson, ápolón, egészségügyi dolgozón megfelelő védőfelszerelés. [[11.50]] Az elmúlt egy hétnek arról kellett volna szólnia, hogy a magyar járványvédelem hogyan fog áttérni a tömeges tesztelésre. Meg arról kellett volna szólnia, hogy a magyar kormány elmondja, hogy milyen lépéseket tesz a munkahelyek megvédése érdekében, és hogyan pótolja a munkabérét azoknak, akik elveszítették az állásukat. És ehhez képest miről szólt? Hogy a csúnya ellenzék nem akarja megadni a teljhatalmat szegény Orbán Viktornak [[Közbeszólás a kormányzó pártok padsoraiból: Jaj!]] hogy majd iskolába kell menni, hogy majd törleszteni kell a hiteleket, és mindez az ellenzék hibája. [[Közbeszólás a kormányzó pártok padsoraiból: Így van!]] És itt most idézni szeretném Kovács Zoltán államtitkárt: „Az ellenzék felelőtlen magatartása gyakorlatilag gátolja a hatékony védekezést.” [[Dr. Rétvári Bence: Így is van!]] Mit gátolunk mi, tisztelt kormánypárti képviselő hölgyek és urak? Hát mi ez a bődületes hazugság? A kétharmados Orbán-kormány, amelyik az elmúlt években bármilyen témában, bármikor órák alatt nyomott át ezen a Házon bármilyen rendelkezést, az most tehetetlenné válik az ellenzék miatt? Tényleg? Tényleg ezt mondják? Hát egészen elképesztő! Legkésőbb pénteken mindenki számára világossá vált, hogy önök belehazudtak a magyarok szemébe, mert ugye, nem kellett iskolába menni, ugye, nem kellett hitelt törleszteni, ugye, meg tudták tenni a szükséges intézkedéseket, még a kijárási korlátozást is el tudták rendelni. [[Dr. Völner Pál: Egy hetet csúszik…]] És önök ezt tudták, mindvégig tudták, hogy ez így lesz. [[Közbeszólás a kormányzó pártok padsoraiból: Ez nem igaz…]] Ébresztő! Egy világjárvány van, és magyarok halnak meg! Ne ellenünk folytassanak, ne az ellenzék ellen folytassanak hadjáratot facebookos, verbális halálosztó kommandóikkal, hanem a járvánnyal szemben harcoljanak, és tegyék a dolgukat, ahogy mi is megtesszük, amit meg lehet. [[Kocsis Máté: Szégyen!]] A Demokratikus Koalíció majdnem hatvan javaslatot tett intézkedés meghozására. Ezeknek egy részét elfogadták, de csak egy bizonyos idő után, mert eleinte lesöpörték; ilyen volt például az iskolák ügye. Mi mindenben fogjuk önöket támogatni, ami a magyarok egészségét és a magyarok megélhetését szolgálja. [[Dr. Völner Pál: Nem látjuk!]] De tegyék a dolgukat! Elsőként például vállaljanak felelősséget! Vállaljanak felelősséget a megbetegedett háziorvosokért és egészségügyi dolgozókért, mert önök nem adtak nekik maszkot és megfelelő védőfelszerelést, miközben mindennap azt hazudták nekünk, hogy mindenből van elég. Aztán utána legyenek szívesek, tájékoztassanak már bennünket arról, hogy miért tesztelnek ilyen keveset Magyarországon, Európában az egyik legkevesebbet. Mészáros Lőrinc még nem csinálta meg a haveri céget? Vagy azt gondolják, hogy ha keveset tesztelnek, akkor kevesebb lesz a beteg? [[Kocsis Máté: Szégyelld magad!]] Hadd kérdezzem már meg, képviselőtársaim: mégis mi ez a kupleráj a tesztek ügyében? [[Kocsis Máté: Szégyelld magad!]] Rendre és tömeges tesztelésre van szükség. És aztán, ha válaszoltak ezekre a kérdésekre, akkor nagyon fontos lenne tudni, hogy mit tervez a kormány annak érdekében, hogy megvédjék a munkahelyeket, és pótolják a már most kiesett munkabéreket. Ez Csehországban és Romániában sikerült, még Bulgáriában is úgy döntött a kormány, hogy a koronajárvány miatt veszélybe került munkahelyek megtartása érdekében átvállalja a munkabérek 60 százalékának kifizetését. És önök? Önök mivel pótolják a kieső munkabéreket? Semmivel, legalábbis eddig nem hallottunk róla. [[Z. Kárpát Dániel: Most kell bekiabálni!]] És én azt gondolom, hogy ez szégyen. Tisztelt Ház! Lehet miniszterelnöki PR-videókat gyártani arról, hogy egyetlen magyar sincsen egyedül e világban. De érdeklődni szeretnék, hogy mi lesz azokkal, akik elveszítették az állásukat, akiknek már most nincsen megtakarításuk és forrásuk. Azok borzasztóan elhagyatva érzik magukat, tisztelt képviselőtársaim! Éppen ezért arra van szükség, hogy egy nagy és erős szociális és gazdasági csomagot fogadjon el ez a Ház. Mi ebben partnerek leszünk. [[Dr. Völner Pál: Több millió embert hagytatok az út szélén…]] De addig is, ha kérhetünk önöktől, és csak egyet, csak egyet kérhetünk, akkor az lenne a kérésünk, hogy duplázzák meg az egészségügyi dolgozók fizetését. Orvost, ápolót, asszisztenst, beteghordót vagy kórházi takarítót most nem hagyhatnak cserben. [[Az elnök a csengő megkocogtatásával jelzi az időkeret lejártát.]] Tíz éve hitegetik őket… [[Az elnök kikapcsolja a képviselő mikrofonját.]] Tegyék meg, hogy megduplázzák a fizetésüket! Köszönöm, elnök úr, mély tisztelettel. [[Szórványos taps az ellenzéki pártok padsoraiból.]]
Dömötör Csaba következik.
Köszönöm a szót, elnök úr. Tisztelt Képviselő Asszony! Több kérdést említett. Szeretnék reagálni sorban. Először is, a magyar demokráciáról. A diktatúrával való fenyegetés mint taktikai eszköz a baloldal részéről gyakorlatilag egyidős a rendszerváltással Demokratikus Charta, 2002. És az a helyzet, hogy önök azt csinálják, hogy állandóan bizalomvesztést szítanak a magyar közéletben, hogy utána erre a bizalomvesztésre hivatkozva megtagadják az együttműködést. Most éppen egy konkrét esetben az, amit ön előadott, legalábbis az első része, egy magyarázkodás azért [[Dr. Vadai Ágnes: Tényközlés volt!]] mert múlt héten nem szavazták meg a rendkívüli intézkedések meghosszabbítását. Hogyha megszavazták volna, akkor nem veszítettünk volna el egy hetet. Minden más, tisztelt képviselő asszony, magyarázkodás. [[Taps a kormányzó pártok padsoraiból.]] Az orvosbérek kérdéséről. [[Közbeszólások a Jobbik padsoraiból, többek között: Tíz éve… Dr. Brenner Koloman: Hazudsz! Legaljasabb!]] Önök az elmúlt években láthatták, hogy a kormány elkötelezett a béremelések ügyében, és ez nemcsak az egészségügyre vonatkozik, hanem minden ágazatra. Arra azért szeretném felhívni a figyelmüket, hogy ezekben a hetekben a védekezésen, a járvány elleni összefogáson van a hangsúly, nem pedig a bérversenyen. És egyébként önök, a baloldal már kapott lehetőséget arra, hogy változásokat idézzen elő az egészségügyben, és tudjuk, hogy ez mivel járt: fizetőssé akarták tenni; 600 milliárd forintot kivontak; 16 ezer aktív ágyat felszámoltak 16 ezret! , és 6 ezer dolgozót tettek az utcára; akik meg maradhattak, tőlük elvettek egyhavi bért. Emlékszünk erre. [[Közbeszólás a kormányzó pártok padsoraiból.]] Ezzel szemben a mostani kormány 700 milliárddal többet költ egészségügyre. A szakorvosok átlagbére 2010 óta 2,5-szeresére nőtt, és folyamatban van a 2022-ig tartó ápolói béremelési program. De azt szeretném hangsúlyozni, hogy a kormány rendkívüli mértékben elkötelezett a további béremelések ügyében. Amikor a gazdasági kérdésekről beszélünk, szeretném önnek is elmondani, hogy számos döntés született: hiteltörlesztések felfüggesztése; fogyasztási hitelek korlátjának bevezetése; járulékelengedés a leginkább bajba jutott ágazatokban; átalányadó elengedése a katás kisvállalkozások számára ez 81 ezer vállalkozást érint ; kilakoltatások felfüggesztése; adóvégrehajtások felfüggesztése; gyes-, gyed-, gyetjogosultságok meghosszabbítása. Önök erre mondják, hogy semmi; de még egyszer elmondom, hogy bár fontos döntések születtek, még további döntések fognak születni. Az egészségügyi védőeszközök kérdésével kapcsolatban azt szeretném elmondani, hogy mivel logisztikai szempontból félig-meddig háborús helyzetben vagyunk, ezért nem árt tisztázni, hogy mi is határozza meg a szükséges védőeszközök számát. Először is a készletek nagysága; másodsorban a megbetegedések száma; harmadsorban pedig az egészségügyi szakemberek létszáma az adott helyen, ahol arra szükség van. Ezek alapján lehet dönteni a szállításokról. Ezt belső forrásokból is igyekszik ellátni a kormány, és ahogy külügyminiszter úr arról beszélt az elmúlt percekben, külföldi szállítások is folyamatosak. Már eddig is sok repülő érkezett védőeszközökkel teli, és ezután is sok fog. Ma a veszélyhelyzet meghosszabbításáról szavazunk, illetve az azalatt hozott intézkedések meghosszabbításáról. Szeretném még egyszer elmondani, hogy erre azért van szükség, mert biztosítanunk kell a döntésképességet, a gyors és hatékony cselekvés lehetőségét. Az uniós országok többségében érvényben van hasonló intézkedés. Láttuk, hogy az elmúlt napokban az ellenzéki pártok különböző módokon próbálták megmagyarázni, amiért múlt héten megakadályozták a döntéshozatalt. De szeretnénk még egyszer egyértelművé tenni, hogy az állításokkal ellentétben a rendkívüli intézkedések a járvánnyal szembeni fellépésre, annak megelőzésére, annak felszámolására és a káros gazdasági következmények elhárítására vonatkoznak. Határidőt pedig azért nem lehet mondani ebben a helyzetben, mert nincs ember, nemcsak itt a Házban, hanem a szakemberek között, a szakorvosok között sincsen ember, aki meg tudná mondani, hogy hány hónapos küzdelemre kell berendezkednünk. Szóval, bárhogy is szavaztak múlt héten a baloldali pártok [[Z. Kárpát Dániel közbeszólása.]] , még nincs késő ahhoz, hogy csatlakozzanak a mai napon a járványellenes összefogáshoz. Ehhez persze az is kell, hogy legalább a legnehezebb napok idejére félretegyék a pártpolitikai megfontolásokat és a kormánypártok iránti negatív érzelmeiket. Most nem mondom azt, hogy szeressék a kormányt, nemcsak azért, mert ettől eléggé messze vagyunk, hanem azért is, mert azt gondolom, hogy az ellenzéknek ez sehol sem dolga a demokráciában. De azt javaslom, hogy legalább a kiélezett napokban mutassák meg, hogy az ország érdeke előbbre sorol a pártpolitikai céljaiknál. [[Közbeszólás a Jobbik padsoraiból: Nálatok nem!]] Bölcs belátást kívánunk ehhez a döntéshez. [[Az elnök a csengő megkocogtatásával jelzi az időkeret lejártát.]] A mai szavazáson kiderül, hogy mire jutottak. Köszönöm, hogy meghallgattak. [[Taps a kormányzó pártok padsoraiból. Dr. Brenner Koloman: Farizeus! Dr. Vadai Ágnes közbeszólása.]]
Tóth Bertalan frakcióvezető úr következik, az MSZP részéről. Parancsoljon!
Köszönöm a szót, elnök úr. Tisztelt Képviselőtársaim! Az első szó a köszöneté. És most nem külügyminiszter úrnak szól a köszönet, hanem a magyar társadalomnak és a magyar embereknek azért a fegyelmezettségért, azért a türelemért és azért az erőfeszítésért, amelyet szinte mindannyian megteszünk annak érdekében, hogy a koronavírus-járvány terjedését lassítsuk, és annak érdekében, hogy egymást megvédjük, egymásra odafigyeljünk. [[12.00]] És ehhez szükség van bizalomra, szükség van összetartásra, és szükség van egymás iránti szolidaritásra. De amit önök tesznek, kormánypárti képviselőtársaim, az ezeknek a fogalmaknak az aláásása, ezeknek a fogalmaknak, ezeknek a magatartásformáknak a megkérdőjelezése. Hiszen az állították, hogy nem járult hozzá az ellenzék a veszélyhelyzet meghosszabbításához, erre kiderült, hogy a veszélyhelyzet most is fennáll, és mi ezzel egyetértünk. Azt állították, hogy a kormány nem tud cselekedni, ehhez képest a tiszti főorvos egymaga lezárta a határokat, bezárta az iskolákat, meghozta a szükséges intézkedéseket, nem kellett hozzá négyötöd, nem kellett hozzá kétharmad, de még a miniszterelnök sem. Önök elindították azt a hazugsággyárat, amelyet a háttérben meghúzódó informális tanácsadóik javaslatai alapján megtettek, de szeretném még egyszer rögzíteni: az ellenzék ma is hajlandó a konszenzus megteremtésére. Semmi mást nem kértünk, egy gesztust kértünk önöktől, hogy legyen egy határidő ebben a rendelkezésben, legyen az meghosszabbítható akár elektronikus formában, mert ezzel teremthető meg az ellenzéki szavazók bizalma. És még az önök közvélemény-kutató cége is azt hozta ki, hogy több mint 40 százalék nem adna korlátlan felhatalmazást önöknek. Miért nem lehet ebből a 60:40-ből százat csinálni? Miért nem teszik meg ezt a gesztust? És ha fölhívnak minket arra, hogy gondoljuk meg magunkat, akkor én is arra kérem önöket, hogy gondolják meg magukat. Beterjesztettük azt a módosító javaslatot, amelynek megszavazásával önök meggondolhatják magukat, és mi meg fogjuk szavazni ezt a felhatalmazást. Kérem önöket, erre legyenek figyelemmel. Azokat a kormányrendeleteket, amelyekre önök hivatkoznak, egytől egyig támogattuk, azoknak a tartalmával egyetértettünk, hiszen egy csomó olyan javaslat került be, amit mi is javasoltunk, a hiteltörlesztések felfüggesztése, a járulékkedvezmények, és sorolhatnám. Mi ezekkel egyetértünk. Ha behozták volna ide ezeket a kormányrendeleteket, azonnal meghosszabbítottuk volna, de korlátlan, időben korlátlan felhatalmazást nem tudunk adni a kormány számára. És az sem erősíti a bizalmat, tisztelt képviselőtársaim, hogy a helyi szintű védekezést irányító polgármesterek nem kapnak megfelelő információt, a televízióból kell tájékozódniuk, és a többletfeladatokhoz, amelyeket ellátnak, nem kapnak több támogatást, nem kapnak több pénzt. Miért van az, hogy kormány nélkül és Orbán Viktor nélkül is civil szervezetek maszkot varrnak, éttermek szállítanak kórházi dolgozóknak ételt, önkormányzatok vásárolnak tesztgépeket, és önkormányzatok adnak gyorssegélyt a munkanélkülivé váló munkavállalók számára? Láthatják, hogy ebben az országban megvan a képesség az együttműködésre, bennünk is megvan ez a készség. Szavazzák meg a módosító javaslatunkat, tegyenek be egy hosszú határidőt, amely meghosszabbítható, és állítsuk helyre a bizalmat! Még egyszer szeretném azt hangsúlyozni, hogy nagyon bízom abban, hogy a következő intézkedések valódi segítségről szólnak majd a munkavállalók számára hiszen ezrek, tízezrek, akár százezrek veszítik el a munkájukat , be tudnak avatkozni abba a folyamatba, amely azt mutatja, hogy bizonyos párttársaik vagy háttérembereik nem tudtak a fenekükön maradni, nem tudtak kibújni a bőrükből, hiszen azok a védőfelszerelések, amelyeket önök most behoznak az országba, valami úton-módon Fidesz-közeli vállalkozásokhoz kerülnek. Egy megyei közgyűlési elnöknek nem feladata magáncégek ajánlatait az önkormányzatoknak kiküldeni. Az lenne a feladata, hogy ingyen eljuttassa ezeket a felszereléseket a magyar emberek számára. Tehát a nyerészkedést vagy ahogy fogalmazott miniszter úr: szabadrablást legyenek szívesek, függesszék fel! Legyenek szívesek, határolódjanak el ezektől a háttéremberektől, ezektől a politikustársaiktól! Tisztelt Képviselőtársaim! Mi, szocialista képviselők anyagilag is, tevőlegesen is kivesszük a részünket ebből a küzdelemből. Egymásra számíthatunk, számítsunk, mert a társadalomban megvan az emberség [[Az elnök a csengő megkocogtatásával jelzi az idő leteltét.]] de úgy látom, hogy sok fideszesben nincs. Vigyázzunk egymásra! Köszönöm szépen.
Rétvári Bence államtitkár úr válaszol. Parancsoljon!
Köszönöm szépen a szót, elnök úr. Tisztelt Frakcióvezető Úr! Tisztelt Ház! Tisztelt Frakcióvezető Úr és Tisztelt Ellenzék! Járvány van, és nem kampány van. [[Zaj, közbeszólások az ellenzéki padsorokból.]] A kormány a vírus miatt veszélyhelyzetet hirdetett, és nem pedig kampányidőszakot hirdetett. Márpedig önök úgy működnek, mint kampányidőszakban az ellenzék. Mindenben itt a parlamentben igyekeznek valamilyen okot találni, hogy ismételten, mint 1998 óta mindig, diktatúrát kiáltsanak akkor, ha fideszes és kereszténydemokrata kormányzás van Magyarországon.Még azok a volt saját pártelnökeik is, akik itt nincsenek közvetlenül Gyurcsány Ferenc irányítása alatt, Vona Gábor és Schiffer András is bírálják a magyar ellenzéket, hogy ebben a pillanatban nem tudott a magyar emberek oldalára állni, és nem tudott elfogadni egy egyébként korlátozott felhatalmazást. Mert a felhatalmazás úgy szól, hogy csak azokra a területekre terjed ki, kormányzati területekre nyilvánvalóan, amelyek a vírusjárvány leküzdésével kapcsolatosak, és az időbeli hatálya is nyilván addig tart, amíg a vírus ellen fel kell lépni. Mert ez konkrétan benne van ebben a törvényjavaslatban, ön is nagyon jól tudja, ez a 2. § (2) bekezdésében elolvasható. Mind időben, mind pedig terjedelmében ez egy korlátozott felhatalmazás. Önök igazából csak azt csinálják, amit ’98 óta mindig, megpróbálnak valamiben kampányolni, valamiben diktátort és diktatúrát kiáltani, tisztelt képviselő úr. Még a saját sajtójuk is, még a magyar újságok is meg tudták azt tenni a múlt héten, hogy ugyanazon a napon ugyanazzal a címlappal jelentek meg, mindenkit arra kérve, hogy maradjanak otthon. Még az ellenzéki sajtó is előrébb van, az ellenzéki volt pártelnökök is előrébb vannak, mint önök itt a parlamentben, akik Gyurcsány Ferenc utasítására nem szavazták meg ezt a koronavírus-törvényt, és nem engedték a múlt héten egyáltalán, hogy erről szavazhassunk. Mert, tisztelt képviselő úr, ön is nagyon jól tudja, hogy a gyorsaság rendkívül sokat számít. Ha megnézzük Magyarország korábbi intézkedéseit, ha azt nézzük, hogy az iskolai tanítást az osztálytermekben mikor függesztettük föl, ha az első betegektől eltelt időszakot számítjuk, akkor azt látjuk, hogy 39 beteg után, 12 nap után függesztettük föl, míg Ausztira 21 nap után és 4 halott után, Olaszország 34 nap után és közel 4 ezer fertőzött után, Spanyolország 41 nap után és közel 3 ezer fertőzött után, és mondhatnám: Svédország 47 nap, Németország 49 nap, Franciaország 52 nap. Mert a gyorsaság rendkívül sokat számít. Ez az egy hét is rendkívül sokat számított volna. Önök egyrészről azt mondják, hogy a kormány vezessen be előbb intézkedéseket, amikor pedig a kormány innen, az Országgyűléstől a veszélyhelyzet meghosszabbítását kéri, hogy legyen jogköre ezen intézkedéseket gyorsan meghozni vagy hatályában fenntartani, akkor ezeket nem teszik meg. Pont ellentétesen beszélnek, és ellentétesen szavaznak itt a parlamentben, tisztelt képviselő úr. És nem ez az első eset, hogy önök cserben hagynák a magyarokat. Csak ezt a századot nézném, az előző évszázadot nem. 2004. december 5-én cserben hagyták a nemzetet. 2008-ban, a gazdasági válság idején, most ugyan nagy szólamokat mondanak, hogy milyen szociális intézkedéseket kellene hozni, de akkor Ferge Zsuzsa, az önök saját házi szociológusa mondta önökről azt, hogy 2008-ban Magyarország volt az egyetlen, válság érintette állam, amely semmit, egyáltalán semmit, egy gyufaszálat sem tett keresztbe azért, hogy a válság nyilvánvaló veszteseivel valami történjen. [[Közbeszólások az MSZP soraiból, köztük Korózs Lajos: Nem igaz!]] Ilyen ország nem volt még egy. Mindenütt legalább a munkanélküli-elltást vagy a segélyezést vagy valami mást kiterjesztettek. Ennek következtében nálunk különösen nagy volt a szegényeket érintő veszély, mert önök 2008-ban is cserben hagyták a magyarokat, a gazdasági válság idején is cserben hagyták a magyarokat, ezt Ferge Zsuzsa mondja önökről. 2015-ben cserben hagyták a magyarokat a bevándorlási válságban, és most, 2020-ban nem tudták itt a parlamentben a koronavírus-helyzetben sem megszavazni a veszélyhelyzet meghosszabbítását. Ez a negyedik cserben hagyása a nemzetnek, ha az utóbbi éveket nézem, tisztelt képviselő úr. Úgyhogy azt kérem önöktől, hogy továbbra is segítsék a kormányzat intézkedéseit. Még amikor a saját lapjukban, a 168 Órában és hasonlóban kérdezik meg a WHO egyes tisztségviselőit, még ők is azt mondják Magyarországnál, hogy amit Magyarország tesz, azt ők támogatják, meggyőződésük, hogy a Magyarországon elfogadott intézkedések alkalmasak az esetek felderítésére és a koronavírus-helyzet kezelésére. Ezt a WHO is megerősítette, csak ehhez, tisztelt képviselő úr, szükség lett volna arra, hogy önök ne okozzanak egy hét késedelmet a magyar emberek védelme érdekében. Eddig szerencsére az elsők között voltunk az intézkedések meghozatalában, sajnáljuk, hogy a magyar ellenzék, a magyar baloldal negyedszerre is cserben hagyta a magyar nemzetet. Köszönöm szépen. [[Taps a kormánypártok soraiban.]]
Most Z. Kárpát Dániel következik, a Jobbik részéről. Parancsoljon!
Tisztelt Elnök Úr! Tisztelt Ház! Az első szó a köszöneté azoknak, elsősorban a frontvonalban dolgozóknak, akik ezt az országot a hátukon cipelik. Egészségügyi dolgozókon túl gondolok mindenkire, aki az aktív védekezésben részt vesz. [[12.10]] És úgy érzem, hogy pártoktól, izmusoktól és hozzáállástól függetlenül mindenkinek a hálája kell hogy övezze ezen polgártársaink mindennapi munkáját. Államtitkár úr az imént késedelemről beszélt a tekintetben, hogy mivel az ellenzék nem adott teljes körű felhatalmazást, adott esetben hosszú évekre a kormányzatnak, tök óriási késedelemnek voltak kitéve. Miben, államtitkár úr? Ki kellett nyitni újra az iskolákat? Ugye, hogy nem kellett? Adott esetben hitelt kell törleszteni múlt hét óta, államtitkár úr? Ugye, hogy nem kell? Sőt, kijárási korlátozást is el tudtak rendelni, igaz tőlem ez furcsa lesz , olyat, hogy fodrászhoz és manikűröshöz azért el lehet menni, tehát viszonylagos korlátozásokon belül történt meg ez a korlátozás. De azt látnunk kell, hogy Müller Cecília asszony az eü-törvény által rátestált jognál fogva minden további nélkül kiadhatta azt a normatív határozatot, amely Pintér Sándor belügyminiszter úr intézkedésével együtt mind a határok, mind az iskolák zárva tartásáról tudott rendelkezni. [[Dr. Rétvári Bence: És ez indok arra, hogy nem szavaztad meg?]] Tehát amit ön állított, az egész egyszerűen nem állja ki az igazság és a valóság próbáját. Teljesen egyetértek Dömötör Csabával a tekintetben, hogy az emberélet az első. Azt viszont hozzá kell hogy tegyem: van 36 százalék magyar honfitársaink közül, aki egy hónapra való tartalékkal vagy annyival sem rendelkezik. Államtitkár úr, ön nem teheti meg, hogy az emberéletekre való, amúgy jogos hivatkozása mögé bújva azt mondja, hogy várjanak ezek az emberek a helyzetük megoldása tekintetében. Nem! Kutya kötelessége lenne együttesen ennek a parlamentnek ezt a két problémakört párhuzamosan elkezdeni megoldani. Nem tudja ön sem megindokolni és más sem, hogy miért állítanak föl sorrendet párhuzamos cselekvési kényszer esetén. Itt igenis egy magyar munkahelyvédelmi alappal el kell kezdeni kipótolni azon honfitársaink bérét, akik a válság és a járvány miatt nem tudnak most bért realizálni, nem tudnak bevételre szert tenni. Három lábat javasol a Jobbik egy munkahelyvédelmi alap tekintetében. Egyrészt a költségvetésen belül, nemcsak piramisépítési beruházásokra gondolok, de számtalan kormányzati beruházás és tartalék tekintetében lenne tér átcsoportosítani. Másrészt önöknek le kell ülni most a leginkább tőkeerős, a magyar piacon működő vállalkozásokkal, és a munkahelyvédelmi alapot velük együtt feltőkésíteni. Hogy aztán ezeket a befizetéseiket a későbbiekben adókedvezmény, járulékkedvezmény, infrastrukturális kedvezmény formájában hogyan kapják vissza, ez tárgyalás kérdése, és ezeket a tárgyalásokat is le kell folytatni. Harmadsorban, ha a nemzetközi térből várható bármilyen forrás, azt is ide kell becsoportosítani. Nem azt várjuk önöktől, mint amit Japán tesz, hogy adott esetben 880 ezer forinttal dotál egy-egy családot, 880 ezer forintnak megfelelő összeggel. Nem azt várjuk, ami jóléti gazdaságokban vagy az USA-ban lehetővé vált, hogy 2400 dollár plusz 500 dollár/gyermek transzferre kerüljön sor annak érdekében, hogy a nehéz helyzetbe került családok tudják kezelni ezt a helyzetet. Nem ezt várjuk. Abszolút a realitás talaján maradva, átlagbérig tehát az átlagbér szintjéig szeretnénk azt elérni, hogy minden magyar ember eddigi bevételének a 80 százaléka garantáltan eljusson a számlájára a továbbiakban is. És azért kérjük, követeljük mindezt, mert honfitársaink egyharmada nem rendelkezik szinte semmiféle tartalékkal, és nem akarunk olyan helyzetbe került gyermekeket látni Magyarországon, hogy ne tudja őket eltartani a saját családjuk. Nem akarunk leendő ellehetetlenüléseket, akár több évvel később kilakoltatásokat látni a mostani bajba kerülés miatt! És azt kell hogy lássuk, hogy ha mindez Csehországban megoldható volt, ha Szlovákiában tegnapi bejelentéssel megoldható volt, ha Romániában 75 százalékos ez a pótlási szint bizonyos esetekben, Bulgáriában 60, Lengyelországban 50, akkor nem tudjuk elfogadni, hogy Magyarországon nulla legyen. Értem, támogatom a járulékkedvezményt. Értem, támogatom, javasoltuk a hiteltörlesztési moratóriumot, minden kozmetikai vagy annál fajsúlyosabb lépést is támogatunk, de mindezek nem pótolják a kieső bevételt. És mi nem szociális transzferekre szoruló tömegeket akarunk látni, hanem rugalmas munkaerőpiaci átalakítással olyan magyar honfitársakat szeretnénk látni, akik meg tudják őrizni a munkahelyüket, és adott esetben fél év múlva, egy év múlva vissza tudnak térni az eredeti, eddigi életvezetésükhöz. Ezért követeljük tehát a magyar munkahelyvédelmi alapot, annak érdekében, hogy Magyarországon ne lehetetlenüljenek el teljes ágazatok dolgozói, szakembergárdái, hiszen minden magyar felelős minden magyarért, és a magyar jövőt most lehet megalapozni [[Az elnök a csengő megkocogtatásával jelzi az időkeret leteltét.]] nem pedig a válság elmúltával. Köszönöm a figyelmet. [[Taps a Jobbik padsoraiban.]]
Dömötör Csaba államtitkár úrnak adom meg válaszra a szót. [[A kijelző táblán Dömötör Csaba neve jelenik meg. Dr. Orbán Balázs szólásra emelkedik.]]
[[Hangosítás nélkül:]] Elnök úr, bocsánat! Elnök úr, bocsánat! [[Dr. Völner Pál: Elnök úr, jelezte, hogy Orbán Balázs államtitkár fog válaszolni. Dr. Orbán Balázs neve megjelenik a kijelzőn.]] Elnök úr, köszönöm a szót. Tisztelt Elnök Úr! Tisztelt Ház! Tisztelt Képviselő Úr! Először is a jogi részletekre vonatkozó megjegyzésével kezdeném, ugyanis az a helyzet, hogy képviselő úr, ön továbbra sem érti a szabályokat. Továbbra sem érti a jogi helyzetet, és először azt kell tisztáznunk, mert anélkül nem tudunk elkezdeni beszélgetni a gazdaságvédelmi intézkedésekről. A jogi helyzet ugyanis az, hogy minden intézkedésnek, amit eddig hoztunk, minden intézkedésnek, amit eddig a kormány hozott, a hatálya a meghozatalát követő 15. nappal jár le. Tehát nemcsak arról van szó, képviselő úr hogy egy félreértést eloszlassak minden ellenzéki képviselőben , hogy a március 11-én és 12-én meghozott intézkedések hatálya jár le akkor, ha a koronavírus elleni védekezésről szóló törvényt nem támogatja az Országgyűlés, hanem, képviselő úr, az összes intézkedésé! Csak nem ugyanabban az időpontban, hanem eltolva, a meghozatalától számított 15. napon. Amikor tehát ön azt mondja, hogy támogatja a végrehajtások felfüggesztését [[Dr. Varga-Damm Andrea: Nem kell! Balczó Zoltán közbeszól.]] a kilakoltatások felfüggesztését, a járulékkedvezményt, és ezt követően a délután folyamán nem fogja megszavazni a koronavírus elleni védekezésről szóló törvényt, akkor ön nem mond igazat. Mert ahhoz, hogy ön a végrehajtások felfüggesztését támogassa, a kilakoltatások felfüggesztését támogassa, a gazdasági intézkedéseket támogassa, a családtámogatások meghosszabbításáról szóló döntéseket támogassa, ahhoz az Országgyűlésnek el kell fogadnia az Alaptörvény értelmében a koronavírus elleni védekezésről szóló törvényt. Amelyik országgyűlési képviselő ezt nem támogatja, egészen egyszerűen az összes eddigi intézkedésre, amit a kormány hozott meg, arra mind egy darab nagy nemet mond! [[Dr. Szél Bernadett folyamatosan közbeszól.]] Az, hogy ennek milyen következménye van, melyik nap jár le a határidő, ezt próbálja meg elmagyarázni a magyar családoknak, hogy örüljenek annak, hogy akkor nem ma, hanem csak három nap múlva jár le a kilakoltatási moratórium! Tehát ez a jogi helyzet, ez teljesen egyértelmű. Amit önök állítanak, az jogi értelemben nonszensz, nem fedi a valóságot. Van egy gazdaságpolitikai természetű vita is a két politikai oldal között. Teljesen egyértelmű, hogy mi a célzott segítségnyújtásban gondolkodunk. Tehát egyrészt szeretnénk azt támogatni, hogy a munkahelyek közül minél több megmaradjon, minél kevesebb gazdasági ágazat álljon le, másrészt, hogy ha valaki bajba kerül, akkor a neki nyújtott segítséget is célzottan szeretnénk eljuttatni. Amit önök javasolnak, karöltve a többi baloldali ellenzéki párttal, azoknak a javaslatoknak a döntő többsége nem célzott javaslat. Elnézést kérek, én nem szeretném, hogy engem megsegítsen személyesen a magyar Országgyűlés, mert az én munkámat egyelőre nem veszélyezteti a koronavírus elleni védekezés. [[Z. Kárpát Dániel: Ezért mondtam, hogy átlagbérig, ha odafigyeltél.]] És én azt is javaslom, hogy az ön családját se segítsük meg ebben a válságban, mert az ön családját sem veszélyezteti a koronavírus elleni védekezés. [[Z. Kárpát Dániel: Átlagbérig; legalább figyelj! Elnök úr, így nem lehet!]] Azokon segítsünk, akik gondba kerülnek. A feltétel nélküli, mindenkinek járó alapjövedelem ötlete nem egy célzott támogatás. Ezért az nem alkalmazható. A másik része: 2010 óta a kormány követ egy elvet, aminek segítségével a munkanélküliséget 12 százalékról 3 százalékra sikerült levinni, 5 százalékos gazdasági növekedés mellett. [[Az elnöki széket Lezsák Sándor, az Országgyűlés alelnöke foglalja el.]] Ennek az elvnek a lényege, hogy segély helyett munkát adunk az embereknek. Azért, mert jött egy koronavírus, ami ellen most védekeznünk kell mindannyiunknak, semmi értelme nincs, hogy kidobjuk az ablakon ezt az elvet, aminek a használatával az elmúlt tíz évben az összeomlást követően rendbe tudtuk rakni az országot. [[Z. Kárpát Dániel: Ezt mondd el egy idegenvezetőnek vagy egy nyelvtanárnak! Mondd el nekik!]] Mi tehát arra teszünk javaslatot, hogy ezt az elvet, aminek segítségével ilyen nehéz helyzetben is, illetőleg a korábbi nehéz helyzetekben is rendbe tudtuk tenni az országot, ne dobjuk ki az ablakon. Az önök összes javaslata, amit ma fölírtam, arra vonatkozott, hogy ezt az elvet dobjuk ki az ablakon. Mi ezt nem támogatjuk. És végső soron, ha megengedik, én is egy atipikus módszerhez folyamodnék, ugyanis most nem önökhöz szólnék, hanem a Jobbik-frakció és a Jobbik párt támogatóihoz, szavazóihoz. [[Dr. Varga-Damm Andrea közbeszól.]] Ugyanis az a helyzet, hogy ők azok a szavazók, akik nem értenek egyet velünk, akikkel vitáink vannak, akik kritizálnak minket. [[12.20]] Mi mindent megteszünk azért ezen az oldalon, hogy kiérdemeljük az önök szavazóinak a támogatását is. De ez most mind lényegtelen, merthogy most a koronavírus elleni védekezésről van szó, és ebben a védekezési helyzetben azt szeretném kérni minden szavazótól, hogy hasson oda az országgyűlési képviselőjére, hogy ne akadályozza a védekezést pártpolitikai logikán, hanem támogassa az intézkedéseket. Mutassuk meg, hogy az, ami sikerült más országokban Spanyolországban, Ausztriában, Franciaországban, Nagy-Britanniában , az Magyarországon is sikerülhet. Köszönjük az irántunk tanúsított bizalmukat. Köszönöm szépen a szót, elnök úr. [[Taps a kormánypártok soraiban.]]
Köszönöm szépen, Orbán Balázs államtitkár úr. Tisztelettel köszöntöm képviselőtársaimat. Szintén napirend előtti felszólalásra jelentkezett Soltész Miklós képviselő úr, Kereszténydemokrata Néppárt: „Aktuális kérdésekről” címmel. Öné a szó, képviselő úr, államtitkár úr.
Köszönöm a szót, elnök úr. Kapcsolódva államtitkár úr gondolatához, szeretném megerősíteni, hogy a koronavírus-járvány megjelenése, a veszélyhelyzet kihirdetése óta valóban az ország elsöprő többsége egységesen támogatja részben a koronavírus elleni védekezésről szóló törvény meghozatalát, másrészt pedig azt a négyfrontos küzdelmet, amelyet közösen valósítunk meg a résztvevőkkel katonai, rendőri területen, de gyengébbek kedvéért hozzáteszem itt Varju Lászlónak vagy Tordai Bencének, hogy egészségügyi és gazdasági területen is. Tehát önök, amit ma a napirend előtti beszédükben mondtak, az siralmas, mert nem fogták fel a múlt heti, Orbán Viktor miniszterelnök úr által elmondott beszédet.A Kereszténydemokrata Néppárt a gazdasági intézkedések között kiemelten is támogatja a magánszemélyek és vállalkozások által március 18-áig felvett hitelek tőke- és kamatfizetési kötelezettségének felfüggesztését év végéig, a rövid lejáratú vállalkozási hiteleknek június 30-áig történő meghosszabbítását. Kiemelten támogatjuk, hogy a munkáltatóknak nem kell járulékot fizetniük egyes területeken: vendéglátás, szórakoztatóipar, sport, kulturális szolgáltatások területén. És az újabb gazdasági lépésekben kiemelten támogatjuk a kilakoltatások, lefoglalások, valamint az adóvégrehajtások, a fennálló tartozások felfüggesztését, veszélyhelyzet lejárásáig mindezek visszavonását. A veszélyhelyzet alatt lejáró gyes-, gyed- és gyet-jogosultságok meghosszabbítását, az édesanyák jelenlegi státuszukban tartását kiemelten fontosnak tartjuk. Azt is látjuk sajnos a mai napi vitában is elhangzott , hogy az ellenzék semmi másban nem érdekelt, mint egyrészt dacosan ellenállni azoknak a lépéseknek, illetve választóik akaratának is, akik egészen mást akarnak, mint ők mondanak, a megszorításokban hisznek, politikusaik ebből akarnak politikai tőkét kovácsolni, s az egység helyett pedig pont az ellentétet szítják. Sajnálatos módon jó néhányan még óriásit is hazudnak bele akár a médiába, akár pedig itt a parlamenti vitákba. A saját szavazóikkal, az egész országgal mennek szembe, mint ahogy ez már elhangzott az elmúlt időszakban is, az elmúlt vitákban is. Azt azért érdemes kihangsúlyozni mert mindenféle vádakkal illetik a kormányt, illetik az Országgyűlés többségi frakcióit , hogy az emberélet a legfontosabb ebben a helyzetben, és ha erre gondolunk, akkor azokkal a lépésekkel, amelyeket eddig megtett a magyar kormány sok-sok ember segítségével, akkor igenis ebben az óriási küzdelemben mégiscsak jobban állunk, mint sok-sok ország. De azt is tudni kell és ezt megint csak érdemes az ellenzék egy jó részének hallania , hogy az eddigi döntések 3600 milliárd forintot hagynak az embereknél. Óriási nagy összeg ez. Miniszterelnök úr bejelentette azt is, hogy nyilván lesznek további gazdasági lépések is. Nyilván egyértelmű, hogy az intézkedések munkahelyeket védenek meg, és nyilván azt szolgálják, hogy ne újra a segély legyen a fő szempont, hanem a segítség és a munkahelyek megőrzése. Mindemellett pedig a Kereszténydemokrata Néppárt nevében szeretnénk köszönetet mondani a közszolgálatban részt vevőknek, és nem csak persze kiemelten az egészségügyi dolgozóknak, orvosoknak, ápolóknak egyaránt, de hozzátartozik az a sok-sok ember, akik akár a víz-, gáz- vagy bármilyen más szolgáltatásokat, a közlekedést és sok mindent fenntartanak, mindazoknak, akik a boltokban ott vannak, és azt a rohamot elviselték, ami az elmúlt hetek-hónapoknak egyébként nem biztos, hogy jogos rohama volt. És itt köszönetet szeretnék mondani még a humanitárius segítségnyújtásért is, azért, mert az egyéni felajánlók megértették azt, hogy most nem arra van szükség, hogy különböző tárgyakat elvigyenek a karitatív szervezetekhez, hanem sokkal inkább arra, hogy akár a Nemzeti Összefogás vonalán keresztül, akár a Nemzeti Összefogás számlaszámán keresztül támogassák a karitatív szervezetek munkáját. Köszönjük, hogy megértették a cégek is, hogy tőlük mind az anyagi, mind pedig a tárgyi felajánlásokat is fogadják a karitatív szervezetek, és ezt nagyon sok helyre el tudják juttatni. És köszönöm azt a sok-sok önkéntes szerveződő segítséget, amit az elmúlt hetekben-hónapokban megtapasztalt az ország. Azt hiszem, erre van szükség, nem pedig arra, amit az ellenzék tesz, a teljes széthúzásra. Köszönöm, hogy meghallgattak. [[Taps a kormánypártok soraiban.]]
Köszönöm szépen, képviselő úr, államtitkár úr. Az elhangzottakra a kormány nevében Rétvári Bence államtitkár úr fog válaszolni.
Köszönöm szépen a szót, elnök úr. Tisztelt Képviselő Úr! Tisztelt Ház! Valóban olyan időszakot élünk itt, Európában és világszerte, amely nemcsak a jogrend miatt rendkívüli, hanem tényleg láthatjuk, hogy nálunk szerencsésebb történelmű, jóval gazdagabb országok is micsoda nehézségekkel küzdenek, és egy részük nem is tudja ezeket a nehézségeket leküzdeni a járvány terjedése kapcsán. Belgiumban is többen mondták, hogy túl későn intézkedtek, és a szabályozások meghozatalakor késő volt, mert már több száz beteg volt. Franciaországban pár nappal ezelőtt mondta egy sürgősségi orvos, hogy nem állnak rendelkezésükre a megfelelő eszközök a francia egészségügyben, híján vannak a védőruháknak, és úgy érzik, mintha fegyver nélkül mennének a csatába. De nemcsak Franciaországban vagy a Benelux-országokban láthatunk ilyeneket, hanem máshol is. Nagy-Britanniában, Londonban a helyi kórházszövetség elnöke, Chris Hopson mondta, hogy hetek kérdése, amíg még bírni fogja az ottani egészségügyi ellátórendszer a rázúduló koronavírusos betegek áradatát, és akár össze is omolhat. Nem tudják felvenni a lépést a villámgyorsan terjedő vírussal, és azt mondta, hogy nagyon elszámolták magukat, amikor készültek a járványra. Szomorú, hogy nemcsak ők, hanem az európai egészségügyi ügynökség is elszámolta magát. Amikor Magyarország már intézkedéseket hozott január végén és február elején, akkor ők még azt mondták, hogy nem valószínű az európai tömeges terjedés. Jó, hogy nem rájuk hallgattunk, hanem a józan észre. Romániában csaknem minden hatodik koronavírusos beteg egészségügyi alkalmazott, itt ez jelenti az egyik nagy problémát. Svájcban a szövetségi egészségügyi ügynökség járványügyi vezetője szerint a svájci kórházak hamarosan összeroppanhatnak, ha ugyanígy terjed tovább a koronavírus. Svédország az egyik legfertőzöttebb országgá vált, pedig az egyik legjólétibb társadalom, és azt is látjuk, hogy a világ egyik leggazdagabb területén, New Yorkban is azt mondják a polgármester szerint , hogy egy hét alatt kifogyhatnak kesztyűkből, maszkokból és más kórházi felszerelésekből. Tehát mindenhol az összefogás ideje jött el, és minden más országban is ugyanilyen kihívásokkal küzdenek. Nagyon fontos siker volt az elmúlt napokban, a hétvégén, hogy folyamatosan érkeznek a repülőgépek, hát, nem Brüsszel irányából és nem támogatásokkal, hanem kelet felől, 200 lélegeztetőgéppel, 1,7 speciális maszkkal, 7 millió sebészeti maszkkal, 200 ezer védőruhával. Tehát óriási mennyiségű felszerelés érkezik, amelyet sikerült Magyarországnak megszereznie, miközben Brüsszelből csak jogállami kritikákat kapunk továbbra is. Itt ezeket szerencsére sikerült elérnünk. Úgyhogy ez is mutatja, hogy itt mekkora összefogásra van szükség, amiről jó lenne, ha a parlamentben is elmondhatnánk, hogy itt is összefogás valósul meg, de ezt sajnos az ellenzéki pártok részéről nem tapasztaljuk. Pedig a gyorsaság nagyon fontos, és ebben az elmúlt időszakban Magyarország jól tudott lépni, hiszen ha azt nézzük, hogy az egyes intézkedéseink az első halálesethez képest mikor történtek: a veszélyhelyzet kihirdetése már 4 nappal az első haláleset előtt megtörtént Magyarországon, míg, mondjuk, Olaszországban csak 16 nappal az első haláleset után. Az iskolai tanítás felfüggesztéséről a döntés egy nappal az első haláleset után megtörtént, Ausztriában 5 nappal az első haláleset után, Svédországban 7 nappal és csak az egyetemek vonatkozásában , Olaszországban pedig 12 nappal később. [[12.30]] Magyarországon a szórakozóhelyek és kulturális intézmények bezárására az első haláleset után 2 nappal sor került, Szlovéniában is hasonló gyorsasággal, mint Magyarországon, de Lengyelországban 3 nappal utána, Ausztriában 5 nappal, Olaszországban 15 nappal utána. A rendezvények megtiltása Magyarországon az első haláleset előtt 4 nappal megtörtént, míg, mondjuk, Olaszországban 15 nappal az első haláleset után. Magyarországon a határzár az első haláleset után 2 nappal kihirdetésre került, Lengyelországban 3 nappal, Ausztriában 8 nappal, Svédországban 8 nappal az első haláleset után. Tehát eddig a gyorsaságunk fontos előnyünk volt, ezért szánalmas az a próbálkozás, amit az ellenzék tesz, amellyel magyarázza, hogy miért lassította azt, hogy a felhatalmazást az Országgyűlés továbbra is megadhassa a kormánynak. De azt láthatjuk, hogy bár a parlamenti ellenzék nem, de sokan a cégek és a magánszemélyek közül megmozdultak. Az MKB Bank egymilliárd forintot biztosított a koronavírus elleni védekezésre, a CIB Csoport, a Takarékbank szintén felajánlásokat tett. A telekommunikációs cégek 10, 15 vagy 100 gigabájtos plusz adatforgalmat biztosítanak, hiszen sokan otthonról így tudnak dolgozni vagy így tudnak tanulni. A Béres-cseppeket államtitkár úr is a Szent László Kórházba eljuttatta a hétvégén, pontosan azért, hogy az egészségügyi dolgozók egészségét védjük. A Labdarugó-szövetség, a KórházSuli Alapítvány, a Bethesda Gyermekkórház, a kínai konstrukciós bank vagy akár az állami, megváltozott munkaképességűeket foglalkoztató cégek mind csatasorba álltak, ők például és sokan mások a máltaiak és mások varrnak mosható maszkokat. [[Az elnök a csengő megkocogtatásával jelzi az időkeret leteltét.]] Azt hiszem, hogy ez az összefogás szépen látható a társadalomban. Jó lett volna, ha a politikában is megvalósul. Köszönöm szépen. [[Taps a kormánypártok soraiban.]]
Köszönöm, államtitkár úr. Tisztelt Országgyűlés! Szintén napirend előtti felszólalásra jelentkezett Bánki Erik képviselő úr, bizottsági elnök úr, Fidesz-képviselőcsoport: „Aktuális ügyek” címmel.
Köszönöm szépen a szót. Tisztelt Elnök Úr! Tisztelt Ház! Tisztelt Képviselőtársaim! A koronavírus-járvány kezdete óta a kormány az operatív törzzsel együttműködve számos egészségügyi és gazdasági intézkedést vezetett be Magyarországon, melyek elsődleges és legfontosabb célja az emberek védelme. A frakció üdvözli a kormány azon döntéseit, amelyekkel a magyar gazdaság eddig elért eredményeit kívánja megvédeni, valamint dolgozik a gazdaság mielőbbi újraindításán. Ennek részeként a múlt hét folyamán a kormány hat új gazdaságvédelmi intézkedésről döntött, melyek legfontosabb célja, hogy a lehető legtöbb magyar ember megtarthassa a munkáját. Aki pedig netán elveszítené az állását, abban az esetben az a dolgunk, hogy mielőbb új munkahelyeket tudjunk teremteni, ahol az emberek el tudnak helyezkedni és újra munkát tudnak vállalni. A bevezetett intézkedéseket tekintve: további 81 480 kisvállalkozó kap június 30-ig mentességet a kata-átalányadó fizetési kötelezettsége alól. Idetartozik többek között a fodrászat, a szépségápolás, a festés, az üvegezés, a villanyszerelés és számos egyéb fontos foglalkozás. A március 1-je előtt keletkezett katatartozásokra az érintettek haladékot kapnak, így azokat elég lesz a vészhelyzet lejárta utáni negyedévben befizetniük. Átmeneti adómentességet kapnak a magyarországi médiaszolgáltatók a kieső reklámbevételek miatt. A turizmushoz és a vendéglátáshoz hasonlóan tehát ezt az ágazatot is igyekszünk külön támogatni. Felfüggesztették a kilakoltatásokat, a lefoglalásokat, valamint az adóvégrehajtásokat, a fennálló adótartozásokat pedig elég lesz a vészhelyzet lejárta után befizetni. A vészhelyzet alatt lejáró gyes-, gyet- és gyedjogosultságok pedig meghosszabbításra kerültek a vírushelyzet lezárásáig. Előremutató az is, tisztelt képviselőtársaim, hogy a gazdaság újraindításáért felelős akciócsoport valamennyi foglalkozási ág képviselőjével egyeztet a problémákról, és közösen keresik a megoldási lehetőségeket. További fontos intézkedés volt, hogy 5 ezerről 15 ezer forintra emelkedik a PIN-kód nélkül is engedélyezett, érintéses fizetési kártyás vásárlások összeghatára április 15-étől. Ezzel lehetővé válik, hogy a fizetések 90 százalékában ne kelljen a terminálhoz kézzel a vásárlóknak hozzáérniük. Tisztelt Ház! Tisztelt Képviselőtársaim! A magyar kormány azon dolgozik, hogy megfelelő mennyiségben tudja biztosítani az állami egészségügy és a lakosság számára a védekezéshez szükséges eszközöket. Ebbe számos hazai nagyvállalat is bekapcsolódott. A MOL almásfüzitői egységében például naponta 50 ezer liter fertőtlenítésre alkalmas szer gyártása kezdődik meg. A járvány elleni védekezés jegyében a kormány a külföldi beszerzésekkel párhuzamosan nagyon helyesen megnöveli és kiépíti a védekezéshez szükséges alapanyag- és késztermékgyártó kapacitásokat Magyarországon is, mivel az itthon gyártott termékek könnyen elérhetőek, gyorsan szállíthatóak, hamar eljutnak a kórházakba, illetve az egészségügyi intézményekbe. A hazai gyártás emellett hozzájárul ahhoz is, hogy a Magyarországra is begyűrűző, az elmúlt évtizedben nem tapasztalt mértékű válság enyhítéséhez hozzájáruljon. Az Innovációs és Technológiai Minisztérium a hazai gyártás megerősítése, kiépítése érdekében szervezi az alapanyag-ellátás biztosítását, így például a textilét, a műanyagét, az etanolét, és szükség esetén segíti a piaci szereplők összekapcsolását. A maszkok, illetve a különböző védőruhák esetében is folyamatosan szervezik és támogatják a hazai gyártáshoz szükséges együttműködéseket. Fontos megemlíteni továbbá azt is, hogy a szükséges eszközök hazai előállítása mellett több száz tonnányi, a koronavírus-járvány elleni védekezéshez szükséges rakomány érkezett már Kínából, és a következő napokban, sőt hetekben is számos repülőgépnyi szállítmány érkezik Magyarországra. Tisztelt Ház! A kormány tehát minden olyan intézkedést, amelyet a környező országok is megtettek, megtett; nemcsak hogy megtette, hanem az elsők között tette meg, ennek köszönhetően a környező országokhoz képest is istennek hála a legalacsonyabb mértékű növekedést tapasztalhatjuk a fertőzések terjedése terén. Nagyon fontos, hogy a költségvetési keretek is biztosítottak az intézkedésekhez. Mostanáig 245 milliárd forintot biztosított a kormány a költségvetésből a járvány elleni védekezésre. A gazdaságvédelmi intézkedések csaknem 90 milliárd forintot hagytak a magyar vállalkozásoknál, a járványügyi eszközbeszerzésekre pedig eddig 157 milliárd forintot költött a kormány. Tisztelt Képviselőtársaim! Láthatják tehát azt, hogy a védekezésben, az emberek védelmében és a gazdaság erejének megtartásában is kivételes lépéseket tett a magyar kormány. Én arra kérem önöket, hogy a Fidesz-frakcióhoz hasonlóan önök is támogassák ezeket a lépéseket a következőkben. Köszönöm szépen a figyelmet. [[Taps a kormánypártok soraiban.]]
Köszönöm, Bánki Erik képviselő úr. A kormány nevében Tállai András államtitkár úr fog válaszolni az elhangzottakra.
Köszönöm szépen, elnök úr. Tisztelt Országgyűlés! Tisztelt Képviselő Úr! A kormány ebben a rendkívüli helyzetben, úgy gondolom, felelősen hozza meg döntéseit, amit egyébként a közvélemény támogatása is teljes mértékben visszaigazol. A kormány arányos döntéseket hoz egymásra épülve: ahogy a világjárvány érinti Magyarországot, Magyarország lakosságát, a családokat, a vállalkozásokat, a döntések is így születnek meg. Két részre osztható a kormány tevékenysége: egyrészt, amely döntéseket már meghozott, másrészt pedig, amelyeket meg fog hozni. Mert mindannyian tudjuk, hogy a járvány, a válság el fog húzódni; el fog húzódni, ma még senki nem tudja megmondani, hogy ez mennyi ideig tart, senki nem tudja megmondani a világon, hogy itt Európában milyen hatása lesz az emberekre, a családokra, az egzisztenciákra, milyen hatása lesz a gazdaságra, a vállalkozásokra, a munkahelyekre. A magyar kormány nagyon felelős döntést hozott, és Európában, azt gondolom, egyedülálló, hogy az első döntése a családoknak szólt; a családoknak, mégpedig azért, hogy azok a családok, akik nehéz helyzetben vannak, és kötelezettségeik vannak, hitelek, kölcsönök, egyéb, bankoknak, illetve pénzintézeteknek fennálló kötelezettségek, ezeket a kötelezettségeket év végéig nem kell törleszteniük saját döntésük alapján. De a családokat segíti az a döntés is, hogy nincs kilakoltatás, nincs lefoglalás, és az is, hogy a lejáró gyes és gyed ideje automatikusan meghosszabbodik a veszélyhelyzet idejére. De a kormány meghozta a döntéseket a magyar vállalkozások számára is. Azt gondolom, ez is Európában egyedülálló, hogy a láthatóan már most gazdaságilag nehéz helyzetbe került ágazatokban nem kell a dolgozók után járulékot, szociális hozzájárulási adót és munkavállalói járulékot sem fizetni, emellett több mint 80 ezer kisvállalkozásnak segít a kormány azzal, hogy a katát június 30-áig biztosan nem kell megfizetni; ez a magyar kisvállalkozások mintegy egyharmada. A turisztikai ágazatban turisztikai hozzájárulást sem kell fizetni. [[12.40]] Ezek a döntések mintegy 15 ezer vállalkozás 300 ezer alkalmazottjának jelentenek kedvezményeket. Nagyon fontos döntés, és minden vállalkozást érint, hogy nem kell törleszteni a felvett hiteleket. Ez 145 ezer vállalkozás 380 ezer ügyletét jelenti. Ugyanakkor fontos döntéseket hozott a Magyar Nemzeti Bank is, likviditási kérdésekben segít a magyar bankrendszer stabilitását megőrizni és ezáltal a magyar vállalkozások likviditását is javítani. De fontos arról beszélnünk, hogy milyen döntések következnek ezután. Engedjék meg nekem, hogy egy egy órával ezelőtti hírt megosszak önökkel, amely szerint Orbán Viktor, Magyarország miniszterelnöke konferenciát tartott a kormánytagokkal, a Magyar Kereskedelmi és Iparkamara elnökével, a Magyar Nemzeti Bank ügyvezető igazgatójával, a Munkáltatók Országos Szövetségével és a Turisztikai és Vendéglátó Munkaadók Szövetségével arról, hogy melyek a következő lépések; a következő lépések, amelyek arról szólnak, amikor már az emberek elvesztik a jövedelmüket, elvesztik esetleg a munkahelyüket, leállnak szolgáltatások, leáll a termelés Magyarországon, tehát egyre nagyobb bajjal, egyre nagyobb nehézségekkel nézünk szembe. A miniszterelnök három dolgot határozott meg: a 2020-as költségvetés eltérítését; a 2021-es költségvetés megtervezését a 2020-asnak a logikájában, tehát a költségvetést teljes egészében alá kell rendelni a válság okozta költségvetési és gazdasági nehézségeknek; a harmadik pedig egy nagy gazdaság-újraindítási akciótervnek az összeállítása. Tisztelt Országgyűlés! Láthatjuk, érezhetjük, hogy a kormány megfelelően kezeli a kialakult helyzetet, és a megfelelő döntéseket természetesen a mai országgyűlési döntés függvényében meg fogja hozni, ami Magyarország javát fogja szolgálni. Köszönöm szépen. [[Taps a kormánypártok soraiból.]]
Köszönöm, Tállai András államtitkár úr. Tisztelt Országgyűlés! A napirend előtti felszólalások végére értünk. A mai napon napirend utáni felszólalásra jelentkezett Varju László, DK; Potocskáné Kőrösi Anita, Jobbik; Varga-Damm Andrea, Jobbik; Gyüre Csaba, Jobbik; Kálló Gergely, Jobbik; Z. Kárpát Dániel, Jobbik; Farkas Gergely, Jobbik és Ágh Péter, Fidesz. Tisztelt Országgyűlés! Most házszabálytól eltérésről kell döntenünk, de előtte jelenlét-ellenőrzést tartunk. Közben kérem azon államtitkár urakat, akik nem a helyükön ülnek, nem tudnak szavazni, akkor menjenek a helyükre. Kérem, nyomják meg szavazógépük valamely gombját, és aki úgy érzékeli, hogy a gépe nem működik, kérem, kézfeltartással, felállással jelezze. [[Kövér László jelzi, hogy nem működik a gépe.]] Ezek szerint mindenkinek… [[Közbeszólások a kormánypárti padsorokból: Házelnök úr!]] Kinek? [[Közbeszólások a kormánypártok soraiból, köztük: Házelnök úr!]] Házelnök úr gépe nem működik. Kész? Működik. Nem működik? [[Kövér László nemet int. Balczó Zoltán: Kezdjük újra! A munkatárs ismét Kövér László gépéhez lép.]] Nem működik. Tehát a házelnök úr gépe nem működik, akkor kézfeltartással majd jelzi házelnök úr, hogy miképpen szavaz. Tisztelt Országgyűlés! A biztonság kedvéért, kérem, nyomják meg még egyszer szavazógépük valamely gombját, és aki úgy érzékeli, hogy gépe nem működik, kérem, jelezze azt. [[Kövér László jelzésére:]] Most már működik házelnök úr is meg a gépe is. [[Derültség.]] Bocsánat! Köszönöm szépen. Tisztelt Országgyűlés! A Házbizottság a tárgysorozatba-vételi eljárásokkal kapcsolatban házszabálytól való eltérésre tett javaslatot. Ezt H/9842. számon a honlapon megismerhetik. Felkérem Móring József Attila jegyző urat, hogy ismertesse a házszabálytól eltérésre tett javaslatot. Jegyző úr!
„Az Országgyűlés úgy térjen el a határozati házszabályi rendelkezésektől, hogy a határozati házszabályi rendelkezésektől való”…
Jegyző úr, nem hallani! [[Közbeszólások, köztük: Működik!]]
Szól. Tehát „a határozati házszabályi rendelkezésektől való eltérés elfogadása napján folyamatban lévő vagy az azt követően induló tárgysorozatba-vételi eljárásokban a határozati házszabály 58. § (2) bekezdése, az (5) és (6) bekezdése szerinti határidő az élet- és vagyonbiztonságot veszélyeztető tömeges megbetegedést okozó humán járvány megelőzése, illetve következményeinek elhárítása, a magyar állampolgárok egészségének és életének megóvása érdekében 2020. március 11-én kihirdetett veszélyhelyzet, a továbbiakban veszélyhelyzet, megszűnését követő napon ha ez a nap rendes ülésszakok közötti időtartamra esik, akkor az ezt követő rendes ülésszak első napján kezdődjön újra azzal, hogy a vészhelyzet fennállása alatt az önálló indítvány előterjesztőjének a tárgysorozatba vételre kijelölt bizottság elnökéhez intézett írásbeli kezdeményezése alapján a tárgysorozatba vételre kijelölt bizottság, a határozati házszabály 58. § (5) és (8) bekezdése szerinti jogosultnak a tárgysorozatba-vételi kérelem benyújtását követően a Törvényalkotási bizottság elnökéhez intézett írásbeli kezdeményezése alapján a Törvényalkotási bizottság a kezdeményezés benyújtásától számított 30 napon belül határoz az önálló indítvány tárgysorozatba vételéről.”
Köszönöm szépen, jegyző úr. Tisztelt Országgyűlés! Felhívom figyelmüket, hogy a házszabálytól való eltéréshez a jelen lévő képviselők négyötödének igen szavazata szükséges. Kérdezem a tisztelt Országgyűlést, hozzájárule a házszabálytól való eltéréshez a H/9842. számú javaslat alapján. Kérem, most szavazzanak! [[A táblán megjelenő eredmény: 167 igen, 2 nem, 3 tartózkodás.]] Kimondom a határozatot: az Országgyűlés 157 igen szavazattal, 2 nem ellenében, 3 tartózkodás mellett elfogadta a házszabálytól való eltérést. Tisztelt Országgyűlés! Soron következik mai ülésünk napirendjének megállapítása. A napirendre, az ülés időtartamára, a felszólalási időkeretekre a házelnöki jogkörben előterjesztett javaslat alapján döntünk. Most a házelnöki jogkörben előterjesztett napirendi javaslatról döntünk tehát. Kérdezem a tisztelt Országgyűlést, hogy elfogadjae a napirendi ajánlást. Kérem, kézfelemeléssel szavazzanak! [[Szavazás.]] Köszönöm szépen. Látható többség. Megállapítom, hogy az Országgyűlés a napirendet elfogadta. Tisztelt Országgyűlés! Felhívom figyelmüket, hogy a korábban megküldött főigazgatói tájékoztatónak megfelelően, amennyiben el kívánják hagyni az üléstermet, először a hátsó szektorok szélén ülők, ezt követően a középső, majd az első sorokban ülők, a szektorok szélétől megkezdve hagyják el a termet, egymás között megfelelő távolságot tartva. Megkérem képviselőtársaimat, hogy az ülésteremben a nap folyamán a szavazásokon kívül kizárólag a soron következő felszólaló és az azt követő két felszólalásra váró tartózkodjon. A viták a belső televíziós közvetítőrendszeren keresztül mindenki számára követhetők. A felszólalásra következő három képviselő nevét az ülésvezető elnök minden felszólalás végén ismertetni fogja. Tisztelt Országgyűlés! Kérem szépen, akik az ülésteremből távoznak, kicsit gyorsabban tegyék [[A képviselők egy része távozik az ülésteremből. Zaj.]] és csendesebben. [[12.50]] Tisztelt Országgyűlés! Soron következik a Pázmány Péter Katolikus Egyetem által ellátott oktatási feladatok elősegítése céljából, a Magyar Katolikus Püspöki Konferencia részére történő ingyenes vagyonjuttatásról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/9474. számon a parlamenti informatikai hálózaton elérhető. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor. Megadom a szót Nagy Csaba képviselő úrnak, a bizottság előadójának. Öné a szó, képviselő úr.
Köszönöm szépen a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2020. március 26-án tartott ülésén megtárgyalta a Pázmány Péter Katolikus Egyetem által ellátott oktatási feladatok elősegítése céljából, a Magyar Katolikus Püspöki Konferencia részére történő ingyenes vagyonjuttatásról szóló T/9474. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 23 igen szavazattal, 2 nem szavazat ellenében és 4 tartózkodás mellett elfogadta.Tisztelt Országgyűlés! A 2010-ben megválasztott Országgyűlés jelentős többségének támogatásával felállt kormány úgy határozott, hogy az előttünk álló közösségi célok megvalósítása, illetve a társadalmi kihívások kezelése érdekében szoros kapcsolatot kíván fenntartani a hazai egyházakkal. Nem új divatú elképzelés ez, ugyanis történelmi tapasztalat szolgál bizonyítékul arra, hogy a keresztény egyházaink a nemzetépítés nélkülözhetetlen intézményeiként játszottak szerepet évszázadokon keresztül. Az említett együttműködés fontosságának alátámasztásául idézni szeretném a magyar történelem kiváló államférfijának, a mélyen hívő, protestáns Tisza István gondolatát: „Sokkal nagyobb hatalmat látok az egyházban. Sokkal több rokonságot látok az egyház valláserkölcsi hivatása és az államnak legmagasabb értelemben vett rendeltetése között, s sokkal üdvösebbnek látom a kettőnek egymással való kapcsolatba hozását és közreműködését, sokkal károsabbnak, ha a kettő egymás ellen működik, semhogy helyeselhetném, hogy az állam egyszerűen megszakítson minden összeköttetést az egyházzal.” Tisztelt Képviselőtársaim! Hazánk Alaptörvénye rögzíti, hogy az állam és a vallási közösségek különváltan működnek, a vallási közösségek önállóak. A szekularizáció viszont egyáltalán nem jelent semlegességet. Ugyancsak az Alaptörvény normaszövegében olvashatjuk, hogy a magyar állam és a vallási közösségek a közösségi célok elérése érdekében együttműködhetnek. Maga az Alaptörvény kínál lehetőséget arra, hogy az állam anyagi eszközökkel is támogassa az egyházak működését, sőt mi több, a normaszöveg értelmében az állam az együttműködésben részt vevő bevett egyházaknak a közösségi célok elérését szolgáló feladatokban való részvételükre tekintettel sajátos jogosultságokat biztosít. Tisztelt Ház! Az előttünk fekvő törvényjavaslat orvosolni kívánja a Pázmány Péter Katolikus Egyetem képzési helyszíneinek földrajzi széttagoltságából fakadó hátrányait, amelyek kihatással bírnak egyes fakultások működésére. Megemlítendő, hogy az egyetem jelenleg Budapesten, Piliscsabán és Esztergomban is folytat oktatási, kutatási, valamint hitéleti tevékenységet. Tekintettel azonban a Pázmány Péter Katolikus Egyetem kiemelkedően fontos súlyára, indokoltnak mutatkozik valamennyi fakultás egységes elhelyezésének és a szükséges infrastrukturális feltételeknek a biztosítása. A benyújtott javaslatban szereplő állami tulajdonú ingatlanok bizonyultak a leginkább alkalmasnak az egyetem bővítésének megvalósításához. A nemzeti vagyonról, továbbá az állami vagyonról szóló törvények érintett paragrafusai értelmében az állami vagyon tulajdonjoga e törvényi rendelkezés alapján ingyenesen átruházható. A javaslat értelmében nem elhanyagolható annak kimondása sem, hogy az egyház számára átadni rendelt ingatlanok vonatkozásában az egyházat nem terheli beszámolási kötelezettség. Az állam és az egyetem között a megvalósuló tulajdonátruházás volumenére is tekintettel nem hagyható figyelmen kívül a vonatkozó egyházjogi szabályozás sem. Ily módon az említett jogügyletek tekintetében szükségessé válhat az Apostoli Szentszékkel való egyeztetés kezdeményezése és a megfelelő nemzetközi megállapodás előkészítése. Tisztelt Országgyűlés! Magyarország Alaptörvénye preambulumában elismeri a kereszténység nemzetmegtartó szerepét, amely számottevő jelenségként kísérte végig történelmünk zivataros századait. Alaptörvényünk mint jogrendünk alapja az állam minden egyes szervének kötelességévé teszi a keresztény kultúra védelmét. Szent István királyunk ezer évvel ezelőtt szilárd alapokra helyezte államunkat, amelyet a keresztény Európa részévé tett. A Ház asztalán fekvő törvényjavaslat is keresztény értékrendünk és az állami hagyományaink szellemében kívánja elősegíteni a Pázmány Péter Katolikus Egyetem működésének hatékonyságát. Jelen javaslat támogatható, mivel nagymértékben járul hozzá ahhoz, hogy a tekintélyes teológusról elnevezett felsőoktatási intézmény hozzá méltó módon, a szükséges feltételek biztosítása mellett végezhesse oktatási, kutatási és hitéleti tevékenységét. Köszönöm, hogy meghallgattak. [[Taps a kormánypártok soraiban.]]
Köszönöm szépen, képviselő úr. Megkérdezem az előterjesztők nevében itt ülő Orbán Balázs államtitkár urat, hogy most vagy később kíván felszólalni. [[Dr. Orbán Balázs jelzésére:]] Később, köszönöm szépen.Tisztelt Országgyűlés! A kijelölt Gazdasági bizottság nem állított előadót. Most a képviselői felszólalások következnek a napirend szerinti időkeretekben. A vita során kétperces hozzászólásra nincs lehetőség. Megadom a szót Arató Gergely képviselő úrnak, jegyző úrnak, DK.
Tisztelt Elnök Úr! Tisztelt Ház! Két témakörben szeretnék nagyon rövid megjegyzést tenni. Az egyik a bizottsági vitával, pontosabban a Törvényalkotási bizottság által benyújtott jelentéssel kapcsolatos. Csak szeretném felidézni azt a párbeszédünket, amelyik ott Orbán Balázs államtitkár úrral folyt, ugyanis a módosító indítványok egyike némiképp költői módon egy külön szabályt is beleírt az Alaptörvénybe, amely szerint kimondottan nem sérti az egyház és állam szétválasztásának elvét az egyházak közvetlen pénzügyi támogatása; ilyen nincs egyébként az Alaptörvényben, sok minden más van benne. Megkérdeztem, hogy ez azt jelentie, hogy a kormány is belátta azt, hogy ez a megoldás nem szerencsés sem az állam, sem az egyházak szempontjából. Önök időnként ezt elfelejtik, hogy az egyház és állam szétválasztásnak elve egyébként az egyházakat védi, és először a protestánsok részéről mint egyházi követelés jelentkezett; nem véletlenül, hiszen ha az állam finanszírozza az egyházakat, akkor irányítási jogokat is szerez vele. De nem mennék bele most ebbe a típusú egyházpolitikai és felsőoktatás-politikai vitába, hiszen azt lefolytattuk az általános vitában. Tehát szeretném jelezni azt, hogy a Törvényalkotási bizottság által beterjesztett jelentés nem javítja ezt a törvényjavaslatot érdemben, továbbra is egy rendkívül egyenlőtlen cseréről van szó, amikor egy megbecsülhetetlen nagyságú és meg nem becsült nagyságú vagyont kap a katolikus egyház egy vélhetően ennél sokkal-sokkal kisebb értékű ingatlanért cserébe. Nem kaptunk választ a részletes vita szakaszában sem arra, hogy milyen módon fogják hasznosítani ezt az ingatlant a továbbiakban, és nem oldódtak meg azok a fenntartások sőt ezt nagyon korrekt módon a bizottsági előterjesztő hangsúlyozta is , amelyek avval kapcsolatosak, hogy az egyháznak semmilyen elszámolási kötelezettsége nincsen evvel a vagyonnal kapcsolatban, úgy hasznosítja, azt csinál vele, amit akar. Állami vagyonból csinálunk egyházi vagyont ez minden, csak nem az egyház és az állam szétválasztása. Másodsorban azt szeretném megjegyezni nagy tisztelettel, kicsit már megelőlegezve a következő vita témáját, hogy jól mutatja az önök prioritásait, hogy a színházak lenyúlása mellett a másik dolog, amit koronavírus-járvány idején is mindenképpen tárgyalnia kellett az Országgyűlésnek, semmiképpen nem várhatott néhány hónapot, ez a nagy méretű ingatlanbiznisz, egy jó nagy ingatlantömegnek az átadása ki tudja, milyen hosszú távú célokra, hiszen még egyszer mondom, semmilyen törvényi garancia nincsen. Még egyszer mondom: az egyházpolitikai és felsőoktatás-politikai részét ennek a vitának lefolytattuk az általános vitában, ez a javaslat sajnos a módosításokkal sem vált semmivel sem elfogadhatóbbá, támogathatóbbá és korrektebbé. Köszönöm szépen, elnök úr. [[13.00]]
Köszönöm, Arató Gergely képviselő úr, jegyző úr. Megkérdezem [[Jelzésre:]] , illetve nem kérdezem, mert látom, Nacsa Lőrinc képviselő úr, KDNP, hozzászólása következik.
Köszönöm szépen a szót. Tisztelt Elnök Úr! Tisztelt Országgyűlés! Nem csodálkozunk azon, hogy a Gyurcsány-párt megint az egyházakat és az egyházi intézményeket támadja; nem meglepő attól a párttól, amelynek a kormányzatával, az MSZP-SZDSZ-kormányzattal és Gyurcsány Ferenc kormányzásával az egyházi támogatások folyamatos megkurtítása volt napirenden. Fel akarták rúgni a vatikáni megállapodást, elvették az iskoláktól, az egyházaktól, az egyházi iskoláktól a pluszforrásokat. És nem csodálkozunk azon sem, hogy a Gyurcsány-párt egyik képviselője nehezményezi az egyháznak nyújtott támogatásokat, hiszen emlékezzünk arra, hogy ez az a párt, amelynek a vezetője rendszeresen bérmálkozott, aki a pápánál a magyar püspökökre panaszkodott, és aki ki akarta zavarni a papokat az iskolákból. Ezek után ne csodálkozzunk azon, hogy a Gyurcsány-párt most is az egyházak ellen szónokol, mint ahogy tette ezt az elmúlt években folyamatosan. Mi azt gondoljuk, hogy az egyházak társadalmi szerepvállalása óriási és igenis megbecsülendő érték Magyarországon. Mi azt gondoljuk, hogy az egyházak kulturális, hitéleti, társadalmi, oktatási, nevelési, lelki, szociális és egészségügyi szerepvállalása egy óriási érték ma Magyarországon, és éppen ezért tekintünk stratégiai partnerekként is a történelmi egyházakra Magyarországon. Én azt gondolom, hogy az egyházi oktatás színvonala igen magas Magyarországon. Szerencsére az elmúlt időszakban, az elmúlt tíz évben folyamatosan nőtt az egyházi szerepvállalás az oktatási, nevelési, a szociális és a gyermekvédelmi területen is. És nagyon fontos, hogy a mostani törvényjavaslatban a Pázmány Péter Katolikus Egyetem által ellátott oktatási, kutatási, nemzetközi, kulturális és hitéleti tevékenységre egy egységes budapesti elhelyezésben kerül majd sor, ezáltal is a versenyképességet, az egységes budapesti elhelyezés a diákéletet, a nemzetközi szerepet, a különböző kutatási projekteket és természetesen elsődlegesen az oktatást is fogja szolgálni. Ezért, mint ahogy azt az általános vitában is elmondtuk, támogatjuk ezt a törvényjavaslatot. Arra kérjük a DK-t, hogy fejezze be az egyházak támadását. Köszönjük szépen. [[Taps a kormánypártok soraiban.]]
Köszönöm szépen, Nacsa Lőrinc képviselő úr. A következő hozzászóló a Fidesz képviselőcsoportjából Balla György képviselő úr.
Köszönöm szépen a szót. Tisztelt Elnök Úr! Tisztelt Képviselőtársaim! Volt a baloldalnak egy számukra mindenképpen ikonikus alakja. Én nem szeretnék kegyeletsértő lenni, ezért leszögezném, hogy tényként és nem minősítésként mondom, amit mondok. Ez a személy egy virtigli kommunista volt. Az ÁVH-ban is dolgozott. Aztán a rendszerváltást követően Magyarország miniszterelnöke lett. Még ez az ember is még egyszer mondom, nem minősítve, hanem megállapítva: egy virtigli kommunista volt , ez az ember is megállapodást kötött a Vatikánnal az egyházak támogatásáról és az egyházak szabad működéséről. Még ő is. És most harminc évvel a rendszerváltás után eljutottunk oda, hogy legalább egy párt van Magyarországon a parlamentben a többit nem tudom , amely az ellen mer érvelni, hogy egy egyházi fenntartású egyetem egyetem! a magyar államtól ingatlant kapjon. [[Közbeszólás a kormánypártok soraiból: Így van!]] Nem az egyház! Az egyház mint tulajdonos kapja meg, de valójában egy egyetem használja, ezt mindannyian pontosan tudjuk. A magyar államtól cserébe, az általuk eddig használt piliscsabai ingatlanért cserébe egy ingatlant kapjon ez ellen mernek ma baloldali képviselők érvelni a Házban. [[Közbeszólás a kormánypártok soraiból: Nonszensz!]] Szeretném elmondani, hogy egyrészt szégyelljék magukat, a másik, ami legalább ilyen fontos, hogy az a párt, amely az ellen mer érvelni, hogy egy egyetem ne kapjon ingatlant egyetemi használatra, a hallgatók használatára, soha többet ne vegye a szájára a tudomány és az oktatás szabadságát. Köszönöm szépen. [[Taps a kormánypártok soraiban.]]
Köszönöm, Balla György képviselő úr. Tisztelt Országgyűlés! Közben tájékoztatnom kell önöket, hogy a Házbizottság javaslata a határozati házszabályi rendelkezésektől való eltérésre tárgysorozatba-vételi eljárások esetében az igen szavazatok száma tévesen került kihirdetésre. A szavazatok száma helyesen: igen szavazatok száma: 167, nem szavazatok száma: 2, tartózkodó szavazatok száma: 3. Felhívom a figyelmüket arra, hogy ez az eredményen nem változtat. Most megadom a szót Keresztes László Lóránt frakcióvezető úrnak, LMP.
Köszönöm a szót. Tisztelt Elnök Úr! Tisztelt Országgyűlés! A vitának ezen szakaszában nem szerettem volna hozzászólni, itt az összegző vitáról van szó, de fennáll az a speciális helyzet, hogy Nagy Csaba képviselő úr ismertette a Törvényalkotási bizottság állásfoglalását, illetve több kormánypárti képviselő általánosan szólt hozzá a vitához, ezért én egy kérdést szeretnék megfogalmazni az elhangzottakkal erőteljes összefüggésben.Nagy Csaba képviselő úr, aki a Baranya megyei 4. választókerület egyéni országgyűlési képviselője, elmondta, hogy az állam elismeri a kereszténység nemzetmegtartó szerepét, és azt is elmondta, hogy minden állami intézménynek feladata a keresztény kultúra védelme. Ebben a bizonyos választókerületben van Abaliget település, és Abaliget településen működik egy minden szempontból nagyon jó példát jelentő egyházi iskola. És nem olyan régen a szülők megdöbbenéssel értesültek, hogy a fenntartó, a Pécsi Püspöki Hittudományi Főiskola nem kívánja tovább fenntartóként ezt a kistelepülési és minden szempontból valóban példaértékűen működő egyházi iskolát fenntartani, és vissza kívánja adni az állami fenntartónak. És annak ellenére a hittudományi főiskola határozottan ragaszkodik ehhez az elképzeléshez, hogy az iskola fenntartására jelentkezett egy másik egyházi szerveződés. És senki nem talál választ a miértekre. A szülők, az önkormányzat és több ezer támogató aláíró kifejezte, hogy aggódnak az iskola fennmaradásáért, és nagyon erőteljesen kérik, hogy megmaradhasson ez az iskola, megmaradhasson ez a kistelepülési iskola. Tudjuk azt, hogy milyen nehéz fenntartani ezeket az iskolákat, és minden szempontból, önmagában az oktatási funkción kívül is, nagyon-nagyon példaértékű ez az iskola. Most a helyzet az, hogy véglegesnek tűnik a hittudományi főiskolának a döntése, hogy az állami fenntartóhoz kerül, ugyanakkor itt valamiféle rugalmatlanság van a rendszerben, mert az már kiderülhetett, hogy minimum egy évig ott is marad az állami fenntartónál, és nem kerülhet a másik potenciális és erre az ügyben jelentkező egyházi fenntartóhoz az iskola kérdése. [[L. Simon László: Mi köze van ennek a törvényhez?]] Úgyhogy ha már Nagy Csaba képviselő úr részt vett ebben a vitában, és ismertette a Törvényalkotási bizottság állásfoglalását, akkor szerintem nagyon-nagyon jó lenne, ha már ilyen általánosan közelítettük meg jelen szakaszában ezt a vitát, ha valamiféle megnyugtató választ kaphatnának az érintettek, a szülők, hogy fennmaradhat ez a nagyon jó, tényleg minden szempontból nagyon jó példát jelentő abaligeti iskola is. Köszönöm szépen előre is. És bocsánat, még egy, Balla képviselő úrnak a felszólalására szeretnék utalni, hogy az állam ingatlanokkal támogat egyetemeket. Az lenne a kérdésem és kérésem, hogy hasonlóképpen nagyon nehéz helyzetbe kerülnek és egyre nehezebb helyzetben vannak a vidéki felsőoktatási intézmények, ezek is kaphatnake majd hasonló jellegű ingatlanjuttatás-támogatást azért, hogy ilyen szempontból is a leszakadó vidéki térségeknek, gazdasági, társadalmi és minden szempontból ezeknek a térségeknek a fennmaradását elő tudják segíteni. Úgyhogy nagyon-nagyon fontos lenne, hogy ez irányban is lássunk lépéseket a kormány részéről. Köszönöm szépen.
Köszönöm szépen, Keresztes László frakcióvezető úr. Tisztelt Országgyűlés! Megkérdezem, hogy a fennmaradt időkeretekben kíváne még valaki a felszólalás lehetőségével élni. [[Nincs jelentkező.]] Jelentkezőt nem látok. A vitát lezárom. Mivel látom, készülődik, megadom a szót az előterjesztők nevében Orbán Balázs államtitkár úrnak, aki nyilván válaszolni fog a vitában elhangzottakra.
Igen. Köszönöm szépen a szót. Tisztelt Elnök Úr! Tisztelt Ház! Tisztelt Képviselő Hölgyek és Urak! Nagyon rövid lennék. Először is szeretném e helyütt is megköszönni azokat a támogató szavakat, amelyek az általános vitában elhangzottak nemcsak kormánypárti, hanem ellenzéki oldalról is. Én azt gondolom, hogy pártpolitikai logikán túlmutató többség is összerakható ezen törvényjavaslat mögött, és ez helyes, hogy így van. Természetesen én is követtem a bizottsági vitaszakaszt meg ezt a mostani vitát. Természetesen van ennek a dolognak pártpolitikai éle is, de azért mégiscsak arról van szó, hogy a magyar állam egy egyetemen szeretne segíteni, egy egyetem széttagolt földrajzi elhelyezkedéséből adódó hátrányokat szeretné kiküszöbölni, és egy egységes kampuszszerű elhelyezést szeretne biztosítani egy magyar felsőoktatási intézménynek, ráadásul Budapest belvárosában, egy kiváló helyszínen, amely alkalmas arra, hogy azt a közösségi funkciót meg azt a versenyképes felsőoktatási funkciót betöltse, amit a XXI. században egy nemzetközi rangsorban is elöl álló felsőoktatási intézménynek be kell töltenie. [[13.10]] Ezért azt gondolom, hogy a cél, amely miatt itt vagyunk és a cél, amely miatt reménykedem abban, hogy pártpolitikai logikán túlmutató támogatása lesz a törvényjavaslatnak, az helyes. A Demokratikus Koalíció képviselőjének, Arató képviselő úrnak a felszólalásából az látszódott, hogy teljes konszenzus nem alakulhat ki a javaslat mögött. Ők egy olyan politikai erőt képviselnek, akik az Alaptörvényben foglalt rendelkezések közül, melyek az állam és az egyház viszonyára vonatkoznak, mindig csak az egyik rendelkezést szokták idézni. Ez úgy szól, ahogy a képviselő úr is idézte, hogy az állam és az egyház elkülönülve, különváltan működik egymástól. De van egy másik rendelkezés is, amelynek szintén van alaptörvényi megtámasztása, és ha nemzetközi összehasonlításban nézzük a többi alkotmányt, akkor ott is látunk hasonlókat, hogy az államnak és az egyháznak a közösségi célok érdekében együtt kell működniük és a történelmi nagyegyházakkal, amelyeknek a társadalmi támogatottsága hagyományosan nagy egy országban, ott pedig kötelesség ez az együttműködés, amelynek elsősorban kulturális, oktatási és szociális célúnak kell lennie. Ez a törvényjavaslat ennek a kötelezettségnek tesz eleget. Ez nem egy új kötelezettség, az együttműködés a Pázmány Péter Katolikus Egyetem és a magyar állam között már korábban is megvolt. Még egyszer mondom: az egyetemszervezéssel, az egyetem elhelyezkedésével kapcsolatos nehézségeket kívánjuk megoldani. Az általános vitában nagyon őszintén hangzottak el az ellenzéki oldalról is olyan vélemények, többek között olyan képviselőktől, akik szintén erre az egyetemre és szintén a piliscsabai kampuszra jártak, hogy bizony, bizony, a rendszerváltoztatást követően ez egy értelmes koncepció volt, hogy három központja is legyen a Pázmány Péter Katolikus Egyetemnek, egy Budapesten, egy Piliscsabán és még egy Esztergomban, de végül ez a koncepció nem tudott megvalósulni. Hogy ez azért nem tudott megvalósulni, mert Magyarországon ez nem tud megvalósulni, vagy csak valami hibát követett el a politikai osztály egésze a megvalósítás során, nem tudjuk itt eldönteni. Ezzel kapcsolatban is hangzottak el viták az általános vita során, de abban egység mutatkozott, hogy ez a koncepció nem működőképes a jelenlegi keretek között, így van egy értékes ingatlan, amelyről az egyház szívesen lemond az állam javára. Ez kifejezetten egy kulturális értéket képviselő ingatlanegyüttes. Ez ezt követően állami tulajdonba kerül, és az egyetem beköltözéséhez szükséges módon pedig állami ingatlanok az egyház javára tulajdonba átadásra kerülnek. Erről szól a törvényjavaslat. Ez egy racionális felsőoktatás-politikai lépés, ebből következően a kormány támogatja ezt az előterjesztést, és köszöni a képviselőknek a konstruktív hozzáállást a javaslathoz. Köszönöm szépen a szót, elnök úr. [[Taps a kormánypártok padsoraiból.]]
Köszönöm, Orbán Balázs államtitkár úr, a zárszót. Tisztelt Országgyűlés! A határozathozatalokra a mai ülésnapon kerül sor.Tisztelt Országgyűlés! Soron következik a koronavírus elleni védekezésről szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/9790. számon a parlamenti informatikai hálózaton elérhető. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor. Megadom a szót Nagy Csaba képviselő úrnak, a bizottság előadójának.
[[A mikrofonja nem működik.]] Köszönöm szépen a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2020. március 26-án… [[Közbeszólások: Nincs hang!]]
Hangot kérünk szépen! Bár adott hangot, csak a hangosító nem közvetíti.
Köszönöm a szót. Tisztelt Elnök Úr! Tisztelt Képviselőtársaim!
Most sem jó! [[Nagy Csaba elé kézi mikrofont helyeznek.]] Köszönjük szépen.
Köszönöm szépen a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2020. március 26-án tartott ülésén megtárgyalta a koronavírus elleni védekezésről szóló T/9790. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 24 igen szavazattal, 7 nem szavazat ellenében és 1 tartózkodás mellett elfogadta.Tisztelt Országgyűlés! Magyarország Kormánya a magyar állampolgárok egészségének és életének megvédése érdekében 2020. március 11-ei hatállyal az ország egész területére különleges jogrendet, vészhelyzetet hirdetett ki. A világjárvánnyá nyilvánított láthatatlan ellenség, a koronavírus elleni küzdelemnek egyelőre nincs globális megoldása, ezért minden ország maga dolgozza ki a védekezési stratégiáját. Mára már világossá vált, hogy a koronavírus terjedésének akadályozása, lassítása, illetve a fertőzés elleni küzdelem támogatása, az emberi egészség megóvása mindnyájunk közös feladata. Vészterhes időkben a felelős döntéseket az Országgyűlésnek és a kormánynak kell meghoznia. A mostani szokatlan korlátozások nagy türelmet és megértést kívánnak meg valamennyi magyar állampolgártól, de kellő fegyelmezettséggel és összefogással a közös cselekvés ereje eredményre juthat. Sajnos, március 23-án nem sikerült bizonyítani ezt az összefogást, hiszen a házszabálytól történő eltéréssel nem válhatott valóra a törvényjavaslat elfogadása. Tisztelt Képviselőtársaim! Az Alaptörvény rendkívül részletesen és garanciákkal körülhatárolhatóan rögzíti, hogy a rendkívüli helyzetben mi a teendő és mi az alkotmányos szervek feladata. Az előttünk fekvő javaslat célja, hogy a kormány által az 53. cikk (1) bekezdése alapján az élet- és vagyonbiztonságot veszélyeztető, tömeges megbetegedést okozó humán járvány elleni védekezés érdekében meghozott veszélyhelyzetet kihirdető rendelet hatályát az Országgyűlés 15 napon túlmenően meghosszabbítsa, amelyre az Alaptörvény 53. cikkének (3) bekezdése teremt lehetőséget. A javaslat meghatározza, hogy az Országgyűlés által felhatalmazás adása kizárólag a jelenlegi különleges jogrendhelyzetre vonatkozhat, továbbá az alaptörvényi és a jogállami elveket szem előtt tartva a szükségesség és arányosság alkotmányos követelményeinek keretei között kívánja meghatározni a kormány mozgásterét. Tisztelt Ház! A benyújtott javaslat biztosítja az Alkotmánybíróságnak mint az Alaptörvény legfőbb védelmét ellátó alkotmányos szervnek eme különleges jogrend idején való folyamatos és garanciális működését. A benyújtott javaslat kettős, fokozott közbiztonságot védő büntetőjogi tényállást kíván szabályozni. Egyik eset az immateriális bűncselekményként szabályozandó járványügyi intézkedés akadályozása, mely a konkrét hatósági védekezési intézkedés akadályozásában nyilvánul meg, éppen ezért minősül súlyosabban büntetendőnek, mint egy egyszerű alaki szabálysértés. A másik nóvum a rémhírterjesztés új, második alapesetének törvényi rögzítése, ugyanis ezzel fejezhető ki a lehető legvilágosabban, hogy az egész országot kimerítő védekezéssel összefüggésben a szólásszabadság nem terjedhet ki a tudottan valótlan tények állítására, híresztelésére. Az új alapeset viszont nem kívánja büntetni a büntetőjogi alkotmányosság követelményét szem előtt tartva a védekezés eredményének megzavarására nem alkalmas és ebből kifolyólag a köznyugalomra objektív hatást nem gyakorló állítást. Tisztelt Országgyűlés! Vészterhes időkben a nemzeti egység ereje és a magyar emberek összefogása lehet az egyetlen biztos megoldás. A Ház asztalán fekvő javaslat alkalmas arra, hogy megteremtse a jelenlegi különleges jogrend idején nélkülözhetetlen intézkedések alkalmazását és egyúttal az állam működésének az alapját teremti meg. Éppen ezért a benyújtott törvényjavaslat támogatandó. A kormánypárti képviselők támogatják a kormány döntéseit, és megadnak minden felhatalmazást az Alaptörvénynek megfelelően, ezzel is biztosítva a lehetőséget a kormánynak a koronavírus elleni sikeres védekezés érdekében. Önöket is erre kérem. Köszönöm, hogy meghallgattak. [[Taps a kormánypártok padsoraiból.]]
Köszönöm, Nagy Csaba képviselő úr. Tisztelt Országgyűlés! Megkérdezem, az előterjesztők nevében itt ülő Völner Pál államtitkár most vagy… [[Dr. Völner Pál: Később!]] Később kíván hozzászólni. Köszönöm szépen. Jelzi, hogy majd később. Tisztelt Országgyűlés! A kijelölt Igazságügyi bizottság nem állított előadót. Most a képviselői felszólalások következnek a napirend szerinti időkeretekben. A vita során kétperces hozzászólásra nincs lehetőség. Elsőként megadom a szót Lukács László György képviselő úrnak, Jobbik, akit ugyan nem látok… [[Dr. Lukács László György: Itt vagyok!]] Igen, mert periszkóp nincs. [[13.20]]
Köszönöm szépen a szót, tisztelt elnök úr. Azért nem lát, mert a teremnek pont a legszélén vagyok. Amikor jegyzőként ültem fent, én is gondban voltam, mert a szélén ülőket egyáltalán nem látjuk. De ha nem is lát, hallani azért hallja, amit mondok, és remélem, hogy fideszes képviselőtársaink is hallják. Az ellenzék álláspontja és a Jobbik álláspontja nem változott. Tisztelt Képviselőtársaim! Erre a jogszabályra továbbra is csak nemmel tudunk szavazni. Önök ismerik a mi álláspontunkat, pontosan tudják, hogy mi az, amire a Jobbik nemet mond. A Jobbik egyetlenegy körülményt, egyetlenegy dolgot határozott meg, és ez a határozott idő. Az, hogy legyen benne egy határidő. Itt vitatkozhatunk! Adtunk önöknek lehetőséget a Törvényalkotási bizottságban is, de még most is módosító javaslatokkal, hogy 60, 90 vagy 120 napra, tehát akár fél évre kapjon a kormány felhatalmazást, és ne kelljen addig a parlament előtt beszámolnia ezekről a rendeletekről, és ne kelljen addig a parlamentnek üléseznie, ha hinni lehet annak, hogy önök valóban attól tartanak, hogy a parlament nem lesz ülésezőképes a rákövetkezendő 90 nap múlva ez egyébként a nyár közepe , tehát megadtuk ennek a menekülőútját, és ezt az egy dolgot kértük önöktől. Azt kértük, hogy ezt a helyzetet a kormány ne saját hatalmának a végtelen kiépítésére, hanem a járvány elleni leghatékonyabb küzdelemre használja ki. Szeretnék még egy dolgot tisztázni. Engem kifejezetten bántott, annak ellenére, hogy ismerem a politika természetét, hogy több helyen szemenszedett hazugságokat mondtak el képviselőtársaink egy tényszerű dologgal kapcsolatban, amit Völner Pál államtitkár úr is meg tud majd erősíteni, vagy azok a képviselőtársaim, akik ott voltak az ellenzéki és kormánypárti egyeztetéseken. Kocsis Máté, de Balla György képviselőtársam is a Törvényalkotási bizottságban mert figyeltem az ottani felszólalásokról a beszámolót azt hazudta, hogy az ellenzéknek soha nem volt az a követelése az egyeztetéseken, hogy legyen benne egy határidő. [[Balla György: Ez nem igaz!]] Az MTI beszámolója szerint így hangzott el az ön szájából. Bocsánat, én az MTI közleményét olvastam. Egy dolgot szeretnék leszögezni, és ezzel le lehet zárni a vitát. Ott voltam mind a március 13-ai, mind a 18-ai megbeszélésen. 13-án és 18-án is elhangzott, az elsőn hipotetikusan, mert akkor még nem volt ismert a jogszabály, de tudtuk, hogy a felhatalmazással valamit kezdeni kell, és hogy milyen határidőt lehet szabni, Gulyás Gergely mondta el, és arra reflektáltak a pártok, 18-án pedig, ha jól emlékszem, Harangozó Tamás kezdte a hozzászólásokat, aki elmondta, majd minden képviselő ráerősített, hogy az ellenzéki pártok csak így tudják elfogadni. Azért szeretném, hogy ez itt elhangozzék és így legyen, hogy legalább a jegyzőkönyv számára benne legyen az, hogy azok a tárgyalások, amelyeken odaültek a kormánypártok és az ellenzéki pártok, és amelyeken tényleg a helyzet megoldását akarták, legalább az ellenzéki pártok egy töretlen álláspontot képviseltek. Arra kérem önöket, hogy mindenképpen támogassák a módosító javaslatot, amiben változatos idősávok vannak meghatározva. Mi azt kérjük, hogy ennek legyenek partnerei és ebben szavazzanak. Köszönöm szépen. [[Taps a Jobbik soraiban.]]
Köszönöm, képviselő úr. Előre bejelentett felszólaló Balla György képviselő úr, Fidesz.
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Képviselőtársaim! Őszintén bevallom, hogy tegnap, amikor próbáltam a gondolataimat a mai vitára összeszedni, akkor még reménykedtem abban, hogy meg fogom tudni győzni képviselőtársaimat. A mai napirend előtti hozzászólások ezt a reményemet elsöpörték. Teszek rá kísérletet, mert soha nem adom föl, de azt gondolom, hogy a reménynek itt már nincs nagy helye. Viszont mielőtt konkrétan a törvényjavaslatról szólnék, engedjék meg, hogy két mondatban reagáljak a napirend előtti hozzászólásokra is. Ezt talán megtehetem azért, mert azok is ugyanerről szóltak, nem a törvényjavaslatról, de a koronavírus-helyzetről. Fölfordult a gyomrom, tisztelt képviselőtársaim. Többször, de különösen akkor… [[Dr. Varga-Damm Andrea: Nekünk is fölfordult a gyomrunk az előző napokban.]] Befejezte, képviselő asszony? Köszönöm szépen. Csak az emberi viselkedésnek vannak udvariassági szabályai, például az, hogy megvárja, amíg én befejezem a mondandómat, szót kér és válaszolhat rá. Szóval, fölfordult a gyomrom, különösen akkor, amikor Gyurcsány Ferenc pártjának egyik legfontosabb személyisége, Vadai Ágnes aki vastagon részt vett a 2008-as, nevezzük válságkezelésnek, amit csináltak, tehát abban a válságkezelésben is ma hihetetlen arroganciával követeli az egészségügyi dolgozók bérének megduplázását, miközben amikor ők kezeltek válságot, akkor elvettek egyhavi bért az egészségügyi dolgozóktól. Ez már olyan szintű tisztességtelenség, olyan szintű populizmus, amit, azt gondolom, hogy általában véve sem engedhetne meg magának senki, nem akkor, amikor ilyen időket élünk, amikor összefogásra van szükség, amikor arra van szükség, hogy megpróbáljunk minél többen ugyanazt mondva segíteni az embereken. Tisztelt Képviselőtársaim! A kormány a járvány első pillanatában, nagyon helyesen, veszélyhelyzetet hirdetett. A veszélyhelyzet meghirdetése nyilvánvalóan előfeltétele volt annak, hogy meghozzon egy sor olyan intézkedést, amit legjobb tudomásom szerint az ellenzék sem kifogásol, talán támogat is, ha nem is úgy fogadták volna el, ahogy a rendeletben van, de semmiképpen sem ellentétes az önök elgondolásával. Én ezt legalábbis így tudom. De az a helyzet, hogy az alkotmány világosan rendelkezik, a veszélyhelyzetet a kormány hirdeti ki és a kormány szünteti meg, de a veszélyhelyzetben elfogadott rendeletek a parlament jóváhagyása nélkül csak 15 napig élnek. Ezt mindannyian pontosan tudjuk. Ezért nyilvánvaló, hogy a parlamentnek döntést kell hoznia. Döntést kellett volna már hoznia az elmúlt héten kedden annak érdekében, hogy ne legyen exlex állapot, ne legyen olyan állapot, amikor a rendeletek nem élnek, és más módon, kitekert módon kelljen megoldani mégis az emberek, az állampolgárok egészségének megvédését. Más módon kelljen megoldani azt, hogy ne kelljen a hallgatóknak egyetemre menni, ne kelljen a diákoknak iskolába menni, le legyenek zárva a határok továbbra is. Megoldottuk, önök nélkül is, ahogy ígértük. De nem lett volna sokkal egyszerűbb, ha az ügyek normális menetében tesszük ezt? Ha megengedik, válaszolnék néhány alapvető tévedésre, ami az üggyel kapcsolatban elhangzik ellenzéki oldalról, de leginkább az ellenzéki sajtó és ellenzéki megmondóemberek szájából. Ha valaki a törvényt veszi a kezébe és nem a 444.hu-t, akkor a törvénynek mindjárt az 1. §-ában tehát nem túl bonyolult, nem a vége felé, a legelső szakaszában a következőt olvashatja: a törvény az élet- és vagyonbiztonságot veszélyeztető, tömeges megbetegedést okozó humán járvány megelőzése, illetve következményeinek elhárítása, a magyar állampolgárok egészségének és életének megóvása érdekében elrendelt veszélyhelyzettel összefüggő sajátos szabályokat állapítja meg. Magyarul, semmi másra nem vonatkozik, csak a koronavírus-helyzet megoldására. Ez már mindjárt az első szakaszból kiderül. Tehát az, hogy itt általános felhatalmazás lenne, szó nincs róla. De ha vesszük a fáradságot, és egészen a 2. §-ig is hajlandóak vagyunk eljutni a törvényjavaslatban, ott pedig a következőt olvashatjuk: a kormány jogkörét a szükséges mértékben, az elérni kívánt céllal arányosan, a humán járvány megelőzése, kezelése, felszámolása, továbbá káros hatásainak megelőzése, illetve elhárítása céljából gyakorolhatja. Csak csendesen jegyzem meg, mert ezt szeretik elhallgatni, hogy ez egyébként ellenzéki javaslat elfogadásaként került be a törvényjavaslatba. Tehát az, hogy a kormány nem fogadta el az ellenzék javaslatát, egész egyszerűen nincs így. De ha semmi mást nem nézünk a törvényből, tisztelt képviselőtársaim, csak az első két szakaszt, akkor három dolog teljesen egyértelmű: 1. szükséges mértékben szerepel a törvényben; 2. arányosan; 3. csak a járvánnyal kapcsolatban. [[13.30]] Tehát ha bárki, bármelyik megmondóemberük egyébként arról beszél, hogy úristen, jön a diktatúra, az Orbán, az ilyen felhatalmazás, az amolyan, az egészen egyszerűen hazudik. Én arra szeretném kérni tisztelt képviselőtársaimat, hogy ne az SZDSZ naftalinszagú megmondóembereire hallgassanak végre; ne Magyar Györgyre, Majtényire, Kaltenbachra, Vásárhelyi Máriára! Higgyenek már inkább a saját szemüknek: olvassák el a törvényjavaslatot! És egyszer tegyék már meg azt is, hogy nem a külföldről pénzelt NGO-k petícióit olvasgatják, hanem a törvényjavaslatot! Ha az első két pontját elolvassák, akkor világosan kiderül minden magyar ember számára, aki tud magyarul olvasni, meg meg is érti, amit olvas most nem Tordai Bencéről beszélek, aki egyébként közbekiabál , tehát meg is érti, amit olvas, világosan kiderül, hogy ezek az NGO-k nem mondanak igazat. Harminc éve azt csinálják, hogy ezekre a megmondóemberekre hallgatnak. Most ne tegyék! Most az országnak sokkal nagyobb szüksége lenne arra, hogy az önálló, saját véleményüket fogalmazzák meg. A harmadik pont, amit szoktak mondani, a veszélyhelyzet időtartamával, illetve a törvény időtartamával kapcsolatos. Ugye, az az állítás hangzik el, hogy így nem jó, mert határozatlan, legyen 30 nap, 60 nap, most már 120 nap. Mindegy, csak legyen valamilyen nap ugye, ez a lényege? Nos, tisztelt képviselőtársaim, ugye, az első két szakaszról már beszéltünk, hát menjünk át a harmadikra; nem olyan bonyolult, első, második, harmadik. A 3. § a következőt mondja ki előtte zárójelben hadd mondjam, ugye, a veszélyhelyzet elrendeléséről és annak a megszüntetéséről a kormány dönt az alkotmány szerint. Ehhez nem lehet hozzányúlni, mert az alkotmánysértő lenne. De a 3. § azt mondja ki: az Országgyűlés a veszélyhelyzet megszűnését megelőzően tehát a veszélyhelyzet megszűnését megelőzően a felhatalmazást visszavonhatja. Nem 30 nap múlva, nem 60 nap múlva, nem 120 nap múlva; amikor akarja, amikor úgy látja, függetlenül attól, hogy a kormány a veszélyhelyzetet egyébként bezárta, megszüntette vagy nem. A kormány nem elvon hatáskört az Országgyűléstől, tisztelt képviselőtársaim, hanem világosan ad, az Országgyűlés döntése az, hogy az elfogadott rendeletek meddig lesznek hatályban. Az más kérdés, hogy az Országgyűlés ezt a jogkörét két módon tudja gyakorolni. Az egyik, ha képes rá, ha össze tud ülni, ha olyan állapotban lesz, hogy alkalmas ülésezésre; a másik: ha akarja. Az pedig be kell valljam, igazuk van a kormánytöbbség akaratán múlik. Az Országgyűlés akaratát általában a többség szokta kifejezni. Csak felhívnám az önök, az NGO-k és a megmondóemberek figyelmét arra, hogy ez nem diktatúrában van így, hanem demokráciában. Tehát az a helyzet, hogy az önök javaslatával ellentétben, ami akár egy távoli időkorlátra is bebetonozná ezt a helyzetet, az előttünk fekvő javaslat csak és kizárólag az Országgyűlés döntésétől teszi függővé, amit az Országgyűlés bármikor meghozhat: meddig maradjon fönn, mikor szűnjön meg? A negyedik elem, amit úgy szoktak emlegetni, hogy szájzártörvény. Ez nem túl kreatív, hiszen mostanában mindenre ezt mondják. Abból sem lett, ugye, nyilvánvalóan semmi, amit korábban a házszabály-módosításkor mondtak, hogy majd nem kapnak szót, meg nem beszélhetnek, meg mit tudom, mi. Itt vannak, beszélnek, hagyjuk! Ugye, mostanában azt szokták mondani, hogy a kormány így akarja elhallgattatni az ellenzéki sajtót. Én szeretném önöket megkérni arra, hogy legyenek jobb véleménnyel a saját sajtójukról. [[Dr. Varga-Damm Andrea közbeszól.]] Ugyanis, ha a törvényjavaslatot megnézik, és megint tényekről beszélnék, akkor a következő szerepel benne: aki különleges jogrend idején, nagy nyilvánosság előtt olyan valótlan tényt vagy valós tényt oly módon elferdítve állít vagy híresztel, amely alkalmas arra, hogy a védekezés eredményességét akadályozza vagy meghiúsítsa, bűntett miatt egy évtől öt évig terjedő szabadságvesztéssel büntethető. Én tisztelettel szeretném önöktől megkérdezni, ha lehet: tényleg az a véleményük az ellenzéki sajtóról, hogy folyamatosan valótlan tényt állít? Olyan valótlan tényt, ami egyébként alkalmas arra, hogy a védekezés eredményét akadályozza vagy meghiúsítsa? Tényleg ez a véleményük az önök szerint már régen bezárt Indexről, HVG-ről, 168 Óráról, Hír24-ről, Klubrádióról, RTL Klubról, és még sorolhatnám, Mérce, Átlátszó, mit tudom én, még mi van? Mert ha nem ez a véleményük, akkor hogyan mondhatják azt, hogy ez a javaslat bármilyen módon korlátozza a sajtó működését? Ez a rémhírterjesztésnek, a pánikkeltésnek próbál meg gátat szabni, csak zárójelben jegyzem meg, nem a kormány döntése alapján. Bűntettről van szó, Magyarország jogállam, és minden egyes büntetést a bíróságok tudnak kiszabni, senki más. Tehát amikor önök ezt a rendelkezést kifogásolják, akkor nemcsak a saját sajtójukról mondanak véleményt, hanem a magyar bíróságokról is. Kérem önöket, ezt ne tegyék! Ne nevezzék ezt szájzártörvénynek, hanem gondoljanak abba bele, hogy hány telefont kaptak, mondjuk, akkor, amikor valami félőrült elkezdte terjeszteni a Facebookon, hogy Budapestet lezárják! Hány családnak okozott ez nagyon komoly riadalmat?! Ahol, mondjuk, a nagymama Budapesten volt, a gyerekek pedig valahol Budapest környékén, és nem tudták, hogy ha lezárják Budapestet ilyen sosem volt , akkor mit fognak csinálni. Hányan kezdtek el kapkodni? Ezt, azt gondolom, közös érdekünk megakadályozni. Nem értem, miért kifogásolják. Nem értem, hogy miért kifogásolják! Szóval, tisztelettel kérném önöket, a reményt mégis soha fel nem adva, hogy ha megértették, amit mondtam… szerintem nem volt bonyolult, ha az SZDSZ-es megmondóemberek véleménye helyett a saját véleményükre szeretnének hallgatni, és ha pontosan tudják azt is, hogy a történelem egyébként ítélkezni fog, nem is olyan túl soká [[Dr. Varga-Damm Andrea: Bizony ám!]] mert ennek a járványnak egyébként vége lesz, előbb-utóbb vége lesz, és azt fogják látni az emberek, hogy semmi abból, amit önök állítottak, semmi abból meg nem valósult, nincs diktatúra, lejárt a veszélyhelyzet, visszaállt a normális rend. Önöktől fogják megkérdezni, hogy miért hazudoztak nekik összevissza. Önöktől fogják megkérdezni! [[Dr. Varga-Damm Andrea: Mert önöktől semmit nem hallanak. Dr. Lukács László György: Önöktől meg nem merik!]] Úgyhogy szerintem, bár a múlt hétfőn nagyon komoly hibát követtek el, mert gáncsoskodtak ahelyett, hogy összefogtunk volna, azzal voltak elfoglalva, hogy hogy tudnak egyébként botot dugni a küllők közé, ez történelmi hiba és bűn volt, de talán, ha ma összeszedve a józan eszüket és a tisztességüket, megszavazzák ezt a törvényjavaslatot, akkor a büntethetőségnél most természetesen politikai értelemben beszélek ez mindenképpen mentő körülménynek számítana. [[Dr. Lukács László György: Ez után a leereszkedő hangnem után biztos meggyőzött minket!]] Amit tettek, azt nem lehet már helyrehozni, azt lehetetlen helyrehozni, de mentő körülményt azért találhatnak. Hallgassanak a józan eszükre, a Majtényik, a Kaltenbachok, a Transparency, a Magyar Helsinki Bizottság meg az összes többi helyett! Erre szeretném kérni önöket, tisztelt képviselőtársaim. Köszönöm szépen. [[Taps a kormánypártok padsoraiból.]] [[13.40]]
Köszönöm, Balla György képviselő úr. Előre bejelentett felszólaló Keresztes László Lóránt, az LMP frakcióvezetője.
Köszönöm szépen, elnök úr. Tisztelt Országgyűlés! Nagyon örülök, hogy most következek szólásra, mert akkor talán ebben a hangnemben tudom folytatni. Én is azzal kezdem, hogy nem adom fel a reményt, hogy talán meggyőzöm kormánypárti képviselőtársaimat. [[Dr. Lukács László György: Ne várd!]] Azt el tudom mondani, képviselőtársaim, és ezt talán nekem elhihetik, én nem tartozom azok közé, akik itt az SZDSZ megmondóembereinek a magyar hangjaként tündökölnek a parlamentben, hogy én elhiszem, hogy önök ezt komolyan gondolják, hogy itt valóban együttműködésre van szükség, csak nem értem, hogy miért nem cselekszenek úgy. Sőt, nem értem, hogy miért cselekszenek úgy, hogy szándékosan megakadályozzák az együttműködést, mert most valóban erre lenne szükség.Egy rendkívül nehéz helyzetben van már most az ország, és azt csak sejtjük, hogy néhány hét múlva milyen borzalmas körülmények között kell majd élnünk a mindennapjainkat, és milyen kihívásokkal fog szembesülni ez az ország és ez a nemzet. Ez valóban mindannyiunk felelőssége, hogy megteremtsük erre az időszakra úgymond legalább a politikai békét, a politikai fegyverszünetet, és azon intézkedések kapcsán, amely közvetlenül járványellenes fellépés vagy a járvány terjedésének a korlátozásával kapcsolatos, megpróbáljunk megteremteni egy nemzeti konszenzust, egy együttműködést. Ez rendkívül fontos. Ezt az LMP frakciója is és valamennyi ellenzéki párt fontosnak érezte, fontosnak érzi most, és ennek a szellemében vettünk részt a hét frakció között tartott több egyeztetésen. Pillanatokra, akár egy-két napra úgy is tűnt, mintha lenne szándék még a kormánypárti frakciók részéről is, hogy ez az együttműködés kialakuljon. Lukács képviselő úr elmondta, hogy valóban javaslatokkal érkeztünk erre a törvényjavaslattal foglalkozó érdemi egyeztetésre a Miniszterelnökségre, és valóban néhány javaslatot elfogadtak. Egyébként nekem is volt olyan javaslatom, amit elfogadtak, amit éppen említett nem is tudom, melyik kormánypárti képviselő úr az arányosságra vonatkozóan; valóban az én javaslatom volt. De ezen az egyeztetésen elhangzott, hogy rendkívül fontos, hogy ezen garanciák mellett és további egyéb garanciák mellett legyen időbeli korlát. Ezt már akkor világossá tettük, és úgy tűnt ezen az egyeztetésen, hogy valóban ezt érti és érzi a kormányoldal. Egyébként még a kormány szakértői is elkezdtek egy jogi szakvéleményt felállítani, hogy milyen módon lehet egy ilyen határidőt kodifikálni, azt az eshetőséget is figyelembe véve, hogy esetleg, mondjuk, három hónap múlva nem lesz már képes az Országgyűlés ülésezni. Majd néhány nappal később beterjesztettek egy olyan javaslatot, amelyből hiányzott ez a legfontosabb feltétel, az időbeli korlát. El is indult a kormányzati propaganda, ami csúcsra járt a múlt hétfői szavazás után. Ez is bebizonyította, hogy igazából önök szavakban kimondták azt, hogy félre kell tenni a pártpolitikai logikát és a pártpolitikai csatározást ami egyébként szavak szintjén, önök elmondták, hogy így is van , de ezzel ellentétesen kezdtek el cselekedni. Nyilván pénteken ezt már néhány képviselőtársam elmondta bebizonyosodott, hogy amit önök a múlt heti szavazás után elindítottak, az egy hazug kormányzati propaganda volt, és egészen hisztérikus hangvételű, döbbenetes nyilatkozatok hangzottak el a kormányzati propaganda részéről, mondhatni, hogy sok esetben már kifejezetten gyűlöletkeltő jellegű átkozódásba mentek át. De hozzáteszem egyébként és ez kritika lehet az ellenzéki oldal felé is , hogy valóban voltak olyan hangok, olyan megszólalások az ellenzék oldaláról, akik szinte már hisztérikus hangnemben diktatúrát kiáltottak. Azt el tudom mondani, hogy tőlem ilyen nyilatkozatot biztos nem hallottak. Én nem gondolom, hogy önök most diktatúrát akarnak felépíteni, de nagyon-nagyon fontos, hogy értsék, hogy ezek a garanciák és ezek a korlátozások nem is azért kellenek, hogy az ellenzéki képviselők megnyugodjanak. Egészen elképesztő megkereséseket kaptam én az elmúlt egy hétben. Döbbenetes a bizalmatlanság a magyar társadalomban, és egészen elképesztő az igény és az elvárás, hogy ez a törvényjavaslat, a rendkívüli jogrend ne időkorlát nélkül kerüljön bevezetésre, és bizony ez a helyzet. Az elmúlt tíz év és egyébként ebben mindenkinek a saját módján megvolt a felelőssége egy döbbenetes mértékű politikai bizalmatlanságot és megosztottságot teremtett a magyar társadalomban, és közös feladatunk és felelősségünk, hogy ebben a járványügyi helyzetben, ebben a krízishelyzetben ezt megpróbáljuk feloldani, vagy megpróbáljuk legalább oldani olyan szinten arra az időre, amíg a járványügyi intézkedés megelőz fontosságban mindent, és ezért kellenek ezek a bizonyos garanciák. Én azért mondtam, Balla képviselőtársam, hogy megpróbálom önöket meggyőzni ezzel az érveléssel. Itt most egy kicsit elvonatkoztatnék a konkrét törvény jogi szövegétől, és megpróbálom önöket meggyőzni, hogy erre a garanciára szükség van, és önöknek van meg a lehetőségük, hogy megadják a garanciákat, és megteremtsék ezt a bizonyos, önök által is fontosnak tartott társadalmi konszenzust. Ez azért is fontos, mert az biztos, hogy ez a helyzet rendkívül súlyos lesz; néhány héten belül döbbenetes mértékben fog súlyosbodni, ebben egészen biztosak lehetünk. Ez olyan intézkedések sorát fogja szükségessé tenni, ami jelentősen fogja korlátozni mindannyiunk életét. Ehhez az embereknek türelemre, elfogadásra, bizalomra van szüksége. Azok az intézkedések, amelyek egyébként sok esetben nagyon fontos intézkedések, és e tekintetben konszenzus van, amit önök ebben a törvényben megfogalmaztak, azok akkor lehetnek sikeresek, ha emögött nincs egy politikai harc, nincs vagdalkozás, hanem van egy olyan jellegű konszenzus, amit ismétlem önök tudnak most megteremteni. Tehát azok a járványügyi intézkedések, amelyek szintén fontosak, rendkívül szigorú és az egyéni szabadságot korlátozó intézkedések, azok igénylik azoknak a sikeressége, hogy ezek valóban hatékonyak legyenek, igénylik ezt a fajta társadalmi konszenzust, mert ha ez nem alakul ki, és folytatódik ez a pártpolitikai acsarkodás, ez a sárdobálás, akkor az gyengíteni fogja ezeknek az intézkedéseknek a hatását, gyengíteni fogja az ország védelmi képességeit. Ez súlyos hiba, ezt nem engedhetjük meg. Én elfogadom azt az érvelést, hogy nem tudhatjuk, hogy 30 vagy 90 nap múlva, vagy akármilyen határidő leteltével az Országgyűlés majd képes lesz ülésezni. Mi ezért rendkívül gondos munkával és egyébként kiváló jogi szakemberek bevonásával előterjesztettünk egy javaslatot, amely alapesetben 90 napos határidőt szabna meg. Tehát 90 napig ez a jogrend érvényben maradhatna, ugyanakkor kodifikálva kezeli azt a helyzetet, ha 90 nap elteltével ez a határidő, hogy az Országgyűlés nem lenne képes ülésezni, nagyon világos garanciákat megad a kormány számára, hogy még egy ülésezni nem képes Országgyűlés esetén meg tudjon hosszabbodni ez a jogrend. Ezért kérem képviselőtársaimat, hogy támogassák ezt a módosító javaslatot, és akkor az LMP frakciója igennel fog szavazni erre a teljes jogszabályra is. Elnézést kérek, és köszönöm a türelmét, elnök úr.
Köszönöm, frakcióvezető úr. Előre bejelentett felszólaló Bencsik János független képviselő úr.
Köszönöm a szót. Tisztelt Elnök Úr! Tisztelt Ház! Bana Tibor független képviselőtársammal benyújtottunk egy módosítójavaslat-csomagot ehhez a törvényhez, amelyet a kormánypárti képviselők természetesen annak rendje és módja szerint leszavaztak. Most jönne, ugye, az a rész, hogy felháborodok, diktatúrát kiáltok, és bejelentem, hogy az utolsó csepp véremig küzdeni fogok ez ellen a törvény ellen, de én most nem ezt fogom tenni. Tisztelt kormánypárti képviselőtársaim, én szeretném megköszönni önöknek, hogy leszavazták ezt a módosító csomagot. Ha nem így tettek volna, akkor most egy olyan helyzet állna elő, hogy nekem támogatnom kéne egy olyan törvényjavaslatot, amelyről időközben kiderült, hogy az égvilágon semmi értelme nincs, ugyanis önök minden egyes rendelkezést meg tudnak hozni, amely az ország védelme szempontjából fontos. A hétvégén életbe lépett kijárási korlátozások pontosan ezt bizonyítják, hogy bármit meg tudnak tenni, a lejáró kormányrendeleteket pedig újra és újra be tudják nyújtani, és ezeket az Országgyűlés utólag meg tudja erősíteni. Tisztelt ellenzéki képviselőtársaim, önökhöz is szeretnék szólni. Magyarországon nem most, és nem ettől a törvénytől lesz diktatúra, a Fidesznek ugyanis kétharmados többséggel minden lehetősége megvan, hogy bármit megtegyen ebben az országban, ahogy az elmúlt tíz évben is megvolt minden lehetősége, hogy megtegyen az országban, mindent, amit nem szégyellt, vagy még azt is. Amíg a veszélyhelyzet fennáll, és ez a veszélyhelyzet addig fog fennállni, amíg Orbán Viktor azt akarja, hogy fennálljon [[Moraj a Fidesz soraiból.]] , addig még kétharmados többségre sincsen szükségük, még egyszerű többségre sincsen szükségük, ugyanis a veszélyhelyzet esetén, ha holnap minden fideszes és minden kereszténydemokrata képviselő, mondjuk, házi karanténba kerülne, és kisebbségi kormányzás lenne, akkor is pontosan úgy meg lehetne hozni ezeket a rendelkezéseket. Tisztelt Képviselőtársaim! Múlt héten a négyötödös szavazás másnapján megnéztem Orbán Viktor miniszterelnök úr arcát. Ő ritkán van bent a parlamentben, és kíváncsi voltam, hogy milyen érzelmek vannak benne. És tudják, hogy mit láttam rajta? Derűt, kiegyensúlyozottságot, magabiztosságot, teljesen elemében volt, teljesen a komfortzónájában volt. És tudják, hogy miért? Azért, mert minden az ő forgatókönyve szerint zajlik, minden, ami most történik, az az ő mesterterve. Azzal, hogy az ellenzéki képviselők nemet nyomtak, mert ez volt az egyetlen elvárható lépés, azzal akaratlanul is pontosan ahhoz járultak hozzá, hogy ehhez az ócska vásári komédiához hozzájárultak. Ezért megteremtődött az a fideszes narratíva, ahol Orbán Viktor fél kézzel küzd a vírus ellen, a másik kezével pedig a hazaáruló ellenzék ellen, és minden, ami most történik, ha sikeres lesz a védekezés, ha sikeresek lesznek az intézkedések, az az ő érdeme lesz, ha pedig nem, az az ellenzéké. [[Az elnök a csengő megkocogtatásával jelzi az idő leteltét.]] Úgyhogy az utolsó mondat jogán arra szeretném kérni önöket, tisztelt képviselőtársaim, hogy ne vegyenek részt ebben a szavazásban, ne nyomjanak gombot, mert ez az egyetlen felelős és észszerű döntés ebben a helyzetben. Köszönöm szépen. [[Taps a Jobbik soraiból.]]
Köszönöm, Bencsik független képviselő úr. A következő hozzászóló Hargitai János, a Kereszténydemokrata Néppárt képviselője. [[13.50]]
Tisztelt Országgyűlés! Elnök Úr! Egy különleges helyzetben van az ország; olyan helyzetben, amilyenben még nem voltunk. Különleges jogrendi állapotban vagyunk, de szögezzük le, hogy ez egy Alaptörvényben rögzített helyzet. A kormánynak nemcsak lehetősége volt, hanem alkotmányos kötelezettsége is egy ilyen helyzetben a veszélyhelyzet kihirdetése. És igen, önök jól mondják, ez a veszélyhelyzet addig tart, amíg a veszély fennáll. A veszélyhelyzetet a kormány tudja megszüntetni. Egy rendeletével a kormány kihirdette a veszélyhelyzetet, és sok más rendeletet alkotott eddig és a jövőben is nyilvánvalóan a veszélynek megfelelően alkotni fog , és ezeknek az intézkedéseknek, ezeknek a rendeleteknek a hatálya jár le 15 naponként. Az Országgyűlés azzal szembesül, hogy ezt a helyzetet hogyan kezelje. Önök azt mondják, hogy szabjunk egy határidőt, hogy meddig élhetnek ezek a rendelkezések, és akkor üljünk össze és vitázzunk erről a helyzetről. Mi meg azt mondjuk, hogy teremtsük meg a kormány számára az ideális feltételeket ennek a veszélyhelyzetnek a kezelésére, mert, képviselőtársaim, a tét nagy. A világon és Magyarországon is emberek halnak meg, kullogunk a vírus után. Az orvostudomány nem felkészült ma még ennek a vírusnak az ideális kezelésére bízom benne, hogy ez csak ideiglenes állapot, de ma ez a helyzet , ezért ez a veszélyhelyzet nagy veszélyeket rejt számunkra. Ilyenkor önöknek nem azon kellene gondolkodniuk, hogy egy ilyen veszélyhelyzet időszaka alatt az önök alkotmányos lehetőségeit megpróbálják erősíteni, hanem be kellene állni a kormány mögé. Nem más mögé, azért a kormány mögé, mert a kormánynak van felhatalmazása arra, hogy operatív módon kezelje ezt a krízishelyzetet. A társadalomban nagyobb az összefogás beleértve az önök szavazóit is a kormány intézkedései mögött, mint az itt a parlamentben látszik. Most önök azt kérik tőlünk, hogy a társadalomban meglévő viszonylagos egységet, bár támogatják a kormány intézkedéseit, de bontsuk meg, mégse adjunk ideális feltételeket a kormány működésének, hanem az önök politikai érdekeinek megfelelően önök valamilyen módon ellenőrizhessék a kormányt. Megjegyzem, erre a jövőben is lehetőségük lesz, mert a parlament ülésezni fog. Nem számolunk azzal, hogy egy olyan krízishelyzet jön létre, hogy a parlament ne tudna ülésezni az már egy nagyon tragikus helyzet lenne , és ha a parlament ülésezik, akkor önök hétről hétre a parlament adta keretek között megkapják a lehetőséget arra, hogy ellenőrizzék a kormányt napirend előtti felszólalásokkal vagy az azonnali kérdésekkel, ahogy ezt eddig is tették és a jövőben is teszik, és erre legyen is meg minden lehetőségük. Önök azt mondják, hogy egy egyszerű törvénnyel lerendezhettük volna ezt a kérdést, mert 50 százalékos többséggel dönthettünk volna arról, hogy felhatalmazzuk a kormányt arra, hogy a lejáró rendeletek hatályát hosszabbítsa meg. Elméletileg igazuk van, tehettük volna ezt is, de mi többre törekedtünk. Mi azt mondtuk, hogy ebben a veszélyhelyzetben, a katasztrófavédelmi törvény által megszabott keretek között ez az a sarkalatos törvény, ami keretet ad a törvény mozgására többre van szükség ahhoz, hogy a kormány sikeresen kezelje ezt a veszélyt, és ezt a koronavírus-törvény teremti meg. Tehát mi nemcsak tűzoltásnyi lehetőséget akartunk adni a kormánynak, hanem érdemi mozgáslehetőséget. Ezt önök jól értik. Elméletileg helyeslik is azokat a döntéseket, amit a kormány eddig meghozott, csak önök bizonyos helyzetekben vitatkozni akarnak erről, és, ha úgy tetszik, az ellenség az arcát…, az ellenzék az arcát akarja megmutatni veszélyhelyzetben időszakonként. Hogy ez most 15 naponként történik, 90 naponként történik vagy félévenként történik, ez ilyen szempontból már egy részletkérdés. Mi viszont azt mondjuk, hogy nem ez a fontos, hogy most vitázzunk a kormány döntéseiről, hanem sokkal inkább fontos az, hogy egységet mutassunk. A szavazás, ami egy óra múlva bekövetkezik, arról fog dönteni, hogy a parlament képes volte egy olyan egységet mutatni, amilyen egység egyébként a társadalomban van. [[Balczó Zoltán: Így van.]] Félek tőle, hogy a parlament megint alulmúlja ilyen szempontból a társadalmat. Önök azt mondják, hogy semmi szükség [[Balczó Zoltán: Nincs.]] a koronavírus-törvény elfogadására, mert lám-lám, lejártak bizonyos intézkedések 15 nappal utalok itt arra, hogy egy héttel ezelőtt nem adtak nekünk felhatalmazást arra, hogy azonnal elfogadjuk ezt a törvényt , és a kormány ezt mégis meg tudta oldani. De hogyan oldotta meg, tisztelt képviselőtársaim? Háború van. Az ellenséget igazán nem is látjuk, mert ha lőnének ránk, akkor látnánk az ellenséget. Itt egy gyilkos vírussal találkozunk. Tekintsük ezt egy háborúnak. [[Dr. Varga-Damm Andrea folyamatosan közbeszól.]] Mit csinál ebben a helyzetben kényszerből a kormány? Megkéri az egyetem rektorait, hogy tartsák zárva az intézményeiket. Tehát kér. Megkéri a polgármestereket, hogy ne nyissák ki az óvodákat és a bölcsődéket. A tiszti főorvos egy normatív utasításban, ami nem is jogszabály a saját szervezetét persze mozgathatja ezzel , egyébként megkéri a rendőröket szó szerint megkéri a rendőröket , hogy az általa meghozott intézkedések végrehajtásában működjenek közre. Önök azt gondolják, hogy ez ideális, hogy egy háborúban kérünk ahelyett, hogy a kormánynak egyértelmű mozgási lehetősége lenne arra, hogy parancsokat adjon, hogy döntéseket hozzon, és ezeknek a döntéseknek a végrehajtását számonkérje? Tökéletesen értik önök, hogy nagy különbség van kérés és egy egyértelmű parancsban megfogalmazott utasítás között. Mégsem képesek a kormány mögé odaállni, még ebben a krízishelyzetben sem, mert önöknek fontosabbak a politikai érdekeik, és ebben a veszélyhelyzetben is a saját politikai érdekeik tágítására törekszenek. Mi ebben nem leszünk partnerek. Mi élünk azzal az alkotmányos felelősségünkkel, amit a választók ránk róttak, és egy óra múlva meg fogjuk szavazni ezt a törvényt. Boldogok leszünk, ha önökkel együtt tehetjük. Ha nem, önök nélkül is érvényesíteni fogjuk a választók akaratát. Köszönöm a figyelmüket. [[Taps a kormányzó pártok padsoraiból.]]
Köszönöm, Hargitai képviselő úr. Megadom a szót Balczó Zoltán képviselő úrnak, Jobbik.
Elnök Úr! Köszönöm a szót. Tisztelt Országgyűlés! Mindenképpen szögezzük le: politikai ellenfelek vagyunk. Egy ellenség van: a vírusjárvány. Hargitai képviselő úr először ellenségnek szólított minket, majd utána javította ellenfélre. Ez egy fontos felfogásbeli kérdés. [[Nacsa Lőrinc: Akkor javította, nem? Az elnök csenget.]] Folytatom, ha megengedi! Annak, hogy egyöntetűen, akár egyhangúlag fogadjuke el a vírusjárvány elleni törvényjavaslatot, az az akadálya, hogy Orbán Viktor ragaszkodik ahhoz, hogy ezt a bizonyos rendeleti kormányzást megjelölt határidő nélkül folytathassa. Tegyük hozzá, van tapasztalatunk arról, hogy ez a kormány vissza tud élni a hatalommal. Most szeretnék egy írásból idézni önöknek: „Az, hogy veszélyhelyzet van, tény. Az, hogy ilyen helyzetben egy kormánynak rendkívüli felhatalmazásra van szüksége, ugyancsak tény. Az azonban hamis csúsztatás, hogy mivel nem tudjuk a veszélyhelyzet végét, ezért a rendkívüli hatalomgyakorlásnak sem tudjuk a végét, így arra addig adjon felhatalmazást a parlament a kormánynak, ameddig az tart. És hogy meddig tart, azt majd a kormány mondja meg. A főhatalom rendkívüli jogköreinek konkrét időkorlát-nélkülisége teljességgel elfogadhatatlan egy polgári konzervatív demokrata számára.” Ki üzente ezt önöknek? Zárug Péter Farkas, Fideszhez közelálló politikus , aki egyébként az önkormányzati választáson Miskolc fideszes kampányfőnöke volt. Tisztelt Képviselőtársaim! Amint ezt hallottuk, és nyilván így van, ez a törvény egy óra múlva meg fog születni, de egyáltalán nem mindegy, hogy csak az önök szavazatával, vagy végre példát tudunk mutatni az országnak, a lakosságnak, hogy mi igenis együtt, közösen meg tudjuk ezt szavazni. [[Nacsa Lőrinc: Így van.]] És ha ez nem születik meg, remélem, hogy az önök által gerjesztett hatalmas médiamanipulációban is az emberek mérlegre fogják tenni, hogy miért nem született ez meg, ki a felelős ezért: az az ellenzék, amely képes volt bármely részét megszavazni ennek a felhatalmazásnak, egy dolgot nem; azt mondta, amiről az előbb szó volt, hogy a korlátlan időtartamot nem. Vagy az a kormány felelős érte, aki minden egyes kompromisszumos javaslatot el fog utasítani, ha el fog, a 120 napot, a meghosszabbítást, az LMP által jelzett 90 nap utáni automatikus meghosszabbítást, mindent, mindent, mert ragaszkodik a korlátlan időtartamhoz? Bízom benne, hogy önök még elgondolkodnak rajta. Itt a lehetőség, önökön múlik. Szavazni fogunk erről. Köszönöm szépen. [[Szórványos taps az ellenzéki pártok padsoraiban.]]
Köszönöm, Balczó képviselő úr. Megadom a szót Varga-Damm Andrea képviselő asszonynak, Jobbik.
Köszönöm a szót, elnök úr. Tisztelt Ház! Tisztelt Képviselőtársaim! Mindenekelőtt szeretném megköszönni innen a parlamentből is mindazoknak a hétköznapi hősöknek a munkáját, akik a kormány helyett gyakorlatilag, az emberek mellett állva azokat a hátrányokat, amiket a koronavírus-járvány okoz, leküzdik. [[14.00]] Miről szól ez a törvény? Ebben a törvényben hatalmazza fel a kormányt kormányrendeletekkel való kormányzásra, előre megerősíti a jövőbeni rendeleteket, amelyeknek nem is ismerjük a tartalmát, és népszavazás nemhogy nem tartható, hanem még csak nem is kezdeményezhető. De emellett mi a törvényes helyzet? A törvényes helyzet az, hogy mind az Alaptörvény, mind a katasztrófavédelmi törvény minden egyes kormányzati tevékenységre pontosan előírja, hogy mit kell tennie. Erre a törvényjavaslatra semmi, de semmi szükség nem volt. Amikor ezt kifogásoltam a vezérszónoklatomban, azt válaszolta a minisztérium képviselője, hogy a katasztrófavédelmi törvény megalkotásakor nem készültek arra, hogy ilyen típusú katasztrófaveszély lehet, és miután abban a törvénybe álláspontjuk szerint nincs minden garancia belefoglalva, ezért kellett ez az új törvény. Csakhogy ez nem igaz. Miért is kell mégis ez az új törvény? Azért kell, mert Orbán Viktor nemcsak arra törekszik, hogy legyűrje ezt a járványt a polgárok segítségével és a kormányzat munkájával, hanem egyben arra is, hogy ha nem sikerül a védekezés, és sok áldozat lesz, akkor az ellenzékre tudja ezt hárítani, ha pedig sikerül, akkor pedig királyként kivonulva ünnepeltetheti magát. Hallottáke tisztelt képviselőtársaim és az ország lakossága az elmúlt hetekben ezeket a kifejezéseket: katasztrófaelhárításért felelős miniszter, kinevezett miniszteri biztos, katasztrófasegély, veszélyelhárítási terv, országos katasztrófavédelmi információs rendszer, kormányzati koordinációs terv, kritikus infrastruktúrák védelme, központi veszélyelhárítási terv, haváriakészlet és katasztrófavédelmi helyzet kezeléséért felelős? Tudják, miért nem hallották? Azért nem hallották, mert a kormány nem hajlandó a katasztrófavédelmi törvény rendelkezéseit alkalmazni. Ezeket azért nem hallották, mert kilenc éve, amióta a katasztrófvédelmi törvényt elfogadták, meg kellett volna alkotni azokat a terveket, azokat a koordinációs rendszereket, azokat az intézményeket, amelyek ahhoz kellenek, hogy ha egy ilyen katasztrófa bekövetkezik, akkor automatikusan protokollok szerint lehessen eljárni, és ne törvényeket kelljen alkotni. Emlékszem a katasztrófvédelmi törvény és az Alaptörvény számtalan módosításának vitájára, amikor az előterjesztő azzal érvelt, hogy ezek a szabályok már minden esetre alkalmazhatók lennének. Most pedig hol állunk?! Egy új törvényt kell meghozni?! Miért is? Azért, kérem szépen, mert a bénaságról szeretnék elterelni a figyelmet. Fel szeretném hívni a figyelmüket arra, hogy a katasztrófasegély, tudják, miről szól? Benne van a törvényben: a költségvetési törvényben minden évben el kell különíteni erre forrást, hogy ha katasztrófa esetén a polgárok a létfenntartásukról nem tudnak gondoskodni, akkor a kormány ebből a költségvetési keretből teszi azt meg. Beszéltek önök az elmúlt hetekben ilyesmiről? Nem. Tudják, miért nem beszéltek? Mert nem óhajtják az emberek egzisztenciális problémáit megoldani, csak a katasztrófajárványból akarják a saját maguk politikai erényeit valahogy kihozni, és az embereket megosztani, és folyamatosan félelmet kelteni. Az emberek amúgy is nagyon nehéz helyzetben vannak, bizonytalanok. Felszólítom a kormányt és a kormánypárti képviselőket, hagyják abba az emberek gerjesztését [[Az elnök a csengő megkocogtatásával jelzi az idő leteltét.]] alkalmazzák a törvényeiket, és akkor ebből a veszélyből mindannyian kijutunk. Köszönöm szépen. [[Taps a Jobbik soraiban.]]
Köszönöm, képviselő asszony. A következő hozzászóló Nacsa Lőrinc képviselő úr, Kereszténydemokrata Néppárt.
Köszönöm szépen a szót. Tisztelt Elnök Úr! Tisztelt Országgyűlés! Tisztelt Ellenzéki Képviselőtársaim! Gratulálok, önöknek megint sikerült egy nemzetközi támadássorozatot intézni Magyarország ellen. Önök megint gerjesztettek egy nemzetközi hecckampányt, önök megint kizárólag fake news-terjesztéssel töltötték el az elmúlt egy hetet. Persze, Gyurcsány Ferenc helyettesének, Jakab Péternek telefonon kellett magyarázkodnia, akinek a sok áldozatot követelő világjárvány idején még viccelődésre is jutott a telefonos kampányban, hogy viccelődjön a magyar emberekkel eme súlyos járvány körében.Visszanéztem a Jobbik Facebook-oldalának utóbbi 25 posztját, egyik posztnál sincs ott, hogy „maradj otthon”, hogy az embereket otthon maradásra biztatná. Egyik posztnál sincs ott, hogy aggódjunk az idősekért, egyik posztnál sincs ott, hogy egyébként milyen óvintézkedéseket vezetett be a kormány, és ki hogyan tartsa ezeket be. Kétféle poszt van: önök gyűlölködnek, folyamatosan a kormányt szidják, vagy pedig a saját javaslataikat szajkózzák, de egyszer nem osztottak meg olyan tartalmat, amely az önök támogatóit, önök követőit arra biztatná, hogy tartsák be ezeket az intézkedéseket. Önök az elmúlt hétfőn nemet mondtak az eddig meghozott intézkedésekre, és most nemet mondanak az elkövetkezendő intézkedésekre, amelyeket a kormány a későbbiekben kíván meghozni. Nagyon ritka az a politikában, hogy egy nagyon súlyos hiba után egy politikai szereplő, egy párt vagy egy egész ellenzék pótvizsgára kap lehetőséget. Nem ilyen a politika természete, önöknek mégis megadatott ez az esemény, megadatott ez a lehetőség, hogy a mai nap pótvizsgára jelentkezhetnek, hogy a mai nap még odaállhatnak a magyar emberek egészségének és biztonságának az oldalára, a piti politikai játékaikat pedig félretehetik, és a létfontosságú döntésekhez adhatják a saját szavazataikat. Az a helyzet, tisztelt képviselőtársaim, hogy a veszélyhelyzet itt elhangzott rengtegszer, hogy Orbán Viktor fogja megmondani, mikor van a veszélyhelyzetnek a vége. Nem. A járvány fogja eldönteni, a járványnak van egy objektív vége. Ha a magyar kormány mondaná meg, hogy mikor van a járvány vége, már rég megmondta volna. Sem a parlamentnek, sem a magyar kormánynak nincs olyan lehetősége, hogy eldöntse, mikor van ennek a járványnak a vége. Orbán Viktornak sincs, és nekünk sincsen. Nyilvánvalóan Varga-Damm Andrea képviselőtársunk már fél kézzel egy tucat világjárványt legyőzött, ezért van benne ekkora tapasztalata; a mi életünkben még nem volt világjárvány, tisztelt képviselő asszony. Azért kell törvényt is módosítani, mert a mostani helyzethez is igazítani kell a jogszabályokat, hogy ezt kezelni tudják. Nem volt még a mi életünkben ilyen és ehhez hasonló világjárvány, de önök most egy óra múlva pótvizsgázhatnak, tisztelt képviselőtársak. Önök javíthatnak az eddigi teljesítményükön, önök javíthatnak azon a szégyenletes teljesítményen, amit az elmúlt hétfőn bemutattak. A magyar emberek egységet várnak el tőlünk, és azt várják el a kormánytól, hogy hatékonyan cselekedjen, hogy megoldja ezt a válságot, kivédje a lehető legnagyobb hatásokat, megőrizze az emberek egészségét, a gazdasági hatásokkal is próbáljon meg a lehető legnagyobb mértékben segíteni és kivédeni a negatív hatásokat. Ehhez kér a kormány lehetőséget a parlamenttől. És mindennap ott van a parlament kezében a lehetőség, hogy ezt visszavegye a kormánytól. Ez az, amit önök nem értettek meg, és azért nem értettek meg, mert nem olvasták el a törvényt, kizárólag azzal töltötték az idejüket, hogy a kormánypártok és a kormány ellen gyűlölködjenek. Nem erre van szükség, nem kampány van, hanem járvány van, tisztelt képviselőtársaim. Be kellene fejezniük a kampányüzemmódot, az összes vitánkat le tudjuk majd folytatni, ha vége lesz ennek a szörnyű járványnak. Le is fogjuk folytatni, ne aggódjanak, van lehetőségünk, lesz majd lehetőségünk reményeink szerint arra, hogy a köztünk fennálló nézeteltéréseket tisztázhassuk, hogy egyébként majd megvitassuk a belpolitikai vagy külpolitikai nézeteltéréseinket és véleménykülönbségeket, de ennek nem most van itt az ideje, most nem kampány van, hanem járvány van, ezért mi arra kérjük önöket, hogy tegyék félre a piti politikai játékaikat, álljanak e mellé a törvény mellé. Ez a törvény jó, kellő erőt ad a kormánynak, kizárólag a járvánnyal összefüggésben hozhatja meg ezeket az intézkedéseket, és szégyenletes, amikor önök diktatúrát kiáltanak, amikor Jakab Péter államcsínyről beszél, hogy Orbán Viktor meg akarja dönteni Orbán Viktort, vagy nem is értjük pontosan az ő logikáját, de ezt már megszoktuk korábban is. Azt kérem, hogy fejezzék be ezeket a hazudozásokat, fejezzék be azt, hogy megpróbálják az egyébként a törvény körül a korábbi egyeztetéseken fölállni látszó egységet most már végképp is megtörni. A magyar emberek elsöprő többsége is támogatja ezt a törvényt, támogatja azt, hogy a kormány határozottan és gyorsan tudjon cselekedni, és ahogy képviselőtársam is említette, ne kelljen mindenféle toldozgatásokkal-foldozgatásokkal, kérésekkel fordulni az egyetemek rektoraihoz, határozottan, gyorsan lehessen cselekedni, mert ez az egyetlen esélyünk a járvány lelassítására, ez az egyetlen lehetőségünk a vírus megfékezésére, ha gyorsan, határozottan, azonnal cselekszünk. Láthattuk az elmúlt napokban, láthattuk a sajtóban megjelent összeállításokat, hogy Magyarország időben lépett, szinte minden fontos intézkedést az egyik elsőként hozott meg az Európai Unióban, ha hozzávetjük azt, hogy mikor jelent meg az első fertőzött beteg abban az országban, sokkal-sokkalta hamarabb hoztuk meg ezeket az intézkedéseket, mint Franciaország, Spanyolország, Olaszország, az Egyesült Királyság vagy akár bármelyik európai országot is említhetném. Ennek a tempónak a fenntartásához van rá szükség, ennek a hatékonyságnak, ennek a cselekvésnek a fenntartására van most szükség, és ehhez igenis, határozottság kell. És ami Bencsik János képviselőtársam verbális ámokfutását illeti, azért azt szeretném hozzátenni, hogy szerintem az egy megnyugtató tény, hogy Magyarország miniszterelnökének magabiztosság van az arcán, amikor fölveszi a harcot ezzel a koronavírussal. Én örülök annak, hogy Magyarország miniszterelnökének magabiztosság van az arcán, és nem megijedt, nem elfutott előle, nem megpróbálta átadni a feladatot, hanem igenis, magára vállalta ezt a feladatot, igenis, a lehető legjobb tudása szerint, emberfeletti erőfeszítéssel látja el a feladatát és harcol a vírus ellen. [[14.10]] És igenis szégyenletes, hogy ön azt kéri számon a magyar miniszterelnökön, hogy magabiztosság látszik az arcán egyébként itt a parlamentben. [[Közbeszólások a Jobbik padsoraiból. Az elnök csenget.]] Így lehet hatékonyan, cselekvőképesen és határozottan cselekedni. Egy órájuk van! Gondolják meg magukat! Köszönöm szépen. [[Taps a kormánypárti padsorokban.]]
Köszönöm szépen, Nacsa Lőrinc képviselő úr. Megadom a szót Arató Gergely jegyző úrnak, képviselő úrnak.
Tisztelt Elnök Úr! Tisztelt Ház! Hadd kezdjem azzal, amivel Nacsa képviselő úr befejezte: én jobban örülnék annak, ha a miniszterelnök arcán nem magabiztosságot, hanem maszkot láthatnék, és ezzel mutatna példát az országnak arra, hogy ne fertőzzük meg egymást [[Közbeszólások a kormánypártok padsoraiból: Rajtad sincs!]] akkor sem, ha közel ülnek egymáshoz, nemcsak így, távolról.Tisztelt Képviselőtársaim! [[Dr. Völner Pál felé fordulva:]] Itt is mindjárt visszaveszem, csak akkor nem lehet hallani, aminek lehet, hogy ön örülne, de én nem. [[Zaj.]] És ha már itt tartunk, akkor azt is javaslom Nacsa képviselő úrnak, látogasson föl a Demokratikus Koalíció Facebook-oldalára gondolom, ezt nem gyakran teszi meg , és talál ott számos tájékoztató anyagot; csak azért, mert ezt kifogásolta és hiányolta. Na, de térjünk vissza a törvényjavaslatra! Mit mond a kormány? Azt mondja, azért van szükség erre a törvényjavaslatra, hogy az eddig meghozott kormányrendeletek és intézkedések hatályban működjenek. Világos, hogy ennek lenne három olyan módja, amit az ellenzék teljes nyugalommal támogatna. Az egyik megoldás az lett volna, ha külön törvényben kéri ezek meghosszabbítását az alkotmány szerint bocsánat, nincs alkotmány, az Alaptörvény szerint. Másodszor: ennek módja lett volna az, ha újra kihirdetik ezeket a rendeleteket, adott esetben aktualizálva, ennek sem lett volna semmi akadálya. Önök a harmadik utat választották, mert ez volt a legdrámaibb és legjobban eljátszható. De erre is módjuk van, természetesen, hogy a járványügyi törvény alapján hirdetik ki vagy az egészségügyi törvény alapján mint járványügyi rendelkezéseket hirdetik ki őket. Bocsánat, de azt kell mondanom, tisztelt képviselőtársaim, hogy ne játsszunk itt bábszínházat! Ezt megtették. Sikerült, megoldották. Eljátszották, hogy ez micsoda erőfeszítés, meg micsoda bizonytalanság, de ez nem így van. Önök is tudták, mi is tudtuk, hogy erre mód van. De még egyszer mondom, ezeknek a rendeleteknek a meghosszabbítására akár múlt hétfőn, akár most hétfőn, akár vasárnap, akár csütörtökön, bármikor rendelkezésre állt volna az ellenzék is. Most nem erre kérik a fölhatalmazást, hanem ennél jóval többre. Egyrészt arra kérik a fölhatalmazást, hogy ez a fajta meghosszabbítás, határozatlan ideig való hatályban tartás vonatkozzon a kormány minden ezután hozott rendelkezésére is. Ezeket nem tudjuk, hogy támogatjuke vagy nem, hiszen még nem láttuk őket. Higgyük el, hogy ezek majd jók lesznek, célszerűek és hatékonyak. Ne haragudjanak, én azt értem, amit Balla képviselő úr mond, hogy bele van írva a törvénybe, hogy a járvány elleni védekezéshez szükséges intézkedéseket lehet csak így meghozni csak ezt ki fogja eldönteni? Hát, majd maga a kormány. Az szükséges a járványügyi védekezéshez, amiről a kormány azt gondolja, hogy szükséges a járványügyi védekezéshez. Láthattuk, hogy ez mit jelent. Bocsánat, hogy visszatérek az előző hozzászólásomra: jelenti a színházak lenyúlását, jelenti a katolikus egyháznak juttatott vagyont, vagy éppen jelenti, hogy egy egészen más témát mondjak, a Mátrai Erőmű 17 milliárdos visszavásárlását. Ezekről mind azt gondolhatja a kormány, hogy ezek szükségesek. [[Közbeszólások.]] De hozzáteszem, mi azt mondtuk és itt jön be a határidő kérdése , hogy hajlandóak vagyunk ezt az egyébként meg nem érdemelt nagy bizalmat is megadni a kormánynak, hogy ő döntse el majd azt, hogy mi az, amire szükség van ebben a helyzetben, de legalább annyit kérünk, hogy egyébként az alaptörvényi szabályoknak megfelelően időnként jöjjön ide vissza, és számoljon be arról, hogy mit csinált. Erről szól a határidő kérdése! Nem politikai show-ról, és ne vegye elő most a 4. §-t ha jól emlékszem , hogy majd tájékoztatást ad! A „majd tájékoztatás” tudjuk, hogy mit jelent: vagy ad, vagy nem ad, és vagy a parlamentnek, vagy a frakcióvezetőnek, ahogy kedve van! Nem, drága képviselőtársaim! Érdemi döntésre hozza ide, a parlament elé! Vállalják a szavazatukkal önök azt, hogy mit gondolnak ezekről, és vállaljuk mi! És valóban, ebben az ellenzék rendkívül rugalmas volt. Itt mindenféle javaslat megfogalmazódott. Volt olyan is, ami azt mondta, hogy de ha a parlament nem tud ülésezni, akkor hosszabbodjon meg automatikusan, ha a Házbizottság ezt kimondja, ahol, ugye, konszenzus kell. Mondtuk azt is, hogy oké, hogy ha félünk, hogy úgy sem, akkor tegyük lehetővé, hogy online ülésezzen a parlament. Tehát minden megoldás érdekel minket, ami fönntartja a kormány fölötti parlamenti kontrollt. Mert hogy egyébként a jogállam alapja mégiscsak az, hogy nem a kormány jó szándékára van bízva az, hogy mit tart helyesnek, hanem van efölött egyfajta alkotmányos kontroll. A korlátlan hatalomtól nem az véd meg minket, hogy bízunk a kormányban mert egyébként rendkívül kevéssé bízunk , hanem az véd meg, hogy egyébként az Alaptörvény rendelkezései alapján van utólagos jóváhagyás, felhatalmazás ezekre a jogszabályokra. És legyünk őszinték, hadd mondjak még egy példát! A fideszes polgármesterek bőségesen bizonyították, hogy önök nem nagyon szolgálnak rá erre a bizalomra. Mit mondanak, mi a helyzet a Btk.-módosítással? Ugyanez. Mi nem mondjuk azt, hogy az ellenzéki sajtó valótlan állításokat fogalmaz meg. Erről szó nincsen. Csak hát nem mi fogjuk eldönteni, meg nem is önök fogják eldönteni mármint a parlament , hanem az önök által irányított ügyészség, meg az önök által irányított rendőrség. [[Dr. Völner Pál: A bíróság!]] És jól láttuk az elmúlt években, hogy ez mit jelent. És persze a végén majd a bíróság dönt, három-négy-öt év múlva, mire tönkretették az ellenzéki sajtót. Láttuk ezeket a pereket, Fapál-ügy, drága államtitkár úr, hogy csak egy példát említsek, és sok ilyen volt. Sok ilyen volt! Tönkre lehet tenni embereket, tönkre lehet tenni a szabad média maradékát erre a jogszabályra hivatkozva. És persze ki tudja, hogy a következő két-három-négy évben mennyire lesznek sikeresek a bíróságok megszállásával, amire komoly erőfeszítéseket tesznek. Köszönöm, hogy Hargitai képviselő úr őszintébb volt, mint a többiek, és arra hivatkozott, hogy az a céljuk, hogy biztosítsunk ideális feltételeket a kormánynak. Drága Képviselőtársaim! Elnézést kérek, mi nem a kormánynak szeretnénk ideális feltételeket biztosítani, hanem az országnak szeretnénk ideális feltételeket biztosítani ebben a helyzetben is. És az ország jelentős része fél attól, hogyha a kormány ellenőrzés nélküli hatalmat kap, különösen, ha ezt ellenőrzés nélküli időre kapja. Azért hadd mondjam már el önöknek tudom, hogy itt mindenki mindenféle felmérésre hivatkozik , hadd jelezzem önöknek, hogy 106 ezren írták alá néhány nap alatt azt a petíciót, ami ez ellen tiltakozik. Ez nem az ország többsége, de majd ha a Kossuth téren fog állni ez a 106 ezer ember, mert megteheti, akkor majd önök is kénytelenek lesznek őket észrevenni. [[Dr. Völner Pál: Csak ennyien vagytok?]] És ne mossák össze, még egyszer kérem, azt, hogy a kormány adott intézkedéseit támogatjuke, azzal, hogy egyébként adunke korlátlan felhatalmazást. De kérem, cáfoljanak meg! Én leszek a legboldogabb! Szavazzák meg bármelyik ellenzéki módosítót! Ha valóban nem akarják felhasználni ezt a törvényt korlátlan ideig tartó korlátlan hatalomra, akkor szavazzák meg azt, hogy határidőre szóljon ez a felhatalmazás! Ha valóban azt gondolják, hogy fontos az alkotmánybírósági kontroll, akkor szavazzák meg azt a módosítót, amelyik észszerű határidőn belül elrendeli, hogy az Alkotmánybíróság döntsön is az ilyenfajta alkotmányügyi panaszokról. Ha valóban nem arra akarják fölhasználni a Btk.-módosítást, hogy a sajtót megrendszabályozzák, akkor hagyják most el, és egyezzünk meg egy jobb szövegben! Még nyitva van az ajtó! Ha tényleg egységet akarnak, akkor még most az önök kezében van erre a lehetőség. [[Az elnök a csengő megkocogtatásával jelzi az időkeret leteltét.]] Vegyék figyelembe az ellenzék észrevételeit is, és akkor lesz egység! Köszönöm szépen, elnök úr.
Köszönöm szépen, jegyző úr. Tisztelt Országgyűlés! Megkérdezem, hogy a fennmaradt időkeretekben kíváne még valaki a felszólalás lehetőségével élni. [[Senki sem jelentkezik.]] Jelentkezőt nem látok, a vitát lezárom… [[Balla György jelzésére:]] Két percre Balla György képviselő úr, Fidesz. [[Balla György: Elnézést, elnök úr, normál gombot szerettem volna nyomni, de nem működik tökéletesen a rendszer ebben a teremben.]]
Akkor normál felszólalása lesz, tessék, Balla György képviselő úr!
Nagyon szépen köszönöm a szót. Tisztelt Elnök Úr! Tisztelt Képviselőtársaim! Tisztelt Arató Képviselő Úr! Azért örültem volna, ha legalább megemlíti az önök egyik vezéraktivistájának remek Facebook-szerepléseit, aki Homonnay Gergelyről van szó, ha valaki nem tudná - Facebook-oldalán látható, hogy Gyurcsány Ferenccel ölelkezik, és aki egyébként arról értekezik, hogy szeretné elkapni a koronavírus-járványt, aztán bemenni különböző sajtókhoz, ott mindenkire ráköhögni, aztán pedig a Fidesz-frakcióhoz és a kormányba is. A következő bejegyzésében pedig arról értekezik a mérhetetlenül Demokratikus Koalíció egyik ismert alakja, hogy elég, ha egy fideszes elkapja a koronavírus-járványt, és máris nincs meg a kétharmad, ezért kell küzdeni. Ezt gondolják önök a demokráciáról. [[Dr. Völner Pál: Hajrá!]] Arról is beszél, hogy szavazzuk meg bármely ellenzéki módosító javaslatot, és akkor hisz nekünk. Tisztelt Képviselő Úr! Szeretném bejelenteni, hogy ma meg fogjuk szavazni azt a módosító javaslatot, amit a második tárgyaláson kértek, amit Keresztes László Lóránt képviselő úr ismertetett is önökkel, és el is ismerte, hogy azt a módosító javaslatot befogadtuk, ami a szükségességről és az arányosságról szól. [[14.20]] Tehát fogadtunk el ellenzéki módosító javaslatot, és meg is fogjuk szavazni. [[Tordai Bence közbeszól.]] S hallom Tordai képviselő úr remek hozzászólását, hogy az semmire nem kötelez, ezek után már csak azt nem értem, hogy akkor miért kérték. De mi egyébként elfogadtuk, és szerintünk kötelez, mint ahogy kötelez minden egyes szava ennek a törvényjavaslatnak. Azt mondta Arató képviselő úr, hogy ne beszéljek a 4. §-ról, lehet, hogy azért, mert odáig már nem jutott el, de szerintem az 1-esig sem. Ugyanis a következőt kérte rajtunk számon: hogyha egyébként már adunk is ilyen felhatalmazást a kormánynak, akkor legalább a kormány számoljon be. Na, a 4. § meg azt mondja, hogy a kormány köteles rendszeresen beszámolni a parlamentnek tehát nem, ahogy ő gondolja , vagy ha ez nem lehetséges nyilván ez azt jelenti, hogy a parlament nem ülésezésképes , akkor mind a hét frakcióvezetőnek. A beszámolás nyilvánvalóan azt is jelenti, hogy ott lehet kérdezni, lehet válaszokat kapni. A miniszterelnök az elmúlt két hétben minden egyes alkalommal beszámolt, pedig törvény nem kötelezte rá, a mai napon pedig a külügyminiszter számolt be. Ezek után mégis ennek a fajta bizalmatlanságnak mi az oka? Nem az az oka véletlenül, tisztelt képviselő urak, hogy önök hat éve legalább, de lehet, hogy nyolc, folyamatosan gyűlölettől fröcsögve beszélnek a parlamentben, folyamatosan gyűlöletet árasztanak magukból a kormánnyal és a Fidesszel szemben, és sajnos ennek a gyűlöletnek lett eredménye? Nem az önök választóinál, azoknak egy szűk csoportjánál de önök velük találkoznak a Facebookon. Amikor arról beszélnek, hogy hány ember írogat önöknek, és hány ember nem akarja azt, hogy egy ilyen felhatalmazás legyen, akkor a saját fröcsögő gyűlöletük levét isszák meg, mert ezt kapják vissza. Az emberek azért bizalmatlanok, még egyszer mondom, szerintem nagyon kevesen a teljes magyar lakossághoz képest, mert önök ezt plántálták beléjük. Én úgy látom, ellentétben önökkel, ellentétben Tóth Bertalan frakcióvezető úrral, aki korábban arról beszélt, hogy 3 millió ember nem bízik a kormányban, hogy nincsen erről szól. Nyilván ő a vélt 3 millió ellenzéki szavazóra gondol. Én azt látom, hogy az emberek ma bíznak a kormányban, bíznak a kormány intézkedéseiben, nem pártpolitikai alapon, félreértés ne essék. Nem azt akarom mondani, hogy egyébként Fidesz-szavazók lettek, hanem azt, hogy ellentétben önökkel, normálisan gondolkodnak, és egy járvány kezelését nem pártpolitikai alapon akarják megközelíteni, hanem úgy akarják megközelíteni, hogy bízunk azokban, akik egyedül tehetnek azért, hogy ez a járvány elleni küzdelem irányítva legyen. Bíznak az orvosokban, bíznak az egészségügyben nem úgy, mint Jakab Péter három héttel ezelőtti hozzászólásában , bíznak az operatív törzsben, bíznak a tiszti főorvosban, és bíznak a kormány meghozott rendeleteiben is. Ha nem bíznának, nem is fogadnák el. De hála a jóistennek és köszönet ezért az embereknek , betartják ezeket az utasításokat, nem örül ennek senki, mindenkinek kényelmetlen, de az emberek bíznak abban, hogy így a járványgörbe laposítható lesz, hogy nem fog akkora problémát okozni. Mindenki tudja, hogy nagy problémát fog okozni, de mindenki segít a védekezésben. Azt kell mondjam, ebben az országban mindenki segít a védekezésben, kivéve a magyar parlamenti ellenzéket. Gratulálunk, képviselőtársaim! [[Taps a kormánypártok soraiban.]]
Köszönöm, Balla képviselő úr. Megadom a szót Tordai Bencének, a Párbeszéd képviselőjének.
Elnézést, nem akarok reagálni a fideszes képviselőtársak folytatólag elkövetett hazugságaira, csak szeretném bejelenteni, hogy a hátralévő időkeretünket átadnánk az LMP-frakciónak. Köszönöm szépen.
Köszönöm szépen. Nyilván az LMP frakcióvezetője élni akar ezzel. Akkor nyomjon gombot! Öné a szó, Keresztes László Lóránt frakcióvezető úr.
Köszönöm szépen a lehetőséget, tisztelt elnök úr, és köszönöm szépen Tordai Bencének a lehetőséget. Képviselő úr, amit az utolsó mondatában elmondott, azzal gyakorlatilag agyonvágott mindent, amit ma itt, az Országgyűlés ülésén elmondott. Ez egy olyan szintű megalázása az Országgyűlés tekintélyének, hogy azt mondja, hogy ebben az országban mindenki védekezik, csak az ellenzék nem! Ez gyalázatos! De egyébként ez nagyon sok mindent elmond, képviselő úr, az önök hozzáállásáról. Az ellenzéki képviselők, az ellenzéki frakciók pontosan tudják azt, amiről önök csak beszélnek, hogy itt fontos, hogy most megmutassuk az embereknek, hogy legalább ebben a járványügyi helyzetben félre lehet rakni a pártpolitikai gondolkodást. Önök pedig ezzel az egy hét döbbenetes propagandával, lejárató kampánnyal, a gyalázkodó Facebook-bejegyzésekkel, amiket jó előre előkészítettek, bebizonyították, hogy önök egy percig se gondolták ezt őszintén, egy percig se gondolták komolyan. De, képviselő úr, valóban, ahogy ön is mondta, a remény hal meg utoljára, és én megpróbálom önöket meggyőzni, hogy egyetlenegy, időtartamra vonatkozó ellenzéki módosítót fogadjanak el, és akkor teljes konszenzussal, a teljes ellenzék szavazatával fogja az Országgyűlés a rendkívüli jogrendet bevezető törvényjavaslatot elfogadni. Az egyeztetésen, képviselő úr, valóban több módosító javaslatot befogadtak az ellenzéktől, tőlem is egyet, de erre a vitára nem tértek ki. Nagyon nagy hangsúlyt fektettem arra, hogy ismertettem azt a javaslatot, ami ma ki lett kérve, és ma a szavazáson az első módosító javaslat lesz, ami úgy vezetne be egy időtartamot a különleges jogrend kialakításába, hogy nagyon gondosan jogilag kodifikált szövegben kezeli azt a helyzetet, ha a 90 nap elteltével nem lesz ülésképes a magyar Országgyűlés. És még itt a házbizottság egyetértéséhez se kötöttük a dolgot, ugyanis úgy szól ez a javaslat, hogy ha 90 nap múlva még mindig fennáll a járványügyi helyzet a WHO intézkedései alapján, és a köztársasági elnök, az Országgyűlés elnöke és az Alkotmánybíróság elnöke egyhangúlag megállapítják, hogy az Országgyűlés nem képes összeülni, akkor 30 nappal meg lehet hosszabbítani ezt a rendkívüli jogrendet, és automatikusan újra 30-30-30 napokkal, annyi időre csak, amennyi időre a kormánynak szüksége van. Én ennyit kérek önöktől. Tényleg kiváló jogi szakemberek elgondolása ez az általuk kodifikált módosító javaslat, és amit önök mondanak, hogy 90 nap múlva esetleg az Országgyűlés nem lesz képes ezt a döntést meghozni, ezt a problémát kezeli. Én ezzel kapcsolatban szeretném kérni az önök véleményét, és azt tudom mondani beszélnek egymással az ellenzéki pártok is , hogy ha ezt a módosító javaslatot önök elfogadják, akkor nem garantálom, hogy teljes konszenzus lesz, de az biztos, hogy az LMP frakciója igennel fog szavazni a rendkívüli jogrend bevezetéséről szóló törvényjavaslatról. Önöknek ott a lehetőség. Minden, önök által elmondott érvre választ adtunk, ez a módosító javaslat ki lett kérve szavazásra, egy óra múlva most már nincs is egy óra erről szavazni tudunk, és itt az önök kezében van ez a lehetőség. Ha ezt a módosítót megszavazzák, én garantálom, hogy az LMP frakciója igennel fog szavazni a törvényjavaslatra, és azon túl, hogy ezek az intézkedések… amúgy nagyon sok fontos intézkedés meg tud születni, de meg tudjuk üzenni a magyar társadalomnak, hogy igen, ebben a járványügyi helyzetben a pártok egymással le tudtak ülni, és ki tudtak alakítani egy konszenzust. És ez szükséges majd ahhoz, hogy valóban a rendkívül súlyos járványügyi helyzetben a várhatóan szükséges, nagyon-nagyon erőteljesen korlátozó és döbbenetesen kemény intézkedéseket el fogja tudni viselni a lakosság, és egy ilyen széles körű konszenzus mellett, a pártpolitikai viták felfüggesztése mellett ezek az intézkedések így lehetnek majd hatékonyak. Nagyon szépen köszönöm a lehetőséget, köszönöm még egyszer a Párbeszéd frakciójának, és nagyon kérem kormánypárti képviselőtársaimat, hogy mérlegeljék ennek a lehetőségét. Most az önök térfelén pattog a labda, önöknek van lehetősége, hogy az önök által szajkózott nemzeti konszenzust és a kiegyezést megteremtsék. Itt a lehetőség, és nagyon bízom benne, hogy a következő fél órában, ami körülbelül még a szavazásig vissza van, ezt önök újra fogják értékelni. Köszönöm szépen.
Köszönöm, frakcióvezető úr. Megkérdezem újólag, hogy a fennmaradt időkeretekben kíváne még valaki a felszólalás lehetőségével élni. [[Senki sem jelentkezik.]] Jelentkezőt nem látok, a vitát lezárom. Megadom a szót az előterjesztő nevében a vitában elhangzottakra válaszoló Völner Pál államtitkár úrnak. [[14.30]]
Köszönöm a szót, elnök úr. Tisztelt Képviselőtársaim! Az elmúlt időszakban sok mindent hallhattunk itt a részletes vita során a kialakult álláspontokról, köszönöm az aktivitást. Aminek viszont nem örültem, hogy nem közeledtek úgy az álláspontok, ahogy azt a törvény szelleme vagy szövege lehetővé tenné.Visszatérő elem volt a felszólalásokban az ellenzéki pártok részéről, hogy itt egy olyan jogkört kapna a kormány, aminek nincs időbeli korlátja. Gyakorlatilag más felszólalásokban is elhangzott, hogy nagyon pontosan benne van, hogy a járványügyi veszélyhelyzet fennállásáig lehet csak ezt a helyzetet fenntartani, tehát ha valaki azt mondja, hogy a járványveszély soha nem fog elmúlni, illetve maga ez a járványügyi helyzet, akkor valóban igaz lenne, hogy nincs korlátja a történetnek, de ahogy a kezdete is egy járványügyi helyzethez igazodott, úgy a vége is ahhoz igazodik, és ha ez a feltétel teljesül, akkor gyakorlatilag összeül a parlament, dönt a hozott rendeletekről, és a törvény ezt követően hatályát veszíti. Ami szintén problémát jelentett önök szerint, hogy a kormányzat ellenőrzés nélkül végezné ebben az időszakban a tevékenységét. A törvényjavaslatban is szerepel én is csak újból hivatkoznék rá , hogy a kormány jelentést tesz a parlamentnek, amíg ülésezik, ha nem ülésezik a parlament, akkor pedig a parlamenti pártok vezetőinek tesz beszámolót, jelentést a meghozott intézkedésekről. Tehát azt állítani, hogy a kormány mindenféle kontroll nélkül és beszámoló nélkül folytatná a tevékenységét ebben a nehéz helyzetben, ez így nem valós. A bizalmatlanság kérdése. Valóban itt van a kulcshelyzet, ahogy önök is fogalmaztak. Gyakorlatilag a bevezetett intézkedéseknél látszik, hogy a lakosság részéről megvan a bizalom az intézkedések iránt, megvan a kormány iránti bizalom, s éppen ez az, amitől önök megrettentek, és egy bizalmatlansági vitát akarnak kirobbantani, hogy ezt a 80 százalék feletti bizalmat erodálják, és úgy állítsák be, mintha itt egy diktatórikus jogrend kerülne bevezetésre, holott az egész intézkedéssorozat csak a védekezés eredményességének a fokozására irányul. Ami természetesen nem ritkaság… Balla György képviselőtársam is utalt rá, hogy amikor majd vége lesz ennek a helyzetnek, akkor vajon mivel találjuk szembe magunkat az önök részéről. Én jól emlékszem Schiffer András frakcióvezető úrnak a felszólalására, amikor 2015-ben a migrációs helyzet kapcsán ő is azt mondta, hogy a kormány által előadott helyzet nem valós, majd ezt követően, amikor látszott az őszi időszakban a migrációs áradat, egyedül ő állt fel a parlamentben és revideálta ezeket a nézeteit. Önök előtt is majd nyitva áll ez a lehetőség, ajánlom a figyelmükbe. Ami a Ház ülésezését illeti: valóban, a járványügyi helyzetben senki nem meri ma kijelenteni, hogy 60 nap múlva, 90 nap múlva vagy akár a Balczó képviselőtársam által említett 120 nap múlva vége lenne ennek a helyzetnek, de az is lehet, hogy ezen belül lesz vége, ami viszont egy rövidebb időszakot tenne lehetővé ahhoz, hogy gyakorlatilag ez az elszámolása ennek az időszaknak megtörténjen. Elhangzott az is, hogy nincs szükség erre az egész történetre, mert gyakorlatilag a kormánynak a rendeletalkotási joga fennáll. Azt önök elhallgatják, hogy ha a kormány folyamatosan 15 naponként meghosszabbítaná ezeket a rendeleteket, akkor önök milyen alkotmányos válságról beszélnének, és visszaélésszerű joggyakorlásról; láthattunk erre azért az elmúlt években példát. Varga-Damm Andrea képviselőtársam észrevételezte, hogy a katasztrófavédelmi törvénybe foglalt intézkedéseknek nem látja a sorát. Mással állunk szemben. Ilyen járványügyi helyzet gyakorlatilag száz éve nem volt az országban, a spanyolnátha óta, akkor persze minden településen voltak még járványügyi elkülönítők, kórházak, az elmúlt időszak ezt felszámolta, és most jött szembe egy ilyen probléma, ehhez kell igazítanunk a jogalkotást. Éppen hogy a parlament elé hoztuk ezt a törvényt, ez azt fejezi ki, hogy a parlament véleménye nélkül nem akar a kormány ebben továbbhaladni, én arról nem tehetek, ha az ellenzéki pártok ezt nem így értelmezik és nem így fogják fel. Politikai előnyökről is volt szó. Kijelenthetem, hogy sem a kormány, sem a kormánypártok részéről ilyen áron nekünk politikai előnyre nincs szükségünk. Ezt a járványügyi helyzetet nem mi okoztuk, nekünk kell megoldanunk, ahogy miniszterelnök úr is mondta, erre készen állunk, nagyon sajnáljuk, hogy nem támogatnak ebben bennünket. Nacsa Lőrinc képviselőtársam említette azt a nemzetközi hecckampányt, amit beindítottak az ország ellen. Erre csak azt tudom mondani, hogy ez egy szégyenletes tény, hogy még mindig vannak olyan erők ebben az országban, akik most nem Moszkvában, hanem Brüsszelben vagy Strasbourgban, Luxemburgban vagy egyéb helyeken próbálják azt a helyzetet megoldani, hogy a választók a kormánytöbbséget tüntették ki a bizalmukkal, és nem önöket. Szerintem rossz úton járnak, ha ez így fog folytatódni tovább. Arató Gergely képviselőtársam bábszínházról beszélt. Mi is látjuk a bábszínházat, úgy látjuk, Gyurcsány Ferenc mozgatja a bábokat. Nagyon sajnáljuk, hogy erre az emberre bízták az önök politikai jövőjét. A rendeletalkotási jogról annyit, hogy nem az Országgyűlésnek kell erre a felhatalmazást megadni, ezt az Alaptörvényben már az Alaptörvény elfogadásakor megtette. Balla György képviselőtársam utalt arra, hogy az arányosság kérdését sikerült belefoglalnunk ebbe a törvénytervezetbe. S még egyszer: a parlament ülésezésével kapcsolatban korábban az elektronikus szavazás és egyéb ötletek is elhangzottak. Az Alaptörvény csak arról rendelkezik, hogy a jelen lévő képviselők szavazatával hozza meg az Országgyűlés döntéseit. Van ugyan utalás arra, hogy más helyszínen is ülésezhet az Országgyűlés, de nyilván nem a virtuális térre alkotódott ez a fogalom. Az ellenzékről szólva: az ellenzék mit tehetne? Az ellenzék gyakorlatilag azt tehetné képviselőként, hogy a parlamentben döntést hoz. A döntési lehetőség fennáll önök előtt, önök is meggondolhatják magukat az elkövetkezendő néhány percben vagy félórában. Köszönöm szépen a figyelmet, és kérem, hogy támogassák a törvényjavaslatot. [[Taps a kormánypártok soraiban.]]
Köszönöm szépen, Völner államtitkár úr. Tisztelt Országgyűlés! A határozathozatalokra a mai ülésnapon kerül sor. Most pedig 14 óra 45 percig szünetet rendelek el, azt követően határozathozatalokkal folytatjuk munkánkat. (Szünet: 14.36-14.50 Elnök: dr. Latorcai János Jegyzők: Móring József Attila és Arató Gergely)
Tisztelt Országgyűlés! Képviselőtársaim! Szeretettel köszöntöm valamennyiüket. Most a napirend szerinti határozathozatalokkal folytatjuk munkánkat. Kérem, foglalják el helyüket. Tisztelt Országgyűlés! Mielőtt megkezdenénk a szavazási eljárást, a szavazógépek működőképességének ellenőrzése érdekében egy jelenlét-ellenőrzést tartunk. Kérem, nyomják meg a szavazógépük valamelyik gombját. [[Jelenlét-ellenőrzés.]] Mint látható, 191 képviselő van jelen, 8-an távol vannak. Tehát az Országgyűlés… [[Jelzésre:]] Kérem a munkatársaimat, hogy a Miniszterelnökséget vezető miniszter úrnak legyenek szívesek a gépét átállítani. [[Megtörténik.]] [[Jelzésre:]] [[Jelzésre:]] Kérem a munkatársaimat, hogy a Miniszterelnökséget vezető miniszter úrnak legyenek szívesek a gépét átállítani. (Megtörténik.) És Tállai András államtitkár úrét is kérem átállítani. (Jelzésre:) És nézzék meg Varga Mihály miniszter úrét is, hogy rendben van-e. Köszönöm szépen. Tehát a patkó rendben van. (Jelzésre:) Még Tállai államtitkár úrét kérem, a helyén ül. De ha netalán valakinek nem működik, kérem, majd a szavazásnál tegye fel a kezét. A jegyző urak ezt ellenőrizni fogják, és a szavazatokhoz hozzáadjuk. Soron következik a Pázmány Péter Katolikus Egyetem által ellátott oktatási feladatok elősegítése céljából a Magyar Katolikus Püspöki Konferencia részére történő ingyenes vagyonjuttatásról szóló T/9474. számú törvényjavaslathoz benyújtott összegző módosító javaslatról történő döntés és a zárószavazás. Mivel a törvényjavaslat minősített többséget igénylő rendelkezéseket is tartalmaz, előzetesen tájékoztatom önöket, hogy ha a zárószavazás során az Országgyűlés nem fogad el minősített többséget igénylő rendelkezést, a házszabály 50. § (3) bekezdése alapján döntése arról való külön döntés hiányában is az el nem fogadott rendelkezések sarkalatosságára utaló rendelkezés elhagyására is kiterjed. Ezért ebben az esetben a zárószavazás során az egyszerű többséget igénylő rendelkezések között erről már nem kell döntenünk. A Törvényalkotási bizottság összegző módosító javaslatát T/9474/4., összegző jelentését pedig T/9474/5. számon terjesztette elő. Most az összegző módosító javaslatról döntünk. Arra figyelemmel, hogy ennek 2. és 4. pontjai elfogadásához minősített többség szükséges, a határozathozatalra két részletben kerül sor. Először a minősített többséget igénylő részről határozunk, amelynek elfogadásához a jelen lévő országgyűlési képviselők kétharmadának igen szavazata szükséges. Kérdezem a tisztelt Országgyűlést, elfogadjae a T/9474/4. számú összegző módosító javaslat minősített többséget igénylő 2. és 4. pontját. Kérem, most szavazzanak! [[Szavazás.]] Kimondom a határozatot: az Országgyűlés az összegző módosító javaslat minősített többséget igénylő pontjait 158 igen szavazattal, 19 nem ellenében és 17 tartózkodás mellett elfogadta. Most az összegző módosító javaslat egyszerű többséget igénylő további pontjairól határozunk. Kérdezem a tisztelt Országgyűlést, elfogadjae a T/9474/4. számú összegző módosító javaslat egyszerű többséget igénylő további pontjait. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslat egyszerű többséget igénylő további pontjait 157 igen szavazattal, 17 nem ellenében és 18 tartózkodás mellett elfogadta. Most a zárószavazás következik. Felhívom szíves figyelmüket, hogy az Alaptörvény meghatározza az egységes javaslat minősített többséget igénylő rendelkezéseinek körét. Ezek elfogadásához a jelen lévő országgyűlési képviselők kétharmadának igen szavazata szükséges. Erre figyelemmel a zárószavazásra is két részletben kerül sor. Kérdezem a tisztelt Országgyűlést, elfogadjae a T/9474/6. számú egységes javaslat minősített többséget igénylő rendelkezéseit. Kérem, szavazzanak! [[Szavazás.]] Kimondom a határozatot: az Országgyűlés az egységes javaslat minősített többséget igénylő rendelkezéseit 158 igen szavazattal, 20 nem ellenében és 15 tartózkodás mellett elfogadta. Most az egységes javaslat egyszerű többséget igénylő rendelkezéseiről határozunk. Kérdezem a tisztelt Országgyűlést, elfogadjae a T/9474/6. számú egységes javaslat egyszerű többséget igénylő rendelkezéseit. Kérem, szavazzanak! [[Szavazás.]] Kimondom a határozatot: az Országgyűlés az egységes javaslat egyszerű többséget igénylő rendelkezéseit 158 igen szavazattal, 21 nem ellenében és 14 tartózkodás mellett elfogadta. Tisztelt Képviselőtársaim! Soron következik a koronavírus elleni védekezésről szóló T/9790. számú törvényjavaslathoz benyújtott összegző módosító javaslatról történő döntés és a zárószavazás. Emlékeztetem önöket, hogy az Országgyűlés múlt heti döntésének megfelelően a törvényjavaslatot sürgős tárgyalás keretében tárgyalja az Országgyűlés. Mivel a törvényjavaslat minősített többséget igénylő rendelkezéseket is tartalmaz, előzetesen tájékoztatom önöket, hogy ha a zárószavazás során az Országgyűlés nem fogad el minősített többséget igénylő rendelkezést, a házszabály 50. § (3) bekezdése alapján döntése arról való külön döntés hiányában is az el nem fogadott rendelkezések sarkalatosságára utaló rendelkezés elhagyására is kiterjed. Ezért ebben az esetben a zárószavazás során az egyszerű többséget igénylő rendelkezések között erről nem fogunk dönteni. A Törvényalkotási bizottság összegző módosító javaslatát T/9790/15., összegző jelentését pedig T/9790/16. számon terjesztette elő. Tájékoztatom önöket, hogy a házszabály 48. § (4) bekezdése alapján az LMP képviselőcsoportja a 10., 11. és 12. számú módosító javaslatok, a DK képviselőcsoportja a 9. számú módosító javaslat, az MSZP képviselőcsoportja a 4. számú módosító javaslat, a Jobbik képviselőcsoportja pedig az 5., 6. és 7. számú módosító javaslatok fenntartását indítványozta. Először ezekről határozunk. A 10. számú módosító javaslat Keresztes László Lóránt frakcióvezető úr indítványa. Kérdezem a tisztelt Országgyűlést, fenntartjae ezt a javaslatot. Kérem, szavazzanak! [[Szavazás.]] Kimondom a határozatot: az Országgyűlés a módosító javaslatot 57 igen szavazattal, 134 nem ellenében és 1 tartózkodás mellett nem tartotta fenn. A 11. számú módosító javaslat is Keresztes László Lóránt frakcióvezető úr indítványa. A javaslat fenntartásához minősített többség szükséges. Kérdezem a tisztelt Országgyűlést, fenntartjae ezt a javaslatot. Kérem, szavazzanak! [[Szavazás.]] Kimondom a határozatot: az Országgyűlés a módosító javaslatot 56 igen szavazattal, 134 nem ellenében és 1 tartózkodás mellett nem tartotta fenn. [[15.00]] A 12. számú módosító javaslat is Keresztes László Lóránt frakcióvezető úr indítványa. Kérdezem a tisztelt Országgyűlést, fenntartjae a javaslatot. Kérem, szavazzanak! [[Szavazás.]] Kimondom a határozatot: az Országgyűlés a módosító javaslatot 55 igen szavazattal, 134 nem ellenében, 3 tartózkodás mellett nem tartotta fenn. A 9. számú módosító javaslat Gyurcsány Ferenc és képviselőtársai indítványa. [[Moraj a kormánypártok soraiban.]] A javaslat fenntartásához minősített többség szükséges. Kérdezem a tisztelt Országgyűlést, fenntartjae ezt a javaslatot. Kérem, szavazzanak! [[Szavazás.]] Kimondom a határozatot: az Országgyűlés a módosító javaslatot 58 igen szavazattal, 133 nem ellenében, 1 tartózkodás mellett nem tartotta fenn. A 4. számú módosító javaslat Tóth Bertalan és képviselőtársai indítványa. A javaslat fenntartásához minősített többség szükséges. Kérdezem a tisztelt Országgyűlést, fenntartjae ezt a javaslatot. Kérem, szavazzanak! [[Szavazás.]] Kimondom a határozatot: az Országgyűlés a módosító javaslatot 57 igen szavazattal, 134 nem ellenében, 1 tartózkodás mellett nem tartotta fenn. Az 5. számú módosító javaslat Lukács László György és Varga-Damm Andrea képviselők indítványa. Kérdezem a tisztelt Országgyűlést, fenntartjae ezt a javaslatot. Kérem, szavazzanak! [[Szavazás.]] Kimondom a határozatot: az Országgyűlés a módosító javaslatot 57 igen szavazattal, 133 nem ellenében, 1 tartózkodás mellett nem tartotta fenn. A 6. számú módosító javaslat Lukács László György és Varga-Damm Andrea képviselők indítványa. Kérdezem a tisztelt Országgyűlést, fenntartjae a javaslatot. Kérem, szavazzanak! [[Szavazás.]] Kimondom a határozatot: az Országgyűlés a módosító javaslatot 57 igen szavazattal, 133 nem ellenében, 1 tartózkodás mellett nem tartotta fenn. A 7. számú módosító javaslat is Lukács László György és Varga-Damm Andrea képviselők indítványa. Kérdezem a tisztelt Országgyűlést, fenntartjae a javaslatot. Kérem, szavazzanak! [[Szavazás.]] Kimondom a határozatot: az Országgyűlés a módosító javaslatot 57 igen szavazattal, 134 nem ellenében, 1 tartózkodás mellett nem tartotta fenn. Mivel az Országgyűlés módosító javaslatot nem tartott fenn, most az összegző módosító javaslatról döntünk. Kérdezem a tisztelt Országgyűlést, elfogadjae a Törvényalkotási bizottság T/9790/15. számú összegző módosító javaslatát. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslatot 138 igen szavazattal, 53 nem ellenében, tartózkodás nélkül elfogadta. Most a zárószavazás következik. Felhívom szíves figyelmüket, hogy az Alaptörvény meghatározza az egységes javaslat minősített többséget igénylő rendelkezéseinek körét. Ezek elfogadásához a jelen lévő országgyűlési képviselők kétharmadának igen szavazata szükséges. Erre figyelemmel a zárószavazásra két részletben kerül sor. Kérdezem a tisztelt Országgyűlést, elfogadjae a T/9790/21. számú egységes javaslat minősített többséget igénylő rendelkezéseit. Kérem, szavazzanak! [[Szavazás.]] Kimondom a határozatot: az Országgyűlés az egységes javaslat minősített többséget igénylő rendelkezéseit 137 igen szavazattal, 53 nem ellenében, tartózkodás nélkül elfogadta. [[Taps a kormánypártok soraiban.]] Tisztelt Országgyűlés! Most az egységes javaslat egyszerű többséget igénylő rendelkezéseiről határozunk. Kérdezem a tisztelt Országgyűlést, elfogadjae a T/9790/21. számú egységes javaslat egyszerű többséget igénylő rendelkezéseit. Kérem, szavazzanak! [[Szavazás.]] Kimondom a határozatot: az Országgyűlés az egységes javaslat egyszerű többséget igénylő rendelkezéseit 138 igen szavazattal, 53 nem ellenében, tartózkodás nélkül elfogadta. Most soron következik az Országgyűlés bizottságainak létrehozásáról, tisztségviselőinek és tagjainak megválasztásáról szóló 5/2018. OGY határozat módosításáról történő határozathozatal. Az elnöki jogkörben előterjesztett S/9885. számú javaslatot a honlapról valamennyien megismerhettük. Most felkérem Móring József Attila jegyző urat, hogy ismertesse az elnöki jogkörben előterjesztett személyi javaslat tartalmát. Parancsoljon, jegyző úr!
Az Országgyűlés bizottságainak létrehozásáról, tisztségviselőinek és tagjainak megválasztásáról szóló 5/2018. számú országgyűlési határozat 1. pontja a következők szerint módosul: „Az Országgyűlés a Nemzeti összetartozás bizottságába dr. Brenner Koloman, Jobbik, helyett Balczó Zoltánt, Jobbik, a bizottság tagjává megválasztja.”Az országgyűlési határozat 2. pontja a következők szerint módosul: „Az Országgyűlés a Törvényalkotási bizottságba Balczó Zoltán, Jobbik, korábban megüresedett tagsági helyére dr. Brenner Kolomant, Jobbik, a bizottság tagjává megválasztja.” A 3. pont: „Ez a határozat az elfogadásakor lép hatályba.”
Köszönöm szépen, jegyző úr. Tisztelt Országgyűlés! Most a határozathozatal következik. Kérdezem a tisztelt Országgyűlést, hogy elfogadjae az S/9885. számú személyi javaslatot. Kérem, szavazzanak! [[Szavazás.]] Kimondom a határozatot: az Országgyűlés a személyi javaslatot 190 igen szavazattal, ellenszavazat nélkül, 3 tartózkodás mellett elfogadta. Tisztelt Képviselőtársaim! A határozathozatalok végére értünk. Most rövid technikai szünetet rendelek el. [[Rövid szünet.]] Most tisztelettel megkérem képviselőtársaimat, hogy foglalják el helyüket, hogy folytatni tudjuk munkánkat. [[Megtörténik.]] Tisztelt Országgyűlés! 15 óra 8 perc van, áttérünk az azonnali kérdések óráira. Tisztelt Országgyűlés! Jakab Péter frakcióvezető úr és Potocskáné Kőrösi Anita képviselő asszony, a Jobbik képviselői, azonnali kérdést kívánnak feltenni a miniszterelnök úrnak: „Mit gondol erről Miniszterelnök Úr?” címmel. Jakab Péter frakcióvezető úr fogja a kérdést feltenni. Parancsoljon, frakcióvezető úr, öné a szó. [[Arató Gergelyt a jegyzői székben Tordai Bence váltja fel.]]
Köszönöm a szót. Tisztelt Miniszterelnök Úr! 2018 novemberében volt egy felszólalásom itt a parlamentben. [[Moraj a kormánypártok soraiban.]] Akkor azt mondtam önnek, hogy bizony-bizony a magyar emberek aggódnak a Duna alacsony vízállása miatt, mert még a végén befagy, ön meg képes lesz saját magát megkoronáztatni. Akkor ön azt válaszolta erre, hogy nincs ilyen szándéka, tekintettel arra, hogy a koronázást tiltja az alkotmány. [[15.10]] Most az a helyzet, miniszterelnök úr, hogy ez még mindig így van, még mindig tiltja, csak ez önt már nem zavarja. Miniszterelnök úr, mikor veszítette el a józan ítélőképességét? Azt eddig is tudtuk, hogy ön bármikor képes gúnyt űzni a magyar jogállamiságból. Azt eddig is tudtuk, hogy a „Boldog karácsonyt!” típusú válaszaival bármikor képes megalázni a magyar parlamentet. De azt soha nem gondoltuk volna, hogy egyszer képes lesz törvénybe iktatni a saját maga megkoronázását, márpedig most pontosan ezt tették az elmúlt percekben akkor, amikor ön a veszélyhelyzetre való hivatkozással korlátlan időre korlátlan hatalmat szavaztatott meg saját magának az ön mögött ülő 133 leggyávább magyarral. [[Felzúdulás a kormánypártok soraiban.]] Miniszterelnök Úr! Az egészségügyi dolgozók nap mint nap vért izzadnak azért, hogy védőfelszerelés nélkül mentsék a magyar embereket. A rendvédelmi dolgozók reggeltől estig túlóráznak, hogy a határainkon ne jöhessenek be külföldiek megfertőzni bennünket. A boltokban éjt nappallá téve pakolják az árut, hogy legyen az asztalon kenyér meg konzerv. Ön meg képes ebben a helyzetben, ahelyett, hogy az országot mentené, a saját hatalmát menteni?! Ön azon agyal, hogy hogyan tudja mellőzni a parlamentet [[Közbeszólás a kormánypártok soraiból: Telefonbetyár!]] , meg hogyan tud választás nélkül is hatalmon maradni, miniszterelnök úr?! Amit önök ma elkövettek a magyar nemzet ellen, az rendkívül aljas dolog. Arra nincs mentség, miniszterelnök úr! Orvosság van rá, úgy hívják, hogy lelkiismeret, de önnek olyan sincs. Úgyhogy innentől kezdve egyetlenegy kérdésem van: hogy tud ezek után tükörbe nézni? Várom a válaszát. [[Közbeszólások a kormánypártok soraiból. Taps a Jobbik soraiban.]]
Köszönöm, frakcióvezető úr. Ennek a felszólalásnak a személyes tartalma lényegesen túlhaladta azt a keretet, ami a magyar Országgyűlésre jellemző kellene hogy legyen. [[Taps a kormánypártok soraiban.]] Megkérem a miniszterelnök urat, hogy válaszoljon arra, ami ebből olyan, amire válaszolni kell.
Köszönöm szépen a szót, elnök úr. Tisztelt Képviselőtársaim! Mindenkit szeretnék arra emlékeztetni, hogy a megelőző pillanatokban nem történt Magyarországon semmilyen alkotmánymódosítás, következésképpen a koronázást, a királyságot és egyéb kérdéseket az alkotmány továbbra sem teszi lehetővé. Ellenben van vészhelyzet, amiről röviden azt tudom önöknek mondani a helyzet komolyságát alátámasztva, hogy van 15 elhunytunk, 5 nő, 10 férfi, átlagéletkoruk 72 év. Van regisztrált 447 fertőzött magyar, van 16, aki közülük súlyosan beteg, van 103 kezelésre nem szoruló, de igazoltan fertőzött ember, és van 279 tünetmentes hordozó. Tájékoztatom az Országgyűlést arról is, hogy az ellátásukhoz szükséges kórházi kapacitásokat, ideértve az orvosokat és ápolónőket is, hadrendbe állítottuk. Köszönöm szépen a figyelmet. [[Taps a kormánypártok soraiban.]]
Köszönöm szépen, miniszterelnök úr. Egyperces viszonválaszra a frakcióvezető úré a szó. Parancsoljon!
Látja, miniszterelnök úr, a veszélyhelyzet elhárításához nem korlátlan hatalomra van szükség korlátlan időre, hanem védőfelszerelésre vagy éppen anyagi segítségre a bajba jutott családok számára. Tudja, ma miről kellett volna nekünk itt szavazni? Arról, hogy felállítjuk a munkahelyvédelmi alapot; arról, hogy bevezetjük a számlafizetés moratóriumát; vagy arról, hogy még többet költünk szűrővizsgálatokra, hogy meg tudjuk állítani ezt az átkozott vírust Magyarországon. Erről kellett volna ma döntenünk, ehelyett ma az ön hatalommániájáról kellett dönteni azért, mert tíz év után ön elérkezettnek látta az időt ahhoz, hogy karanténba zárja a demokráciát. Mert ma pontosan ez történt [[Dr. Rétvári Bence: Ez Dobrev Klára szövege! Dobrev Klárát utánozod!]] , miniszterelnök úr: ön karanténba zárta a magyar emberek szabadságát, és nem két hétre, hanem addig, ameddig az ön veszélyérzete így kívánja. Miniszterelnök Úr! Tudja, melyik a legveszélyesebb vírus? [[Közbeszólások a kormánypártok soraiból: Ön! A Jobbik!]] Az, amelyik korlátlan ideig akar élősködni a nemzet testén. De nyugodjon meg, a magyar nemzet immunrendszere erősebb, mint gondolná. Le fogjuk győzni nemcsak a vírust, de a koronát is. [[Taps a Jobbik soraiban.]]
Egyperces viszonválaszra a miniszterelnök úrnak adom meg a szót. Parancsoljon!
Köszönöm szépen, elnök úr. Tisztelt Ház! Azt szeretném csak mondani, hogy a veszélyhelyzet elhárításához és a következményeinek felszámolásához szükséges jogkört arányosan és észszerűen fogjuk használni. Azok, akik meggyanúsítanak bennünket ma mindenfajta hatalommal való visszaéléssel, látni fogják, hogy a veszélyhelyzet végén, amikor önök erről így döntenek, minden jogkört hiánytalanul fogunk visszaadni, és akik ma olyanokat mondtak, mint önök, kapnak egy esélyt, hogy bocsánatot kérjenek tőlünk. Köszönöm szépen. [[Hosszan tartó taps a kormánypártok soraiban.]]
Köszönöm szépen, miniszterelnök úr. Tisztelt Országgyűlés! Harangozó Tamás képviselő úr, az MSZP képviselője, azonnali kérdést kíván feltenni a miniszterelnök úrnak: „Aktuális kérdésekről” címmel. Parancsoljon, képviselő úr, öné a szó.
Köszönöm a szót, elnök úr. Miniszterelnök úr, úgy legyen! Azt gondolom, az egész ország érdeke az, hogy amit most ön mondott, az valóban így következzen be; ez ugyan a törvényből alapvetően nem következik. Miniszterelnök úr, viszont ön most megkapta a teljes körű felhatalmazást a vírus leküzdése érdekében, sőt ennél többet is, hiszen a gazdasági területen is szabad kezet kapott. Négy kérdésre szeretnék öntől nagyon konkrét választ kapni. Ennek a hatalomnak, ennek a felhatalmazásnak a birtokában szeretném kérdezni öntől: Az egészségügyi és szociális ágazatban az ellenzék által is kért százszázalékos béremelést, de legalább az MSZP által javasolt egyszeri 500 ezer forintos juttatást meg fogjae lépni, hogy ezek az emberek anyagi nyugalomban harcolhassanak honfitársainkért? A nyugdíjasok novemberben esedékes nyugdíj-kiegészítését előrehozzae azért, hogy akik most karanténban vagy legalábbis tisztességesen, a szabályokat betartva otthon vannak egyedül, meg tudjanak élni, és a 6,5 százalékos nyugdíjemelésüket megkapjáke most? A munkahelyek megtartása érdekében, miniszterelnök úr, hajlandóe a bérek 50-80 százalékát… ezeket látjuk itt Közép-Európában és minden más országban, hogy a költségvetés átveszi azoknál a cégeknél, embereknél, ahol lelassul vagy leáll a termelés, hogy ne veszítsék el az állásukat. Tehát hajlandóe meglépni azt, hogy a központi költségvetésből ebben az átmeneti időszakban kifizeti inkább a béreket, csak ne kerüljenek utcára az emberek? Végezetül: aki viszont már utcára került, miniszterelnök úr, mert ne tagadja le, már most is tízezrek vannak így, és lesznek az önök prognózisa szerint is százezrével, nekik a három hónapra a legalacsonyabb összeg jelenleg nettó 38 ezer forint, hajlandóe belátni, hogy ebből nem lehet megélni és nem lehet talpra állni utána? Tehát hajlandóe megemelni, ahogy az MSZP javasolja, 100 ezer forintra ezt a juttatást, és ha kell, akkor időben megemelni ezt a juttatást? Várom a válaszát. Köszönöm.
Köszönöm szépen, képviselő úr. Orbán Viktor miniszterelnök úrnak adok szót a válaszra. Parancsoljon, miniszterelnök úr!
Köszönöm szépen, elnök úr. Tisztelt Képviselőtársam! A helyzet a következő. Április 6-án vagy 7-én fogjuk bemutatni reményeim és várakozásaim szerint Magyarország történetének legnagyobb, legátfogóbb és legerőteljesebb gazdaságnövekedést és -élénkítést tartalmazó gazdasági akciótervét, amiben az összes kérdésre ki fogunk térni. Addig a türelmét kérem. [[Taps a kormánypártok soraiban.]]
Köszönöm szépen, miniszterelnök úr. Egyperces viszonválaszra Harangozó Tamás képviselő urat illeti a szó. Parancsoljon!
Köszönöm a szót. Miniszterelnök úr, nem biztos, hogy egyformát értünk, legalábbis a gazdaságélénkítő programon meg, mondjuk, a nyugdíjasok bevételén. Nem biztos, hogy ugyanazt értjük gazdaságélénkítő programon meg azon, amit én kértem öntől, hogy a környező országokhoz képest legyen kedves a fizetését kiegészíteni azoknak, akik elveszítenék a munkájukat. Nyilván április 6-áig nagyon sok idő van még sok-sok család életében. Én azt gondolom, hogy ezekre a kérdésekre mondhatott volna igent vagy nemet; gondolom, hogy már van a fejében valami. Végezetül, egy utolsó kérdés, miniszterelnök úr. Az önök által, a kormánya által javasolt javaslatban a gazdasági stabilitása az országnak is benne van mint a veszélyhelyzet egyik fontos tényezője. Kérdezném öntől, miniszterelnök úr, hogy elképzelhetőnek tartjae, hogy az egészségügyi járvány lejárta után ezt a típusú veszélyhelyzetet, amiről most döntöttek, kizárólag a gazdasági intézkedések miatt meghosszabbítja vagy fenntartja. Várom a válaszát. Köszönöm.
Köszönöm szépen, képviselő úr. Egyperces viszonválaszra a miniszterelnök úré a szó. Parancsoljon!
Köszönöm szépen. A parlament mai döntése értelmében nem áll módomban semmit sem meghosszabbítani, tekintettel arra, hogy a mai napon a kormány a veszélyhelyzet elrendelését és megszüntetését tartalmazó jogkört visszaadta a parlamentnek. Önök fogják eldönteni, mikor van vége a veszélyhelyzetnek; nem én és nem a kormány. Amikor a parlament úgy dönt, hogy a veszélyhelyzetnek vége van, akkor erről a parlament hoz egy döntést, a kormány pedig ezt tudomásul veszi. Ma nem jogot vettünk el a parlamenti képviselőktől, hanem a kormány egy veszélyhelyzet megállapításához és a megszűnés megállapításához kapcsolódó kormányzati jogot odaadott a parlamenti képviselőknek, ideértve az ellenzéki képviselőket is. [[15.20]] A válaszom tehát: amikor a parlament úgy dönt, hogy a veszélyhelyzet véget ért, akkor minden véget ért, és visszatér az élet a normális törvény- és rendeletalkotási rendbe. Egyébként eddig, ha megengedik, hogy tájékoztassam a tisztelt Házat, 225 milliárd forintot költöttünk védekezési felszerelésekre, felkészülésre, járványkórház-építésre. 225 milliárd forintot! Még ne költsék azt a pénzt, ami nincs meg, mert a védekezéshez is erőfeszítéseket kell tennünk, hogy a szükséges összeg rendelkezésre álljon. Köszönöm szépen. [[Taps a kormánypártok padsoraiból.]]
Köszönöm szépen, miniszterelnök úr. Tisztelt Országgyűlés! Arató Gergely és Vadai Ágnes, a DK képviselői, azonnali kérdést kívánnak feltenni a miniszterelnök úrnak: „Mit gondol erről, Miniszterelnök Úr?” címmel. Arató Gergely képviselő úré, az Országgyűlés jegyzőjéé a szó. Parancsoljon!
Tisztelt Ház! Miniszterelnök Úr! Hadd kezdjem azzal, hogy ön valószínűleg nem megfelelően tájékozódott a kollégáitól, mert mind Gulyás miniszter úr, mind Völner államtitkár úr Völner államtitkár úr nemrég itt a parlamentben is elmondta, hogy a veszélyhelyzetet az Alaptörvény szerint a kormány rendeli el, és csak a kormány szüntetheti meg. Ez nem változott. Így aztán önök nem adtak vissza semmit, ez továbbra is önöknél van. Egy másik kollégájáról szeretném viszont kérdezni. Az egészségügyi miniszter, miután azt rótták fel neki, hogy nem szervezte meg idejében az orvosok ellátását megfelelő védőfelszereléssel, és ezért többen megfertőződtek, és nem helyénvaló nyilatkozatot tett, ezután lemondott, Orban miniszterelnök pedig megköszönte a szolgálatot és elfogadta a lemondást. Ez nem Magyarországon történt, hanem Romániában. Mi a helyzet nálunk? Ön arról beszélt Jakab képviselő úrnak, hogy minden eszközzel rendelkezésre állunk és készen állunk a koronavírus-betegek kezelésére. Azt kell mondanom, hogy bárcsak így lenne, de a tények nem ezt igazolják. Többek között négy napig ápoltak a János Kórházban egy koronavírusos beteget védőfelszerelés nélkül. Orvosok és ápolók kerültek karanténba az Uzsoki Kórházból is. Legutoljára március 17-én hozták nyilvánosságra, hogy hány egészségügyi dolgozó van karanténban, akkor 45 volt, azóta a sajtó kérdésére nem válaszolnak ebben az ügyben. Megfertőződtek háziorvosok is a védőfelszerelés hiánya miatt. Emellett ma arról beszél az egész ország, hogy az önök által kidolgozott rendszer nem működik. A koronavírusos tünetekkel jelentkezőkhöz nem jut el idejében a teszt. A legutóbbi történet egy 67 éves emberé, akik napokig várta, hogy teszteljék, majd rendkívül súlyos állapotban került kórházba. Ezek után meg kell kérdeznem, hogy meddig tart még a bizalom. Mert a valódi hősök nem a kormánypárti és nem is az ellenzéki képviselők, hanem azok, akik valóban a betegséggel veszik fel a küzdelmet az egészségügyben. Ezek a valódi hősök azonban az önök hibájából fegyver, ellátmány és haditerv nélkül mennek küzdelembe. [[Szászfalvi László: Ne hazudj!]] Ki a felelős ezért, miniszterelnök úr, és levonjae a következtetéseket? Köszönöm szépen. [[Taps a DK padsoraiból.]]
Köszönöm szépen. Megadom a szót Orbán Viktor miniszterelnök úrnak a válaszra. Parancsoljon, miniszterelnök úr!
Elnök Úr! A képviselőtársunk számos fontos részletkérdést érintett, nem biztos, hogy mindegyik belefér a kétperces válaszidőmbe.Alkotmányjogi kérdés: tehát minden veszélyhelyzet során hozott intézkedés addig van és addig él, amíg a parlament úgy dönt, hogy úgy legyen. Szeretném világossá tenni, hogy mindenki higgadjon le, nyugodjon meg, a veszélyhelyzethez kapcsolódó kormányzati jogkörök semmilyen veszélyt nem jelentenek sem önökre, sem a demokráciára. Ami a tesztelést illeti: sokfajta vírusteszt létezik, a legbiztosabb, amiről egyáltalán beszélni tudok, mert olyan eredményt ad, hogy arra lehet támaszkodni, az a laboratóriumi teszt. Ezt Magyarországon hét kijelölt laboratóriumban végzik úgy, ahogyan azt a WHO ajánlja. Eddig is eszerint mértünk, teszteltünk, ezután is így fogunk tenni. Ha megnézik a környező országok mintáit és az abból kiolvasható részadatokat, akkor látják, hogy nagyjából ugyanazt mutatják, mint Magyarországon. Konkrétan: 13 301 laboratóriumi tesztet végeztünk el ma reggelig, és a jövőben is aszerint fogunk mérni és olyan ütemben, ahogyan ezt a WHO ajánlja. Ami az „időben intézkedtünk-e” kérdést illeti, az első fertőzött esettől számítva hogyan hoztuk meg a döntéseinket: az első fertőzöttől számítva a veszélyhelyzet kihirdetése Magyarországon a 7. nap, Olaszországban a 38. nap. Iskolalátogatás tiltása: Magyarországon 12. nap, Ausztria 21. nap, Olaszország 34. nap. Szórakozóhelyek bezárása: Magyarországon 13. nap, Franciaország 54., Spanyolország 44. nap. Rendezvények tiltása: Magyarország 7. nap, Ausztria 14. nap. Határzár: Magyarország 13. nap, Ausztria 24. nap, Franciaország 56. nap. Higgyék el, nincs miért szégyenkeznünk! [[Taps a kormánypártok padsoraiból.]]
Köszönöm szépen, miniszterelnök úr. Egyperces viszonválaszra Arató Gergelyé a szó. Parancsoljon, képviselő úr!
Tisztelt Miniszterelnök Úr! Többször hallottuk már ezt a propagandaszöveget, amivel kicsi baj van. Ez nem az első fertőzöttől számít, hanem az első olyan fertőzöttől, akit teszteltek és önök beismerték, hogy fertőzött. Ez nagy különbség, hiszen önök is arról beszélnek, hogy a fertőzöttek jelentős részét nem tudják ezzel a módszerrel tesztelni. [[Közbeszólások, köztük: Mikrofon! A szónok szavai nehezen hallhatók.]] Azt kell ugyanakkor elmondani, hogy nem véletlen, hogy az ön PR-videójában lelkes futballszurkolók láthatóak és nem lelkes orvosok, meg lelkes ápolónők. Önök sokkal többet tettek a magyar futballért, mint a magyar egészségügyért, csak most nagyobb szükség lenne az egészségügyre. Ismét azt szeretném megkérdezni: nem gondoljae azt, hogy a bizalom helyreállítása érdekében helyes lenne az, hogy az önök kudarcos politikáját megtestesítő egészségügyi minisztert lecseréljék egy olyanra, akiben az egészségügyi dolgozók és a lakosság is meg tud bízni? Köszönöm szépen.
Köszönöm szépen. Egyperces viszonválasz illeti meg a miniszterelnök urat is. Parancsoljon, miniszterelnök úr!
Bár megfogadtam, hogy nem hagyom magam provokálni, de ha már ilyen vitriolos tollal írt a képviselő úr az előbb, akkor szeretném emlékeztetni önöket arra, hogy ön egy volt kormányzó pártot képvisel itt a parlamentben. Ez a volt kormányzó párt hosszú ideig kormányzott, hozott döntéseket, hozott egészségügyi döntéseket is. Ezekből most röviden szemezgetek.Fizetős egészségügyet akartak kialakítani, amit csak egy népszavazással lehetett megakadályozni. Kivonták a forrásokat az egészségügyből, több mint 650 milliárdot. Most béremelést követelnek, de amikor kormányon voltak, egyhavi bért elvettek az egészségügyi dolgozóktól. 130 milliárd forint adósságot hoztak össze a kórházaknál, az Országos Mentőszolgálatnál 2008-tól 2010-ig egyetlen új mentőautót sem szereztek be. Amikor önök kormányoztak közel 600 kis patika került csődközelbe. Azt javaslom, hogy amikor megtámadnak bennünket, előtte legyenek kedvesek és nézzék meg, hogy önök mit tettek, és ezt használják mérceként velünk szemben. Mi más mércét használunk magunkkal szemben, de önöktől sajnos csak ezt a mércét tudjuk elfogadni. [[Taps a kormánypártok padsoraiból.]]
Köszönöm szépen, miniszterelnök úr. Tisztelt Országgyűlés! Keresztes László Lóránt frakcióvezető úr, az LMP képviselője, azonnali kérdést kíván feltenni a miniszterelnök úrnak: „Ki a felelős, Miniszterelnök úr?” címmel. Parancsoljon, frakcióvezető úr, öné a szó.
Köszönöm szépen a szót. Tisztelt Elnök Úr! Tisztelt Miniszterelnök Úr! Én egy igen konkrét kérdést szeretnék feltenni a védekezés lehetőségével kapcsolatban; egy olyan kérdést, amit polgármesterek sokasága, nagyvárosok polgármesterei fogalmaztak meg. Ennek a kérdésnek van olyan jelentősége, hogy fontos, hogy ezt most önnek közvetlenül feltegyem.Tudjuk, hogy önkormányzatoknak kiemelt feladata és felelőssége van a védekezés tekintetében, mondhatjuk, az első bástyái a védekezésnek. A kormány is az elmúlt hetekben újabb feladatokat adott át az önkormányzatoknak. Megfogalmazták az önkormányzatok, hogy úgy érzik, hogy ezzel párhuzamban nem kapták meg a megfelelő forrásokat és eszközöket, és kicsit magára hagyta a kormány az önkormányzatokat. De szintén egy nagyon fontos kritika és jelzés volt már nagyon-nagyon sok polgármester részéről, hogy az alapvető információkat sem kapják meg az önkormányzatok. Konkrétan az a helyzet, hogy egy vidéki nagyváros polgármestere nem tudhatja meg, hogy az adott városban hány beteg van, hány igazolt beteg van és hány embert ápolnak. Ez rendkívül fontos, az alapvető önkormányzati döntésekhez ezek az alapvető információk nagyon fontosak. Egy önkormányzatnak kell dönteni közösségi közlekedési járatok indításáról, különböző alapvető közszolgáltatások indításáról, fenntartásáról, intézmények fenntartásáról, és nagyon fontos gazdasági döntéseket is kell hozniuk az önkormányzatoknak, és a lakosságot is tájékoztatni kell ennek megfelelően. Egy vidéki polgármester, egy nagyváros polgármestere konkrétan megfogalmazta, hogy ez az információhiány alapvető döntési hibákat hordoz magában, olyan döntési hibákat, amelyek alapvetően emberéletekben is mérhetők lesznek. Miniszterelnök úr, én levélben fordultam a kormányhoz, hogy értékelje újra ezt a helyzetet, és adja meg a megfelelő információt a polgármestereknek. [[15.30]] Ezek a vidéki polgármesterek tagjai a megyei védelmi bizottságoknak, és így sem jutnak hozzá az információkhoz. Hajlandóe ezt a helyzetet átértékelni a kormány és megadni az információkat? S amennyiben nem, akkor ki vállalja a felelősséget azokért a rendkívül súlyos döntési hibákért, amiket ez a helyzet jelenleg magában hordoz? Köszönöm szépen előre is.
Köszönöm szépen, frakcióvezető úr. A válaszra Orbán Viktor miniszterelnök úrnak megadom a szót. Parancsoljon, miniszterelnök úr!
Tisztelt Képviselőtársam! Nem tudok jobbat ajánlani, mint a mostani rendszer. Belátom, hogy abban lehetnek döccenők, de azért hoztuk létre a védelmi bizottságokat, hogy legyen egy hely, ahol a helyben felelősséggel, tájékoztatási felelősséggel, döntési felelősséggel, képviselői felelősséggel tartozó közéleti emberek ott vannak, ahol a dolgok történnek. Ez a védelmi bizottság mindenhol. Itt van a kezemben például a Fővárosi Védelmi Bizottság összetétele, amelynek olvasom Karácsony Gergely főpolgármester is tagja. Tehát ha információ van, ami egyáltalán elérhető, az mind a védelmi bizottságokban van, annál több információt én sem tudok senkinek sem adni, tekintettel arra, hogy az operatív törzs is a védelmi bizottságoktól följövő jelentésekből dolgozik minden reggel. [[Taps a kormánypártok soraiban.]]
Köszönöm szépen, miniszterelnök úr. Egyperces viszonválaszra frakcióvezető úré a szó. Parancsoljon!
Köszönöm, elnök úr. Sajnos a helyzet nem így néz ki, miniszterelnök úr. Konkrétan a megyei jogú városok polgármesterei tagjai a megyei védelmi bizottságoknak, és ilyen minőségben sem kapják meg azt az alapvető információt, hogy adott városban hányan betegednek meg és hány embert kezelnek, és nem tudják ezeket az információkat használni a rendkívül fontos döntésekhez. Ezek a polgármesterek a kormányhivatalokhoz is fordultak, onnét sem kaptak információt. Az operatív törzset is megkeresték, szintén azért, hogy felelősségteljes döntést tudjanak hozni, de nem kaptak választ az operatív törzstől. Ezért fordultam a kormányhoz. Azt gondolom, abban nincs vita, hogy fontos, hogy ezek az alapvető információk a polgármesterek rendelkezésére álljanak, ezért kérem miniszterelnök urat, hogy a kormány tekintse át a helyzetet, és adjon olyan utasítást az operatív törzsnek, hogy ezeket az információkat bocsássák a polgármesterek rendelkezésére. Köszönöm.
Köszönöm szépen, frakcióvezető úr. Egyperces viszonválasz illeti meg a miniszterelnök urat is. Parancsoljon, miniszterelnök úr!
Képviselő úr, megértettem, amit mondott, és igyekezni fogok, hogy a védelmi bizottságok szélesebb tájékoztatást tudjanak adni az ott élőknek és az abban a bizottságban dolgozóknak. Én eddig azt gondoltam, de lehet, hogy ebben tévedek, hogy a polgármesterek mindig többet tudnak, mint az állam képviselői. [[Taps a kormánypártok soraiban.]]
Köszönöm szépen, miniszterelnök úr. Tisztelt Országgyűlés! Szabó Timea és Tordai Bence, a Párbeszéd képviselői, azonnali kérdést kívánnak feltenni a miniszterelnök úrnak: „Mi folyik itt?” címmel. Tordai Bence képviselő úrnak adok szót. Parancsoljon!
Köszönöm a szót, elnök úr. Tisztelt Miniszterelnök Úr! Önök igyekeznek azt a látszatot kelteni, hogy gyors és hatékony intézkedéseket tesznek. Ehhez képest körülöttünk, Közép-Európában, ahova gyakorlatilag egyszerre ért el a járvány, Lengyelország a GDP 9 százalékára rúgó gazdaságélénkítő és a társadalmi érintetteket megmentő csomagot jelentett be. Ehhez képest ön éppen most mondta, hogy mindössze 225 milliárd az, amit védekezésre fordítanak. Ez a GDP-nek a fél százaléka mindeddig. De nézzük meg, hogy hogy van a jövedelempótlással ez a helyzet! Csehországban, Szlovákiában, Romániában a válság miatt bezáró cégeknél a kieső munkabéreket az állam pótolja 75-80 százalék erejéig. Ez konkrét, pontos adat. Az a kérdés, amire nem válaszolt Harangozó Tamás frakcióvezető-helyettes úrnak [[Folyamatos zaj.]] hogy az állam pótolni fogjae Magyarországon is ezeket a jövedelmeket, vállaljáke azt… házelnök úr, egy kicsit több tiszteletet, jó?, nagyon szépen kérem, hogy a Ház méltóságát őrizzük meg [[Felzúdulás a kormánypártok soraiban.]] , tehát vállaljae a kormány, illetve az országgyűlési többség, hogy ezt a jövedelempótlást biztosítja azok számára, akik elveszítik a munkájukat, akár csak ideiglenesen szabadságra küldik őket. Vállaljae azt, hogy az álláskeresési járadékot visszaemelik legalább 9 hónapos jogosultsági időre? Vállaljae azt, hogy mindazok, akiknek a jövedelme nem éri el a 100 ezer forintot, eddig a szintig kiegészítést kapnak, magyarul bevezetie a Párbeszéd által javasolt válságkezelő alapjövedelem intézményét, amely felnőttek esetén 100 ezer, gyerekek esetében pedig minden egyes gyerek után 50 ezer forint jövedelmet garantál a szülőknek? Ez a kérdés, és ez az, amire a válaszokkal már réges-rég el van késve. Az, hogy április második hetében, vagy mint most megtudtuk akár már április 5én, 6-án választ ad erre, az nagyon késő lesz, Közép-Európában már mindenhol elkezdték megmenteni a válság miatt bajba jutott embereket és családokat. Magyarországon mikor számíthatunk végre erre? Köszönöm.
Köszönöm szépen. A válaszra megadom a szót Orbán Viktor miniszterelnök úrnak. Parancsoljon!
Mélyen tisztelt Elnök Úr! Először is megismétlem azt, hogy április 6án vagy 7-én Palkovics miniszter úr reményeink szerint sikeres munkájának eredményeképpen Magyarország történetének legnagyobb gazdaságélénkítő akciótervét fogjuk bemutatni. Ezen dolgozunk. Harangozó képviselőtársamnak valóban igaza van, sok minden van már a fejünkben ebből, de itt számokról van szó, komoly tételekről van szó, költségvetésről van szó, engedjék meg, hogy összefogottan és egyben tájékoztassuk majd az ország közvéleményét és önöket is erről. Az irányáról mindenesetre tudok mondani néhány szót. Azt biztosan tudom mondani, különösen olyan emberként, aki harminc évig ült itt a parlamentben, és minden vitára emlékszem, minden vitára emlékszem, ami erről a kérdésről szólt, és úgy hangzott, hogy kelle adni, szabade adni minden teljesítmény nélkül minden magyar embernek ahogy ön javasolja 100 ezer forintot és minden gyermeknek 50 ezer forintot, és ha kiszámoljuk, hogy ez hova kerül és hogy kerül szét az országban, akkor biztos, hogy jó javaslate ez. Ezt a vitát elég hosszú időn keresztül folytattuk itt a magyar parlamentben. Minden magyar ember ki tudja számolni, hogy itt miről van szó, és ez mit jelentene. Ezért arra jutottunk az elmúlt harminc év közös bölcsességének eredményeképpen, hogy minden gazdaságkezelő csomagnak, válságkezelő intézkedésnek és akciótervnek azt kell megcéloznia, hogy az embereknek legyen munkája és legyen tisztességes bére. Azt tudom mondani önnek, hogy Magyarország történetének legnagyobb gazdaságélénkítési akcióterve azt fogja eredményezni, hogy mindenkinek lesz munkája Magyarországon. [[Taps a kormánypártok soraiban.]]
Köszönöm szépen, miniszterelnök úr. Egyperces viszonválaszra képviselő úré a szó. Parancsoljon!
Most meglepett, miniszterelnök úr. Tehát azt garantálja, hogy a válság idején teljes foglalkoztatottság lesz, ha jól értem. Ez nyilvánvalóan nonszensz. Nem értem, milyen teljesítményt vár el a gyerekektől, akiknek az a dolguk, hogy tanuljanak, az államnak pedig az, hogy a szülőket támogassa a gyereknevelés költségeiben. Nem értem, hogy milyen teljesítményt nyújtana az az ember, aki elveszíti a munkahelyét. Több százezer ilyen lesz, az ön mellett ülő miniszter mondta, hogy több százezer új munkanélkülire számíthatunk, úgyhogy ezeknek az embereknek valamilyen ellátásra szükségük lenne. Nem tudom, hogy önöknek mi a filozófiájuk, aki nem dolgozik, ne is egyék, és akkor haljon éhen az, aki elveszti a munkahelyét. [[Felzúdulás a kormánypárti oldalon.]] Ez egy végtelenül embertelen, igazságtalan, méltánytalan társadalomhoz vezetne. [[Nagy zaj a kormánypárti oldalon.]] Biztos vagyok benne, hogy erre önök sem gondolhattak. Már csak az a kérdés, hogy az EU 2 ezer milliárdját odaadjáke az embereknek, és azt a több ezer milliárdot, amit a jegybank közvetlen pénzteremtéssel elő tud állítani, odaadjáke a magyar embereknek, családoknak, vállalkozásoknak és önkormányzatoknak.
Köszönöm szépen, képviselő úr. Egyperces viszonválasz illeti meg a miniszterelnök urat is. Parancsoljon, miniszterelnök úr!
Szeretném megismételni, hogy a gazdasági akciótervünk eredményeképpen nem mondtam, hogy azonnal, de eredményeképpen mindenkinek lesz munkája. Ha ez nem volna elég fedezet, akkor szeretném ideidézni a valóságot. A valóság az, hogy 2010-ben Magyarországon 12 százalék volt a munkanélküliség. Akkor is vállaltam itt önök előtt, hogy tíz év alatt egymillió munkahelyet fogunk létrehozni. Csak nevettek rajtunk. És a helyzet az, hogy Magyarországon megközelítettük, talán el is értük azt az állapotot, amikor azt mondhattuk, hogy aki dolgozni akart, annak volt is munkája. Higgyék el, olyan akciótervet fogunk benyújtani, amely munkán keresztül segíti az embereket jövedelemhez, és munkán keresztül segít nekik megélniük. Ma az ön egyik párttársa Brüsszelben azt találta mondani, idézem most őt: „ne felejtsük, ez egy relatíve ártalmatlan járvány”. Aztán azt is mondta Jávor Benedek, hogy „ez most egy relatíve olcsó figyelmeztetés”, „ez egy relatíve ártalmatlan, olcsó járvány”. [[Felzúdulás.]] Jussanak egymással konszenzusra, ha kérhetem! [[Nagy taps a kormánypártok soraiban.]]
Köszönöm szépen, miniszterelnök úr. Kérem képviselőtársaimat, hogy őrizzék meg a nyugalmukat. Tisztelt Országgyűlés! Selmeczi Gabriella képviselő asszony, a Fidesz képviselője, azonnali kérdést kíván feltenni az innovációért és technológiáért felelős miniszternek: „Hogyan alakul hazánkban a koronavírus-járvány elleni védekezéshez elengedhetetlenül szükséges eszközök beszerzése?” címmel. Parancsoljon, képviselő asszony, öné a szó. [[15.40]]
Köszönöm szépen. Tisztelt Elnök Úr! Tisztelt Miniszter Úr! Drámai mértékben terjed a koronavírus Európában, napról napra egyre többen jelentik a környező országokból, hogy képtelenek gátat szabni a gyorsan terjedő járványnak. A külföldi adatokat látva itthon is sok fertőzöttre számítunk. A járvány első szakaszát kedvezően vészelte át Magyarország. Az egészségügy gyorsan és szervezetten reagált, az időben meghozott megelőző intézkedéseknek köszönhetően lépéselőnybe kerültünk más, koronavírus-járvány által drámaian sújtott országokhoz képest. Azonban mi is a tömeges fertőzések szakaszához közeledünk. Nálunk még csak most jön a neheze. Járvány idején a hatékony reagáláson múlhatnak az életek, és a magyar kormány mindent megtesz azért, hogy elnyújtsa és lassítsa a vírus terjedését. Erre szolgálnak a napokban hozott intézkedések is, szombat óta már él a kijárási korlátozás. Az egészségügy körülbelül tízszeres terhelésnek lesz kitéve, amikor Magyarország eljut a járvány tetőpontjára. Köszönjük az egészségügyi és rendvédelmi dolgozók áldozatos munkáját, ők a legfontosabb szereplői ennek a küzdelemnek. Minden erőnkre és kitartásunkra szükség lesz az elkövetkezendő időszakban. A sikeres védekezéshez azonban elengedhetetlen, hogy az egészségügyben dolgozók megkapják az összes felszerelést a munkájukhoz: orvosi maszkokat, gumikesztyűket, speciális védőeszközöket, fertőtlenítőket és lélegeztetőgépeket. Tisztelt Miniszter Úr! Mindezek tudatában tisztelettel kérdezem: jelenleg hazánkban hogyan alakul a koronavírus-járvány elleni védekezéshez elengedhetetlenül szükséges eszközök beszerzése? Köszönöm szépen. [[Taps a kormánypártok padsoraiból.]]
Köszönöm szépen, képviselő asszony. A válaszra megadom a szót Palkovics László miniszter úrnak. Parancsoljon, miniszter úr!
Köszönöm szépen. Tisztelt Elnök Úr! Tisztelt Országgyűlés! Képviselő Asszony! A koronavírus megfékezése érdekében a kormány valóban nemzetközi összehasonlításban is kiemelkedően gyorsan léptette érvénybe azokat az intézkedéseket, amelyek a járvány terjedését lassítani képesek, és valóban, ahogy ön is mondta, a járványgörbét el tudtuk laposítani. Itt érvényes az a magyar mondás: aki időt nyer, az életet nyer. Ez történt, és ezért köszönet illeti azokat a honfitársainkat, akik ezért dolgoztak, és azokat is, akik ezt megértik, és türelemmel fogadják. A kormány mindent elkövet annak érdekében, hogy ezt az időt a védekezéshez szükséges védőfelszerelések és egyéb eszközök biztosítására használja. Ennek megvalósítása érdekében együtt dolgozik a teljes kormány, az Emberi Erőforrások Minisztériuma, az Állami Egészségügyi Ellátó Központ, a Külgazdasági és Külügyminisztérium, valamint az Innovációs és Technológiai Minisztérium, mindenkinek feladata van ebben az ügyben. A lefolytatott közbeszerzések többek között védőfelszerelések, sebészi szájmaszk, FFP2-es szájmaszk, védőszemüveg, izolációs ruha, arcpajzs, a koronavírus kimutatására alkalmas tesztek és gyorstesztek, valamint fertőtlenítőszerek, lélegeztetőgépek megvásárlását tették lehetővé. Az elmúlt héten csak hét repülőgép érkezett, ami száz tonnát jóval meghaladó védőfelszerelést, köztük lélegeztetőgépeket is hozott Magyarországra. A héten további húsz repülőgépet várunk, amely több száz tonna védőfelszerelést fog leszállítani. Ez mintegy 10 millió maszkot, 2,5 millió gyorstesztet, 100 ezer védőruhát és arcvédőt, 300 ezer pár kesztyűt és 2 ezernél több lélegeztetőgépet jelent. Ezek a beszerzések az egészségügyi dolgozóknak és a betegeknek biztosítanak védőfelszerelést, hogy a munkájukat megfelelő módon tudják ellátni, és megfelelő módon tudjanak gyógyulni. Köszönöm a figyelmet. [[Taps a kormánypártok padsoraiból.]]
Köszönöm szépen, miniszter úr. Egyperces viszonválaszra képviselő asszonyé a szó. Parancsoljon!
Köszönöm szépen. Tisztelt Elnök Úr! Tisztelt Miniszter Úr! Köszönjük szépen a választ. Megnyugtató, hogy a kormány mindent megtesz annak érdekében, hogy folyamatosan érkezzenek Magyarország területére az egészségügyi védőfelszerelések. Azt is köszönjük, az is megnyugtató, hogy a hírfolyamban láthatjuk, amikor ezek a védőeszközök megérkeznek Magyarországra. Köszönöm szépen a választ. [[Taps a kormánypártok padsoraiból.]]
Köszönöm szépen, képviselő asszony. Egyperces viszonválasz illeti meg miniszter urat is. Parancsoljon!
Köszönöm szépen. Ehhez még annyit szeretnék hozzátenni most már gazdasági miniszterként, hogy az eszközök külföldi megvásárlását természetesen ki szeretnénk egészíteni azzal, hogy Magyarországon olyan képességet hozzunk létre, illetve ezeket a képességeket használjuk, amely ezeknek az eszközöknek a gyártására szolgál. Itt jelen pillanatban a kormány az elmúlt két hét döntései alapján 11 olyan projektet finanszíroz és támogat, ahol védőfelszerelések, matematikai-orvosi modellek és nem utolsósorban gyógyszerek fejlesztését tűztük ki célul. Tehát ezzel a magyarországi gazdaságot erősítjük, és azt a portfóliót növeljük, ahol bizonyos szempontból függetlenné tudunk válni a külföldi gazdasági környezettől. Ez egy nehéz helyzet, tehát mindenfajta hangszeren játszanunk kell, nemcsak a külföldi beszerzés hangszerén, hanem játszanunk kell a hazai hangszereken is. Én azt gondolom, hogy ezt a magyar közösség kiválóan teszi. Köszönöm szépen. [[Taps a kormánypártok padsoraiból.]]
Köszönöm szépen, miniszter úr. Tisztelt Országgyűlés! Lukács László György képviselő úr, a Jobbik képviselője, azonnali kérdést kíván feltenni a miniszterelnök úrnak: „Mit gondol erről Miniszterelnök Úr?” címmel. Lukács László György képviselő úré a szó. Parancsoljon!
Köszönöm szépen a szót. Tisztelt Miniszterelnök Úr! Három olyan egészségügyi kérdést szeretnék feltenni önnek, ami igazán fontos, hiszen a védekezésnek most ez az első vonala. A matematikai modellek viszonylag jó számokat mutatnak arról, és viszonylag hitelesen meg tudják mondani, hogy miként alakulhat a fertőzöttek száma, sőt azt is viszonylag jól meg tudják mutatni, hogy a fertőzöttek közül hánynál várható, hogy nagyon súlyos állapotban lesznek. Egy ilyen matematikai modell ismeretében nagyjából most azt lehet látni a jelenlegi szcenáriót számolva, hogy az a lélegeztetőgép-kapacitás, amellyel most jelen pillanatban Magyarország rendelkezik, várhatóan egy április végi tetőzésnél éri el azt a pontját, amikor már lényegében megtelítődnek, illetve ezek a kapacitások teljesen lekötésre kerülnek. Éppen ezért kérdezem tisztelt miniszterelnök urat, hogy hol várják, hiszen ez még nem volt az emberek előtt világos, hol várják, hogy a csúcsa lesz ennek a járványnak, melyik időpontban, melyik hónapban. Hiszen az emberek ezt még csak találgatják, nem tudják, hogy mennyi ideig kell magukat a biztonságos otthonukban tudni, hiszen otthon kell maradni, és hogy meddig kell a maximális bizalmat az egészségügybe tenni. A másodlagos kérdés, illetve második kérdés kapcsán: a járványban, ön azt mondta a legelején, vagyunk elegen, és eszköz milliószámra áll rendelkezésre. Ez azért is fontos talán, mert látjuk Olaszországban azokat a szomorú példákat, hogy egészségügyi dolgozók az életükkel fizetnek a védekezésért. Az utóbbi napokban elég sokat láttuk azt is, illetve hallottuk sok helyen, hogy főként mentődolgozóknál vagy a háziorvosi rendszerben akadozott az ellátás, a védekezéshez szükséges eszközök nem jutottak el. Ezzel kapcsolatosan szeretném kérdezni, hogy miként állnak ezek, eljuttatták-e. Illetve mi volt az oka ennek a fennakadásnak, és lesze ilyen, számolhatunke ilyennel? És számole a kormány egy olyan rossz forgatókönyvvel, hogy adott esetben magyar egészségügyi dolgozók haláloznak el? A legutolsó kérdés pedig: tudnae támogatni, miniszterelnök úr, egy olyan béremelést az egészségügyi dolgozóknál, ami az ez évi 20 százalékos emelkedést azonnalra előrehozza, és augusztus 1-jével az elkövetkezendő két évre tervezett 30 százalékos emelkedést, fizetésemelést odaadná az egészségügyben dolgozó 105 ezer szakdolgozónak, 24 ezer orvosnak és több ezer egyéb egészségügyi dolgozónak? Várom érdemi válaszát.
Köszönöm szépen, képviselő úr. Megadom a szót miniszterelnök úrnak. Parancsoljon, miniszterelnök úr!
Köszönöm szépen a kérdéseket. Ezek komoly kérdések. A harmadikra már kétszer válaszoltam, ha megengedi: április 67-e. A másik két kérdés azonban két olyan ügy, amivel nagyon sokat foglalkozom, és sokat is gondolkodom rajta, és nem tudok önnek megnyugtató választ adni. Tehát amikor arról beszél, hogy mi az idősíkja ennek a járványnak, hogy fut föl, hol a tetőpontja, hogy jön vissza, mikor lesz ennek az egésznek vége, akkor én három munkacsoportot figyelek, mert hármat kértem föl, hogy készítsen számunkra ilyenfajta előrejelzéseket. Meg is tudom mondani: van egy klinikai, járványelemző munkacsoport, amely alapvetően a Semmelweis bázisán dolgozik. Van egy matematikai modellekkel dolgozó munkacsoportunk, amelyet Palkovics László vezet, és van egy járványügyi hatósági munkacsoport. Ezek becslésekkel és elemzésekkel foglalkoznak, soha nem vágott még egy nyomba egyik este sem az az elemzés, amit kaptam. Ebből jól látszik, hogy óriási a bizonytalanság ennek megítélésében. Úgyhogy én is úgy dolgozom, úgy csinálom az akcióterveket, úgy irányítom az operatív törzset, és a készletgazdálkodásról is úgy hozok döntéseket, hogy igyekszünk a kijárási korlátozással például, de más intézkedésekkel is a terjedést lassítani. Mert minél lassabb a terjedés, annál kisebb lesz a legnagyobb ponton a nyomás az egészségügyi ellátórendszerre. És azon dolgozom, hogy mire elérkezik az a pillanat, amikor tömegessé válik ez a járvány, és a nagy nyomás ránehezedik a magyar kórházi ellátási rendszerre, akkor az kibírja. Legyen ott elegendő eszköz, ember és így tovább, ezért is alakítottuk át, illetve egészítettük ki a kórházak irányítási rendszerét a kórházparancsnoki rendszerrel. Ami a megbetegedéseket, az orvosok megbetegedését illeti, számolnunk kell ezzel. Vannak adataim, hogy hogy néz ez ki Olaszországban, Franciaországban és Spanyolországban. Nem hiszem, hogy nálunk ez szignifikánsan vagy jelentősen térne el ettől. [[15.50]] Tehát lesznek orvosaink, akik szerintem nem halnak meg, mert a 65 évnél idősebb orvosokat nem engedjük a járványügyi kezelés közelébe, mert ők veszélybe kerülnének. Akik meg fognak betegedni, azoknak a helyére pedig alapvetően a rezidenseket fogjuk beállítani, akiknek a képzése, ráképzése megindult, hogy oda tudjanak állni intenzív ágyak mellé, hogy ha az ápolónők és az orvosok onnan kiesnek. Ez egy katonai akcióterv szerint zajlik. Nagyon remélem, hogy mire a válság csúcsához érkezünk, és a nyomás nagy lesz, képesek leszünk azt kibírni. [[Taps a kormánypárti padsorokban.]]
Köszönöm szépen, miniszterelnök úr. Egyperces viszonválaszra képviselő úré a szó. Parancsoljon!
Köszönöm szépen. Tisztelt Miniszterelnök Úr! Azért arra csak adjon valamilyen választ, hogy az embereknek meddig kell kitartaniuk, mit számol a kormány [[Derültség és moraj a kormánypárti padsorokból.]] milyen időpontokról van szó. Beszéltünk arról, hogy a parlamentnek mindenképpen üléseznie kell, ülésezni is fog. Az emberek mire készülhetnek? [[Moraj a kormánypárti sorokból. Dr. Rétvári Bence: Ki tudja megmondani? Melyik országban tudják megmondani?]] Ezt fontos lenne megosztani az emberekkel, még akkor is, ha az ön mögött ülők ezt nem támogatják.Amit önnek tudok javasolni, de ezt ön is látja, és talán segíthetné azt az elképzelését, azt a várakozását, hogy minél lentebb tartjuk a fertőzöttek számát, és kevesebb problémát vagy kevesebb terhet rakunk az egészségügyi rendszerre, a tesztelés. A tesztelést nyilvánvalóan nemcsak a WHO, most már mindenki és az országok tapasztalatai ezt mondják magasabb ütemre kellene emelni. A másik, és ebben kérem az álláspontját, hogy tudnáe támogatni, mert ez is nagyon fontos a betegség terjedésének a megakadályozására. Ez a Jobbik mostani javaslata, és remélem, ezt is meg tudja fogadni, tehát tudjae támogatni, hogy legyen az állam által finanszírozott, de az emberek által kötelezően betartandó olyan szabály, hogy közterületen, nyilvános helyen csak maszkban lehessen megjelenni, hiszen ezzel lehet tovább csökkenteni a fertőzések számát, ha kontaktus van, ezzel lehet csökkenteni az egészségügyi ellátórendszeren a terhet. Miniszterelnök úr, tudnae egy ilyen javaslatot támogatni vagy nem? Köszönöm. [[Taps a Jobbik padsoraiban.]]
Köszönöm szépen, képviselő úr. Egyperces viszonválaszra miniszterelnök úré a szó. Parancsoljon!
Tudni éppen tudnék, csak az a kérdés, hogy volnae foganatja. Van olyan ország, közép-európai ország, ahol a következő szabályok vannak egyszerre érvényben. Csak maszkban lehet kimenni a lakásból, ugyanakkor maszk nincs forgalomban, mert a kórházban kell felstokizni a nyomás idejére, ezért mindenkinek otthon kell elkészítenie a maszkját. Nem hiszem, hogy ez Magyarországon működne. Csak akarom jelezni önnek, hogy ebben a pillanatban mi arra készülünk, hogy egy tömeges járvány lesz, ezért minden védekezőeszközt egy orvos naponta 3-4 maszkot használ el , minden eszközt, ami rendelkezésre áll, felhalmozunk ma a kórházakba, hogy a kórházakon lévő terhelést tudjuk kivédeni, és egyébként mindenki más magánszemély pedig magánforgalomból tud, ha tud, vásárolni maszkot, vagy készít, mint ahogy ezt én is csináltam otthon, szükség esetére. Tehát azt tudom mondani önnek, hogy akkor tudok egy szabályt bevezetni kényszerítő erővel, akkor tudom bevezetni, ha meg tudom teremteni a betartás feltételeit. Ma nem tudom garantálni a magyaroknak, hogy lesz annyi maszk az országban, amit patikai forgalomban meg tudnak vásárolni, és így mindennap hozzá fognak jutni. Ezért kérem őket, hogy viseljenek maszkot, de nem tudom garantálni ennek a feltételeit, ezért elő sem írhatom kötelezettségként. Így állunk. [[Taps a kormánypárti padsorokban.]]
Köszönöm szépen, miniszterelnök úr. Tisztelt Országgyűlés! Juhász Hajnalka képviselő asszony, a KDNP képviselője, azonnali kérdést kíván feltenni a külgazdasági és külügyminiszter úrnak: „Hogyan segít a kormány a külföldön rekedt magyarokon?” címmel. Juhász Hajnalka képviselő asszonyé a szó. Parancsoljon!
Köszönöm a szót, elnök úr. Tisztelt Ház! Tisztelt Képviselőtársaim! Tisztelt Miniszter Úr! Az elmúlt hetek a koronavírus elleni védekezés jegyében telnek. Minden erőfeszítéssel azon vagyunk, hogy a járvány ne terhelje túl az egészségügyi intézményeket. A nemzetközi tapasztalatok azt mutatják, hogy hosszú időre kell felkészülnünk és berendezkednünk. Biztossá vált, hogy hosszú hónapokig tartó nemzetközi közlekedési korlátozásokkal kell számolnunk. A légi közlekedés egyre problematikusabbá válik az egész világon. A légitársaságok sorra mondják le járataikat, komplett légtereket és reptereket zárnak le, ez pedig komolyan érinti a külföldön rekedt honfitársaink sorsát is. A Külügyminisztérium az elmúlt időszakban létrehozta a külföldön rekedt magyarok hazatérését megszervező munkacsoportot, amely folyamatosan egyeztet a világ bármely pontjáról hazatérni kívánó magyarokkal, legyenek azok egyéni kiutazók, vagy akár családok, csoportok. Tisztelt Miniszter Úr! A magyar kormánynak mindenkor, egy ilyen világjárvány idején is kiváltképp feladata segíteni a külföldön bajba jutott magyar állampolgárokon, ahogy ezt teszi, most a Külügyminisztérium közreműködésével. A magam részéről a Kereszténydemokrata Néppárt képviseletében is mondhatom, köszönjük a szervezésben és lebonyolításban részt vevők áldozatos munkáját. A híradásokat hallgatva, a külföldön rekedt magyarokat hazaváró családtagok érdekében is kérdezem tisztelettel miniszter urat, milyen intézkedésekkel segít a kormány a külföldön rekedt magyarokon. Eddig hány honfitársunkat sikerült hazahozni, és mennyien tartózkodnak még külföldön, várva a segítségünket? Köszönöm megtisztelő válaszát. [[Taps a kormánypárti padsorokban.]]
Köszönöm szépen, képviselő asszony. A válaszra megadom a szót Szijjártó Péter miniszter úrnak. Parancsoljon, miniszter úr!
Köszönöm a szót. Tisztelt Elnök Úr! Tisztelt Képviselő Asszony! Ha önök figyelik a híreket, amelyek a világból érkeznek, akkor láthatják, hogy az Egyesült Államokból, Franciaországból, Olaszországból, az Egyesült Királyságból mind-mind olyan hírek érkeznek, amelyek világossá teszik, hogy a világjárvány még a legnagyobb és legerősebb gazdaságokkal rendelkező országokat is komoly próbatétel elé állítja. Nyilvánvalóan minden illúzióval le kellett számolni az elmúlt időszakban. Ha a G7-es országok így szenvednek, akkor bizony nekünk is, mint ahogy mindenkinek a világon, nagyon komoly és hosszú távon elhúzódó harcra kell számítanunk a világjárvánnyal szemben. Ennek az egyik legfontosabb eleme, hogy minden külföldön rekedt magyar állampolgárt hazahozunk, ugyanis a légi közlekedési korlátozások miatt mára a világ egy nagy része kereskedelmi menetrend szerinti járatokkal gyakorlatilag megközelíthetetlen.Tisztelettel tájékoztatom önt és a magyar Országgyűlést, hogy minden idők legnagyobb magyar repatriálási akciója zajlik, amelynek keretében mindeddig 5583 magyar állampolgárt hoztunk haza a világ különböző pontjairól, és jelenleg 2026 magyar állampolgár hazatérésének segítésén dolgozunk. Ha ön azt a kérdést teszi fel, hogy az Európai Unió segítette ebben a kérdésben, a válaszom az, hogy sajnos nem. Amikor az Európai Unió, amikor Brüsszel észbe kapott, hogy valamifajta koordinációra lett volna szükség, akkor már jobb is volt, hogy nem csináltak semmit. Mi a közép-európai országokkal kétoldalú alapon működünk együtt. Tegnapelőtt éppen 87 magyar állampolgár jött haza Washingtonból a szlovákok mentesítő járatával, de mi Marokkóból, Izraelből és a világ több pontjáról is hoztuk haza szomszédos államok polgárait. Tisztelettel tájékoztatom önöket, hogy a legnagyobb magyar csoport ma Észak-Amerikában van, 477-en az Egyesült Államokban és Kanadában, öt városból két repülőgéppel a holnapi és a holnaputáni nap folyamán a magyar állampolgárokat onnan is haza fogjuk hozni. Köszönöm megtisztelő figyelmüket. [[Taps a kormánypárti padsorokban.]]
Köszönöm szépen, miniszter úr. Egyperces viszonválaszra megadom a szót képviselő asszonynak. Parancsoljon!
Nagyon szépen köszönöm külügyminiszter úr megnyugtató válaszát. Az elmúlt hetekben több tízezer déli és keleti szomszédunk térhetett haza Magyarországon keresztül a magyar kormány humanitárius segítségének köszönhetően, és szeretném megköszönni a Külügyminisztérium áldozatos munkáját és mindazoknak a munkáját, akik hozzájárultak és hozzájárulnak a jövőben is ahhoz, hogy a külföldön rekedt honfitársaink hazatérhessenek. Nagyon szépen köszönöm a válaszát. [[Taps a kormánypárti padsorokban.]]
Köszönöm szépen, képviselő asszony. Egyperces viszonválasz illeti meg miniszter urat is. Parancsoljon!
Tisztelt Elnök Úr! Tisztelt Képviselő Asszony! Természetesen a köszönetét majd az arra érdemeseknek továbbítani fogom, ugyanakkor a megnyugtatásról sajnos egyelőre még nem beszélhetünk mindaddig, amíg vannak magyar állampolgárok külföldön, akik a korlátozások miatt nem tudnak hazajutni, nekünk addig ezzel dolgunk van. Szeretném jelezni, hogy a latin-amerikai és a Karib-térségben 243 magyar állampolgár van, akiknek az is elemi nehézséget okoz, hogy egy olyan helyre egy országon belül eljussanak, ahova repülőgéppel el tudunk menni értük. Tehát itt ez egy nagyon összehangolt és nagyon szerteágazó mentőakció, amelyet a szomszédos, alapvetően a visegrádi országokkal közösen hajtunk végre. Először abban segítünk az embereknek, hogy eljussanak országon belül egy repülőtér közelébe, ahol aztán fel tudjuk venni őket.Tisztelettel tájékoztatom önöket arról is, hallhattak róla a nemzetközi híradásokban, India példátlanul szigorú intézkedéseket vezetett be. 44 magyar tartózkodik jelenleg Delhiben és más nagy indiai városokban. A lengyelekkel szervezünk közösen olyan mentőakciót, amelynek keretében már ezen a héten az ott rekedt magyar állampolgárok egy részét el tudjuk hozni, a többieket pedig természetesen folyamatosan. [[Taps a kormánypárti padsorokban.]]
Köszönöm szépen, miniszter úr. Tisztelt Országgyűlés! Dúró Dóra képviselő asszony, független képviselő, azonnali kérdést kíván feltenni a miniszterelnök úrnak: „Ingyenessé teszike a telefonálást a nyugdíjasoknak a veszélyhelyzet idejére?” címmel. Parancsoljon, képviselő asszony, öné a szó. [[16.00]]
Köszönöm a szót. Tisztelt Elnök Úr! Tisztelt Miniszterelnök Úr! A Mi Hazánk egyetlen ellenzéki pártként támogatta a koronavírus-törvény elfogadását. [[Taps a kormányzó pártok padsoraiból.]] Ugyanakkor ez a támogatás nem az ön személyének vagy a kormány politikájának szólt. [[Derültség és zaj a kormányzó pártok padsoraiban.]] Ugyanakkor jelezni szeretnénk, hogy ez nem annak az ideje, hogy a politikai csatározásainkat megvívjuk. A Mi Hazánk álláspontja szerint félre kell tennünk most a politikai nézetkülönbségeket, és mindannyiunknak a cselekvés oldalára kell állnunk. Mi nemcsak az Országgyűlésben tettük ezt, hiszen a Mi Hazánk erőforrásait egy önkéntes bevásárlási akció keretében az idősek szolgálatába állítottuk azzal, hogy segítjük őket abban, hogy az otthonaikban tudjanak maradni. Önöknek is többet kell tenniük az idős emberekért, miniszterelnök úr. Nagyon sokat beszélnek arról, hogy megszervezzük a róluk való gondoskodást, megszervezzük a védelmüket, és ez helyes, és nagyon fontos dolog. De gondolnak az ő lelkükre is? Gondolnak arra, hogy magyarok százezreit, millióit hónapokon keresztül e miatt a vírus miatt el kell szakítanunk a gyermekeiktől, unokáiktól, otthonaikba bezárva kell tartanunk azért, hogy az egészségüket, az életüket meg tudjuk óvni? És valóban képesek lesznek arra, hogy ők otthon maradjanak? Arra kérem önöket, miniszterelnök úr, hogy legalább a telefonálást tegyük ingyenessé a nyugdíjasoknak, hogy a kapcsolattartás a szeretteikkel ne legyen pénzkérdés számukra. Ezeket a távközlési vállalatokat be kellene vonnunk a védekezés költségeibe, és minden olyan vállalatnak hozzá kellene járulnia a védekezés költségeihez, amelyek most ráadásul extraprofitra tudnak szert tenni. Idesorolhatjuk a multinacionális hátterű élelmiszer-kereskedelmi áruházláncokat is. Van nyitottság önökben erre, miniszterelnök úr? Várom érdemi válaszát. [[Taps a függetlenek padsoraiból.]]
Köszönöm szépen, képviselő asszony. Orbán Viktor miniszterelnök úrnak adok szót a válaszra. Parancsoljon!
Kár, de hát, ha ez van, ez van. [[Derültség.]] Ami az idős emberek ügyét illeti, ott azt szeretném mondani önnek, hogy az nekem is szemet szúrt, és ha van tekintélyem, akkor igyekszem azt latba vetni, hogy annak a fajta, különösen az online térben kibontakozó idősellenes hangulatnak legyen vége. Azt látom, hogy van egy ilyen, nem is tudom pontosan, honnan táplálkozó, bennem rossz érzést keltő hangulatkeltés az idős emberekkel szemben. Szerintem ezt nem szabad megengednünk. Filozófiailag ennek az alapjaiban nem kell föltétlenül egyetérteni, de itt, ezen a térfélen leginkább azt szoktuk gondolni, hogy tisztelni kell az apánkat meg az anyánkat, mert így van ez a parancsban, de van ott még egy toldás, amit érdemes megfontolni ezt a másik oldalnak is , hogy hosszú életed legyen a földön, ami, ha jól értem, azt jelenti, hogy úgy fognak veled bánni, ahogy te bánsz az apáddal meg az anyáddal. Tehát szerintem helyes, hogyha emlékeztetjük a magyar társadalmat, hogy van itt persze egy különbség, hogy hogyan érinti ez a járvány az időseket meg a fiatalokat, de véletlenül se forduljon elő, hogy teret engedünk Magyarországon valamifajta idősellenes hangulatnak, hanem a tisztelet hangján és lehetőleg őket segítve hozzuk meg a döntéseinket, és beszéljünk róluk. Ami a telefonálást illeti, ott az a hírem van az ön számára, hogy amikor 2010-ben kormányra kerültünk, akkor már egyetlenegy telekommunikációs szolgáltató sem volt magyar tulajdonban. Ezek ma külföldi tulajdonban vannak, ezeket nem áll módomban kötelezni ingyenes szolgáltatásra. Dolgozunk azon, hogy létrejöjjön egy olyan helyzet, amikor a telefonálás az időseknek, de egyébként másoknak is a lehető legkevesebb terhet jelenti majd. [[Taps a kormányzó pártok padsoraiból.]]
Köszönöm szépen, miniszterelnök úr. Egyperces viszonválaszra képviselő asszonyé a szó. Parancsoljon!
Tisztelt Miniszterelnök Úr! Miközben honfitársaink százezrei fognak anyagilag is rendkívül nehéz helyzetbe kerülni, például az általam említett, rendszerint, ahogyan ön is említette, a multinacionális hátterű élelmiszer-kereskedelmi áruházláncok saját bevallásuk szerint soha nem látott forgalmat tudtak bonyolítani az elmúlt időszakban. De az iskolának, illetve a munkavégzésnek az otthonról történő ellátásával is ezeknek a távközlési cégeknek óriási lehetősége nyílik már rövid távon is közép- és hosszú távon szintén arra, hogy bevételnövekedést tudjanak felmutatni, ezért akár valamilyen hozzájárulással, akár szolidaritási különadóval hozzá tudnának járulni a védekezés költségeihez. Úgy gondolom, hogy ez elvárható lenne mindenkitől, amikor az egész ország bajba fog kerülni, mind egészségügyi, mind gazdasági, mind lelki értelemben. [[Taps a függetlenek padsoraiból.]]
Köszönöm szépen, képviselő asszony. Parancsoljon, miniszterelnök úr!
Először is, szeretném megköszönni az ön velem és a kormánnyal szembeni korrekt hangütését. Én is úgy gondolom, hogy olyan időket élünk, amikor nem politika kell, hanem összefogás, és én nem is adtam föl a reményt, hogy ez előbb-utóbb az egész Házban általános felismeréssé válik majd. Ha jól emlékszem, képviselő asszony, akkor ön 2010 óta képviselő. Itt volt akkor, amikor a mi kormányunk először megalakult 2010-ben, kétharmados többséggel, és az az első országmentő gazdaságvédelmi tervet bemutattam ennek a Parlamentnek a másik tanácskozótermében. Annak két nagyon fontos eleme volt: bevontuk a bankokat, és bevontuk a multicégeket a válságkezelés társadalmi terheinek hordozásába. Ha figyeli, az első döntés, amit hoztam, az volt, hogy a bankoknak el kell tekinteniük a kamatoktól és a törlesztésektől egészen ennek az évnek a végéig, úgy, hogy azt nem is lehet később sem föltőkésíteni. Ami a multikat illeti, bízzon bennem, és várja április 7-ét! [[Derültség és taps a kormányzó pártok padsoraiból.]]
Köszönöm szépen, miniszterelnök úr. Tisztelt Országgyűlés! Kunhalmi Ágnes képviselő asszony, az MSZP képviselője, azonnali kérdést kíván feltenni a miniszterelnök úrnak: „Mikor lesz intézkedés?” címmel. Parancsoljon, képviselő asszony… [[Moraj és zaj a kormányzó pártok padsoraiban. Az elnök csenget.]] Képviselőtársaim, őrizzék meg nyugalmukat!
Köszönöm szépen, elnök úr. Tisztelt Miniszterelnök Úr! A kérdésem arra vonatkozik, hogy mikor lesz intézkedés. Mindenki ezt a bűvös április 7-ét fogja várni. Tűkön ülünk, hogy mit fog ön akkor bejelenteni.Én egy dologra hívnám fel a figyelmet, hátha április 7-én erre is választ kapunk. Már szó esett ebben a Házban az önkormányzatok helyzetéről. Az önkormányzatok nagy terhet viselnek most magukon, nekik kell a gyógyszert, a bevásárlást, az étkeztetést megoldani az idős embereknél, de náluk állnak segélyért sorban azok is, akik már elvesztették a munkájukat. Mindenféle egyéb ügyes-bajok dolgokat, az intézmények fertőtlenítését, a közterületek fertőtlenítését, és sorolhatnám, hogy mi mindent látnak el. Ha ön belegondol abba, egy olyan izmosabb önkormányzat területén, mint a XVIII. kerület, amelyik 100 ezer lakosú, csak a 65 év felettiek 24 ezren vannak. Ha csak fele jelentkezik az idő előrehaladtával, amikor várjuk, hogy tömegessé válik a megbetegedés, az is 12 ezer idős ember ellátása, ami nagyon kemény pluszforrásokat, adott esetben több száz milliós forrást emészt fel egy önkormányzat költségvetésében. Az is látszik, hogy a mostani költségvetések, amiket az önkormányzatok elfogadtak, miniszterelnök úr, megbillennek, és bizonyára, ahogy az országét, úgy az önkormányzati költségvetéseket is át kell strukturálni. Egy kisebb önkormányzat már pár százezer forinttól is fejre áll, de egy nagyobb önkormányzat több millió forint kiadásnál is, mondjuk, csak másfél-két hónapig bírja. Tisztelettel kérdezem, a bűvös április 7-én lesze forrás az önkormányzatok megsegítésére, és mennyi forrást szán ön erre, miniszterelnök úr. Köszönöm.
Köszönöm szépen, képviselő asszony. A válaszra Orbán Viktor miniszterelnök úrnak adok szót. Parancsoljon, miniszterelnök úr!
Tisztelt Képviselő Asszony! Amit most mondani tudok, az az, hogy a ma meghozott veszélyhelyzeti felhatalmazás eredményeképpen a most hatályban lévő 2020-as költségvetés újragondolása napokon belül befejeződik. Ha jól értem, akkor azt a jogi lehetőséget kaptuk, kaptam, hogy eltérjünk a ma hatályban lévő költségvetési törvénytől. El is fogunk térni, jobban, mint azt talán sokan most itt gondolják. Tehát gyakorlatilag újra kell szabni a 2020-as költségvetést, és ennek majd következménye lesz a ’21-esre is. Most maradjunk a ’20-asnál! A ’20-asnak részei az önkormányzatok is. Amilyen átalakítást fogunk végrehajtani a központi államnál, nagyjából olyan átalakításokat várunk az önkormányzatoktól is. Köszönöm szépen. [[Taps a kormányzó pártok padsoraiból.]]
Köszönöm szépen, miniszterelnök úr. Egyperces viszonválaszra Kunhalmi Ágnes képviselő asszonyé a szó. Parancsoljon!
Köszönöm szépen, miniszterelnök úr. Csak abban bízom, hogy az önkormányzatoknál nem elvonást, hanem pluszforrásokat fog ez biztosítani. Ezt korábban ön már mondta, hogy nyitott a költségvetés. Három kérdést szeretnék nagyon gyorsan feltenni önnek. Ez a mentőcsomag a GDP hány százalékát fogja kitenni, és ez körülbelül, ahogy látjuk a környező országokhoz képest, mekkora arányt fog kitenni a többi ország mentőcsomagjához képest? A másik kérdésem az, miniszterelnök úr, Gulyás Gergely miniszter úr azt mondta, hogy tartani fogják a 3 százalékos hiánycélt. [[16.10]] Igaz, hogy az EU egy csomó területen mentességet ad, és engedményeket is ad a költségvetési hiánycéltól való eltérésben, de hogy fér az össze, ha a rendszerváltás óta a legnagyobb gazdasági csomagot szeretné ön bejelenteni, de közben ahogy Gulyás úr fogalmazott a 3 százalékos hiánycélt is szeretné tartani? És az utolsó kérdésem az, hogy az Állami Számvevőszék most kezdte ellenőrizni a XVIII. kerületi önkormányzatot is, akkor, amikor az önkormányzat lényegében nagyon kevés létszámmal működik, és bizony, ilyenkor segítségre lenne szükség vagy legalábbis egy késleltetett ellenőrzésre. [[Az elnök a csengő megkocogtatásával jelzi az idő leteltét.]] Gondolom, nem az egyetlen a XVIII. kerületi önkormányzat. Elnök úr, köszönöm a türelmét.
Köszönöm szépen, képviselő asszony. Viszonválaszra miniszterelnök úré a szó. Parancsoljon!
Tisztelt Képviselő Asszony! Egy percem van, és legalább öt komoly kérdést tett föl. Érinteni szeretném az alapjövedelem dolgát, mert ez többször előkerült már. Amikor először hallottam életemben az alapjövedelemről, azt hittem, hogy az a minimálbér: az ember dolgozik, és kap egy minimális összeget, az az alapjövedelme. De aztán kiderült, hogy nem erről van szó, az alapjövedelem az, amit odaadunk annak is, aki nem dolgozott, nem tett erőfeszítést, hanem valahogyan alanyi jogon jár; amire én azt tudom csak mondani, hogy van az operett, meg van az élet. És ezért én csak egy olyan előterjesztést tudok majd tenni, amely az élet valóságos tényeiből indul ki, és a munkahely felé irányítja az emberek erőfeszítését.A 3 százalékos hiányról pedig azt kell mondanom, hogy abba az utcába nem szeretnék belekanyarodni, és szeretném, ha az ország sem fordulna bele, ami úgy hangzik, hogy segélyalapú gazdaság, külföldi hitelfelvétel, az utca végén IMF, és a hitelező bankok spekulánsai egy tekintélyes magyar ember vezetésével. Ide nem fogunk belefordulni. [[Nagy, hosszan tartó taps a kormánypártok soraiban.]]
Köszönöm szépen, miniszterelnök úr. Tisztelt Képviselőtársaim! Varju László képviselő úr, a DK képviselője, azonnali kérdést kíván feltenni a pénzügyminiszter úrnak: „Mikor szánják el magukat a gazdasági válság enyhítésére, amit a koronavírus okozni fog?” címmel. Varju László képviselő úré a szó. Parancsoljon!
Köszönöm szépen, elnök úr, a szót. [[Zaj, több képviselő távozik az ülésteremből. Az elnök csenget.]] Tisztelt Miniszter Úr! Akkor a mai napnak megfelelően, hiszen a nap híre megvan, hogy alakítsuk át egy kicsit ezt a mai kérdést, hiszen mondjuk úgy, hogy a tettek mezejére léptek. Egy héttel ezelőtt a miniszterelnök úr még azt mondta, hogy várakozás helyett akkor most eljön a cselekvés ideje. Hozzáteszem, hogy az én véleményem szerint már régen eljött a cselekvés ideje, éppen ezért a Demokratikus Koalíció meg is fogalmazta ezt több mint 56 pontban.Mégis azonban a lényeg az, hogy a keresletcsökkenés okozta gazdasági bajok orvoslására a feladat az, hogy az állam végre tegyen valamit. Most láthatóan a nemzetközi lépésekben más országok már jelentős lépéseket tettek. Ma itt többször megemlegettük akár az osztrák, akár a német, akár a francia példát, akik után most végre, ha úgy tűnik, akkor önök is lépni kívánnak. Ma itt minisztertársa azt mondta, hogy aki időt nyer, az életet nyer. Tisztelt Miniszter Úr! Akkor most tekintsük ezt a vállalkozások oldaláról! Mikor kapnak végre választ a vállalkozások, mikor kapnak végre olyan bértámogatásról munkabéralapként megfogalmazott bejelentést, amely arra szolgál, hogy ne kelljen őket és ne legyen szükséges őket elbocsátani? Ahelyett, hogy kormánypropagandára költik a pénzt, hozzák meg, legyenek szívesek, ezt a döntést, és végre menjünk előrébb! Ahogy mondtam, ezt már hetek óta megtehették volna, de most még egyszer kérdezem: miniszter úr, önök mikor látnak végre a gazdaság és a munkások, a dolgozók megmentéséhez? Köszönöm szépen. [[Szórványos taps az ellenzéki sorokból.]]
Köszönöm szépen, képviselő úr. Tisztelt Képviselőtársaim! A válaszra megadom a szót Varga Mihály miniszter úrnak. Parancsoljon, miniszter úr!
Köszönöm a szót, elnök úr. Tisztelt Ház! Tisztelt Képviselő Úr! Hadd kezdjem azzal, hogy az ön figyelmét talán elkerülte, hogy már eddig is számos intézkedést indított el a kormány. Két csoportba sorolhatóak az intézkedéseink. Első lépésben, amit azonnal meg kellett tenni a vállalkozások, a magánszemélyek és a családok megsegítéséért.Hét ilyen intézkedést hadd soroljak föl önnek! Elhangzott ma már itt a hitel-, tőke- és kamatfizetés moratóriuma, amit év végéig tettünk lehetővé. A második ilyen lépés a turisztikai, vendéglátóipari, szórakoztatóipari, filmipari, előadóművészek bérleti szerződésének 2020. június 30-áig történő mentesítése a díjfizetés alól. A harmadik ilyen intézkedés: az előbb felsorolt ágazatokban működő gazdasági egységekben júniusig a munkáltató mentesül a munkabér utáni közterhek fizetése alól vagy éppen a turizmusfejlesztési hozzájárulás megfizetése alól, és nem kell turizmusfejlesztési hozzájárulást fizetni. A negyedik ilyen lépés a taxi, fodrászat, szépségápolás, üvegezés, villanyszerelés, tehát 26 ágazatban júniusig mentesülnek a kata megfizetése alól az erre kötelezettek. Ötödik lépésünk az volt, hogy a március 1-je előtt létrejött felhalmozott adótartozásokra haladékot adtunk. A hatodik, hogy a kilakoltatási, lefoglalási eljárások, adóvégrehajtások felfüggesztésre kerültek. És végül a hetedik döntés pedig az volt, hogy a veszélyhelyzet alatt lejáró gyes-, gyet- és gyedjogosultságokat meghosszabbítjuk, ezzel is segítve a családokat. Tehát, tisztelt képviselő úr, az azonnali lépések köre megtörtént, ezek összességében körülbelül 3600-3700 milliárd forint teherkönnyítést jelentenek a családoknak, a magánszemélyeknek és a vállalkozásoknak. Ez durván a GDP-nek körülbelül 8 százaléka, és most következnek majd azok a lépések, ahol a gazdaság újraindítását fogjuk remélhetőleg megtámogatni. Várjon türelemmel, hamarosan erre is sor kerül. [[Taps a kormánypártok soraiban.]]
Köszönöm szépen, miniszter úr. Egyperces viszonválaszra képviselő urat illet a szó. Parancsoljon!
Köszönöm szépen. Tisztelt Miniszter Úr! Akkor most öntsünk tiszta vizet a pohárba! A baj akkora, hogy az Európai Bizottság is döntött arról, hogy a tagországoknak a költségvetési hiányt korlátozó szabályt feloldotta. Kettő: az Egyesült Államoktól kezdve, ahogy említettem, Németországon át 2000 milliárdos, 200 milliárdos, 500 milliárdos csomagról döntöttek. Amit ön most itt felsorolt, a 100 millió eurót sem éri el, és az, amit egyébként ön ehhez hozzáadott még 90 százalékban, az alapvetően nem a költségvetés vállalása.Éppen ezért azt kérem öntől, hogy mivel április 12-én a vállalkozások, a munkáltatók számára újra és újabb befizetési időszak következik, ezért amit elmulasztottak már márciusban, azt áprilisban semmiképpen se tegyék. Köszönöm szépen a válaszát.
Köszönöm szépen, képviselő úr. Miniszter urat is megilleti egy percre a viszonválasz.
Köszönöm, elnök úr. Tisztelt Képviselő Úr! Öntsünk tiszta vizet a pohárba, de a pohár ne legyen koszos! Először is tisztázzuk, az Európai Uniótól eddig semmiféle konkrét támogatást nem kaptunk, szabályokban tettek lehetőséget arra, hogy korábban már megítélt támogatásokat idő előtt fölhasználjunk, de egy árva euró nem érkezik plusztámogatásként az eddig megkapott kohéziós vagy más forrásokon túl.A másik kérdés, amit ön itt még föltett, ahogy önnek is elmondtam, az azonnali lépések körét megtettük, nagyon sok ágazaton tudtunk segíteni, nagyon sok háztartáson tudtunk segíteni ezzel, de a gazdaság újraindítása egy sokkal mélyebb és egy sokkal alaposabb gazdasági csomagot indukál. Erre a szükséges előkészítő munkák megtörténtek, ez hamarosan le fog zárulni. Éppen ma konzultáltunk azokkal a gazdasági érdekképviseletekkel, akik szintén részt vesznek ennek a javaslatnak a kidolgozásában, hamarosan tehát ezeket a lépéseket is meg fogjuk tenni. [[Taps a kormánypártok soraiban.]]
Köszönöm szépen, miniszter úr. Tisztelt Országgyűlés! Hohn Krisztina képviselő asszony, az LMP képviselője, azonnali kérdést kíván feltenni az igazságügyi miniszter asszonynak: „Mi a sorsa a még kevésbé látható bántalmazások áldozatainak korona vírus idején?” címmel. Tisztelt Képviselő Asszony! Miniszter asszony távolléte miatt válaszadásra Völner Pál államtitkár urat jelölte ki. [[Hohn Krisztina jelzésére:]] Köszönöm szépen, nem is folytatom, mert képviselő asszony jelzi, hogy elfogadja válaszadónak Völner Pál államtitkár urat. Hohn Krisztina képviselő asszonyé a szó. Parancsoljon!
Köszönöm a szót. Tisztelt Képviselőtársaim! Tisztelt Államtitkár Úr! A koronavírus-járvány terjedésének megelőzése érdekében a kormány otthon maradást javasol mindenkinek, aki teheti, hiszen az otthon biztonságosabb. De vannak olyanok, akiknek az otthon nem biztonságot nyújt, hanem fenyegetettséget és esetleg erőszakot. Tudjuk, hogy az összezártság sokszor még a jól működő kapcsolatokat is zilálhatja. Egy olyan kapcsolatban vagy olyan családi közegben, ahol azelőtt is jellemzőek voltak a bántalmazások, az még jobban felerősödhet ebben az esetben az összezárság hatására. [[16.20]] Az a kérdésem, hogy milyen intézkedéseket és megoldásokat terveznek a krízisek kezelésére. Tudjuk, van ingyenesen hívható telefonszám. Ma miniszter asszony nyilatkozott a sajtónak, ahol ezt meg is említette, illetve hogy nyitva vannak a félutas házak s a többi. Ott hogyan tudják megoldani azt, hogy a koronavírus terjedése megálljon, vagy meggátolják, hogy ezekbe az intézményekbe bejusson? Vane erre lehetőségük, hogy esetlegesen karanténba kerüljenek azok a családok, akik menekülni kényszerülnek ebben a szörnyűséges helyzetben? A másik pedig az, hogy a gyerekekről hogyan fog kapni visszajelzést az illetékes szerv. Ugyanis jelenleg nincs személyes kapcsolat az iskolával, kizárólag internetes vagy telefonos kapcsolat van, így a pedagógus csupán azt látja, hogy a gyerek elkészítie időben a feladatait, a családsegítő szolgálat is telefonon, illetve interneten keresztül tud segíteni. Tehát a személyes kapcsolatok elmaradnak. Azt szeretném kérdezni, hogy ennek kiváltására milyen megoldásokat tudnak nyújtani. Köszönöm.
Köszönöm szépen, képviselő asszony. A válaszra megadom a szót Völner Pál államtitkár úrnak. Parancsoljon!
Köszönöm a szót, elnök úr. Tisztelt Ház! Tisztelt Képviselő Asszony! A kormány eddig is elkötelezetten fellépett a kapcsolati erőszakkal szemben, valamint a gyerekek, nők és családok védelmében. Törekvésünk, hogy a zéró tolerancia jegyében senkinek ne kelljen bántalmazást elszenvednie Magyarországon a veszélyhelyzet fennállása alatt sem. Az állam a veszélyhelyzetben sem hagyja magára a bűncselekmények, szabálysértések áldozatait, a kapcsolati erőszak áldozatai járvány idején is számíthatnak segítségre.A személyes találkozások csökkentése érdekében át kellett alakítani az áldozatvédelemmel összefüggő szolgáltatásokat. A szükséges szabályok betartásával továbbra is működnek a titkos menedékházak, a krízisközpontok és félutas házak. A kríziskezelő ambulanciák is üzemelnek, azok munkatársait telefonon és online lehet elérni, az ambulanciákon pedig tájékoztatókat helyeztek ki arról, hogy hova fordulhatnak az érintettek segítségért. Hangsúlyozni szeretném, hogy a kapcsolati erőszak nem magánügy, ezért fontos, hogy mindenki jelezze, aki ismer olyat, aki áldozattá válhat. Az Igazságügyi Minisztérium által működtetett budapesti, miskolci, illetve szombathelyi áldozatsegítő központok a jelenlegi nehéz körülmények dacára is üzemelnek, és támogatásban részesítik a hozzájuk forduló áldozatokat. A kollégák a jelen helyzetre tekintettel kiemelt figyelmet fordítanak az érzelmi segítségnyújtásra. A cél az, hogy az áldozatok ezekben a vészterhes időkben is érezzék, hogy nincsenek egyedül és megkapják a szükséges támogatást. A hét valamennyi napján továbbra is éjjel-nappal ingyenesen hívható az áldozatsegítő vonal 06 80 225 225 telefonszáma, amelyen keresztül minden áldozat megkapja a szükséges tájékoztatást az állami áldozatsegítés rendszeréről, illetve arról, hogy a konkrét problémájával melyik szervezetet keresheti meg és milyen elérhetőségeken. A veszélyhelyzet kihirdetése óta a budapesti központot 24, a szombathelyit 6, a miskolci központot 14 fő kereste meg, míg az áldozatsegítő vonalat 417-en hívták az elmúlt időszakban. [[Taps a kormánypárti padsorokban.]]
Köszönöm szépen, államtitkár úr. Egyperces viszonválaszra képviselő asszonyé a szó. Parancsoljon!
Mindannyiunk érdekében és főleg az esetleges áldozatok érdekében remélem, hogy ezek elegendőek lesznek, de mindenképpen készülnünk kell arra, amikor a karantén véget ér, mert vélhetően akkor sokkal több trauma kerül majd napvilágra, és előfordulhat, hogy rohamos megkeresésekre számíthatnak a gyámhivatalok, a családsegítő szolgálatok. Az a kérdésem, hogy erre hogyan készülnek, illetve tisztelettel kérem, hogy legyünk minél körültekintőbbek a családok érdekében; a koronavírussal összefüggésben már megtettünk sok mindent, de azon túl a kapcsolaton belüli vagy az esetleges gyermekbántalmazásokkal kapcsolatban is. Köszönöm.
Köszönöm szépen, képviselő asszony. Egyperces viszonválasz illeti meg az államtitkár urat is. Parancsoljon, államtitkár úr!
Köszönöm a szót, elnök úr. Ahogy leszögeztük, a munkatársak részére a biztonságos munkavégzéshez szükséges feltételek jelenleg is rendelkezésre állnak, így tovább fogadják az erőszak és emberkereskedelem áldozatainak hívását. Tehát ebben a rendkívüli időszakban az egészségügy mellett az áldozatvédelemre is kiemelt figyelmet fordítunk, bízunk továbbá abban, hogy a veszélyhelyzet időszakának rendkívüli körülményeire a bíróságok is kiemelt figyelemmel lesznek. Miniszter asszony és az Igazságügyi Minisztérium elkötelezettsége ebben a témában változatlan, és ezúton is köszönjük az LMP frakciójának, hogy ezekben a nehéz időszakokban is figyelemmel kísérik az áldozatvédelem hazai helyzetét, és ami nagyon szerencsés, hogy az áldozatsegítési program fejlesztése keretében az idén további három áldozatsegítő központot nyitunk. Remélhetőleg, ha a karanténidőszak véget ér, minél szélesebb körben hozzáférhetővé válnak azok a szolgáltatások. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Tisztelt Országgyűlés! Burány Sándor képviselő úr, a Párbeszéd képviselője, azonnali kérdést kíván feltenni az emberi erőforrások miniszterének: „Mi folyik itt?” címmel. Tisztelt Képviselő Úr! Miniszter úr távolléte miatt válaszadásra Rétvári Bence államtitkár urat jelölte ki. [[Burány Sándor bólint.]] Köszönöm szépen a beleegyezését, nem kell tovább mondanom. Képviselő úr elfogadja a válaszadó személyét. Burány Sándor képviselő úré a szó. Parancsoljon!
Köszönöm szépen a szót. Tisztelt Elnök Úr! Tisztelt Ház! Tisztelt Államtitkár Úr! Néhány órával ezelőtt elhangzott egy nagy bejelentés, miszerint száztonnányi felszerelés érkezik a közeljövőben Magyarországra, többek között vírustesztre alkalmas berendezések, lélegeztetőgépek és milliószámra maszk.Őszintén remélem, hogy ez azt jelenti, hogy a kormány illetve az operatív törzs változtat az eddigi szakmai álláspontján. Az eddigi szakmai álláspontja ugyanis az volt, hogy nincs szükség Magyarországon tömeges szűrésre, elegendő úgymond a tudomásukra jutott betegséggyanús eseteket szűrni, sőt még kampányt is indítottak annak érdekében, hogy úgymond csak egészséges emberek viseljenek maszkot. A mai bejelentés arra a következtetésre ad okot, hogy helyes módon a kormány, illetve az operatív törzs levonta a tanulságokat, és változtatni fog ezen az álláspontján, hiszen különben ezekre a felszerelésekre nem lett volna ilyen mennyiségben szükség. Ezért, bár gazdaságvédelmi akcióvédelem területén elhangzott egy dátum 6-a vagy talán 7e , most tisztelettel kérdezem az államtitkár urat, hogy mikor szándékoznak tömegesen bevezetni a koronavírusteszteket Magyarországon, és mikor teszik elérhetővé az emberek számára, hogy könnyen és normális áron hozzáférjenek nagy mennyiségben védőmaszkhoz. Köszönöm szépen előre is a válaszát, remélem, informatív lesz.
Köszönöm szépen, képviselő úr. A válaszra Rétvári Bence államtitkár úrnak adok szót. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Valóban, túl azon, amit a múlt héten itt a parlamentben tájékoztatásként elmondtunk, hogy volt már akkor is 129 ezer speciális maszk, 20 millió pár gumikesztyű, 170 ezer védőruha és 2560 lélegeztetőgép, ehhez képest a Budapesten leszállt repülők az elmúlt napokban 200 lélegeztetőgépet, 1,7 millió speciális maszkot, 7 millió sebészeti maszkot és 200 ezer védőruhát hoztak. Azért hoztak ennyi felszerelést, mert arra számíthatunk, ha más országok példáját is nézzük, mert nagyon hosszú az az időszak, ami a védekezés időszaka lesz. Éppen ezért, bár ezek óriási készletek és még további készletek fognak érkezni a következő napokban a kormány által lekötött szerződések szerint, de ettől függetlenül ezeket egy előre meghatározott terv szerint és beosztással kell felhasználni, mert ezekre nemcsak egy hét múlva, hanem egy hónap múlva és lehet, hogy két hónap múlva is vagy még tovább szükség lesz. Az a legfontosabb, hogy a kórházakban, az egészségügyben legyen mindig ebből készlet, legyen a rendvédelmi szerveknél, aztán a stratégiai vállalatoknál, és egy előre meghatározott rend szerint kerüljenek kiosztásra. Ami a tesztelést illeti, tisztelt képviselő úr, a WHO magyarországi irodavezetője, Ledia Lazeri azt mondta, hogy Magyarország jó eljárásrendet vezetett be a teszteléssel kapcsolatban, mert ő azt mondta, hogy csak a gyanús esetekben érdemes elvégezni a tesztet, vagyis azoknál, akik tüneteket mutatnak, vagy találkoztak olyannal, aki korábban fertőzött volt. Azt mondta, hogy a WHO elismeri a magyar kormány intézkedéseit, a hatóságok teszik a dolgokat, képesek észlelni az új eseteket, teszteket végeznek, ha szükséges. És ugyanilyen tartalmú nyilatkozatot tett a 168 Órának tehát egy jobboldalisággal nem vádolható lapnak is a WHO európai sürgősségi programigazgatója, aki azt mondta, hogy Magyarország jól teszi, amikor azokat teszteli, akiknek tünetei valószínűsítik, hogy fertőzöttek lehetnek, illetőleg meggyőződése a magyar intézkedések kapcsán, hogy a Magyarországon elfogadott intézkedések alkalmasak az esetek felderítésére. A WHO tehát elismerte, hogy Magyarország jól alkalmazza a teszteket, ezért kívánjuk a továbbiakban is ezt a WHO által elismert protokollt követni. Köszönöm szépen. [[Taps a kormánypárti padsorokban.]] [[16.30]]
Köszönöm szépen. Mielőtt megadnám a szót a válaszadásra, tisztelettel mindenkit arra kérek, hogy lehetőleg próbálja tartani az időkeretet. A fontos kérdések miatt eddig nem próbáltam senkit sem megszakítani, hogy el tudja mondani, de azért kérek mindenkit, hogy igyekezzenek az időkeretet tartani. Viszonválaszra Burány Sándor képviselő úré a szó. Parancsoljon!
Köszönöm szépen. A válasz csalódáskeltő volt, államtitkár úr. Lényegében azt erősítette meg, hogy nem készülnek tömeges tesztre, és nem teszik nagy mennyiségben elérhetővé a lakosság számára a védőmaszkokat. Lényegében azt ismerte be, hogy a kórházakban fogják ezeket a felszereléseket felhasználni. Szeretném felhívni a figyelmét arra, hogy azon állítás, amit néhány napja mondtak, hogy a kórházakban a kellő számú felszerelés rendelkezésre áll, és azon bejelentés között, amit ma tettek, hogy 100 tonnányi felszerelés kell Magyarországon, van némi ellentmondás, államtitkár úr. Nem tudom, ezt ön is látja-e. Két megjegyzésem van. Az egyik, hogy WHO-ajánlás ide vagy oda, minden hálózati szakember azt mondja, hogy a kapcsolatok számát kell csökkenteni, és a tömeges teszt pontosan ezt segítené elő. Ne feledjük el, hogy 80 százaléka tünetmentes a koronavírus-fertőzötteknek, ezért kell tömeges teszt, és ezért kell szájmaszk is. Több fideszes képviselőtársamon is világosan látható volt a szájmaszk, remélem, nem azért, mert betegek, ha netán igen, jobbulást kívánok nekik. Köszönöm szépen a figyelmet.
Köszönöm szépen, képviselő úr. Egyperces viszonválasz illeti meg Rétvári Bence államtitkár urat is. Parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! Tegyük helyükre a dolgokat! A vírus terjedését valóban a személyes kapcsolatok minimalizálása tudja szolgálni. Ezért Magyarország nagyon gyorsan döntött a rendezvények betiltásáról, a sportesemények lemondásáról, az iskolalátogatás szüneteltetéséről, pontosan azért, hogy minél kevesebb találkozás legyen, és ezért jöttek a kijárási korlátozások is az elmúlt hét végén, hogy minél kevésbé terjedjen a vírus. Azt viszont a WHO is úgy mondja, hogy azoknál kell a tesztelést elvégezni, akiknél fölmerül a gyanú, mert lázas, mert száraz köhögése van, végtagfájdalma van, izomfájdalma van, ezért kell mindenkinek telefonon felhívni az orvost, ezért nem kell, sőt semmiképp nem ajánlott bemenni az orvosi rendelőbe, ezért nem kell a kórházba bevinni a beteget, hanem kimegy most már a mentő, ott, helyben leveszi a mintát, utána visszajeleznek az elektronikus szolgáltatási térben a háziorvosnak is, a betegnek is, hogy mi lett az eredménye, teljesen digitálisan tudja követni a saját laboreredményeit, azoknál, akiknél fennáll a kockázata, mert valamiféle tünetet mutat. És ezt ismerte el a WHO, hogy ez a helyes gyakorlat, amikor náluk a tesztelést minél gyorsabban és kellő számban elvégezzük. Tisztelt Képviselő Úr! Ahogy mondtam, azért van szükség sok védőfelszerelésre, mert hosszú járványidőszakra kell számítani. Köszönöm a türelmét, elnök úr. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Hörcsik Richárd képviselő úr, a Fidesz képviselője, azonnali kérdést kíván feltenni az igazságügyi miniszter asszonynak: „Segíte Brüsszel a koronavírus elleni védekezésben?” címmel. Tisztelt Képviselő Úr! Miniszter asszony távolléte miatt válaszadásra Völner Pál államtitkár urat jogosította fel. [[Jelzésre:]] Köszönöm szépen, hogy elfogadja a válaszadó személyét. Hörcsik Richárd képviselő úré a szó. Parancsoljon!
Köszönöm a szót. Tisztelt Elnök Úr! Tisztelt Államtitkár Úr! Jelenleg minden eszköz rendelkezésre áll a koronavírus elleni sikeres védekezéshez, ahogy hallottuk, de elhúzódó küzdelemre kell készülnünk, amelynek a legkritikusabb időszakában a szokásos terhelés többszörösével kell majd megbirkóznia az egészségügyi ellátórendszernek, ezért tehát létfontosságú, hogy a készletekkel jól tudjunk gazdálkodni. A mondás úgy tartja, hogy bajban ismerszik meg az igaz barát, beszédes tehát, hogy Magyarország partnerei közül kire lehet számítani. Nézzük csak! Kínából eddig 90 tonna szállítmány, 86 lélegeztetőgép, több millió maszk, 130 ezer védőruha és 100 ezer teszt érkezett, és a következő hetekben még több száz tonnányi védekezéshez szükséges anyag érkezik. Aztán Üzbegisztánból 150 ezer védőmaszkot ajánlottak fel, a török kormány maszkok gyártásához szükséges alapanyagot szállít. A rendszerváltoztatás óta sokat küzdöttünk együtt, hogy egy erős, nemzetállamok által alkotott közösség tagjai lehessünk, amely épp az ilyen nehéz helyzetekben mutatja meg igazán az erejét. Joggal merül fel hát a kérdés, hogy vajon az Európai Unió miként segíti a mostani védekezést. Tisztelt Államtitkár Úr! Az Európai Parlament múlt heti ülésén fontos döntéseket hozott, melyek kétségtelenül segítséget jelentenek azoknak a tagállamoknak, ahol lemaradás van az uniós fejlesztési források felhasználásával. Hála istennek, Magyarország már nem tartozik ezen tagállamok közé. Fontos tehát a szolidaritás az uniós tagállamokkal, de nekünk Magyarország a legfontosabb. Ezért, tisztelt államtitkár úr, kézenfekvő a kérdés: mi, magyarok milyen segítségre számíthatunk Brüsszeltől a védekezésben? Várom megtisztelő válaszát. [[Taps a kormánypártok soraiban.]]
Köszönöm szépen, képviselő úr. Tisztelettel megadom a szót Völner Pál államtitkár úrnak. Parancsoljon!
Köszönöm a szót, elnök úr. Tisztelt Ház! Tisztelt Képviselő Úr! A világjárvánnyá vált koronavírus-fertőzés elleni küzdelem során minden ország maga dolgozza ki a védekezési stratégiáját, tekintettel arra, hogy globális megoldás az orvostudomány jelenlegi állása szerint nem ismert. Sajnos európai megoldás sem született, tehát láthattuk, hogy eléggé elkésve és eléggé határozatlanul lépett fel az Unió, illetve az egészségügyi szervezete pedig nem követte megfelelő ütemben a világban zajló eseményeket, így Magyarország a WHO ajánlásainak megfelelően járt el, sőt azokat megelőzve vezette be az intézkedéseket. Látszik az is, hogy azok a kapcsolatok, amelyeket az elmúlt időszakban kiépítettünk, valóban gyümölcsözővé váltak, akár a kínai kapcsolatokra, akár a Türk Tanácsra gondolunk, és láthatjuk azt is, hogy az Unió nem készült fel egy ilyen jellegű járványra, sem olyan kapacitások nem léteznek, amelyek az uniós igényeket kielégítenék, sem olyan egészségügyi együttműködés, ami pluszhozadékot jelentene ebben az időszakban. Az a határozat pedig, amellyel valóban lehetővé tették, hogy a le nem kötött források, illetve a visszatérítendő források terhére egészségügyi és kkv-szektort segítő intézkedéseket foganatosítsanak az országok, Magyarország számára semmiféle előnyt nem jelentettek. Meg lehet ugyan jelölni azt az összeget, ami erre vonatkozna, ha ez rendelkezésünkre állna, de nagyon jól látható az ellenőrzésekből, hogy miután száz százalékban lekötöttük ezeket a forrásokat, így ténylegesen igénybe vehető forrást ezek nem tartalmaznak. Nagyon örülünk, hogy vannak uniós tagállamok, amelyek ezt meg tudják tenni, Magyarország nem tartozik közéjük, és szeretnénk egy olyan egyenlő mércét, ami szerint mi is hozzájuthatnánk olyan forrásokhoz, amelyekből a többiek részesülnek. Remélhetőleg az uniós döntéshozatal majd előbb vagy utóbb eljut ide, és ezt is figyelembe veszi. Köszönöm. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Hörcsik Richárd képviselő úré a szó. Parancsoljon!
Tisztelt Államtitkár Úr! Azt mindannyian láttuk, hogy az Európai Uniót készületlenül érte a járvány. Viszont, ahogy Rétvári Bence államtitkár úr említette, Magyarország a kezdetektől fogva nyomon követte és alkalmazta az Egészségügyi Világszervezet előrejelzéseit és ajánlásait, és ennek köszönhetően az első intézkedést január 25-én hoztuk meg, és a védekezésért felelős operatív törzs pedig már egy héttel később, 31-én megalakult. És ezzel szemben mit látunk az Európai Unióban? Az EU járványügyi hivatala ugyanezen a napon, tehát január 31-én kiadott jelentésében úgy értékelt idézem -: „Az Unió területén az emberről emberre történő átvitel valószínűsége nagyon alacsony vagy alacsony.” Ha erre az EU-s hivatalra hallgattunk volna, tisztelt államtitkár úr, most nagyon nagy bajban lennénk. Úgy látszik, hogy ebben az esetben is a saját magunk erejéből kell megoldani ezt a kihívást, mint a migrációs válságot tettük 2015-ben.
Köszönöm szépen, képviselő úr. Egyperces viszonválaszra Völner Pál államtitkár úré a szó. Parancsoljon!
Köszönöm a szót, elnök úr. Sajnos a képviselő úr által előadottakat nem tudjuk cáfolni, és ez egy nagyon rossz precedens, mert a drága pénzen létrehozott és működtetett uniós intézményrendszerekbe vetett bizalmat ássák alá pontosan az ilyen jellegű mulasztások vagy éppen tévedések. Gyakorlatilag az látszik, hogy valóban a saját nemzeti hatáskörben hozott intézkedéseinkre számíthatunk. Több mint 200 milliárd forintot fordítottunk már eddig védekezésre, amit szerencsére a magyar költségvetés helyzete, a Pénzügyminisztérium tájékoztatása szerint, lehetővé tett, és további lépéseket fogunk tenni. A miniszterelnök úr bejelentette, hogy gazdaságélénkítő csomagra számíthatunk, amit szintén önerőből kell majd megvalósítanunk. [[16.40]] Az is látszik, hogy az Unió ehelyett különböző jogállamisági és egyéb hisztériákkal foglalkozik, amit egyébként részben az ellenzéki pártok képviselői generálnak például a LIBE-bizottságban. Ez egy szomorú helyzet. Önmagunkban kell bíznunk, és a barátainkban. Köszönöm szépen a figyelmet. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Képviselőtársaim! Dudás Róbert képviselő úr, a Jobbik képviselője, azonnali kérdést kíván feltenni az innovációért és technológiáért felelős miniszternek: „Még veszélyhelyzetben is Mészáros Lőrinc a legfontosabb a kormánynak?” címmel. Dudás Róbert képviselő urat illeti a szó. Parancsoljon!
Köszönöm a szót, elnök úr. Tisztelt Miniszter Úr! Tisztelt Ház! A Mátrai Erőmű kapcsán szeretnék önnek kérdést föltenni, és mindjárt az elején szeretném leszögezni, hogy egyvalamiben biztosan egyetértünk, hiszen önök is azt mondták, hogy stratégiai fontosságú cégről van szó, ez természetesen nem lehet kérdés, tehát rendkívül fontos az, hogy a Mátrai Erőművel kapcsolatosan megfelelő döntések szülessenek. Az ott dolgozó több ezer ember munkájáról, munkahelyéről van szó, és a mögöttük lévő családokról, tehát nagyon fontos, hogy a Mátrai Erőmű működjön, megfelelően működjön és korszerűen működjön. Ezért érthetetlen számunkra, számomra az, hogy ez az adásvétel miért nem bő 2,5 évvel ezelőtt született meg. Több mint három hónappal ezelőtt kérdeztük önöktől és kértünk felvilágosítást arról, hogy mik a részletei az adásvételnek. Azt a választ kaptuk, hogy amennyiben lezárulnak a tárgyalások, az auditálások és az értékbecslések, akkor mindenre választ fogunk kapni. Múlt héten jött is a válasz, hogy 17,5 milliárd forintért az állam megvásárolta az erőművet, ami egyébként 2 évvel ezelőttig nyereséget termelt, azóta viszont csak a pénzt vették ki belőle. Két évvel ezelőtt közel 6 milliárd forintért vette meg a Mészáros Lőrinc érdekeltségű cég a Mátrai Erőművet, ami a szakértők szerint is egyébként áron alul történt. Azóta kapott többmilliárdos állami támogatást is a működéshez, ez viszont abszolút nem akadályozta meg abban, hogy tavalyelőtt 11,2 milliárd forintos osztalékot fizessen ki magának és a többi részvényesnek úgy, hogy azt a nyereségalapból tette, közben az erőmű pedig veszteséget termelt. Itt fontos megjegyezni, hogy mínuszos a mérleg azóta, amióta magánérdekeltségben van. A felelős állami magatartás az lett volna, úgy érzem, ha előbb lépett volna a kormány. Miért nem akkor vette meg az állam? Miért hagyták, hogy bő 2,5 év alatt több mint 20 milliárd forintjába kerüljön az adófizetőknek ez az ügylet? Kérem érdemi válaszát, miniszter úr.
Köszönöm szépen, képviselő úr. Palkovics László miniszter úr fog válaszolni. Parancsoljon, miniszter úr, öné a szó.
Köszönöm szépen. Tisztelt Elnök Úr! Tisztelt Ház! Tisztelt Képviselő Úr! Alapvetően egy adásvételi ügylethez két félnek kell a szándéka, kell a vételi szándék meg kell az eladói szándék. Az eladói szándék 2,5 évvel ezelőtt nem volt meg. Természetesen értem az ön kérdése mögötti tartalmat. Azt gondolom, abban abszolút egyetértünk, hogy miért vette meg egyáltalán a magyar állam, illetve a Magyar Villamos Művek a Mátrai Erőművet: ez egy stratégiai erőmű abban az értelemben, hogy a hazai telepített elektromos kapacitás 16 százalékát állítja elő, ilyen értelemben alaperőműnek számít. Nagyon egyszerűen: egy ilyen erőmű, ha egyébként a magántulajdonosai úgy döntenének, hogy ezt kivezetik, nem helyettesíthető a magyar rendszerben, ez volt a lényegi indoka ennek a vételnek. Emlékszünk arra, hogy a korábbi német tulajdonosnak is volt egy szándéka, ott be kellett egy magyar tulajdonosnak ebbe az ügybe szállni azért, hogy Magyarország gazdasági érdekeit ilyen módon ne veszélyeztessük. A 17,4 milliárd forintos árat nemzetközi könyvvizsgálók határozták meg, a magyar állam ezen az áron ezért vásárolta meg. De ha már az erőműről beszélünk, én azt gondolom, az is egy nagyon fontos kérdés, hogy mi történt, az is, hogy miért történt, de hogy mi fog történni az erőművel, azt gondolom, erről is célszerű beszélni. A Mátrai Erőmű Magyarország egyetlen, itthon teljes mértékben elérhető energiahordozójára, a lignitre épülő erőmű, ilyen értelemben egy ilyen erőmű bizonyos energiafüggetlenséget tud biztosítani. Mivel nem állnak rendelkezésre azok a technológiák, amik a szén égetéses felhasználását lényegesen magasabb hatásfokkal, illetve szén-dioxid-kibocsátásmentesen tennék, ezért ennek az erőműnek a bezárásáról fogunk dönteni. Az a célunk, hogy 2025-ig a lignites erőmű szűnjön meg, nem sértve azt persze, hogy maga a lignit továbbra is ott marad, és bizonyos képességet meg szeretnénk tartani, de 2025 után nem lesz ilyen típusú erőművünk. Mi fog történni? Az első dolog, ami történni fog, hogy ez az erőmű továbbra is a magyar hálózatnak egy központi elemét jelenti az időm mindjárt le fog járni , ezért aztán olyan egyszerűen ez nem vehető ki, át fogjuk alakítani az erőművet abban az értelemben, hogy környezetbarát erőmű lesz, és nagyon fontos, ahogy ön is említette, az ott most dolgozók, illetve az erőmű környékén fölépített ipari park további működtetése. Ezek a céljaink ezzel, és ezért vásároltuk meg. Köszönöm a kérdését. [[Taps a kormánypártok soraiban.]]
Köszönöm szépen, miniszter úr. Egyperces viszonválaszra Dudás Róbert képviselő úré a szó. Parancsoljon!
Köszönöm a szót, elnök úr. Tisztelt Miniszter Úr! Én még egyszer mondom: őszintén örülök az állami kézhezvételnek, hogy állami kézbe vették a Mátrai Erőművet. Az érthetetlen számomra és számunkra az, hogy erre miért kellett 2-2,5 évet várni. Egyébként ezzel az ügylettel egyetlenegy ember járt jól: Mészáros Lőrinc vagy aki mögötte van; és amit be kellett fektetni az államnak, amiatt viszont egy ország lakossága járt rosszul.Ami a tranzakciót illeti: megtesszük a feljelentést, mert már a látszatra sem adva kerülnek az állami milliárdok egyes emberekhez. A hűtlen kezeléstől sem riadva vissza nőnek a magyar emberek terhei, pedig most pont nekik lenne a legnagyobb szükségük a segítségre. Összesítve: Mészáros Lőrinc 2 év alatt termelt magának 22,7 milliárd forintot, ez egyébként a magyar adófizetőknek 24,5 milliárd forintjába került. Azért teszünk hűtlen kezelés miatt feljelentést, mert ennek az összegnek most az egészségügyben, a rendvédelem területén, a szociális szférában s nem utolsósorban a munkahelyvédelmi alapban lenne a helye. Köszönöm szépen.
Köszönöm szépen, képviselő úr. Molnár Zsolt képviselő úr, az MSZP képviselője [[Közbeszólások a Jobbik soraiban: Miniszter úrnak még egy… Ne fojtsuk a szót a miniszter úrba!]] azonnali kérdést kíván feltenni a belügyminiszter úrnak… [[Jelzésre:]] Bocsánat, elnézést kérek, miniszter úr még nem válaszolt. Parancsoljon, öné a szó.
Valószínűleg olyan gyors és kimerítő voltam a két perc alatt, hogy elnök úr úgy gondolta, hogy nem szükséges hozzászólnom. Megint az időpont, az időzítés: akkor lehet megvenni valamit, amikor azt el akarják adni, tehát én azt gondolom, hogy ezt a piaci törvényszerűséget egy demokráciában nehéz túlhaladni, ezért aztán a kormány akkor lépett ebben az ügyben, amikor az eladási szándék egyébként megkeletkezett. Nekem nem tisztem, hogy a magyar tulajdonosokat ilyen ügyekben megvédjem; én azt hiszem, hogy amikor azt hiszem, önök erre jobban emlékeznek, mint én ez a korábbi akvizíció megtörtént, akkor egy vészhelyzetben egy magyar ember megvett egy erőművet azért, hogy Magyarország energiabiztonságát továbbra is tudja biztosítani, aztán üzleti szempontból ez nyilvánvalóan máshogy alakult. Itt a magyar államnak az a feladata, hogy ezt továbbra is tudja biztosítani. Arra, hogy önök feljelentést tesznek: tegyék meg. Nagyon sokfajta számítás létezik, van egy olyanfajta, amit ön mondott, meg van egy másfajta számítás is, ami viszont azt mondja, hogy ez egyébként, ha mondjuk, egy social return on investet próbálunk kiszámolni, tehát egy társadalmi megtérülést próbálunk kiszámolni, akkor ez egy pozitív számot fog eredményezni. [[Közbeszólások az ellenzék pártok soraiban.]] Erről majd el fognak vitatkozni. Köszönöm. [[Taps a kormánypártok soraiban.]]
Köszönöm szépen, miniszter úr, és elnézését kérem, hogy ezt a percet elsőre nem adtam meg önnek. Molnár Zsolt képviselő úr, az MSZP képviselője, azonnali kérdést kíván feltenni a belügyminiszter úrnak: „Mi szükséges ahhoz, hogy partnernek tekintsék a fővárost?” címmel. A miniszter úr távolléte miatt válaszadásra Kontrát Károly államtitkár urat jelölte ki. [[Jelzésre:]] Köszönöm szépen beleegyező bólintását, elfogadja a válaszadó személyét. Molnár Zsolt képviselő úré a szó, parancsoljon!
Köszönöm a szót, elnök úr. Tisztelt Országgyűlés! A koronavírus-járvánnyal kapcsolatos védekezést az operatív törzs végzi, aki összehangolja országosan ezt a munkát, természetesen zárt ajtók mögött, majd sajtótájékoztatón mondja el, amit el kíván mondani. Természetesen az egy helyes döntés, hogy végzik a munkájukat. Azonban itt a kormánytagok sokat beszéltek a társadalmi összefogásról, a politika összefogásáról. Azt tapasztaljuk, hogy a legfontosabb szereplőket nem vonják be ebbe az érdemi párbeszédbe, az önkormányzatokat, hiszen az önkormányzatok azok, akik kapcsolatban állnak a helyi lakossággal, és a nagyvárosok lakosai különösen Budapesté vannak legjobban kitéve egyébként ennek a járványveszélyhelyzetnek, és azt tapasztaljuk, hogy Budapest vezetését nem vonják be ebbe az információáramlásba. Megnyugvással hallgattam, hogy miniszterelnök úr a védelmi bizottságokkal kapcsolatosan említette akár a főpolgármestert, akár a polgármestereket, azonban ha a partnerség nem eléggé alakul ki, ha nem szoros a kapcsolat és az információáramlás, akkor nem lesz eredményes a védekezés. Jól ismerem Budapest városvezetésének több tagját, beleértve a főpolgármestert, segíteni kívánják a kormány munkáját, segíteni kívánja Karácsony Gergely, segíteni kívánja Tüttő Kata, aki az operatív védekezést fővárosi szinten vezeti. [[16.50]] Én kérem önöket, hogy tekintsék partnernek Budapest városvezetését az információáramlásban, ne alakuljon ki olyan helyzet, hogy a sajtóból kelljen tájékozódnia Budapest főpolgármesterének. És kérdezem azt tisztelettel, államtitkár úr, hogy mit kell tennie még Budapest városvezetésének, hogy bizonyítsa, a járvánnyal szemben fel kívánja venni a harcot, és segíteni akarja ebben a kérdésben a kormány védekezési munkáját. És kérem tisztelettel önöket, hogy ne lökjék félre Karácsony Gergely főpolgármester és Tüttő Kata kinyújtott kezét, hanem partnerségként vegyék figyelembe ezeket a nemes szándékokat Budapest városvezetése részéről.
Köszönöm szépen, képviselő úr. Mint említettem, Kontrát Károly államtitkár úr válaszol az elhangzott kérdésre. Parancsoljon, államtitkár úr!
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Úr! A magyar emberek, Magyarország már többször bebizonyította, hogy a bajban összetartanak, így ezt tapasztalhattuk az árvizek, a rendkívüli hóhelyzet vagy a vörösiszap-katasztrófa idején is. A jelenlegi nehéz, embert próbáló helyzetben a kormány azt üzeni az embereknek, hogy senki nincs egyedül, most is számíthatnak az együttműködésre, ahogy a kormány is számíthat a magyar emberek együttműködésére. A nehézségek mellett ezek az összefogás napjai is, magyarok millióinak jár köszönet, akik rendkívüli fegyelmezettséget mutatnak ezekben a napokban. Emellett külön elismerés és köszönet illeti azokat, akik a hivatásukban állnak helyt, és küzdenek a vírus ellen. A kormány minden támogatást megad annak érdekében, hogy ez a küzdelem valamennyiünk érdekében eredményes legyen. Ami az önkormányzatok részvételét és személy szerint Budapest főpolgármesterének részvételét és tájékoztatását illeti: szeretném elmondani, hogy a fővárosi védelmi bizottság 2020. március 20-án megtartotta az ülését, megkezdte a működését, és ezen Budapest főváros főpolgármestere is részt vett. Budapest főpolgármesterének minden információ rendelkezésére áll. És köszönjük az együttműködési szándékát, hiszen közös az a célunk, hogy a magyar embereknek, éljenek az ország bármely területén, bármely településen Óbudavártól Budapestig, megvédjük az egészségét, az életét a vírussal szemben. Ebben a küzdelemben számítunk a főpolgármester úrra is, számítunk a budapesti védelmi bizottságra is, és az operatív törzs megadja a szükséges információkat, a szükséges tájékoztatást annak érdekében, hogy ez a közös küzdelem eredményes legyen. Köszönöm a hozzászólását. [[Taps a kormánypártok soraiból.]]
Köszönöm szépen, államtitkár úr. Egyperces viszonválaszra Molnár Zsolt képviselő úré a szó. Parancsoljon!
Köszönöm szépen. Tisztelt Államtitkár Úr! Ön megnyugtató dolgokat mondott, azonban megnyugodni majd akkor lehet, ha nem kell olyan nyilatkozatokat olvasni Karácsony Gergely részéről, amikor arról beszél, hogy annyi információja van a védekezéssel kapcsolatosan, amennyi egy sokat olvasó budapesti választópolgárnak, vagy amikor majd az operatív törzs üléséről nem sajtótájékoztató keretében értesül. Én értem a nemes és jó szándékot a védekezéssel kapcsolatosan, és értem a megnyugtató szavakat, azonban kérem, államtitkár úr, hogy töltsük meg több tartalommal. Egyrészről az információáramlást gyorsítsuk föl. Nem lenne ördögtől való ötlet, ha az operatív törzs munkájába a főpolgármestert vagy közvetlen munkatársát bevonnák, hiszen ami Budapesten történik, az kihat az egész országra, sőt az egész európai sajtó reflektorfényébe kerülnek ezek az események. Kérem, hogy a partnerség és a kölcsönös tisztelet alapján dolgozzunk közösen a közös ellenség, a koronavírus ellen.
Köszönöm szépen, képviselő úr. Egyperces viszonválasz illeti meg Kontrát Károly államtitkár urat is. Parancsoljon!
Köszönöm, elnök úr. Mi azt az álláspontot valljuk, hogy nincs más út, csak az összefogás, a belpolitikai viták megvárnak. A mostani járvány egyébként is teljesen közömbös irántuk. Minél többen fogunk össze, annál több emberéletet tudunk megmenteni. Ez a helyzet most nem a hatalomról, hanem az emberéletekről szól. Ezért arra kérem önöket és Budapest főváros főpolgármesterét is, hogy eszerint cselekedjenek. Azt is szeretném elmondani, tisztelt képviselő úr, hogy a kormány, ígéretének megfelelően, amit a február 27-ei hétpárti egyeztetésen tett, amit a parlamenti frakcióvezetők részére és a parlamenti frakciók részére tartott a belügyminiszter úr, minden frakció mindennap megkapja az információkat a koronavírus elleni küzdelem aktuális helyzetéről. Bízunk abban, hogy a kormánynak ez a törekvése valamennyi magyar település vonatkozásában, így Budapest főváros vonatkozásában is eredményes lesz. Arra kérjük a főpolgármester urat, hogy ő is tegyen meg mindent annak érdekében, hogy a budapestiek élete és egészsége biztonságban legyen. Köszönöm szépen. [[Taps a kormánypártok soraiból.]]
Köszönöm szépen, államtitkár úr. Tisztelt Országgyűlés! Sebián-Petrovszki László képviselő úr, a DK képviselője, azonnali kérdést kíván feltenni az emberi erőforrások miniszterének: „Mikor lesznek hajlandóak szembenézni a közelgő válság szociális következményeivel?” címmel. Tisztelt Képviselő Úr! Miniszter úr távolléte miatt válaszadásra Rétvári Bence államtitkár urat jogosította fel. [[Sebián-Petrovszki László bólint.]] Köszönöm szépen, hogy elfogadja a válaszadót. Sebián-Petrovszki László képviselő úré a szó. Parancsoljon!
Köszönöm szépen, elnök úr. Államtitkár Úr! A koronavírus-járvány miatti gazdasági, illetve szociális válság, visszaesés fenyegetésére, most már azt mondhatjuk, hogy az egész világ kormányai sietve, egymás sarkába taposva igyekeznek olyan intézkedéseket tenni, amivel próbálják egyfelől a gazdasági visszaesést minél inkább mérsékelni, másfelől ösztönözni a munkahelyek megőrzését, pénzhez juttatni a vállalkozásokat, illetve menteni az elesetteket. Ilyen típusú intézkedések számtalan példáját látjuk, rengeteg külföldi példa van, így például állami garanciás hitelprogramokkal segítik a vállalkozókat egyes országokban, megtiltják a munkavállalók kirúgását, radikálisan növelik a munkanélküli-segélyek összegét, részben vagy egészében átvállalják a cégek bérköltségeit, külön programokat dolgoznak ki a legszegényebbek, a leginkább nélkülözők számára, hiszen őket érinti a leginkább majd a válság, ők lesznek a legrosszabbul járók. Például az USA-ban, olvashattuk, hogy a polgárok fejenként 1200 dollárnyi összeget kapnak a költségvetésből, sőt készpénzt kapnak konkrétan. Itthon is számos szakmai műhely, illetve pártok is tettek javaslatokat a válság enyhítésére, és itt a szociális válság enyhítésére is gondolok. Így például elhangzott egy egyszeri 15 ezer forintos juttatás az alacsony nyugdíjat kapó nyugdíjasoknak, elhangzott az álláskeresési járadék havi 100 ezer forintra emelése, vagy az, hogy a dolgozók elbocsátása helyett négy vagy hat órában dolgozhassanak úgy, hogy a kieső bérüknek a 75 százalékát az állam pótolja. Mindezen intézkedések mögött nemcsak emberiességi okok vannak, bár ez sem elhanyagolható, hanem kőkemény gazdasági számítás is, hiszen ezek a személyek és vállalkozások ezt az összeget valószínűleg itthon költenék el. Kérdezem tehát az államtitkár urat, mit kívánnak tenni, hogy a több százezer magyart, illetve több százezer magyar vállalkozást megmentsék attól, hogy a rendszerváltást követőnél is súlyosabb visszaesés következzen be. Köszönöm szépen.
Köszönöm szépen, képviselő úr. Megadom a szót Rétvári Bence államtitkár úrnak a válaszadásra. Parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! A Demokratikus Koalíció praxisából is idézhetünk, hogy önök mit tudtak tenni válságkezelés címen. Az egyiket már ma felolvastam, de megismétlem önnek, is, hátha nem volt itt. Amikor 2008-ban önök válságot kezeltek, akkor Ferge Zsuzsa, ismert baloldali szociológus a következő bizonyítványt állította ki önökről: „2008-ban Magyarország volt az egyetlen válság érte állam mondja , amely semmit, egyáltalán semmit, egy gyufaszálat sem tett keresztbe azért, hogy a válság nyilvánvaló veszteseivel valami történjen. Ilyen ország még egy nem volt. Mindenütt legalább a munkanélküli-ellátást vagy a segélyezést vagy valami mást kiterjesztettek. Ennek következtében nálunk különösen nagy volt a szegényeket érintő veszély.” Ferge Zsuzsa, az önök házi baloldali szociológusa így minősítette az önök válságkezelését szociális téren. És azt kell mondjuk, hogy most se változott másként, hiszen az önök által irányított kerületben, a VII. kerületben Niedermüller Péter nem igazán volt elsők között abban a feladatban, amikor segíteni kellett azoknak, akik most a vírus okozta járványhelyzetben nem mozdulnak ki otthonról és segítségre szorulnak, mert idősek. A saját Facebook-oldalán kiadott közleményben azt mondta a kerület, hogy nem tudnak ellátást biztosítani a kerületben élők számára. Így „segítettek” idézőjelben persze már az első héten azokon, akik a járvány áldozataivá váltak, vagy legalábbis a mozgás korlátozása miatt nem tudtak kimenni. És a telefonos segítségnyújtás is inkább elhárítás volt. Ezzel szemben a kormányzat lépéseket tett, az összes hiteltörlesztést felfüggesztette mind a magánszemélyeknek, mind a cégeknek. Ez önmagában 3000 milliárd forint nagyságrendet jelent december 31-éig. [[17.00]] Június 30-ig elengedtük a turizmusfejlesztési hozzájárulást, nyugdíjjárulékot nem kell fizetni, csak egészségbiztosítást a kata szerint adózó taxisoknak, és azóta sok mindenki másra is kiterjesztődött ez a kedvezmény. Helyiségbérleti szerződéseket nem lehet felmondani [[Az elnök csengetéssel jelzi az időkeret leteltét.]] , és sok más egyéb intézkedést is hoztunk, amit a következő egy percben folytatni fogok. Köszönöm szépen.
Köszönöm szépen, államtitkár úr. Egyperces viszonválasz illeti meg Sebián-Petrovszki László képviselő urat is. Parancsoljon!
Köszönöm szépen. Államtitkár úr többedjére nem válaszol már ilyen konkrét kérdésekre. Az pedig, hogy 12 évvel ezelőtti mindenféle idézeteket hoz ide, önmagában is vicces, ha egyébként a téma nem lenne az. Az önök kormánya lesöpörte a DK-nak azt az 55 javaslatát, amelyeket egyébként benyújtottunk önökhöz mindenféle formában. Elismételnék csak néhányat: kértük azt, hogy az áprilisi nyugdíjak kifizetését hozzuk előbbre tekintettel itt a kialakult helyzetre, hogy kártérítést kapjanak a kieső munkabér után a munkavállalók, hogy munkahelyvédelmi alapot hozzunk létre, hogy az adózási határidőket halasszuk el. És sorolhatnám még, mondom, 55 pont, nagyon szívesen átadom önnek, államtitkár úr. A lényeg az, hogy a kormányuk lesöpörte ezeket a javaslatokat. És ne haragudjon, április 6-a és 7e sem számít ilyen szempontból, hogy majd akkor mivel állnak elő. El vannak késve, nem foglalkoznak ezzel, és megmondom, hogy miért: mert a kormányzati ideológiájukba nem illik az bele, hogy a nélkülözőknek, az alul lévőknek, azoknak, akiket az út szélén hagynak majd, milyen problémáik lesznek ebben a vírusküzdelemben. Úgyhogy nagyon sajnálom, de elképesztő ez a válasza, államtitkár úr. Köszönöm.
Köszönöm szépen, képviselő úr. Egyperces viszonválasz illeti meg Rétvári Bence államtitkár urat is. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Nem vicces az, hogy 12 évvel ezelőtt mi történt Magyarországon, és azért akkori példát hozunk, mert önök akkor kormányoztak, akkor hozták ezeket az intézkedéseket, amelyeket még házon belül sem tudtak védeni a saját, szociális érzékenységgel rendelkező kollégái, tisztelt képviselő úr. És ez volt az az időszak, amikor Gyurcsány Ferenc körülbelül háromhavonta jelentett be különböző új programokat, terveket és víziókat, és ez volt az az időszak, amiért őt a 17. legrosszabb állam- és kormányfőnek választották abban az időszakban, nem különböző itthoni, hanem nemzetközi mércék alapján. Így tudnak önök válságot kezelni: ahogy a VII. kerületben cserben hagyták az embereket, és ahogy 2008-ban szintén cserben hagyták a magyarokat, persze azért, mert csak az IMF-es barátaikra hallgattak. Ezzel szemben mi a gyes, a gyed és a gyet folyósítását, még ha lejár, akkor is tovább fogjuk folytatni a vírushelyzet okozta veszélyhelyzetben, hogy ezek ne járjanak le közben, és ne maradjanak a családok ezen bevétel nélkül; a rövid lejáratú vállalkozási hiteleket június 30-áig meghosszabbítottuk [[Az elnök csengetéssel jelzi az időkeret leteltét.]] az új fogyasztási hitelek kamatát maximalizáltuk; és ahogy mondtam, nagyon sok katás vállalkozásnak, több mint 80 ezer vállalkozásnak adtunk jelentős kedvezményeket és segítségeket. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Képviselőtársaim! Csárdi Antal képviselő úr, az LMP képviselője, azonnali kérdést kíván feltenni az emberi erőforrások miniszterének: „Hozzájutnake a védekezésben résztvevők megfelelő minőségű és mennyiségű védőfelszereléshez?” címmel. Közben már jelezte képviselő úr, hogy elfogadja a válaszadó személyét, majd Rétvári Bence államtitkár úr fog válaszolni. Csárdi Antal képviselő úré a szó. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Ház! Az egyik legfrekventáltabb budapesti körzetnek vagyok az országgyűlési képviselője, ennek következtében szinte napi, de legalábbis folyamatos kapcsolatban vagyok polgármesterekkel, intézményvezetőkkel, körzeti orvosokkal, orvosokkal, és percről percre, napról napra látom, hogy milyen hihetetlen megfeszített munkatempóban igyekszenek elvégezni azt a feladatot, amelynek eredményeképpen abban reménykedünk, hogy a mostani járványos helyzet könnyebb és elviselhetőbb lesz az emberek számára.Nagyon-nagyon nehéz helyzetben vannak az önkormányzatok, azt gondolom, ezt nem nagyon kell magyarázni, hiszen olyan pluszfeladatokat kapott meg, szerintem helyesen, az önkormányzatok összessége, mint például az idősek ellátása, de idetartozik a feladatok közé a karanténban lévő betegek ellátása vagy a kockázatos személyek és ezáltal hatósági karanténba került személyek ellátása is. Ezzel párhuzamosan viszont azt látjuk, hogy bizony minden önkormányzatot rendkívül nehéz helyzetbe hoz ezeknek a feladatoknak a finanszírozhatósága. Ezen túlmenően olyan szociális feladatokat is igyekeznek ezek a kerületek erőn felül ellátni, amelyek, azt gondolom, szükségesek ahhoz, hogy elkerüljük később a szociális katasztrófát. Mai rendkívüli hír, hogy Ferencváros polgármestere úgy döntött, hogy rendkívüli járadékot nyújt azoknak a kerületi lakosoknak, akik elvesztették jövedelmüket. Ez viszont értelemszerűen tovább terheli mintegy 300 millió forinttal a kerület költségvetését. [[Az elnöki széket Jakab István, az Országgyűlés alelnöke foglalja el.]] Ezzel összefüggésben szeretném kérdezni, hogy vállale a kormány bármiféle kezességet, foge nyújtani bármilyen támogatást az önkormányzatok számára, hogy pótolja a kieső veszteségeket, amelyeket a védekezésre elköltenek a kerületek. Valamint szeretném kérdezni ugye, elhangzott ma több személytől és több fórumon is, hogy maszkok és védőfelszerelések tonnaszázai érkeznek [[Az elnök csengetéssel jelzi az időkeret leteltét.]] , hogy lehete arra számítani, hogy kapnak ebből a védőfelszerelésből azok az emberek, akik a frontvonalban [[Az elnök ismét csenget.]] küzdenek a vírus ellen. És ha kapnak, akkor mennyit és milyen minőségűt? Köszönöm szépen. Köszönöm a türelmet.
Köszönöm szépen. Köszöntöm képviselőtársaimat. Tisztelt Országgyűlés! Válaszadásra megadom a szót Rétvári Bence államtitkár úrnak. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Valóban, mindenkinek meg kell hogy köszönjük, akik most is és a következő hetekben, amikor még nehezebb lesz a helyzet, ott vannak a kórházakban, orvosok és ápolók, ott vannak a közterületeken mint rendfenntartók, vagy akik a tömegközlekedésben dolgoznak, a kereskedelemben dolgozók. Köszönjük nekik a helytállásukat, vagy azoknak, akik a szociális intézményekben szintén nagyon emberfeszítő napok elé néznek a következő időszakban. Hogy az ő munkájukat minél inkább biztosítani tudjuk, ezért szerezte be a kormány már korábban is azt a 129 ezer speciális maszkot, 20 millió pár gumikesztyűt, 170 ezer védőruhát, illetőleg 2560 lélegeztetőgépet, amelyekről már a múlt héten is a parlamentben itt szó volt, azóta pedig megérkezett még 200 lélegeztetőgép, 1,7 millió speciális maszk, 7 millió sebészeti maszk, 200 ezer védőruha, és a MOL is átállította egyik üzemét fertőtlenítőszerek gyártására, pontosan azért, hogy kellő védőfelszerelés rendelkezésre álljon. A háziorvosok számára 5600 doboz sebészi maszkot tettünk ingyenesen hozzáférhetővé, amelyeket nagyjából el is vittek a megyei mentőállomás-központokról. Ezen túlmenően közel 20 ezer speciális maszkot is a háziorvosok rendelkezésére bocsátottunk, ezek jó részét is elvitték a mentőszolgálatok központjairól; pontosan azért, hogy ha a háziorvosoknak nem lenne esetleg meg, amit az önkormányzat vagy a praxis kellett volna hogy korábban biztosítson, akkor ezt ingyenesen megkapják az állami készletekből, úgyhogy itt is igyekeztünk segítséget nyújtani. Az állami tulajdonú, megváltozott munkaképességűeket foglalkoztató üzemek pedig átálltak, és már mosható maszkokat gyártanak több tízezres nagyságrendben napról napra. Tisztelt Képviselőtársaim! Ön is láthatta, hogy a költségvetésben is, az idei kiadások között legalább 250 milliárd forinttal már eddig is szerepel a kormánydöntések következtében a koronavírus-járvány elleni védekezés. A miniszterelnök úr itt is tájékoztatást adott, és ön is tudhatja, hogy a költségvetésen belül kell ennek a forrását megtalálni különböző átcsoportosításokkal. Nagy összeget költött erre a kormány [[Az elnök csengetéssel jelzi az időkeret leteltét.]] , és nyilvánvalóan az önkormányzatok részéről is ez hasonló erőfeszítéseket kíván. Köszönöm szépen.
Köszönöm szépen államtitkár úr válaszát. Viszonválaszra megadom a szót a képviselő úrnak, egyperces időkeretben.
Igenis. Köszönöm szépen. Tisztelt Államtitkár Úr! A helyzet az, hogy bár a köszönet jogos, és helyes, hogy mindig elmondjuk, de köszönetből nem lehet bért fizetni, a köszönetből nem lehet kenyeret venni, és sajnos abból a 250 milliárd forintból, amit államtitkár úr megemlített, az önkormányzatok nem kaptak semmit. És a probléma ezzel nem az, hogy az önkormányzatok nem kaptak pluszpénzt, hanem az, hogy pontosan tudjuk, hogy a kieső adóbevételek okán és a pluszköltségek miatt rendkívül nehéz költségvetési helyzetben van minden magyarországi település. Ezzel viszont, hogy pénzt se kaptak, és védőfelszerelést se kaptak, hiszen az ön által felsorolt védőfelszerelések közül egy darab se jutott el az önkormányzatokhoz, kockáztatják a nyugdíjasok egészségét, hiszen nem tudunk védőfelszerelést biztosítani azoknak az önkénteseknek, védekezésben dolgozóknak, akik egyébként az ellátását biztosítják az időseknek, és ráadásul a védekezésben részt vevők egészsége is veszélybe kerül [[Az elnök csengetéssel jelzi az időkeret leteltét.]] hiszen nekik mindenféle védőfelszerelés nélkül kell ellátniuk a beteg embereket a karanténban. Köszönöm szépen. [[17.10]]
Köszönöm. Viszonválasz illeti meg államtitkár urat. Öné a szó, államtitkár úr.
Köszönöm szépen a szót, elnök úr. Tisztelt Képviselő Úr! Tisztelt Ház! Talán ha ön ennyire itt most a szavakban bátor volt, és előrement, talán tettekben is lehetett volna ennyire bátor, hallgathatott volna egykori pártelnökére, Schiffer Andrásra, aki talán ugyanabban a körzetben is indult, mint ön, tehát ugyanazokkal az emberekkel találkozott, mint akikre ön hivatkozik. Schiffer András, aki, mondom, ugyanezeknek az embereknek a képviselőjelöltje volt, ő azt mondta, hogy meg kellett volna szavazni önnek is és a többi ellenzéki képviselőnek is [[Közbeszólások a Jobbik soraiból. Dr. Varga-Damm Andrea: Schiffer a magyar államot képviseli a perekben! Az elnök csenget.]] a koronavírus-veszélyhelyzet meghosszabbításáról szóló törvényt itt a múlt héten a parlamentben. Akkor valahogy nem ezek a nagy szavak kellettek volna, hanem csak egy gombnyomás, hogy ne veszítsünk egy hetet, de valahogy ezt nem tette meg. Ön most itt mondja, hogy gyorsan kell és minél több minden kell. Azok a védőfelszerelések, amik a háziorvosokhoz kerültek, pontosan az alapellátást, tehát az önkormányzati feladatokként ellátott alapellátást segítették, és még sok minden más területen is a kormányzati döntések az önkormányzatokra zúduló terhet előzik meg és nyújtanak segítséget sokaknak. Minden kormányzat számára és minden önkormányzat számára Magyarországon is és más országokban is ez egy többletteher. Nyilván ezért is fontos a magas költségvetési tartalék [[Az elnök a csengő megkocogtatásával jelzi az időkeret leteltét.]] amelyeket önök támadtak, mert abból mi most tudtunk erre a célra átfordítani. Önök akkor abban a diktatúrát látták, hogy a parlament elől elvonjuk a költségvetési rendelkezés jogát, hát, ez most a gyors védekezést segítette elő. Köszönöm szépen. [[Taps a kormánypártok soraiban.]]
Köszönöm szépen államtitkár úr válaszát. Tisztelt Országgyűlés! Bartos Mónika, a Fidesz képviselője, azonnali kérdést kíván feltenni a külgazdasági és külügyminiszternek: „Folytatódhate a külföldön rekedt magyarok hazahozatala?” címmel. Miniszter úr távolléte miatt a válaszadásra Magyar Levente miniszterhelyettes urat bízta meg. Kérdezem, elfogadjae a válaszadó személyét, vagy… [[Bartos Mónika: Igen.]] Igen. Öné a szó, képviselő asszony.
Köszönöm a szót, elnök úr. Tisztelt Államtitkár Úr! Egy néhány képviselőtársam által más aspektusból már érintett kérdést szeretnék tovább görgetni, mert azt nagyon jelentősnek tartom. Lassan két hónapja, hogy a koronavírus-járvány sújtotta Vuhanból hét magyar állampolgár visszatérhetett Magyarországra a Külgazdasági és Külügyminisztérium segítségével. Az ő hazaérkezésük óta több száz magyart sikerült hazahozni. Erre a szervezett segítségnyújtásra azért van szükség, mert az elmúlt hetekben a legtöbb ország lezárta repülőtereit, így menetrend szerinti járatokkal lehetetlen már hazajutni. Páratlan az a munka, amit a Külgazdasági és Külügyminisztérium az elmúlt időszakban véghez vitt külföldön rekedt honfitársaink megsegítése érdekében. Egy héttel ezelőtt még 1500 hazajuttatott magyarról szóltak a hírek, ma pedig azt hallottuk a külgazdasági és külügyminiszter úrtól, hogy az erre a célra felállított külügyi akciócsoport eddig 5583 magyar állampolgárnak segített a hazatérésben. A szűkülő lehetőségek közepette minden idők legnagyobb repatriálási folyamata óriási eredmény, és igazi csapatmunkát feltételez. Ez a sajnálatos krízis pedig a korábbinál is összehangoltabb munkára ösztönzi a térség külügyi döntéshozóit. Mint ismert, a napokban az EMMI közbenjárásával Bulgárián keresztül 43 honfitársunk érkezett haza Izraelből. Delhiben 44 magyar vár a hazaindulásra. Szijjártó Péter miniszter úr ma arról tájékoztatott minket, hogy a napokban lengyel segítséggel ők is újra Magyarországon lehetnek. A hírek szerint azonban vannak olyan elszigetelt afrikai és dél-amerikai relációk, ahonnan szinte megoldhatatlannak látszik, hogy az ott rekedt magyarok hazajöhessenek. Ezért kérdezem államtitkár úrtól, hogy folytathatóe a külföldön rekedt magyarok hazahozatala. Vannake még lehetőségek arra, hogy honfitársainkat az elszigetelt országokból is haza tudjuk hozni? Köszönöm szépen a válaszát.
Köszönöm szépen, képviselő asszony. Tisztelt Országgyűlés! Az azonnali kérdésre Magyar Levente államtitkár úr, miniszterhelyettes válaszol. Öné a szó.
Köszönöm szépen a kérdést. Tisztelt Képviselő Asszony! Tisztelt Ház! Való igaz, hogy az elmúlt napok és az elmúlt hetek erőfeszített munkával teltek, hiszen több ezer honfitársunkat kellett hazahozni, több esetben nem túlzás, kimenekíteni olyan országokból, amelyek a koronavírus terjedéséhez kapcsolódóan súlyos korlátozó intézkedéseket vezettek be a ki- és beutazás vonatkozásában. Ez nem mindig egy egyszerű munka, hiszen egészen egzotikus helyekről kellett sokszor több tucat vagy több száz magyart elhozni. Ugyanakkor arról tudok beszámolni, hogy ez a munka egyetlenegyszer sem akadt meg azért, mert elháríthatatlan akadályokba ütköztünk volna, minden esetre találunk megoldást.Köszönöm az elismerő szavakat, ugyanakkor szeretném hangsúlyozni, hogy a külügy csak a dolgát végzi. Azt gondolom, hogy semmivel nem tettünk többet, mint ami a kötelességünk. Mi másról szólna a külügy munkája egy olyan időszakban, amikor magyarok ezrei kerülnek nehéz helyzetbe szerte a világon, mint hogy ezeknek az embereknek a lehető legszélesebb körű segítséget megadjuk. Azt gondolom, hogy jól vizsgázott eddig a rendszer, a kezdeti esetleges fennakadásokat el tudtuk hárítani, s arról tudok beszámolni, hogy mind a 155 magyar külképviselet, a nagykövetségtől egészen a konzuli irodákig, a magától telhető legtöbbet megtette ezen honfitársaink megsegítésére. Néhány számot hadd ismertessenek ennek a műveletnek a kiterjedtségét alátámasztandó! Összesen eddig 106 országból hoztunk haza magyarokat, Magyarország eddig 5 különgépet és 12 külön buszjáratot szervezett, és további 5 különjárat, repülőgépes különjárat van szervezés alatt. Azt tudjuk mindenkinek ígérni, hogy aki bajban van, annak segíteni fogunk, bárhol is legyen éppen a világban, ahogyan eddig sem maradt senki ott, ahonnan szeretett volna szülőföldjére hazatérni. Köszönöm szépen. [[Taps a kormánypártok soraiban.]]
Köszönöm szépen, miniszterhelyettes úr. Tisztelt Országgyűlés! Megadom a szót viszonválaszra a képviselő asszonynak. Parancsoljon!
Köszönjük szépen államtitkár úr megnyugtató szavait. Gondoljunk csak bele, hogy mennyire kétségbeesettek és kiszolgáltatottak azok, akik előtt minden kapu bezárulni látszódik, annak érdekében, hogy haza tudjanak jönni Magyarországra, nem is beszélve arról, hogy nekünk magyaroknak Magyarország az otthonunk. Ezt az időszakot mi itthon szeretnénk tölteni, ezt az erőpróbákkal teli időszakot, és nagyon jó azt látni, tudni és érezni minden magyar állampolgárnak, hogy a Külügyminisztérium, illetve a külügyi akciócsoport segíti őket abban, hogy az otthon biztonságában itt, Magyarországon tudjuk átvészelni ezt a nehéz időszakot. Köszönöm szépen.
Köszönöm szépen, képviselő asszony. Viszonválaszra megadom a szót miniszterhelyettes úrnak. Parancsoljon!
Köszönöm még egyszer képviselő asszonynak és mindenki másnak, aki hálás a külügyi munkatársak által elvégzett erőfeszítésért. Még egyszer, itt leginkább az érdem azokat a munkatársainkat illeti, akik terepen dolgoznak, akik terepre mennek el, sokszor egészen veszélyes helyekre, hogy egy-egy magyart kihozzanak onnan. Ennek a munkának az intenzitását és a léptékét talán alátámasztja az a szám, hogy most már harmadik hete naponta százas nagyságrendben térnek haza magyar állampolgárok Magyarországra. Az elmúlt 24 órában ezen állampolgárok száma 694. Tehát tegnap délutántól ma délutánig közel 700 magyar állampolgárt sikerült a világ különböző pontjairól a külügy közbenjárásával ez nem mindig jelenti a külügy effektív hazaszállításban való közvetlen részvételét, de mondjuk így, hogy a külügy hozzájárulásával , közel 700 embert sikerült hazahozni. Ezt a munkát folytatjuk, ugyanakkor látni kell, hogy zárulnak a lehetőségek, egyre több járat lezár, tehát mindenkit arra kérünk, hogy hagyja el a külföldi országot, ahol tartózkodik, hogy még idejében hazajuthasson. Köszönöm szépen.
Köszönöm szépen miniszterhelyettes úr válaszát. Tisztelt Országgyűlés! Az azonnali kérdések tárgyalásának végére értünk, a következő napirendünkkel folytatjuk munkánkat. Tisztelt Országgyűlés! Soron következik a származási hely feltüntetése érdekében a polgárok személyi adatainak és lakcímének nyilvántartásáról szóló 1992. évi LXVI. törvény és az anyakönyvi eljárásról szóló 2010. évi I. törvény módosításáról szóló előterjesztéshez benyújtott bizottsági jelentések és az összegző módosító javaslat vitája. A Gyopáros Alpár, Kocsis Máté, Tasó László, Nagy Csaba és Vigh László, Fidesz, képviselők által benyújtott előterjesztés T/9473. számon a parlamenti informatikai hálózaton elérhető. A vitában elsőként a törvényalkotási bizottság álláspontjának ismertetésére kerül sor. Megadom a szót Nagy Csaba képviselő úrnak, a bizottság előadójának. Parancsoljon!
[[Mikrofon nélkül.]] Köszönöm szépen a szót. Tisztelt Elnök Úr! Tisztelt Képviselőtársaim! [[Közbeszólások, köztük: Nincs hang!]] Igen, tudom.
Kérném szépen egy álló mikrofonnal kisegíteni azonnal a képviselő urat. Érces hangja van, de azért az egész ülésterem nem tudja kellő eréllyel átvenni a hangját. [[Nagy Csaba elé kézi mikrofont helyeznek.]] [[17.20]]
Köszönöm szépen a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2020. március 26-án tartott ülésén megtárgyalta a származási hely feltüntetése érdekében a polgárok személyi adatainak és lakcímének nyilvántartásáról szóló 1992. évi LXVI. törvény és az anyakönyvi eljárásról szóló 2010. évi I. törvény módosításáról szóló T/9473. számú törvényjavaslatot. Az összegző módosító javaslatot, az összegző jelentést a bizottság a házszabály 46. §-a alapján 27 igen szavazattal, ellenszavazat nélkül, 2 tartózkodás mellett elfogadta.Tisztelt Országgyűlés! Magyarországi vidéki településeken számos esetben a gyermekek nem a szülők lakhelyéül szolgáló településen születnek, hanem a közeli nagyobb településeken, városokban, megyei jogú városban. A hatályos szabályok szerint a személyi igazolásra alkalmas okiratban a születési hely jelenik meg, amely a születés tényleges helye szerinti település. Ilyen esetben elválik a születési hely a származási helytől, szülőhelytől, szülőfalutól, szülővárostól, mely nehezíti a helyhez kötődés kialakulását, megőrzését. A „Magyar falu” program keretében szervezett társadalmi egyeztetés során különösen a falvakban élők fogalmazták meg igényüket arra, hogy a származás helye a személyes iratokban is megjelenjen. 1991 óta az anyakönyv a születési hely mellett a származási helyet is feltünteti, ugyanakkor a származási hely nem minősül természetesszemély-azonosító adatnak. Szükséges biztosítani annak lehetőségét, hogy a származásra való utalás ne csak az 1991 után születettek esetében és ne csak az anyakönyvben, hanem a mindennapokban használt okiratban is megjelenhessen. Mindezek alapján a javaslat célja, hogy az anyakönyv mellett a személyazonosító igazolványban is feltüntetésre kerülhessen a származási helyre vonatkozó adat. A cél elérése érdekében szükséges a polgárok személyi adatainak és lakcímének nyilvántartásáról szóló 1992. évi LXVI. törvény, valamint az anyakönyvi eljárásról szóló 2010. évi I. törvény módosítása. Az infrastrukturális fejlesztések mellett tehát a „Magyar falu” program nagy lehetőséget biztosít az identitástudat helyi és településszintű erősítésére is, de nemcsak a rendezvényszervezési programelemeken, hanem jelen törvénymódosítási javaslat elfogadásával a személyes okmányokon történő megerősítésével is. Tisztelt Képviselőtársaim! A vidéki élet iránt elvárható és megérdemelt tiszteletet azonban nemcsak infrastrukturális fejlesztésekkel vagy közvetlen anyagi támogatással lehet és kell elérni, hanem olyan, akár jogalkotói cselekvéssel is, amely elismeri a szülőhely iránti érzelmi kötődését is az embereknek. Épp ezért úgy gondolom, hogy a Gyopáros Alpár vezetésével, Kocsis Máté, Tasó László és Vigh László által benyújtott törvényjavaslat támogatandó, mert az nagymértékben segítheti a vidéki kistelepüléseken élő és ott született polgárok helyi identitásának erősödését. Köszönöm, hogy meghallgattak.
Köszönöm szépen, képviselő úr. Tisztelt Országgyűlés! Orbán Balázs államtitkár úr jelezte, hogy a kormány nevében későbbi időpontban kíván felszólalni. Tájékoztatom önöket, hogy a kijelölt Igazságügyi bizottság nem állított előadót. Most a képviselői felszólalások következnek. Megadom a szót Gurmai Zita képviselő asszonynak, MSZP-képviselőcsoport.
Köszönöm szépen. Tisztelt Elnök Úr! Államtitkár Úr! Képviselőtársaim! A javaslat egyértelműen egy politikai kommunikációs dokumentum, amelynek valódi hatása nincs, az pusztán szimbolikusan hat. A politikai kommunikációs fordulaton túl érdemes megfigyelni pár olyan vidéken zajló folyamatot, amely a vidék leszakadásában és a vidéki élet minőségének romlásában mutatkozik meg. Azt gondolom, hogy ez a Fidesz kormányzásának következménye, de nézzük, hogy melyek ezek, mert én még mindig szeretnék optimista lenni és reménykedni abban, hogy ezzel is foglalkoznak.Rekordméreteket öltött a tartósan betöltetlen háziorvosi és fogorvosi körzetek száma, az országban már 409 tartósan betöltetlen háziorvosi és 239 tartósan betöltetlen fogorvosi körzet található. Ezek a hiányok elsősorban a kistelepüléseket érintik, ahol tipikusan csak helyettesítéssel tudják megoldani a háziorvosi és a házi fogorvosi ellátást. A kórházi ellátás minőségében drasztikus különbségek vannak a különböző országrészek között. A különbség akkora méretű, hogy az alapvető jogok biztosa egy jelentésében meg is állapította, hogy a helyzet már az egyenlő bánásmód követelményeit is sérti. Mondta ezt arra hivatkozva, hogy az érsebészek hiánya olyan mértéket öltött, hogy egy láb amputációja vagy megmentése között sokszor az döntött, hogy az adott beteg hol él, ez pedig arra ösztönözheti a vidéki lakosságot, hogy Budapestre vagy fejlettebb nagyvárosokba költözzenek a jobb egészségügyi ellátás érdekében. Az Európai Unióban található régiók közül a Magyarországon találhatóak elképesztően fejletlenek, egyetlen magyarországi régió sem éri el az uniós átlagot ez 2019-es adat , egyedül Budapest és a Pest megyei régió kerül közel hozzá. Csökkentették a járatszámot a vasútvonalakon, amely sok esetben fél-egy órával növelte az utazási időt annak ellenére, hogy a kormány a vasúti közlekedést még korábban a vidék lakosságmegtartó képességének motorjaként azonosította. Ennek ellenére például a Pápa-Győr vonalon gyakorlatilag megszűnt a gyorsvonati közlekedés, és ugyanakkor sajnálatos módon a buszjáratokat is csökkentették. Ezen túl volt egy 2019-es indexes megkérdezés, hogy mennyire tartotta be a kormány a nagy sebességű internet kiépítésével kapcsolatos programját. Azt tudom mondani, hogy számos településen, Páty, Csehbánya, Pápa melletti falvak, Ajka, Sajókeresztúr, Cegléd, Vászoly, Tordas, Magyartelek, Salgótarján egyes városrészeiben, Pusztaszabolcson, Kecskemét külvárosában, Szolnokon többfelé, Nyírteleken, a Bácsalmási járásban, a Körmendi járásban és Sukorón sem kielégítő a beígért internet. Miután a javaslat önmagában egy szimbolikus törvényjavaslat, mint jeleztem, azon túl, hogy növeli a kormányhivatalok adminisztratív terheit, más, jogilag értékelhető eredménnyel nem jár, viszont a magyar vidéknek, azt gondolom, nemcsak szimbolikus gesztusokra, hanem valódi lépésekre van szüksége. De ennek ellenére támogatjuk a javaslatot. Köszönöm.
Köszönöm szépen, képviselő asszony. Tisztelt Országgyűlés! Kérdezem képviselőtársaimat, kíváne még valaki hozzászólni az adott napirendi pontban szereplő témákhoz. [[Senki sem jelentkezik.]] Jelentkezőt nem látok, a vitát lezárom. Orbán Balázs államtitkár úr jelezte, hogy a kormány nevében kíván szólni. Öné a szó, államtitkár úr.
Köszönöm a szót. Tisztelt Elnök Úr! Tisztelt Ház! Tisztelt Képviselő Hölgyek és Urak! Szeretném megköszönni minden parlamenti képviselettel rendelkező pártnak a törvényjavaslathoz nyújtott támogatást. Úgy látom, hogy ez is egy olyan törvényjavaslat lesz, amely pártpolitikai logikán túlmutató támogatottságot fog kapni a Házban. Ezt egy fontos javaslatnak gondoljuk. Azt gondoljuk, hogy az élet nemcsak materiális természetű, hanem bizony, a kötődés, a születési hely és a származás kérdése, illetve ennek igazolása egy fontos ügy, és ebben egy régi hiányosságot, hiátust törleszt a javaslat. Éppen ezért köszönjük szépen a támogatást. Ha visszaemlékszem az általános vitára, azért jó messzire sikerült elkanyarodni a törvényjavaslat eredeti szövegétől, és tulajdonképpen egy vidék helyzetével kapcsolatos vitanappá alakult a javaslat. Nyilván a politika természete ilyen, de mivel Gurmai képviselő asszony felszólalásában is elhangzott, ezért tisztem erre röviden reagálni, hogy alapvetően a 2010 után hatalomba került Fidesz-KDNP-kormány egyik legfontosabb célja a vidék elmaradottságának csökkentése és annak a hiánynak a ledolgozása, ami a rendszerváltoztatás óta abból alakult, hogy, tisztelet a kivételnek, a legtöbb kormány magára hagyta a vidéket. Ebben, sajnos, azt kell mondanom, képviselő asszony, hogy élen járt az ön által 2002 és 2010 között támogatott, MSZP-SZDSZ vezette kormány. Arra az időszakra esett a vasúti és egyéb közúti közlekedés leépítése, a kistelepülések infrastruktúrájának visszaépítése és a fejlesztési források elirányítása a kistelepülésekről valamilyen másik irányba. Hogy ez mennyire így van, és mennyire az állampolgárok is így gondolták, azt jól mutatják a választások eredményei, ahol a korábban hagyományosan jelentős Magyar Szocialista Párt például hosszú évek és ciklusok óta borzalmasan szerepel. [[17.30]] Azt, hogy ez mennyire másképp van most, és a kormány igyekszik odafigyelni a legkisebb településeken élők életminőségének javítására is, mutatják az azóta eltelt választások és az azóta eltelt választásokon elért kormányzati eredmények, amelyek azt mutatják, hogy a legkisebb településeken élők is érzik azt, hogy most végre figyelem hárul rájuk. Ezt egy programmal is kereteztük. „Magyar falu” programnak neveztük el azt a strukturált formában megvalósuló kormányzati kezdeményezést, amely kifejezetten az 5 ezer fő lélekszám alatti települések népességmegtartó képességét célozza. Ez egy komplex program, amelyben a kistelepülési úthálózat fejlesztésén át az úgynevezett falusi CSOK, tehát kifejezetten a kistelepülési otthontámogatási programelemeken kívül infrastruktúra-fejlesztések is megvalósulnak az egészségügy, a közlekedés, a közösségi tér és egyéb más területeken is. Egy 150 milliárd forintos költségvetési forrással működött ez a program a tavalyi évben, és annak ellenére, hogy az idei évben nehéz költségvetési helyzettel találjuk magunkat szemben a koronavírus-járvány elleni védekezés kapcsán, az a tervünk, hogy ez a program folytatódik. Sőt, az a tervünk, és ennek a programnak igazán akkor van hatása és értelme, hogyha hosszú éveken keresztül legalább hasonló mennyiségű forrást, hazai költségvetési forrást a legkisebb településeken élők helyzetének a javítására tudunk fordítani. Épp ezért azt gondoljuk, hogy méltatlan az a vád, ami az általános vitában és most képviselő asszony szájából is ennek kapcsán megfogalmazódott. De mivel a képviselő asszony is egy hosszú felvezető után eljutott a végső pontig, amely a törvényjavaslat támogatásáról szólt, ezt viszont szeretném megköszönni, illetőleg előzetesen a többi frakciónak is szeretném megköszönni a támogatását. Mi úgy gondoljuk, hogy a vidéken és a legkisebb településeken élőknek egy régi és fontos kívánsága tud teljesülni azzal, hogy nemcsak a születés objektív helyét tudják a személyazonosító igazolványukban viselni, hanem a tényleges származási, kötődési helyük is feltüntetésre kerül. Korábban hasonló esetekben, például az egyszerűsített honosítások kérdésében, a határon túli magyarok ügyében is fontosak voltak ezek a gesztusok, és szerintem most is fontosak. Az meg kifejezetten szerencsés, hogy ebben az ellenzéki és a kormányoldal is végső soron minden vita ellenére egyetért. Köszönöm szépen a szót, elnök úr.
Köszönöm szépen, államtitkár úr. Tisztelt Országgyűlés! Megadom a szót Nagy Csaba képviselő úrnak, aki az előterjesztők képviseletében kíván válaszolni a vitában elhangzottakra. Parancsoljon, képviselő úr!
Köszönöm szépen a szót. Tisztelt Képviselőház! Nagyon-nagyon hasonlóan érzem magam, mint az általános vitában, ahol is nagyon sok minden szóba került a „Magyar falu” program kapcsán, illetve a törvényjavaslat kapcsán. Először is szeretném megköszönni Gurmai Zitának, hogy elmondta, végül is támogatni fogják ezt a törvényjavaslatot. Ellenben innentől kezdve csak különbségeket tudok az álláspontjaink között megfogalmazni. De ez talán nem baj, mert hiszen a vidéki Magyarországról, a „Magyar falu” programról beszélünk, aminek a hiánya az elmúlt harminc évet, az elmúlt időszakot mindenképpen jellemezte a rendszerváltoztatáshoz viszonyítva. Én nagyon örülök, hogy a „Magyar falu” programot 2019-ben elindította a kormány. Államtitkár úr már szóba hozta ezt a 150 milliárd forintot. Képviselőtársaimmal együtt nagyon sok fórumot tartottunk az országban, és az egyik ilyen fórumon, amit Gyopáros Alpár tartott, szintén felmerült ennek a javaslatnak a pozitív megítélése. Azt gondolom, hogy ez nem egy politikai javaslat. Ez egy olyan javaslat, amely a vidéki Magyarország szempontjából fontos. Én nagyon fontosnak tartom, hogy ez a törvény lehetőséget biztosít majd arra, hogy az emberek saját maguk döntsék el, hogy az identitásuk megőrzése szempontjából ezzel a lehetőséggel élneke vagy sem. Ha végiggondoljuk azt, amit Gurmai Zita képviselő asszony elmondott a felszólalásában, akkor én annyit szeretnék elmondani, hogy a most regnáló kormány, illetve a miniszterelnök úr által vezetett korábbi kormányok nagyon nagy erőfeszítéseket tettek a tekintetben, hogy az orvosok számát növeljük. A statisztikai adatokból egyértelműen kiderül, hogy több ezerrel több orvos dolgozik ma Magyarországon, mint mondjuk, tíz-tizenöt évvel ezelőtt. S azt is el kell mondjam, hogy külön programok indultak a vidéki Magyarország vonatkozásában az orvosi rendelők felújítására. Ilyen program elindult a vidékfejlesztési programban, ilyen program elindult a „Magyar falu” fejlesztési programban. S hogy egy-két konkrét példát is mondjak, most a saját választókerületemből szeretnék mondani önnek egy példát. Nálunk öt orvosi rendelő tudott megújulni, az orvosieszköz-beszerzés vonatkozásában pedig 27 település tudott fejlesztést elindítani. Ezek a programok a következő évben, azaz 2020-ban is elindultak. Ebben az évben már hét program került meghirdetésre. S azt kell mondjam, hogy ilyen tekintetben a rendszerváltozás óta nem volt ilyen hatékony, ilyen tartalmú program, amely a vidéki Magyarország fejlődését szolgálná. Annyit szeretnék mondani még egyszer, hogy szeretném megköszönni azoknak a minisztériumi munkatársaknak a segítségét, akik a törvényjavaslat hátterében dolgoztak, és szeretném megköszönni Gyopáros Alpárnak, hogy végigvitte ezt a folyamatot, hiszen ez nem volt egyszerű. Remélem, hogy a következő évben már mindenki, aki kívánja, a személyi igazolványában a származási helyét is olvashatja. Még egy zárójeles megjegyzésem lenne. Nagyon örülnék annak, ha egy külön program elindulna, amelyben tájékoztatják a szülő anyákat, a szülőket arról, hogy van egy lehetőségük, hogy az anyakönyvekben a származási helyet is fel tudják tüntetni, illetve fel tudják majd tüntetni a gyermekük vonatkozásában a személyi igazolvány átvételekor is ezt az adatot. Köszönöm szépen a figyelmet, és mindenkinek köszönöm szépen a támogatást. [[Taps a Fidesz soraiban.]]
Köszönöm szépen, képviselő úr. Tisztelt Országgyűlés! A határozathozatalokra a későbbi ülésünkön kerül sor. Tisztelt Országgyűlés! Soron következik az egyrészről az Európai Unió és tagállamai, másrészről a Koreai Köztársaság közötti keretmegállapodáshoz a Horvát Köztársaság Európai Unióhoz történő csatlakozására tekintettel készült jegyzőkönyv kihirdetéséről szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/9467. számon a parlamenti informatikai hálózaton elérhető. Bejelentem, hogy az előterjesztést uniós napirendi pontként tárgyalja az Országgyűlés. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor. Megadom a szót Nagy Csaba képviselő úrnak, a bizottság előadójának. Parancsoljon, képviselő úr!
Köszönöm a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2020. március 26-án tartott ülésén megtárgyalta az egyrészről az Európai Unió és tagállamai, másrészről a Koreai Köztársaság közötti keretmegállapodáshoz a Horvát Köztársaság Európai Unióhoz történő csatlakozására tekintettel készült jegyzőkönyv kihirdetéséről szóló T/9467. számú törvényjavaslatot. Az összegző jelentést és az összegző módosító javaslatot a bizottság a házszabály 46. §-a alapján 28 igen szavazattal, egyhangúlag elfogadta. Tisztelt Országgyűlés! A Koreai Köztársaság és Magyarország között több mint 31 éve áll fenn újra diplomáciai kapcsolat, amelyet azóta is kölcsönös barátság és együttműködés jellemez. Dél-Korea a világ egyik legnagyobb és leginnovatívabb gazdasága, a kormány keleti nyitás politikájának egyik központi szereplője. Az országgal jelenleg háromszintű, bilaterális, V4-es és uniós együttműködési rendszert is fenntartunk. Ezen túl novemberben védelempolitikai és kutatás-fejlesztési együttműködési megállapodást is kötöttek országaink. A katonai kapcsolatok fejlettségét mutatja továbbá az is, hogy 2016 óta véderőattasé-hivatalt működtet Szöul Budapesten. Fontosnak tartom megemlíteni azt is, hogy decemberben tartotta meg harmadik ülését a Magyar-Koreai Gazdasági Együttműködési Vegyes Bizottság, amelynek peremén a magyar kormány stratégiai megállapodást kötött a Koreai Fejlesztési Bankkal, amely régiós központot nyitna Magyarországon, illetve tovább ösztönözné a koreai befektetéseket. Ezzel egyidejűleg nyitottuk meg Szöulban a magyar kulturális intézetet, vagyis látható, hogy a két fél együttműködése az elmúlt hónapokban is szorosabbá vált. Tisztelt Képviselőtársaim! Az előttünk fekvő törvényjavaslat elfogadása fontos lépés mind a koreai-magyar, mind a koreai-uniós kapcsolatok terén. Erre figyelemmel a benyújtott törvényjavaslatot támogatandónak nyilvánítjuk. Köszönöm, hogy meghallgattak.
Köszönöm szépen, képviselő úr. Tisztelt Országgyűlés! Orbán Balázs államtitkár úr jelezte, hogy az előterjesztők képviseletében a vita későbbi szakaszában kíván szólni. [[17.40]] Tájékoztatom a tisztelt Országgyűlést, hogy a kijelölt Külügyi bizottság nem állított előadót. Most képviselői felszólalásokra kerül sor. Kérdezem, kíváne valaki élni ezzel a lehetőséggel. Igen, Gurmai Zita képviselő asszony, MSZP-képviselőcsoport. Parancsoljon, képviselő asszony!
Köszönöm szépen. Az Európai Unió és a Koreai Köztársaság kapcsolatait jelenleg a 2001-ben hatályba lépett kereskedelmi és együttműködési megállapodás szabályozza, az azóta eltelt években nyilvánvalóvá vált, hogy az együttműködés jóval túlmutat az ebben a megállapodásban szabályozott kereskedelmi területen, ezért szükség van egy új, magasabb szintű egyezményes kapcsolatrendszer kialakítására. Az Európai Unió és tagállamai 2010. május 10. napján írták alá a két fél közti társulás létrehozásáról szóló megállapodást Brüsszelben. A dokumentum együttműködést irányoz elő az emberi jogok védelme, a terrorizmus elleni küzdelem terén, megteremti az együttműködés bővítését az éghajlatváltozás, az illegális migráció, a pénzmosás, a drogkereskedelem, a szervezett bűnözés és a korrupció elleni küzdelemben. A Horvát Köztársaság 2013. július 1-jén lett az Európai Unió része, és vállalja, hogy a jegyzőkönyv útján csatlakozik a megállapodáshoz; tulajdonképpen egy tíz éve aláírt megállapodáshoz történő rutinszerű csatlakozásról van szó. A Magyar Szocialista Párt a törvényjavaslat elfogadását támogatja. Köszönöm szépen.
Köszönöm szépen, képviselő asszony. Tisztelt Országgyűlés! Kérdezem, kíváne még valaki élni a felszólalás lehetőségével. [[Nincs jelentkező.]] Jelentkezőt nem látok, a vitát lezárom. Megadom a szót Orbán Balázs államtitkár úrnak, aki az előterjesztő képviseletében kíván szólni. Parancsoljon!
Köszönöm a szót. Tisztelt Elnök Úr! Tisztelt Képviselő Hölgyek és Urak! Én is csak nagyon röviden: köszönöm szépen mindenkinek a konstruktív hozzáállást és a támogatást. Ezen vészterhes időkben is egyértelműen látszik az, hogy Ázsia fejlett országai milyen fontos gazdasági és politikai partnerei tudnak lenni az Európai Uniónak. Így azt hiszem, hogy ma a magyar parlamentben még kevésbé kell indokolni ennek a törvényjavaslatnak a támogathatóságát és a fontosságát, mint mondjuk, korábban, amikor is már akkor is egyértelmű volt, hogy a Dél-Korea és Magyarország közötti kereskedelmi és kulturális kapcsolatok virágoznak. De ez a keretmegállapodás, ami az Európai Unió és Dél-Korea között korábban köttetett, ez lehetővé teszi azt, hogy olyan területeken is együtt tudjunk működni, amelyek esetében közös fenyegetések ellen kell fellépnünk, és ezen ügyekben is segíti a kölcsönös felkészülést és az információmegosztást. Az illegális migrációra, terrorizmusra, de akár a mostani járványveszélyhelyzetre is gondolhatunk. Ez valóban egy technikai módosítás, amely a Horvátország csatlakozása miatt szükséges jogi procedúrát viszi végig. Köszönöm szépen a támogatást.
Köszönöm szépen államtitkár úr válaszát. Tisztelt Országgyűlés! A határozathozatalokra későbbi ülésünkön kerül sor. Tisztelt Országgyűlés! Tekintettel arra, hogy egyetlen frakció sem kért elhangzásra interpellációt és kérdést, ezen napirendi pontok tárgyalására nem kerül sor. Most a napirend utáni felszólalások következnek. Napirend utáni felszólalásra jelentkezett Potocskáné Kőrösi Anita képviselő asszony, Jobbik-képviselőcsoport: „A feladatok mellé és a bevételkiesések pótlására mikor kapnak érdemi segítséget az önkormányzatok?” címmel. Képviselő asszony, öné a szó.
Köszönöm szépen a szót, elnök úr. Tisztelt Ház! Tisztelt Képviselőtársaim! Az elmúlt napokban több szó esett már a veszélyhelyzet kihirdetése óta az önkormányzatok nagyon nehéz helyzetéről. Több feladatot is kaptak, amelyeket ellátni nehézkesen, minden erejüket felülmúlva megpróbálnak megtenni, de lássuk be, hogy azok a források, amelyek hiányoznak, azok az elkövetkezendő időkben még jobban hiányozni fognak. Elég csak azokra a kormányzati intézkedésekre gondolni, hogy a 70 év felettieket el kell kötelezően látni az önkormányzatoknak. Nagyon helyesen, hiszen ők ismerik a településükön élő időseket, ők tudják, hogy kiknek kell valóban segítséget nyújtani. És hogy ezeket a 70 éven felüli idős honfitársainkat ellássák, ehhez viszont elengedhetetlen, hogy megfelelő logisztikával, humán erőforrással rendelkezzenek. A humán erőforrást még meg tudják oldani azokkal a közalkalmazottakkal, akiknél esetleg most az iskolák és az óvodák munkarendjének átállása miatt felszabadul a humán erőforrás, azonban be kell látni, hogy a logisztika megoldása, akár a gépjárművek tankolása is pénzbe kerül. Nagyon komoly összegekbe! És ezek az önkormányzatok, leginkább a kis önkormányzatok ennek megoldására forrás nélkül aligha tudnak megfelelni. Ezek a feladatok, amelyeket a veszélyhelyzetben az önkormányzatoknak el kell látni, további problémákat vetnek fel. Hiszen látjuk azt, hogy akár a turisztikai ágazatban és a Balaton mellett is nagyon komolyan fognak azzal szembesülni az önkormányzatok, hogy a turisztikai szezonnak kampó ezt mondta Orbán Viktor miniszterelnök úr , és látjuk már ennek a jeleit, ugyanis nemcsak a veszélyhelyzetre való tekintettel, de leginkább nyilván amiatt mind az éttermek, mind a panziók, mind a különböző turisztikai szolgáltatások nem tudnak tovább üzemelni, és ezért rengeteg-rengeteg álláskereső lett, és nagyon sokan elveszítették a munkahelyüket. Ebben is érdemi segítségre szorulnak honfitársaink, hiszen valahonnan pótolni kell azt a kiesett bevételt, és segíteni kell az önkormányzatoknak. Azért az nem kérdés, hogy akik elvesztették a munkahelyüket, elsősorban a település polgármesteréhez fognak fordulni, és minél többen fordulnak, annál jobban rezeg az a bizonyos költségvetés, és nagyon szomorúan hallottam ma Orbán Viktor miniszterelnök úr azonnali kérdésre adott válaszát, amikor azt mondta, hogy a központi költségvetést fogják módosítani, és ezt várják el majd a települési önkormányzatoktól is. Igen ám, az viszont nem hangzott el, hogy a támogatást is meg fogják kapni az önkormányzatok ezekhez a pluszfeladatokhoz, amelyekkel nap mint nap szembesülnek. És akkor menjünk át egy másik területre! Nagyon kevés szó esik a nemzetiségi önkormányzatokról és azon belül is a roma nemzetiségi önkormányzatokról. Az elmúlt időszakban történt egy nagyon súlyos félretájékoztatás az Országos Roma Önkormányzat elnöke, Agócs János részéről. Ugyanis azt mondta, hogy akár a működési forrásaik terhére, a roma nemzetiségi önkormányzatok öt- és háromezer forint támogatást adhatnak a roma nemzetiségi honfitársainknak. Igen ám, csak ezzel félretájékoztatta ezeket az önkormányzatokat, a kisebbségi önkormányzatokat, és többen beleestek ebbe a csapdába. Magyarországon 1200 fölötti azon roma nemzetiségi önkormányzatoknak a száma, akikhez most honfitársaink fordulnak, hogy segítsenek, és segítséget kapjanak, merthogy azt a tájékoztatást kapták az Országos Roma Önkormányzat elnökétől. És lássuk be, az önkormányzatoknak, a nemzetiségi önkormányzatoknak nagyon alacsony a költségvetésük, és nem tudják megoldani azt, hogy valódi szociális segítséget, csomagokat vagy akár tisztítószereket is kapjanak. Ennek a félretájékoztatásnak a felelőseit meg kell nevezni, ugyanis amikor majd ezek a vizsgálatok le fognak folytatódni, hogy ki az, aki a működési költségéből ilyen szociális juttatásokat adott, akkor majd a nemzetiségi önkormányzati képviselőket fogják felelősségre vonni. Ilyenből több ezer lesz az országban. Én arra kérem tisztelettel önöket, hogy tegyenek meg mindent a felelősségre vonás érdekében, és segítsék meg ezeket az önkormányzatokat is. Nemcsak a települési önkormányzatokat, hanem a roma nemzetiségi önkormányzatokat is, mert egyre többen fognak segítségre szorulni, és ez a segítség hónapok múlva is szükséges lesz, ehhez a forrásokat is biztosítani kell. Erre kérem önöket. Köszönöm szépen. [[Taps a Jobbik soraiból.]]
Köszönöm szépen, képviselő asszony. Tisztelt Országgyűlés! Szintén napirend utáni felszólalásra jelentkezett Varga-Damm Andrea képviselő asszony, Jobbik-képviselőcsoport: „Kevesebb hazugságot, tisztességesebb kormányzást!” címmel. Öné a szó, képviselő asszony.
Köszönöm a szót, elnök úr. Tisztelt Ház! Tisztelt Képviselőtársaim! Tíz éve a kormányzati félrevezetés rendszerében élünk, de azt nem gondoltuk, hogy egy koronavírus-járvány esetén is politikai haszonszerzés az, amit a kormány tesz. Benyújt egy törvényt, amire egyáltalán nincs szükség, hiszen a katasztrófavédelmi törvény és az Alaptörvény mindent meghatároz, mit tehet a kormány és mit kell tennie. Katonákkal demonstrál, miközben a belügyminiszternek és a katasztrófavédelem felelőseinek, valamint a pénzügyminiszternek lenne dolga a Fidesz által megszavazott törvények szerint. [[17.50]] Ahelyett, hogy a védekezés érdekében tájékoztatná a lakosságot, politikai hirdetésekkel az ellenzék ellen hangol, szintén közpénzt elköltve. Elhallgatja a valós betegségi adatokat, manipulálja a halott emberek halálozási okait, ahogy Kásler Miklós levelében is olvastuk. Nem tesztel, holott a járvány elkerülése és a védekezés legfontosabb eszköze a tesztvégzés lenne. A kormányfő körüli közpénzekből meggazdagodott oligarchák pénzzel történő kitömése továbbra is folytatódik. Különösen akkor szembetűnő ez, amikor az EU bizonyos 2000 milliárdos támogatásáról beszélünk. Merthogy azt senki nem mondta el a kormányzat részéről, hogy miről van szó, én most ezt megteszem. Az EU azt javasolta a tagállamoknak, hogy amelyeket a kohéziós alapokból lehívhatnak beruházásokra pénzösszegeket, azokat megengedi neki nem arra a célra, hanem a védekezés céljára használni. Azaz megtehette volna a kormány, hogy a még el nem kezdett, de az oligarchák zsebét tömő beruházásokat nem végzi el, hanem ezt az erőforrást a védekezésre és az azutáni gazdaságfejlesztésre fordítja. A magyar kormány közölte, hogy nem él ezzel, mert hiszen az oligarchák pénztömése sokkal fontosabb. A 2011-es katasztrófavédelmi törvény megalkotása óta a kormány egyáltalán nem végezte el azokat a feladatokat, amelyeket a törvény előír, így például a katasztrófasegély intézménye. E szerint a katasztrófa következményeinek felszámolása érdekében alapvető életfeltétel biztosítására a központi költségvetésben létrehozott tartalékból kell a polgárok megélhetését biztosítani. Hallottunk az elmúlt hetekben egyáltalán erről bármit is? Vagy a veszélyelhárítási terv, ami egyértelműen le van írva, a katasztrófa időszakában végrehajtandó katasztrófavédelmi feladatokat tartalmazó központi, területi, települési és munkahelyi okmányrendszer. Hallottunk erről? Semmit nem hallottunk. A katasztrófavédelmi törvény szerint létre kellett volna hozni az országos katasztrófavédelmi információs rendszert. Ha ez a rendszer lett volna, tökéletesen működhetne arra, hogy mindenki tudja, mi a dolga, és a polgárokat tájékoztassák. Az éves költségvetési törvényben tervezni kell a hazai segítségnyújtásra fordítható előirányzatokat, amelyeket katasztrófa esetén kizárólagosan ennek a védelmére lehetne költeni. Kormányzati koordinációs szervet kellene működtetnie a törvény szerint, ami nem történt meg, mert ha igen, legalább hallottunk volna róla. A katasztrófavédelemért felelős miniszter a belügyminiszter. Én is megkérdezném, hol van Pintér Sándor, mert reméljük, nem koronavírusos ugyanis a törvények szerint neki kellene az első vonalban lennie, és nem a honvédségnek. Ezen túl a belügyminiszter felelős a kritikus infrastruktúrák védelméért, amihez jóvá kell hagynia a központi veszélyelhárítási tervet. Erről sem hallottunk. Levonhatjuk tehát azt a következtetést, hogy bár kormányzati propaganda van arról, hogy az ellenzék miként drukkol a vírusnak, ami önmagában is egy óriási butaság, hiszen az drukkol a vírusnak, aki maga meg akar betegedni, de ezen túl csak és kizárólag az ellenzék elleni hergelés az, ami a kormányzati tevékenységet jellemzi. Mi, az ellenzék, mindent el akarunk követni ahhoz, akár önkéntes munkával, akár javaslatok megfogalmazásával, akár törvények jóváhagyásával, hogy ebből az óriási bajból az országunk minél kisebb veszteséggel jusson ki, minél kevesebb ember betegedjen meg, haljon meg, és minél kevesebb ember veszítse el a munkáját, és kerüljön az egzisztenciális ellehetetlenülés sorsára. Azt kérem a kormánytól, fejezze be a propagandát, hanem végezze el a dolgát. Végezze el azt a dolgát, amire már sokadszor kért felhatalmazást, és a választók szerint kapott. Mi azért vagyunk itt, hogy az emberek hangját hallassuk, és azért vagyunk itt, hogy megköveteljük, ha már vannak törvényeink, akkor azokat be is kell tartani. Ez a garanciája annak, hogy Magyarország lakossága ebből a szörnyű bajból minél kevesebb áldozattal kerüljön ki. Köszönöm szépen. [[Taps a Jobbik padsoraiból.]]
Köszönöm szépen, képviselő asszony. Tisztelt Országgyűlés! Szintén napirend utáni felszólalásra jelentkezett Gyüre Csaba képviselő úr, Jobbik-képviselőcsoport: „Kisvárda 50 éve lett újra város” címmel. Megadom a szót képviselő úrnak.
Köszönöm szépen a szót, elnök úr. Tisztelt Elnök Úr! Tisztelt Országgyűlés! Tisztelt Képviselőtársaim! A szülővárosom, Kisvárda éppen ötven évvel ezelőtt lett város. Kisvárdát két tájegység határolja, a Nyírség és a Rétköz. A Rétköz mocsaras területén épült a város. A legmagasabb pontja nagyon érdekes, mivel egy alföldi településről van szó az Asszony-hegy, 139 méter magas, de a városban ezt hegynek nevezik. A város éghajlatát a közeli Zempléni-hegység és a Kárpátok vonulata is alakítja.Nevét a honfoglalás idejéből származó földvárról kapta, sőt ez már korábban is megvolt. Mit jelent a „várda”? Ez a kicsinyítő képző, a „d” betű a szó végén, „várad”, „várda”, ez váracskát jelent, és innen is származik Nagyvárad és Kisvárda neve is, ebből származik majd később, hogy megkülönböztessék a két Váradot, ezért a Nagyvárad a „nagy”-ot kapta, Kisvárdára pedig a „kis” jelző esett, mivel kisebb település volt. Már a honfoglaláskor birtokba vette a magyarság. Határvédő rendszert épített ki, aminek a központja Kisvárda volt. Borsova határvármegye volt az egyik első vármegye, amely megalakult. 1085-ben Szent László itt győzi le Kutesk kun fejedelmet, és a győzelem emlékére templomot építtetett a közeli dombon. Ez ma Kisvárda központja, és igaz, hogy átépítésekkel, de ez a templom mind a mai napig áll. A XII. században már jelentős gazdasági szerepe van a városnak. Ekkor már hetivásárokat tartanak Kisvárdán. A város neve szorosan összefügg a Várday-családdal, amely birtokolta ezt a területet. A Gutkeled nemzetségből származott a Várday-család, ő az ősi birtokos. Már az 1200-as években említik oklevelek a Várday-családot. A Várday család, illetve ezen belül is Várday Pelbárt 1415-ben Luxemburgi Zsigmond királytól kap engedélyt kővár építésére, és ez fellendíti a várost. 1421-ben már országosvásár-tartási jogot kap Kisvárda, és a király városi joggal ruházza fel, tehát már 599 évvel ezelőtt megkapta Kisvárda a városi rangot. A Várday-család Mátyás király uralkodása idején éli csúcspontját. Várday István bács-kalocsai érsek, bíboros, Mátyás király fő- és titkos kancellárja 1465-71 között már átépíti a várat. Az építkezésen harminc mesterember és sok-sok jobbágy dolgozott. Az első fennmaradt magánoklevél is magyar nyelvű, és a Várday-családhoz kötődik, ami magyar nyelven íródott. Várday Aladár 1486-ban Visegrádról küldte testvérének, Várday Miklósnak Kisvárdára a levelet. Az 1500-as évek elején Várday Ferenc erdélyi püspök a vár köré 3 méter széles palánkfalból külső várat építtet, mély vízzel tölti fel, mocsár veszi körül, négy-négy sarkán egy-egy bástya áll. 1526 után trónviszályok vannak. A Várday-család előbb Szapolyai Jánoshoz áll, aztán I. Ferdinándhoz. Emiatt az erdélyi hadak háromszor is ostromolják sikertelenül a várost. Várday Pál bővíti a várat mint esztergomi érsek. Három új olasz füles bástyát kap a vár, és három régi típusú bástyát is Ottavio Baldigara olasz hadmérnök irányításával. 1583-ben hal ki a Várday-család Várday Mihály királyi főpohárnokmester halálával, és ezzel férfiágon kihalnak. Ezután a vár és a város a Nyáryak, Esterházyak, Homonnaiak, Zichyk tulajdonába kerül. 1591-ben megalakul a város első céhe, a csizmadiacéh. A XVI-XVII. században Szabolcs vármegye központja a város. A XIX. században lesz majd egy újabb fellendülés, de előtte Rákócziról egy-két szó, hiszen négyszer járt a településen, a fő utánpótlási központja, a foglyok őrzőhelye, a megyei adminisztráció központja, az átvonulók szállása. 1711 után veszíti el a jelentőségét, és ekkor a vár is romlásnak indul. A falak leomlanak, illetve elhordják részben a várat. Az első műemlékvédelmi dokumentum is innen származik, az egyik első magyar, amelyben 1828-ban rendelkeznek arról, hogy a vár falait a továbbiakban meg kell védeni. Ezután is folytatódott a fejlődés egészen odáig, hogy száz év alatt megnégyszereződött a XIX. század végén Kisvárda lakossága, az urbanizációs szintje megemelkedett, és ezért döntött úgy 1970. február 27-én, pénteken a Magyar Népköztársaság Elnöki Tanácsa a kormány előterjesztése nyomán, hogy Kisvárdát 1970. április 1-jei hatállyal várossá nyilvánítja. [[18.00]] Ezúton gratulálok a 600 éves és az 50 éves városhoz, a város minden lakosának jó egészséget kívánva. Köszönöm szépen. [[Taps a Jobbik padsoraiból.]]
Köszönöm, képviselő úr. Tisztelt Országgyűlés! Szintén napirend utáni felszólalásra jelentkezett Kálló Gergely képviselő úr, Jobbik-képviselőcsoport: „Mi a helyzet a Volánnál?” címmel. Öné a szó, képviselő úr.
Tisztelt Képviselőtársaim! Tisztelt Ház! Tisztelt Elnök Úr! Szűzbeszédemet nem ilyen témában és nem ilyen körülmények között szerettem volna elmondani. Szerettem volna beszélni a korkedvezményes nyugdíjakról, a „Modern városok” programról, azonban a szükség törvényt bont, így nekem is más, a választóimtól érkező problémákat kell önöknek bemutatnom, és önökkel együtt megoldást találni rájuk. A vészhelyzeti állapot, illetve a kijárási korlátozások új, eddig soha nem tapasztalt helyzetet eredményeztek Magyarországon és az ország lakói számára. Sok intézkedés született, melyek bevezetése még több kérdést vetett fel, hiszen valljuk be, újkori demokráciánkban ilyenre még soha nem volt példa, így a tapasztalatból is kevés áll a rendelkezésünkre. Így van ez a tömegközlekedéssel is, amelyről most szólni kívánok. Választókerületem Fejér megye délkeleti részén található, így számunkra létfontosságú a Volán szolgáltatása, a kijárási korlátozások ellenére is. A munkavégzés ellátásához és az alapvető élelmiszerek beszerzéséhez sokan kell hogy buszra szálljunk, így a rendszer zökkenőmentes működtetése elengedhetetlen. Itt jegyezném meg, hogy hasznosnak és szükségesnek tartom azt, hogy megszüntették az első ajtó használatát, védve ezzel a sofőröket, de sajnálatos módon nagyon sok intézkedés következményeibe nem gondoltak, nem gondoltunk bele. Sokan fordultak hozzám azok közül, akiknek nincsen bérlete, és eddig a sofőrtől vették a jegyet. Sajnos nem biztosított számukra az, hogy akadálytalanul vehessenek jegyet, hiszen bármilyen hihetetlen, vannak néhányan, akik nem használnak okostelefont, vagy esetleg nem rendelkeznek bankszámlával, amelyek elengedhetetlenek az applikáción keresztüli jegyvásárláshoz. Az említett Volán-applikáció amúgy is gyenge szinten üzemel, hiszen nem lehetséges benne a telefonszámla terhére jegyet venni, ami egyszerűsítené a helyzetet. Nem tudnak azok sem jegyhez jutni, akik olyan helyen szállnak fel, ahol sem jegypénztár, sem pedig automata nem található. Itt nemcsak az utasoknak okozunk kellemetlenséget, hanem a jegybevételektől elesik az amúgy is nehéz helyzetben lévő társaság. Sok a kérdés, melyre a szigorú intézkedések bevezetése óta még mindig nincs válasz. De nemcsak az utasok felől érkeznek kérdések, amelyekre még mindig nem tudunk válaszolni, hanem az önkormányzatok, illetve a Volánnál dolgozók is információhiányban szenvednek. Jelenleg az általam figyelemmel kísért önkormányzatok patikamérlegen osztják be a pénzügyi forrásaikat. Megoldást kell tudnunk találni közösen, akár plusz állami forrásokat bevonva, azoknál az önkormányzatoknál, amelyeknél veszteségtérítésben működtetik a buszokat, hiszen a pluszfertőtlenítések, a takarítások is óriási terheket jelentenek. A dolgozókban is van félelem, hiszen a járatritkítások miatt mentesülhetnek a munkavégzés alól. Biztosítani kell számukra a fizetés lehetőségét akkor is, ha emiatt hosszabb távra kényszerpihenőre kényszerülnek. Egy dolgot tisztán kell látnunk. Ahhoz, hogy ilyen nehéz időkben az ország működni tudjon, jól kell tudnia működnie a közösségi közlekedésnek is. Rengeteg probléma van ezzel kapcsolatban, melyek azonnali megoldásra várnak. Mi a felmerülő problémák megoldásában partnerei leszünk mindenkinek, de mielőbbi lépéseket kell tennünk. Végül pedig engedjék meg, hogy hálámat és tiszteletemet fejezzem ki azok iránt a dolgozók iránt, akik munkájukkal jelen nehéz helyzetben működtetik ezt az országot: orvosok, ápolónők, takarítónők, árufeltöltők, bolti eladók, fuvarosok, mindenkinek hálás köszönetünk. Ti vagytok a bátrak, mondjon bárki is bármit! Köszönjük nektek. [[Taps a Jobbik padsoraiból.]]
Köszönöm, képviselő úr. Tisztelt Országgyűlés! Szintén napirend utáni felszólalásra jelentkezett Z. Kárpát Dániel képviselő úr, Jobbik-képviselőcsoport: „Meddig még?” Öné a szó, képviselő úr.
Tisztelt Elnök Úr! Tisztelt Ház! Amikor az MMA szóba kerül, nagyon sokaknak a Magyar Művészeti Akadémia ugrik be, másoknak a mixed martial arts mint kevert harcművészetek. Magam évtizedek óta sportoló emberként jellemzően a második asszociációra teszek szert, és valóban Conor McGregortól Nika Dávidig számtalan olyan harcos ismeretes, akire méltán lehetünk büszkék. Én arra is büszke vagyok, hogy ebbe a sportágba, ha nagyon amatőr szinten is, de magam is belekóstolhattam.Most viszont egy harmadik asszociációt szeretnénk megosztani önökkel, ez pedig a magyar munkahelyvédelmi alappal kapcsolatos, hiszen egy olyan új intézményt, ha tetszik, új márkanevet igyekszünk meghonosítani, amely által érthetővé válik, hogy magyar emberek tömegei számára most kiesett és kiesik az a bevétel, ami a családok alapvető létbiztonságát tudta eddig garantálni, és ezt a kieső bevételt nekünk pótolnunk kell. Láthatjuk azt is, és ma nagyon sokat idézte a parlament ezt a statisztikai adatot, hogy a magyar polgárok mintegy 36 százalékának vagy maximum egyhavi, vagy ennél jóval kisebb tartaléka van. Nagyon sokaknak pedig egyáltalán nincsen. És azt látjuk, hogy mivel a magyar állampolgárok, kenyérkeresők egyharmada már most nehéz helyzetben van mérhető tartalékok híján, nem tehetünk úgy, mint miniszterelnök úr. Miniszterelnök úr ugyanis azt mondja, hogy meg kell őrizni a lehető legtöbb álláshelyet, tulajdonképpen mindet, és eddig egyet is értünk a mondatban. Ugyanakkor ő ezt úgy képzeli el, hogy járulékkedvezményekkel, adó- és egyéb kedvezményekkel a meglévő munkahelyek birtokosait arra igyekszik kapacitálni, hogy tartsák fenn ezeket a munkahelyeket. De mi van azokkal az emberekkel, vendéglátósokkal, idegenvezetőkkel, nyelvtanárokkal, személyszállító iparosokkal, akik számára egész egyszerűen ellehetetlenül a bevétel realizálásának a lehetősége? Látjuk, hogy teljes gazdasági ágak mennek tönkre, és amikor az Orbán Viktor mellett pár székkel ülő fideszes miniszter megjegyzi, hogy több százezer munkahely fog eltűnni a következő hetekben-hónapokban, egyet kell hogy értsünk vele. Igen, tehát a kormány is vélhetően látja ezt a problémát; és ha látják ezt a problémát, akkor be kell avatkozni valamilyen úton-módon. Nem örök időkre, nem feltétel nélkül, és nem minden körülménytől mentesen, de igenis meg kell segíteni azokat, akiknek tegnap még volt fizetésük, ma pedig már nincsen. Hogyan tudjuk ezt megtenni? Először is láthatjuk, hogy száz-, illetve ezermilliárdos nagyságrendben pénzügyi tartalékra van szükségünk. Pénzügyi tartalékok tekintetében három lábra számíthatunk: az állam, illetve a költségvetés mozgásterére, a leginkább tőkeerős hazai cégek befizetéseire, amiket aztán vissza lehet adni különböző utakon-módokon, járulék-, illetve adókedvezmények formájában; harmadrészt pedig azért a külföld irányából is mérhető pénzügyi keretek szabadulhatnak fel a közeljövőben. Ezekből pedig létre kell hozni a munkaügyi központok segítségével és közvetítésével egy olyan elérhető alapot, ahová lényegében pályázhat az a munkáltató, amelyik nem tudja kitermelni munkavállalójának a munkabérét, az a katás vagy egyéni vállalkozó vagy bt.-beltag, aki eddig ily módon tudta a kis cégén keresztül rendezni az ő havi megélhetését, de most már nem tudja. Illetve pályázhasson nyugodtan az is, akinek a teljes gazdasági ága ellehetetlenült. Állami háttérrel pedig az utóbbi 3-6 hónapban igazolt bér legalább 80 százalékát szavatolni kell, még egyszer mondom, ebből a közös kalapból, oly módon, hogy a 100 százalékra történő kiegészítés lehetőségét fenn kell tartani a munkáltató számára. Egy második nyomvonalon nyilván lehet a munkahely, a munkakör rugalmassá tételéről beszélni, illetve adott esetben a munkaidő változtatásairól is. Nem azért, mintha a német mintájú 2008-as válság idején tapasztalható munkaidő-csökkentést szeretnénk önálló mintává tenni, de bizonyos ágazatokban még mindig jobb a csökkentett kapacitású munkahely megtartása, mint annak elvesztése, ezért ki kell nyitni ezeket a kapukat. Még egyszer szeretném hangsúlyozni: nem a Japánban elérhető családonkénti akár 880 ezer forintos dotációra számítok Magyarországon, nem is az USA-ban elérhetővé váló 2400 dollárosra, amit megfejelhetnek gyermekenként még 500-500 dollárral. De arra igen, hogy akinek önhibáján kívül kiesett a jövedelme, fordulhasson valahová, és utána el kell kezdenünk tárgyalni a nehéz helyzetben lévő családokról, hiszen a rezsifizetést illető moratóriumra is szükség lesz már hónapokon belül, hiszen tömegek kerülnek lehetetlen helyzetbe, illetve a végrehajtói letiltásoknál a kisnyugdíjakat, kis kereseteket terhelő 33, illetve 50 százalékos letiltások tekintetében ugyanúgy moratóriumot kell bevezetni, mint a fent említett esetekben. Ez egy olyan nemzeti minimum, amely mellett érzésem szerint minden tisztességes és jóérzésű hazafinak ki kell állnia. Köszönöm a lehetőséget. [[Taps a Jobbik padsoraiból.]] [[18.10]]
Köszönöm szépen, képviselő úr. Tisztelt Országgyűlés! Napirend utáni felszólalásra jelentkezett Farkas Gergely képviselő úr, Jobbik-képviselőcsoport: „A koronavírus okozta helyzetről és a kormányzati teendőkről” címmel. Öné a szó, képviselő úr.
Köszönöm szépen a szót. Tisztelt Ház! Tisztelt Képviselőtársaim! Nagyon sokan kerestek meg az elmúlt napokban, az elmúlt egy-két hétben a választókerületemből arra panaszkodva, amilyen helyzetet okozott a családjuk számára ez a mostani helyzet, a koronavírus. Én ezeket a panaszokat szeretném idehozni, tiszteletben tartva azt, hogy persze a kormánynak most rengeteg teendője van, és mi ezt figyelembe vesszük; de másrészről pedig azt is figyelembe kell vennünk, hogy ezek a családok nagyon súlyos helyzetbe kerültek, és minél sürgetőbb megoldási javaslatokat várnak, hogy lehessen enyhíteni az ő helyzetüket.Nem meglepő módon a legnagyobb, legtöbb panasz a családok bevételének kiesésével kapcsolatban érkezett. Ugye, vannak, akiknél a munkabér szűnt meg, vagy vannak olyanok, a vállalkozók, ahol például nincs bevétel, nincs jövedelem, és minden esetben szükség lenne ezeknek a pótlására, hogy a kormány valahogy nyújtson segítséget. Több képviselőtársam is beszélt már arról, hogy a Jobbik javasolja egy munkahelyvédelmi alap létrehozását, amely azt a célt szolgálná, hogy a kieső jövedelmeket a kormány vállalja át, mi azt mondjuk, hogy 80 százalékban. És hogy ez mennyire nem egy légből kapott példa, arra elég csak felhozni azokat az országokat, ahol már meglépték ezeket. Többek között Nagy-Britanniában, Csehországban, Lengyelországban, Bulgáriában, Romániában az állam van, ahol 90, van, ahol 80, van, ahol 75, van, ahol 60 százalékos bérkiegészítést ad azoknak, akik elveszítették az állásukat, vagy éppen nem jutnak jövedelemhez. Azért itt a felsorolásból kiderül, hogy milyen országokról is van szó. Azért Bulgária és Románia nem mondható, hogy nálunk jobb helyzetben lenne, mégis meglépték ezeket ott, úgyhogy bízom benne, hogy a magyar kormány is mielőbb meg fogja tenni ezt a lépést. Itt, a munkabérkiesésnél kell azokról is szólni, akik nem bejelentett munkahelyen dolgoznak. Sajnos, vannak ilyenek is, tudom, az én választókerületemben is, például mezőgazdasági munkát végzők vagy más területen is. Ez nem az a szituáció, úgy gondolom, amikor kioktatni kellene őket, hogy ez mégiscsak adóelkerülés. Persze, igaz lenne ez is, de amikor már szinte szó szerint az éhenhalás küszöbére kerülnek ezek az emberek, akkor talán érdemes lenne elgondolkodni azon is, hogy őket is meg kell segíteni. Mindezen jövedelmek kiesése miatt felléphet egy olyan helyzet, a közbiztonság helyzete, amely azért súlyos lehet. Nem akarom az ördögöt a falra festeni, de ha kialakul olyan helyzet, hogy a családoknak nem lesz bevételük, tartalékuk vagy nem is volt, vagy az is elfogy, akkor bizony nem kizárt az, hogy egyesek betörésekkel vagy különböző módon próbálják majd maguknak a megélhetéshez szükséges anyagi forrásokat vagy egyéb dolgokat megteremteni. Tehát ilyen szempontból is nagyon jó lenne megelőzni, és az embereket megsegíteni, hogy ne fajuljon el eddig a helyzet. Nagyon sokan panaszkodtak még a választókerületemből a tesztek kérdésére, hogy miért is nincs több teszt, miért nem végeztetnek az emberekkel több tesztet. Volt olyan, aki már saját maga is mondta, hogy ő kifizetné, mindenképp szeretné, de ekkor sem volt rá lehetősége. Itt is egy nemzetközi példát ajánlanék a kormány figyelmébe: Bukarestben például mindenkit tesztelnek. Ha a bukaresti tesztek eredménye indokolja, akkor a többi nagyvárosban elkezdik szűrni a teljes lakosságot. Romániában az egészségügyi miniszter azt mondta, hogy az orvoscsoportok dél-koreai mintára házról házra járva végezzék a vizsgálatokat. A miniszter becslése szerint Románia már a hétvégén túl lesz a kétszázezredik teszten. Nálunk a tegnapi hírek talán 12 ezer tesztről szólnak. Hát, nagy különbség! Érkezett egy felvetés a buszok ingyenességéről: „A tegnapi napon busszal szerettünk volna hazamenni a munkából, a sofőr jelezte, hogy nincs készpénzes jegykiadás, csak mobilon keresztül lehet jegyet venni. Megértjük, persze, indokolt, de sokan, én sem vagyok, vagyunk erre felkészülve.” Igen, gondolni kell arra a korosztályra is, aki nincs erre felkészülve, és erre is ki kell találni egy lehetőséget, egy problémamegoldást. Szó van még az állatmenhelyek helyzetéről, ez talán még kevésbé kapott figyelmet az elmúlt időszakban. Itt is idéznék egy választókerületi lakostól: „A menhelyek, állatvédő egyesületek nem látogathatóak, ezért nem is lehet örökbe fogadni. Látom sorban, hogy segítséget kérnek az egyesületek, mert folyamatosan kerülnek be az új kutyák, de örökbe adni nem tudnak egyet sem. Javasolni lehetne egy havi pár százezres támogatást, hogy fenn tudjanak maradni.” Ez is egy fontos dolog lenne, mint ahogy például az üresen álló szállodák kihasználása is. A turizmus lenullázódott, innentől kezdve nincs bevételük az ebben az ágazatban dolgozóknak, ugyanakkor nagyon sok és sajnos egyre több ember fog karanténra kényszerülni. Érdemes lenne az államnak elgondolkodni azon, hogy igénybe venni ezeket a szállodákat, így egy kis bevételhez is lehetne juttatni ezeknek az üzemeltetőit, ugyanakkor pedig biztosan karanténba kerülnek azok az emberek, akiknek ott a helyük. A devizahitelesek helyzete esetén is kaptam panaszt, a rövid idő miatt ezt nem tudom már kifejteni, de a lényege, hogy a faktoringcégek esetén is szükség lenne egyfajta moratóriumra, amikor a faktoringcég már kifizette a tartozást, de ennek ellenére a családnak még kell továbbra is fizetnie az adósságát. Tehát számos olyan javaslat lenne [[Az elnök a csengő megkocogtatásával jelzi az idő leteltét.]] amit a kormánynak meg kell lépnie. Arra kérem a kormányzatot, hogy tegye meg ezeket a szükséges és sürgős lépéseket, hogy mielőbb segíteni tudjunk az embereken. Köszönöm szépen a figyelmet. [[Taps a Jobbik soraiban.]]
Köszönöm, képviselő úr. Tisztelt Országgyűlés! Szintén napirend utáni felszólalásra jelentkezett Ágh Péter képviselő úr, Fidesz-képviselőcsoport: „Észak-Vas megye a koronavírus-járvány vészhelyzetében” címmel. Öné a szó, képviselő úr.
Köszönöm a szót. Tisztelt Ház! Még nem telt el egy hónap azóta, hogy március 4-én tudomást szereztünk Magyarországon a koronavírus-járvány első regisztrált esetéről. Mint bizonyára emlékeznek, az első beteget március 15-én jelentették. Az eltelt hetekben világossá vált, hogy amint a nagyvilágban, úgy Magyarország területén is bárhol jelen lehet a fertőző vírus. Hazánk érintettségére felkészülve már január végén létrejött az operatív törzs. Az azóta megalakult akciócsoportok munkájáról a miniszterelnök folyamatosan beszámol. Így már eddig is számos olyan döntésről kaphattunk hírt, amelyek konkrét segítséget biztosítanak.Új fokozatot jelentett a védekezésben, amikor március 11-én veszélyhelyzetet hirdettek ki. A múlt héten az ellenzék felelőtlen viselkedése révén nem tudtunk olyan döntést hozni, amely ezt meghosszabbította volna. A mai, tehát március 30-ai szavazáson azonban világossá vált, a kormánypárti képviselőkre számíthatnak a magyar emberek. Így a Fidesz-, KDNP-frakció támogatásával el tudtuk fogadni a koronavírus elleni védekezésről szóló törvényjavaslatot. Számunkra ugyanis a legfontosabb az egészség és az élet védelme. Ez a helyzet is rámutat arra, hogy mindenkinek személyes felelőssége van a vírus elleni harcban. Ahogy a törvényhozásban, tehát itt a parlamentben is, mindent meg kell tennünk a világjárvány ellen, úgy ki-ki a saját tetteivel is fel tud lépni. Ennek keretében választókörzetem, Észak-Vas megye lakóit továbbra is tisztelettel arra kérem, hogy egymás egészségének megóvása céljából tartsuk be a kormány rendelkezéseit, kéréseit. Ebből a szempontból külön ki kell emelni azt, hogy március 28-ától kijárási korlátozás lépett életbe. Ezalól Észak-Vas megye 77 települése sem képez kivételt. A vírus terjedése elleni védekezés alapjaiban változtatta meg a mindennapjainkat. Tudom, ez egy emberpróbáló időszak, de csak így vigyázhatunk egymásra. Emiatt tisztelettel mindenkit arra kérek, aki teheti, maradjon otthon. A vírus terjedésének lelassítása közös felelősségünk. Különösen fontos az is, hogy vigyázzunk a leginkább veszélyeztetett korosztályra, akiket arra kérek innen, az ország Házából is, hogy ne hagyják el lakóhelyüket. Az élelmiszerek és gyógyszerek beszerzését családtagjaiktól vagy az önkormányzatoktól kérjék. Nem lehet elégszer kiemelni a kézmosás fontosságát és azt, hogy az emberek tartsák meg egymás között a minimum másfél méteres távolságot. Alá kell húznunk, hogy minden érintkezést minimalizáljunk, és kerüljük el a találkozásokat, a csoportosulásokat pedig végképp hagyjuk el. A legnagyobb számban azok tehetnek a járvány terjedésének megakadályozásáért, akik megfogadják a hatóságok tanácsait. Mivel sok álhír is napvilágot látott, ezért rá kell mutatni arra, hogy a hiteles információkat a koronavirus.gov.hu oldalon tudjuk olvasni. Tisztelt Ház! Engedjék meg, hogy kifejezzem megbecsülésemet, hiszen ez a nehéz időszak megmutatta, hogy sokaknak lehetünk hálásak. Észak-Vas megye több tízezer lakóját is köszönet illeti, akik rengeteg fegyelmezettséget mutattak ezekben a napokban. Külön elismerés jár azoknak, akik hivatásuk gyakorlásával tesznek a vírus ellen. Köszönöm minden szakmai terület dolgozójának, hogy helytállnak ebben a kihívásokkal teli helyzetben. Az elmúlt napokban az önzetlen segítségnyújtás számos szép példáját is láthattuk. Legyen szó adománygyűjtésről, felajánlásokról, önkéntes munkáról, sok Vas megyei mutatta meg, hogy az itt élők számíthatnak egymásra. Köszönet érte. Az összefogásra a következőkben is szükség lesz. Továbbra is mindenkit arra kérek, hogy politikai szimpátiát félretéve segítsük egymást. Észak-Vas megye minden polgárát erre biztatom valamennyi városban Kőszegtől Csepregen, Bükön, Vépen, Répcelakon, Sárváron át Celldömölkig és minden faluban a Kőszeghegyaljától a Kemenesaljáig. [[18.20]] Ne felejtsük: most minden magyar felelős minden magyarért. Vigyázzunk egymásra! Köszönöm a figyelmet.
Köszönöm szépen, képviselő úr. Tisztelt Országgyűlés! A napirend utáni felszólalások végére értünk. Tájékoztatom önöket, hogy a tavaszi ülésszak következő ülésére várhatóan 2020. április 6-án kerül sor. Megköszönöm munkájukat. Az ülést bezárom.